**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ 05 ДУГААР САРЫН 20-НЫ ӨДӨР /БААСАН ГАРАГ/-ИЙН НЭГДСЭН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| № | Баримтын агуулга | Хуудасны дугаар |
| 1. | Хуралдааны товч тэмдэглэл: | 1-16 |
| 2. | Хуралдааны дэлгэрэнгүй тэмдэглэл: | 17-128 |
| **1.**Банк бус санхүүгийн үйл ажиллагааны тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /Улсын Их Хурлын гишүүн М.Оюунчимэг нарын 4 гишүүн 2022.04.20-ны өдөр өргөн мэдүүлсэн, хэлэлцэх эсэх, үргэлжилнэ/  **2.**“Монгол Улсын хөгжлийн 2023 оны төлөвлөгөө батлах тухай” Улсын Их Хурлын тогтоолын төсөл /Засгийн газар 2022.04.29-ний өдөр өргөн мэдүүлсэн, анхны хэлэлцүүлэг, үргэлжилнэ/  **3.**Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийн төсөл /Засгийн газар 2022.05.10-ны өдөр өргөн мэдүүлсэн, анхны хэлэлцүүлэг, үргэлжилнэ/  **4.**“Олон Улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төсөлтэй хамт өргөн мэдүүлсэн Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийн төсөл /Засгийн газар 2022.04.14-ний өдөр өргөн мэдүүлсэн, анхны хэлэлцүүлэг/  **5.**“Олон Улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төсөлтэй хамт өргөн мэдүүлсэн Автотээврийн тухай хуульд нэмэлт, өөрчлөлт оруулах тухай хуулийн төслүүд /Засгийн газар 2022.04.14-ний өдөр өргөн мэдүүлсэн, анхны хэлэлцүүлэг/  **6.**Үндэсний их баяр наадмын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд /Засгийн газар 2022.05.04-ний өдөр өргөн мэдүүлсэн, хэлэлцэх эсэх/  **7**.“Хувийн эрх зүйн шинэтгэлийн бодлогыг хэрэгжүүлэх үйл ажиллагааны талаар” Монгол Улсын Ерөнхий сайдын мэдээлэл  **8.**Төрийн албаны тухай хуульд нэмэлт, өөрчлөлт оруулах тухай хуулийн төсөл /Засгийн газар 2022.04.14-ний өдөр өргөн мэдүүлсэн, хэлэлцэх эсэх, үргэлжилнэ/  **9.**Озоны үе давхаргыг задалдаг бодисын тухай Монреалийн протоколд оруулсан нэмэлт, өөрчлөлтийг соёрхон атлах тухай хуулийн төсөлтэй хамт өргөн мэдүүлсэн Барилгын тухай хуульд нэмэлт оруулах тухай хуулийн төсөл /Засгийн газар 2021.10.06-ны өдөр өргөн мэдүүлсэн, анхны хэлэлцүүлэг/  **10.**Озоны үе давхаргыг задалдаг бодисын тухай Монреалийн протоколд оруулсан нэмэлт, өөрчлөлтийг соёрхон атлах тухай хуулийн төсөлтэй хамт өргөн мэдүүлсэн Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай хуулийн төсөл /Засгийн газар 2021.10.06-ны өдөр өргөн мэдүүлсэн, анхны хэлэлцүүлэг/  **11.**Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл /Улсын Их Хурлын гишүүн Б.Энхбаяр нарын 3 гишүүн 2022.04.08-ны өдөр өргөн мэдүүлсэн, анхны хэлэлцүүлэг/  **12.**Хүүхэд хамгааллын тухай хуульд нэмэлт оруулах тухай хуулийн төсөл болон хамт өргөн мэдүүлсэн Гэр бүлийн хүчирхийлэлтэй тэмцэх тухай хуульд нэмэлт оруулах тухай хуулийн төсөл /Улсын Их Хурлын гишүүн С.Одонтуяа, Д.Сарангэрэл, М.Оюунчимэг нарын 13 гишүүн 2021.03.08-ны өдөр өргөн мэдүүлсэн, хэлэлцэх эсэх/  **13.** Донорын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Ж.Чинбүрэн нарын 3 гишүүн 2022.05.06-ны өдөр өргөн мэдүүлсэн, хэлэлцэх эсэх/  **14.**Түр хорооны бүрэлдэхүүнд өөрчлөлт оруулах тухай Улсын Их Хурлын тогтоолын төсөл | 20-21  21-32  32-33  33-43  43-47  47-84  85-100  101-102  102-103  103-105  105-107  107-113  113-126  126-128 |

***Монгол Улсын Их Хурлын 2022 оны хаврын ээлжит чуулганы***

***05 дугаар сарын 20-ны өдөр /Баасан гараг/-ийн нэгдсэн***

***хуралдааны товч тэмдэглэл***

Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 76 гишүүнээс 39 гишүүн хүрэлцэн ирж, 51.3 хувийн ирцтэйгээр хуралдаан 10 цаг 17 минутад Төрийн ордны “Их хуралдай” танхимд эхлэв.*

*Томилолттой: Д.Батлут, Ж.Батсуурь, Ж.Бат-Эрдэнэ, Б.Бейсен, Х.Болорчулуун, Г.Ганболд, Х.Ганхуяг, Г.Дамдинням, Ц.Идэрбат, Б.Пүрэвдорж, Н.Учрал;*

*Чөлөөтэй: С.Амарсайхан, Л.Оюун-Эрдэнэ;*

*Эмнэлгийн чөлөөтэй: П.Анужин, С.Батболд, Ц.Мөнх-Оргил, Ш.Раднаасэд;*

*Тасалсан:**Б.Энх-Амгалан;*

*Хоцорсон: Т.Аубакир-1 цаг 09 минут, Э.Батшугар-1 цаг 42 минут, Д.Ганбат-17 минут, Т.Доржханд-2 цаг 15 минут, Ж.Мөнхбат-46 минут, Д.Өнөрболор-28 минут, Б.Саранчимэг-32 минут, Ч.Хүрэлбаатар-10 минут, Д.Цогтбаатар-48 минут, Л.Энх-Амгалан-10 минут, Н.Энхболд-13 минут, Ж.Эрдэнэбат-45 минут.*

Улсын Их Хурлын дарга Г.Занданшатар энэ долоо хоногттөрсөн өдөр нь тохиож байгаа Улсын Их Хурлын гишүүн Ц.Туваан, Д.Ганбат, Э.Батшугар нарт Улсын Их Хурлын гишүүдийн нэрийн өмнөөс баяр хүргэж, эрүүл энх, аз жаргал, сайн сайхныг хүсэн ерөөв.

Улсын Их Хурлын дарга Г.Занданшатар Монгол Улсын Их Хурлын чуулганы хуралдааны дэгийн тухай хуулийн 13 дугаар зүйлийн 13.4-т заасны дагуу Улсын Их Хурлын гишүүн О.Цогтгэрэлээс ирүүлсэн албан бичгийг танилцуулав.

Улсын Их Хурлын гишүүн О.Цогтгэрэл үг хэлж, Улсын Их Хурлын дарга Г.Занданшатар тайлбар хийв.

***Нэг.Банк бус санхүүгийн үйл ажиллагааны тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд*** */Улсын Их Хурлын гишүүн М.Оюунчимэг нарын 4 гишүүн 2022.04.20-ны өдөр өргөн мэдүүлсэн,* ***хэлэлцэх эсэх,*** *үргэлжлэл/*

Хэлэлцэж буй асуудалтай холбогдуулан Санхүүгийн зохицуулах хорооны дарга Д.Баярсайхан, мөн хорооны Ажлын албаны дарга Т.Жамбаажамц, Хяналт шалгалт, зохицуулалтын газрын дарга Б.Долгорсүрэн, Банк бус санхүүгийн байгууллагын газрын дарга Б.Итгэлсүрэн, мөн газрын ахлах референт Н.Баярсайхан нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Н.Мөнхзэсэм, Байнгын хорооны асуудал хариуцсан хэлтсийн дарга Ц.Батбаатар, мөн хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, Үйлдвэржилтийн бодлогын байнгын хороо хариуцсан референт Б.Ууганцэцэг нар байлцав.

*Банк бус санхүүгийн үйл ажиллагааны тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн хэлэлцэх эсэх асуудал санал хураалтаар үргэлжлэв.*

**Г.Занданшатар:** Байнгын хорооны саналаар Банк бус санхүүгийн үйл ажиллагааны тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 35

Татгалзсан: 7

Бүгд: 42

83.3 хувийн саналаар Байнгын хорооны санал дэмжигдлээ.

Банк бус санхүүгийн үйл ажиллагааны тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

*Уг асуудлыг 10 цаг 27 минутад хэлэлцэж дуусав.*

***Хоёр.“Монгол Улсын хөгжлийн 2023 оны төлөвлөгөө батлах тухай” Улсын Их Хурлын тогтоолын төсөл*** */Засгийн газар 2022.04.29-ний өдөр өргөн мэдүүлсэн,* ***анхны хэлэлцүүлэг****, үргэлжлэл/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Эдийн засаг, хөгжлийн дэд сайд С.Наранцогт, Эдийн засаг, хөгжлийн яамны Төрийн нарийн бичгийн дарга Х.Батжаргал, мөн яамны Хөгжлийн нэгдсэн бодлогын газрын дарга Ж.Ганбаяр, Худалдаа, эдийн засгийн хамтын ажиллагааны бодлогын газрын дарга И.Батхүү, Хөрөнгө оруулалтын бодлогын газрын дарга Б.Анар, Бүс нутаг, аж үйлдвэрийн бодлогын газрын дарга Д.Эрдэнэбаяр, Макро эдийн засгийн бодлогын газрын дарга Л.Энх-Амгалан, Сангийн яамны Төсвийн бодлого, төлөвлөлтийн газрын дарга М.Санжаадорж, мөн яамны Хөгжлийн санхүүжилт, хөрөнгө оруулалтын газрын дарга Ч.Чимидсүрэн, Санхүүгийн бодлогын газрын дарга Б.Сүх-Очир, Хөгжлийн санхүүжилтийн хэлтсийн дарга Б.Ганзориг, Төсвийн хөрөнгө оруулалтын хэлтсийн дарга Ж.Дэлгэржаргал нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Н.Мөнхзэсэм, Байнгын хорооны асуудал хариуцсан хэлтсийн дарга Ц.Батбаатар, мөн хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Улсын Их Хурлын дарга Г.Занданшатар “Монгол Улсын хөгжлийн 2023 оны төлөвлөгөө батлах тухай” Улсын Их Хурлын тогтоолын төслийн анхны хэлэлцүүлэгтэй холбогдуулан Улсын Их Хурал дахь Монгол Ардын намын бүлгээс авсан завсарлага дууссаныг мэдэгдэв./11:28/

Улсын Их Хурлын гишүүн Д.Тогтохсүрэн “Монгол Улсын хөгжлийн 2023 оны төлөвлөгөө батлах тухай” Улсын Их Хурлын тогтоолын төслийн талаар Эдийн засгийн байнгын хорооноос гаргасан зарчмын зөрүүтэй саналын томьёоллоор санал хураалт явуулах гэсэн горимын санал гаргав.

**Г.Занданшатар:** Улсын Их Хурлын гишүүн Д.Тогтохсүрэнгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 26

Татгалзсан: 18

Бүгд: 44

59.1 хувийн саналаар горимын санал дэмжигдлээ.

*“Монгол Улсын хөгжлийн 2023 оны төлөвлөгөө батлах тухай” Улсын Их Хурлын тогтоолын төслийн талаар Эдийн засгийн байнгын хорооноос гаргасан зарчмын зөрүүтэй саналын томьёоллоор санал хураалт явуулав.*

**Эдийн засгийн байнгын хорооны дэмжсэн санал:**

**Г.Занданшатар:** 1.Улсын Их Хурлын гишүүн Ж.Ганбаатарын гаргасан, Тогтоолын төслийн 5 дахь заалтыг доор дурдсанаар өөрчлөн найруулах:

“Энэ тогтоолыг 2022 оны 06 дугаар сарын 13-ны өдрөөс эхлэн дагаж мөрдсүгэй.” гэсэн саналыг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн С.Бямбацогт, Ж.Батжаргал, Ц.Даваасүрэн нар үг хэлж, Эдийн засгийн байнгын хорооны дарга Ж.Ганбаатар тайлбар хийв.

Зөвшөөрсөн: 29

Татгалзсан: 17

Бүгд: 46

63.0 хувийн саналаар дэмжигдлээ.

2.Улсын Их Хурлын гишүүн Ж.Ганбаатарын гаргасан, Тогтоолын төсөл, төслийн хавсралтын агуулга, зарчмыг алдагдуулахгүйгээр нэр томьёог жигдлэх, заалт, дэд заалтын дугаарыг нийцүүлж өөрчлөх, бүтэц, найруулга, хууль зүйн техникийн засварыг хийх гэсэн саналыг дэмжье гэсэн санал хураалт явуулъя.

Улсын Их Хурлын гишүүн Д.Сарангэрэл, С.Бямбацогт, С.Чинзориг нар үг хэлж, Эдийн засаг, хөгжлийн дэд сайд С.Наранцогт тайлбар хийв.

Зөвшөөрсөн: 28

Татгалзсан: 20

Бүгд: 48

58.3 хувийн саналаар дэмжигдлээ.

Хуралдаан даргалагчаас дээрх саналыг Улсын Их Хурлын гишүүн Д.Сарангэрэл, С.Чинзориг нарын гаргасан саналтай уялдуулан найруулгын саналыг тусган гүйцээн боловсруулах чиглэлийг Эдийн засгийн байнгын хороонд өгөв.

Зарчмын зөрүүтэй саналын томьёоллоор санал хурааж дууслаа.

“Монгол Улсын хөгжлийн 2023 оны төлөвлөгөө батлах тухай” Улсын Их Хурлын тогтоолын төслийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

*Уг асуудлыг 11 цаг 06 минутад хэлэлцэж дуусав.*

***Гурав.Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийн төсөл*** */Засгийн газар 2022.05.10-ны өдөр өргөн мэдүүлсэн,* ***анхны хэлэлцүүлэг****, үргэлжлэл/*

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Н.Мөнхзэсэм, Байнгын хорооны асуудал хариуцсан хэлтсийн дарга Ц.Батбаатар, мөн хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

*Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийн**төслийн талаар Эдийн засгийн байнгын хорооноос гаргасан зарчмын зөрүүтэй саналын томьёоллоор санал хураалтаар үргэлжлэв.*

**Эдийн засгийн байнгын хорооны дэмжсэн санал:**

**Г.Занданшатар:** Улсын Их Хурлын гишүүн Ж.Ганбаатарын гаргасан, Төслийн 2 дугаар зүйлийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 29

Татгалзсан: 20

Бүгд: 49

59.2 хувийн саналаар дэмжигдлээ.

Зарчмын зөрүүтэй саналын томьёоллоор санал хурааж дууслаа.

Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийнтөслийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

*Уг асуудлыг 11 цаг 08 минутад хэлэлцэж дуусав.*

***Дөрөв.“Олон Улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төсөлтэй хамт өргөн мэдүүлсэн Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийн төсөл*** */Засгийн газар 2022.04.14-ний өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Зам, тээврийн хөгжлийн сайд Л.Халтар, Зам, тээврийн хөгжлийн яамны Төрийн нарийн бичгийн дарга С.Батболд, мөн яамны Автотээврийн бодлогын хэрэгжилтийг зохицуулах газрын дарга Ё.Жаргалсайхан, “Автотээврийн үндэсний төв” төрийн өмчит үйлдвэрийн газрын захирал Б.Гүрсоронзон, Монголын автотээвэрчдийн нэгдсэн холбооны захирал Д.Наранпүрэв нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ,мөн газрын Байнгын хорооны асуудал хариуцсан хэлтсийн дарга Ц.Батбаатар, мөн хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

Төслийг анхны хэлэлцүүлэгт бэлтгэсэн талаар Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн Ц.Сандаг-Очир танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Б.Бат-Эрдэнэ, Б.Жаргалмаа, Улсын Их Хурлын дарга Г.Занданшатар нарын тавьсан асуултад Зам, тээврийн хөгжлийн яамны Төрийн нарийн бичгийн дарга С.Батболд хариулж, тайлбар хийв.

*“Олон Улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төсөлтэй хамт өргөн мэдүүлсэн**Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийн төслийн талаар Хууль зүйн байнгын хорооноос гаргасан зарчмын зөрүүтэй саналын томьёоллоор санал хураалт явуулав.*

**Хууль зүйн байнгын хорооны дэмжсэн санал:**

**Г.Занданшатар:** 1.Улсын Их Хурлын гишүүн С.Бямбацогт, Б.Энх-Амгалан нарын гаргасан, Төслийн 1 дүгээр зүйлийн 1 дэх заалтын 8.2.6 дахь заалтад “тээврийн хэрэгслийн” гэсний өмнө “хяналтын төхөөрөмжөөр тоноглогдсон” гэж нэмж, 2 дахь заалтын 10.1.9 дэх заалтын “бүртгэл болон бусад холбогдох” гэснийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 26

Татгалзсан: 19

Бүгд: 45

57.8 хувийн саналаар дэмжигдлээ.

2.Улсын Их Хурлын гишүүн С.Бямбацогт, Б.Энх-Амгалан нарын гаргасан, Төслийн 3 дугаар зүйлийн “баталсан” гэснийг “батлах тухай хууль хүчин төгөлдөр болсон” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 26

Татгалзсан: 20

Бүгд: 46

56.5 хувийн саналаар дэмжигдлээ.

Зарчмын зөрүүтэй саналын томьёоллоор санал хурааж дууслаа.

*“*Олон Улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төсөлтэй хамт өргөн мэдүүлсэн Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүлэв.

*Уг асуудлыг 11 цаг 45 минутад хэлэлцэж дуусав.*

***Тав.“Олон Улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төсөлтэй хамт өргөн мэдүүлсэн Автотээврийн тухай хуульд нэмэлт, өөрчлөлт оруулах тухай хуулийн төсөл*** */Засгийн газар 2022.04.14-ний өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Зам, тээврийн хөгжлийн сайд Л.Халтар, Зам, тээврийн хөгжлийн яамны Төрийн нарийн бичгийн дарга С.Батболд, мөн яамны Автотээврийн бодлогын хэрэгжилтийг зохицуулах газрын дарга Ё.Жаргалсайхан, “Автотээврийн үндэсний төв” төрийн өмчит үйлдвэрийн газрын захирал Б.Гүрсоронзон, Монголын автотээвэрчдийн нэгдсэн холбооны захирал Д.Наранпүрэв нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийг анхны хэлэлцүүлэгт бэлтгэсэн талаар Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Х.Булгантуяа танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Н.Наранбаатарын тавьсан асуултад Зам, тээврийн хөгжлийн яамны Автотээврийн бодлогын хэрэгжилтийг зохицуулах газрын дарга Ё.Жаргалсайхан хариулж, тайлбар хийв.

*“Олон Улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төсөлтэй хамт өргөн мэдүүлсэн**Автотээврийн тухай хуульд нэмэлт, өөрчлөлт оруулах тухай хуулийн төслийн талаар Эдийн засгийн байнгын хорооноос гаргасан зарчмын зөрүүтэй саналын томьёоллоор санал хураалт явуулав.*

*Улсын Их Хурлын дэд дарга Т.Аюурсайхан 11 цаг 55 минутаас хуралдааныг даргалав.*

**Эдийн засгийн байнгын хорооны дэмжсэн санал:**

**Т.Аюурсайхан:** 1.Улсын Их Хурлын гишүүн Ж.Ганбаатарын гаргасан, Төслийн 1 дүгээр зүйлийн “нэмсүгэй” гэсний өмнө “, хэсэг” гэж нэмж, 1 дэх заалтын 3 дугаар зүйлийн 3.1.19 дэх заалтыг доор дурдсанаар өөрчлөн найруулж, 9.6.3 дахь заалтын “уг картад” гэснийг хасах:

“3.1.19.“хяналтын төхөөрөмж” гэж олон улсын хэлэлцээрт заасан тээврийн хэрэгслийн хөдөлгөөн болон жолоочийн ажлын тодорхой хугацааны талаарх дэлгэрэнгүй мэдээллийг автоматаар, эсхүл хагас автоматаар бүртгэж, харуулах, тээврийн хэрэгсэлд суурилуулах зориулалттай төхөөрөмжийг.” гэсэн саналыг дэмжье гэсэн санал хураалт явуулъя.

Зөвшөөрсөн: 27

Татгалзсан: 20

Бүгд: 47

57.4 хувийн саналаар дэмжигдлээ.

2.Улсын Их Хурлын гишүүн Ж.Ганбаатарын гаргасан, Төслийн 2 дугаар зүйлийг доор дурдсанаар өөрчлөн найруулах:

“**2 дугаар зүйл.**Автотээврийн тухай хуулийн 7 дугаар зүйлийн 7.1.4 дэх заалтын “нийтийн тээвэр,” гэсний дараа “ачаа,” гэж нэмэх.” гэсэн саналыг дэмжье гэсэн санал хураалт явуулъя.

Зөвшөөрсөн: 27

Татгалзсан: 21

Бүгд: 48

56.3 хувийн саналаар дэмжигдлээ.

3.Улсын Их Хурлын гишүүн Ж.Ганбаатарын гаргасан, Төслийн 4 дүгээр зүйлийн “хуулийг баталсан” гэснийг “хууль хүчин төгөлдөр болсон” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 29

Татгалзсан: 20

Бүгд: 49

59.2 хувийн саналаар дэмжигдлээ.

Зарчмын зөрүүтэй саналын томьёоллоор санал хурааж дууслаа.

“Олон Улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төсөлтэй хамт өргөн мэдүүлсэн Автотээврийн тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

*Уг асуудлыг 12 цаг 00 минутад хэлэлцэж дуусав.*

***Зургаа.Үндэсний их баяр наадмын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд*** */Засгийн газар 2022.05.04-ний өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Улсын Их Хурлын гишүүн, Хууль зүй, дотоод хэргийн сайд Х.Нямбаатар, Хууль зүй, дотоод хэргийн яамны Төрийн нарийн бичгийн дарга П.Сайнзориг, мөн яамны Хууль зүйн бодлогын газрын шинжээч Н.Жамъянхүү, Хүнс, хөдөө аж ахуй, хөнгөн үйлдвэрийн яамны Мал аж ахуйн бодлогын хэрэгжилтийг зохицуулах газрын Малын генетик нөөцийн хэлтсийн дарга Д.Батсүрэн, Нийслэлийн Засаг даргын Тамгын газрын Хуулийн хэлтсийн мэргэжилтэн В.Баттулга, Монголын Үндэсний бөхийн холбооны тэргүүн Ц.Магалжав, Монголын морин спорт, уяачдын холбооны Ажлын албаны дарга Б.Батбаатар нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх М.Отгон, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Төслийн үзэл баримтлалын талаар илтгэлийг Хууль зүй, дотоод хэргийн сайд Х.Нямбаатар, хуулийн төслийн хэлэлцэх эсэх талаар Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн С.Бямбацогт нар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн С.Чинзориг, Д.Тогтохсүрэн, Н.Энхболд, Ц.Сандаг-Очир, Б.Энхбаяр, Ш.Адьшаа, А.Адъяасүрэн, Б.Жаргалмаа, Ж.Батжаргал, Ё.Баатарбилэг, Л.Мөнхбаатар, Т.Энхтүвшин, Н.Наранбаатар нарын тавьсан асуултад Хууль зүй, дотоод хэргийн сайд Х.Нямбаатар, Хууль зүй, дотоод хэргийн яамны Төрийн нарийн бичгийн дарга П.Сайнзориг, Монголын Үндэсний бөхийн холбооны тэргүүн Ц.Магалжав, Монголын морин спорт, уяачдын холбооны Ажлын албаны дарга Б.Батбаатар нар хариулж, тайлбар хийв.

Төслийн үзэл баримтлалтай холбогдуулан Улсын Их Хурлын гишүүн Ж.Батжаргал, Н.Наранбаатар нар үг хэлэв.

*Улсын Их Хурлын дарга Г.Занданшатар 14 цаг 14 минутаас хуралдааныг даргалав.*

**Г.Занданшатар:** Байнгын хорооны саналаар Үндэсний их баяр наадмын тухай

хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 27

Татгалзсан: 18

Бүгд: 45

60.0 хувийн саналаар Байнгын хорооны санал дэмжигдлээ.

Үндэсний их баяр наадмын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлэв.

*Уг асуудлыг 14 цаг 18 минутад хэлэлцэж дуусав.*

***Долоо.Монгол Улсын Ерөнхий сайдын мэдээлэл*** */Хувийн эрх зүйн шинэтгэлийн бодлогыг хэрэгжүүлэх үйл ажиллагааны талаар/*

Ерөнхий сайдын мэдээлэлтэй холбогдуулан Улсын Их Хурлын гишүүн, Хууль зүй, дотоод хэргийн сайд Х.Нямбаатар, Хууль зүй, дотоод хэргийн дэд сайд Б.Солонго, Хууль зүй, дотоод хэргийн яамны Төрийн нарийн бичгийн дарга П.Сайнзориг, мөн яамны Хууль зүйн бодлогын газрын дарга Д.Цолмон, мөн газрын шинжээч М.Цолмон, мэргэжилтэн Л.Пүрэвсүрэн, Хувийн эрх зүйн шинэтгэлийн бодлогын хүрээнд боловсруулж байгаа хуулийн төслийн ажлын хэсгийн зөвлөх Н.Норовсамбуу нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, Хяналт, шалгалт, үнэлгээний газрын ахлах зөвлөх Ч.Онончимэг, мөн газрын Хяналт шалгалтын хэлтсийн дарга Ж.Лхагвасүрэн, мөн хэлтсийн референт Ж.Монголжингоо нар байлцав.

Монгол Улсын Их Хурлын чуулганы хуралдааны дэгийн тухай хуулийн 109 дүгээр зүйлийн 109.10-т заасны дагуу Хууль зүй, дотоод хэргийн сайд Х.Нямбаатар Хувийн эрх зүйн шинэтгэлийн бодлогыг хэрэгжүүлэх үйл ажиллагааны талаар мэдээлэл хийв.

Мэдээлэлтэй холбогдуулан цөөнхийн төлөөллөөс Улсын Их Хурлын гишүүн, Улсын Их Хурал дахь Ардчилсан намын бүлгийн дарга Д.Ганбат үг хэлэв.

Мэдээлэлтэй холбогдуулан Улсын Их Хурлын гишүүн С.Одонтуяа, Д.Ганбат, О.Цогтгэрэл, Ц.Туваан нарын тавьсан асуултад Хууль зүй, дотоод хэргийн сайд Х.Нямбаатар, Хууль зүй, дотоод хэргийн яамны Төрийн нарийн бичгийн дарга П.Сайнзориг нар хариулж, тайлбар хийв.

Чуулганы нэгдсэн хуралдаанд Хууль зүй, дотоод хэргийн сайд Х.Нямбаатар Хувийн эрх зүйн шинэтгэлийн бодлогыг хэрэгжүүлэх үйл ажиллагааны талаар мэдээлэл хийлээ.

*Уг асуудлыг 15 цаг 16 минутад хэлэлцэж дуусав.*

***Найм.Төрийн албаны тухай хуульд нэмэлт, өөрчлөлт оруулах тухай хуулийн төсөл*** */Засгийн газар 2022.04.14-ний өдөр өргөн мэдүүлсэн,* ***хэлэлцэх эсэх,*** *үргэлжлэл/*

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Ц.Баянмөнх, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

*Төрийн албаны тухай хуульд нэмэлт, өөрчлөлт оруулах тухай хуулийн төслийн хэлэлцэх эсэх асуудал санал хураалтаар үргэлжлэв.*

**Г.Занданшатар:** Байнгын хорооны саналаар Төрийн албаны тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 13

Татгалзсан: 32

Бүгд: 43

30.2 хувийн саналаар Байнгын хорооны санал дэмжигдсэнгүй.

Төрийн албаны тухай хуульд нэмэлт, өөрчлөлт оруулах тухай хуулийн төслийн хэлэлцэх эсэх асуудлаар Улсын Их Хурлын гишүүн, Улсын Их Хурал дахь Монгол Ардын намын бүлгийн дарга Д.Тогтохсүрэн ажлын 5 өдрийн завсарлага авах тухай мэдэгдэж, уг асуудлаар завсарлага авав./15:23/

*Уг асуудлыг 15 цаг 24 минутад хэлэлцэж дуусав.*

***Ес.Озоны үе давхаргыг задалдаг бодисын тухай Монреалийн протоколд оруулсан нэмэлт, өөрчлөлтийг соёрхон батлах тухай хуулийн төсөлтэй хамт өргөн мэдүүлсэн Барилгын тухай хуульд нэмэлт оруулах тухай хуулийн төсөл*** */Засгийн газар 2021.10.06-ны өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Байгаль орчин, аялал жуулчлалын яамны Хүрээлэн буй орчин, байгалийн нөөцийн удирдлагын газрын дарга А.Энхбат, Хуулийн хэлтсийн дарга С.Цогтгэрэл, мөн газрын мэргэжилтэн Ц.Мөнхбат нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийг анхны хэлэлцүүлэгт бэлтгэсэн талаар Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Х.Булгантуяа танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

**Г.Занданшатар:** Байнгын хорооноос гаргасан хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах горимын саналыг дэмжье гэсэн санал хураалт явуулъя.

Зөвшөөрсөн: 24

Татгалзсан: 17

Бүгд: 41

58.5 хувийн саналаар горимын санал дэмжигдлээ.

Озоны үе давхаргыг задалдаг бодисын тухай Монреалийн протоколд оруулсан нэмэлт, өөрчлөлтийг соёрхон батлах тухай хуулийн төсөлтэй хамт өргөн мэдүүлсэн Барилгын тухай хуульд нэмэлт оруулах тухай хуулийн төслийг эцэслэн батлуулах бэлтгэл хангуулахаар Эдийн засгийн байнгын хороонд шилжүүлэв.

*Уг асуудлыг 15 цаг 28 минутад хэлэлцэж дуусав.*

***Арав.Озоны үе давхаргыг задалдаг бодисын тухай Монреалийн протоколд оруулсан нэмэлт, өөрчлөлтийг соёрхон батлах тухай хуулийн төсөлтэй хамт өргөн мэдүүлсэн Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай хуулийн төсөл*** */Засгийн газар 2021.10.06-ны өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Байгаль орчин, аялал жуулчлалын яамны Хүрээлэн буй орчин, байгалийн нөөцийн удирдлагын газрын дарга А.Энхбат, мөн газрын мэргэжилтэн Ц.Мөнхбат, Хуулийн хэлтсийн дарга С.Цогтгэрэл нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийг анхны хэлэлцүүлэгт бэлтгэсэн талаар Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Х.Булгантуяа танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

**Г.Занданшатар:** Байнгын хорооноос гаргасан хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах горимын саналыг дэмжье гэсэн санал хураалт явуулъя.

Зөвшөөрсөн: 23

Татгалзсан: 18

Бүгд: 41

56.1 хувийн саналаар горимын санал дэмжигдлээ.

Озоны үе давхаргыг задалдаг бодисын тухай Монреалийн протоколд оруулсан нэмэлт, өөрчлөлтийг соёрхон батлах тухай хуулийн төсөлтэй хамт өргөн мэдүүлсэн Аж ахуйн үйл ажиллагааны тусгай зөвшөөрлийн тухай хуулийн төслийг эцэслэн батлуулах бэлтгэл хангуулахаар Эдийн засгийн байнгын хороонд шилжүүлэв.

*Уг асуудлыг 15 цаг 33 минутад хэлэлцэж дуусав.*

***Арван нэг.Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл*** */Улсын Их Хурлын гишүүн Б.Энхбаяр нарын 3 гишүүн 2022.04.08-ны өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Улсын Их Хурлын гишүүн, Хууль зүй, дотоод хэргийн сайд Х.Нямбаатар, Улсын ерөнхий прокурорын туслах прокурор, Шүүхэд хэрэг төлөөлөх хэлтсийн дарга Д.Булганцэцэг, Авлигатай тэмцэх газрын Мөрдөн шалгах албаны дарга Ч.Жаргалбаатар, Цагдаагийн ерөнхий газрын Мөрдөн байцаах албаны дарга Б.Батсуурь, мөн газрын Хуулийн хэлтсийн дарга Л.Нямдаваа, Монголын өмгөөлөгчдийн холбооны гишүүн, өмгөөлөгч Ж.Оюунболд нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Байнгын хорооны асуудал хариуцсан хэлтсийн дарга Ц.Батбаатар, Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

Төслийг анхны хэлэлцүүлэгт бэлтгэсэн талаар Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн Ц.Сандаг-Очир танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

*Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн талаар Хууль зүйн байнгын хорооноос гаргасан зарчмын зөрүүтэй саналын томьёоллоор санал хураалт явуулав.*

**Хууль зүйн байнгын хорооны дэмжсэн санал:**

**Г.Занданшатар:** 1.Улсын Их Хурлын гишүүн Ж.Сүхбаатар, Д.Ганбат, Д.Цогтбаатар /цаашид “Ажлын хэсэг” гэх/ нарын гаргасан, Төслийн 1 дүгээр зүйлийн 5 дахь хэсгийн “гомдол, хүсэлтийг” гэснийг “гомдлыг” гэж, мөн хэсгийн “30 хүртэл” гэснийг “60 хүртэл” гэж тус тус өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 25

Татгалзсан: 17

Бүгд: 42

59.5 хувийн саналаар дэмжигдлээ.

2.Ажлын хэсгийн гаргасан, Төслийн 1 дүгээр зүйлийн 7 дахь хэсгийн “үндэслэлээр” гэсний дараа “шүүх хуралдаан” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 28

Татгалзсан: 14

Бүгд: 42

66.7 хувийн саналаар дэмжигдлээ.

**Найруулгын санал:**

**Г.Занданшатар:** Ажлын хэсгийн гаргасан, Төслийн 1 дүгээр зүйлийн “зүйлийн 1 дэх хэсэгт” гэснийг “зүйлд” гэж, 3 дугаар зүйлийн “дараах хэсэг, заалтыг” гэснийг “33.1 дүгээр зүйлийн 12 дахь хэсгийг” гэж, 4 дүгээр зүйлийн “мөн зүйлийн 1.5, 1.6 дахь заалтын дугаарыг “1.4”, “1.5” гэж” гэснийг “1.5 дахь заалтын дугаарыг “1.4” гэж, 1.6 дахь заалтын дугаарыг “1.5” гэж тус тус өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 27

Татгалзсан: 15

Бүгд: 42

64.3 хувийн саналаар дэмжигдлээ.

Зарчмын зөрүүтэй саналын томьёоллоор санал хурааж дууслаа.

Эрүүгийн хэрэг хянан шийдвэрлэх тухай тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүлэв.

*Уг асуудлыг 15 цаг 42 минутад хэлэлцэж дуусав.*

***Арван хоёр.Хүүхэд хамгааллын тухай хуульд нэмэлт оруулах тухай хуулийн төсөл болон хамт өргөн мэдүүлсэн Гэр бүлийн хүчирхийлэлтэй тэмцэх тухай хуульд нэмэлт оруулах тухай хуулийн төсөл*** */Улсын Их Хурлын гишүүн С.Одонтуяа нарын 12 гишүүн 2021.03.08-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Хөдөлмөр, нийгмийн хамгааллын яамны Гэр бүлийн бодлогын хэрэгжилтийг зохицуулах газрын дарга Н.Баярмаа, Гэр бүл, хүүхэд, залуучуудын хөгжлийн газрын Гэр бүл, хүүхэд, хөгжил хамгааллын газрын дарга Г.Саранхүү нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Д.Нарантуяа Байнгын хорооны асуудал хариуцсан хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, мөн хэлтсийн референт Б.Мажигсүрэн нар байлцав.

Төслийн үзэл баримтлалын талаар илтгэлийг хууль санаачлагч, Улсын Их Хурлын гишүүн С.Одонтуяа, хуулийн төслийг хэлэлцэх эсэх талаар Нийгмийн бодлогын байнгын хорооноос гаргасан санал, дүгнэлтийг Улсын Их Хурлын гишүүн М.Оюунчимэг нар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Б.Энхбаярын тавьсан асуултад хууль санаачлагч, Улсын Их Хурлын гишүүн С.Одонтуяа, Б.Баярсайхан нар хариулж, тайлбар хийв.

**Г.Занданшатар:** Байнгын хорооны саналаар Хүүхэд хамгааллын тухай хуульд нэмэлт оруулах тухай хуулийн төсөл болон хамт өргөн мэдүүлсэн Гэр бүлийн хүчирхийлэлтэй тэмцэх тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 25

Татгалзсан: 16

Бүгд: 41

61.0 хувийн саналаар Байнгын хорооны санал дэмжигдлээ.

Хүүхэд хамгааллын тухай хуульд нэмэлт оруулах тухай хуулийн төсөл болон хамт өргөн мэдүүлсэн Гэр бүлийн хүчирхийлэлтэй тэмцэх тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Нийгмийн бодлогын байнгын хороонд шилжүүлэв.

*Уг асуудлыг 16 цаг 02 минутад хэлэлцэж дуусав.*

***Арван гурав.Донорын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Улсын Их Хурлын гишүүн Ж.Чинбүрэн нарын 3 гишүүн 2022.05.06-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Эрүүл мэндийн яамны Эмнэлгийн тусламж үйлчилгээний газрын Анхан болон лавлагаа шатлалын тусламжийн хэлтсийн дарга Г.Навчаа, Эрүүл мэндийн хөгжлийн төвийн Эс, эд, эрхтнийг шилжүүлэн суулгах үйл ажиллагааг зохицуулах албаны ахлах мэргэжилтэн Б.Алтантулга, Г.Батцэцэг, Улсын нэгдүгээр төв эмнэлгийн Элэг шилжүүлэн суулгах багийн ахлагч О.Сэргэлэн нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Д.Нарантуяа Байнгын хорооны асуудал хариуцсан хэлтсийн Нийгмийн бодлогын байнгын хороо хариуцсан ахлах зөвлөх Б.Цогзолбаяр, мөн хэлтсийн референт Б.Мажигсүрэн нар байлцав.

Төслийн үзэл баримтлалын талаар илтгэлийг хууль санаачлагч, Улсын Их Хурлын гишүүн Ж.Чинбүрэн, хуулийн төслийг хэлэлцэх эсэх талаар Нийгмийн бодлогын байнгын хорооноос гаргасан санал, дүгнэлтийг Улсын Их Хурлын гишүүн Б.Жаргалмаа нар танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Б.Жаргалмаа, Б.Энхбаяр, С.Одонтуяа, Б.Баярсайхан, Г.Тэмүүлэн нарын тавьсан асуултад хууль санаачлагч, Улсын Их Хурлын гишүүн Ж.Чинбүрэн, Улсын нэгдүгээр төв эмнэлгийн Элэг шилжүүлэн суулгах багийн ахлагч О.Сэргэлэн нар хариулж, тайлбар хийв.

Төслийн үзэл баримтлалтай холбогдуулан Улсын Их Хурлын гишүүн Ц.Даваасүрэн үг хэлэв.

**Г.Занданшатар:** Байнгын хорооны саналаар Донорын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 25

Татгалзсан: 16

Бүгд: 41

61.0 хувийн саналаар дэмжигдлээ.

Донорын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Нийгмийн бодлогын байнгын хороонд шилжүүлэв.

*Уг асуудлыг 16 цаг 51 минутад хэлэлцэж дуусав.*

***Арван дөрөв.“Түр хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Хууль, эрх зүйн газрын дарга Г.Агар-Эрдэнэ, мөн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Улсын Их Хурлын дарга Г.Занданшатар “Нийслэл Улаанбаатар хотын хөгжлийн асуудал эрхэлсэн түр хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төслийг танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**Г.Занданшатар:** “Нийслэл Улаанбаатар хотын хөгжлийн асууудал эрхэлсэн түр хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төслийг батлах санал хураалт явуулъя.

Зөвшөөрсөн: 24

Татгалзсан: 18

Бүгд: 42

57.1 хувийн саналаар тогтоол батлагдлаа.

Улсын Их Хурлын дарга Г.Занданшатар “Түр хорооны бүрэлдэхүүнд өөрчлөлт оруулах тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./16:52/

*Уг асуудлыг 16 цаг 52 минутад хэлэлцэж дуусав.*

***Бусад.***Улсын Их Хурлын гишүүн Ц.Сэргэлэнгийн урилгаар Дорнод аймгийн Оёдолчдын холбооны төлөөлөл, Улсын Их Хурлын гишүүн Г.Амартүвшин, Д.Сарангэрэл, Т.Доржханд нарын урилгаар Хан-Уул дүүргийн ерөнхий боловсролын 60 дугаар сургуулийн 12а ангийн багш, сурагчид, Улсын Их Хурлын гишүүн Ц.Туваан, Н.Энхболд, Ж.Батжаргал нарын урилгаар Төв аймгийн Эрдэнэ сумын Бөхийн холбооны төлөөлөл, Батсүмбэр, Угтаалцайдам сумын ерөнхий боловсролын сургуулийн төгсөх ангийн сурагчид, Улсын Их Хурлын гишүүн Б.Саранчимэгийн урилгаар Баянзүрх дүүргийн 42 дугаар хорооны иргэдийн төлөөлөл, Улсын Их Хурлын гишүүн Ж.Ганбаатар, Х.Ганхуяг, С.Одонтуяа нарын урилгаар Баянгол дүүргийн Өрхийн эрүүл мэндийн төвүүдийн сувилагчдын төлөөлөл, Улсын Их Хурлын гишүүн Э.Бат-Амгалангийн урилгаар Баянзүрх дүүргийн 6 дугаар хорооны МАН-ын хорооны гишүүдийн төлөөлөл, Япон улсын Олон улсын хамтын ажиллагааны байгууллага ЖАЙКА-гийн төв байгууллага дахь Засаглалын салбар хариуцсан газрын дэд дарга Кобаяши Косүкэ тэргүүтэй төлөөлөгчид, Улсын Их Хурлын гишүүн Ж.Бат-Эрдэнийн урилгаар ерөнхий боловсролын 18 дугаар сургуулийн 1983 оны төгсөгчдийн төлөөлөл, Улсын Их Хурлын гишүүн Д.Цогтбаатар, Ц.Мөнх-Оргил, Ц.Мөнхцэцэг нарын урилгаар Анагаахын шинжлэх ухааны үндэсний их сургуулийн дэргэдэх Лицей сургуулийн 12а, 12б ангийн сурагчид, Улсын Их Хурлын гишүүн Б.Баярсайхан, Ц.Цэрэнпунцаг нарын урилгаар Завхан аймгийн Шилүүстэй сумын иргэдийн төлөөлөл Төрийн ордон, Улсын Их Хурлын чуулганы үйл ажиллагаатай танилцав.

Чуулганы нэгдсэн хуралдаанаар 14 асуудал хэлэлцэв.

Чуулганы нэгдсэн хуралдааны зохион байгуулалтыг Хуралдаан зохион байгуулах хэлтсийн дарга Д.Энхбат, мөн хэлтсийн шинжээч М.Номиндулам нар хариуцан ажиллав.

*Хуралдаан 6 цаг 36 минут үргэлжилж, 76 гишүүнээс 58 гишүүн хүрэлцэн ирж, 76.3 хувийн ирцтэйгээр 16 цаг 53 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**05 ДУГААР САРЫН 20-НЫ ӨДӨР /БААСАН ГАРАГ/-ИЙН НЭГДСЭН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Занданшатар:** Улсын Их Хурлын гишүүдийн өдрийн амгаланг айлтгая.

Энэ долоо хоногт төрсөн өдөр нь тохиож байгаа гишүүдэд мэндчилгээ дэвшүүлье. 5 дугаар сарын 22-нд Улсын Их Хурлын гишүүн Туваан Лувсандоржийн Цэвэгдорж, Дуламын Доржанд нарын ууган хүү болж эхээс мэндэлжээ. Туваан гишүүндээ болон аав Лувсандоржийн Цэвэгдорж, ээж Дуламын Доржханд нарт нь төрсөн болон төрүүлсэн өдрийн мэнд хүргэж, Монгол төрийн эрхэм түшээ, ард түмний элч болсон танд болон танай гэр бүлийнхэнд нь Улсын Их Хурлын гишүүдийн нэрийн өмнөөс эрүүл энх, аз жаргал, сайн сайхныг хүсэн ерөөе. Батшугар гишүүн төрсөн өдөр нь өчигдөр. Өөрөө өчигдөр байгаагүй.

Улсын Их Хурлын 2022 оны хаврын ээлжит чуулганы 5 дугаар сарын 20-ны өдрийн нэгдсэн хуралдаан нээснийг мэдэгдье.

Чуулганы нэгдсэн хуралдаанаар хэлэлцэх асуудлыг танилцуулъя.

1.Банк бус санхүүгийн үйл ажиллагааны тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг хэлэлцэх эсэх асуудлыг үргэлжлүүлэн хэлэлцэнэ. Санал хураалт үлдсэн байгаа асуулт асууж, үг хэлж дуулсан.

2.Монгол Улсын хөгжлийн 2023 оны төлөвлөгөө батлах тухай Улсын Их Хурлын тогтоолын төсөл, анхны хэлэлцүүлэг үргэлжлүүлж явуулна. Зарчмын зөрүүтэй 2 саналтай анхны хэлэлцүүлэг явж байгаа.

3.Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслийн анхны хэлэлцүүлгийг үргэлжлүүлж явуулна. Зарчмын зөрүүтэй 1 саналтай.

4.Олон улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээрийг соёрхон батлах тухай хуулийн төсөлтэй хамт өргөн мэдүүлсэн Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явуулна. Зарчмын зөрүүтэй 2 саналтай.

5.Олон улсын автотээвэрлэлт гүйцэтгэх, тээврийн хэрэгслийн багийн ажлын тухай Европын хэлэлцээрийг соёрхон батлах тухай хуулийн төсөлтэй хамт өргөн мэдүүлсэн Автотээврийн тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явна. Зарчмын зөрүүтэй 3 саналтай.

6.Үндэсний их баяр наадмын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд

7.Төрийн албаны тухай хуульд нэмэлт, өөрчлөлт оруулах тухай хуулийн төслийн хэлэлцэх эсэхийг үргэлжлүүлэн хэлэлцэнэ. Бас санал хураалт үлдсэн байгаа.

8.Озоны үе давхаргыг задалдаг бодисын тухай Монреалийн протоколд оруулсан нэмэлт, өөрчлөлтийг соёрхон батлах тухай хуулийн төсөлтэй хамт өргөн мэдүүлсэн Барилгын тухай хуульд нэмэлт оруулах тухай хуулийн төслийн анхны хэлэлцүүлэг явуулна.

9.Озоны үе давхаргыг задалдаг бодисын тухай Монреалийн протоколд оруулах нэмэлт, өөрчлөлтийг соёрхон батлах тухай хуулийн төсөлтэй хамт өргөн мэдүүлсэн Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах хуулийн төслийн анхны хэлэлцүүлэг явуулна.

10.Малын тоо толгойн албан татварын тухай хуульд нэмэлт оруулах тухай хуулийн төсөл, хэлэлцэх эсэх.

11.Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төсөл. Баттөмөрийн Энхбаяр нарын 3 гишүүн өргөн мэдүүлсэн, анхны хэлэлцүүлэг. Зарчмын зөрүүтэй 3 саналтай.

12.Хүүхэд хамгааллын тухай хуульд нэмэлт оруулах тухай хуулийн төсөл болон хамт өргөн мэдүүлсэн Гэр бүлийн хүчирхийлэлтэй тэмцэх тухай хуульд нэмэлт оруулах тухай хуулийн төсөл. Одонтуяа, Сарангэрэл, Оюунчимэг нарын 13 гишүүн өргөн мэдүүлсэн, хэлэлцэх эсэхийг хэлэлцэнэ.

13.Донорын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд. Жигжидсүрэнгийн Чинбүрэн гишүүн өргөн мэдүүлсэн, хэлэлцэх эсэх.

14.Түр хорооны бүрэлдэхүүнд өөрчлөлт оруулах тухай.

Үдээс хойших нэгдсэн хуралдаанаар Монгол Улсын Ерөнхий сайдын мэдээлэл, Хувийн эрх зүйн шинэтгэлийн бодлогыг хэрэгжүүлэх үйл ажиллагааны талаар мэдээ сонсоно.

Улсын Их Хурлын чуулганы хуралдааны дэгийн тухай хуулийн 13.4-т заасны дагуу өмнөх өдрийн 17 цагаас өмнө хэлэлцэх асуудал нэмэх горимын санал гаргах саналаа Улсын Их Хурлын гишүүд илэрхийлэх журамтай. Энэ дагуу Одонгийн Цогтгэрэл гишүүнээс ирсэн албан бичгийг уншиж танилцуулъя. Улсын Их Хурлын 2022 оны 5 дугаар сарын 20-ны өдрийн чуулганы нэгдсэн хуралдааны хэлэлцэх асуудалтай холбогдуулан Монгол Улсын Их Хурлын тухай хуулийг нэмэх талаар үг хэлэх саналтай тул горимын саналаар үг хэлэх зөвшөөрөл өгнө үү.

Улсын Их Хурлын гишүүн Одонгийн Цогтгэрэл үг хэлнэ.

**О.Цогтгэрэл:** Баярлалаа. Гишүүддээ өглөөний мэнд хүргэе. Улсын Их Хурлын нэр бүхий 9 гишүүн уржигдар Улсын Их Хурлын тухай хуулийн төслийн нэмэлт, өөрчлөлтийг өргөн барьсан. Энэ хуулийн ерөнхийдөө үзэл санаа нь Улсын Их Хурал дахь бүлгийн үйл ажиллагааг хэвийн явуулахад шаардагдах тэр эрх зүйн зохицуулалтыг нэмж, тодорхой болгож өгөх зорилготой. Улсын Их Хурал дахь Ардчилсан намын бүлэг үндсэндээ сүүлийн зургаан сар олонх нь шийдвэрээ гаргачхаад байхад гацааны байдалтай ийм л байдалтай зургаан сар үйл ажиллагаа явуулах боломжгүй байна.

Улсын Их Хурлын даргад бид нар бас тодорхой зохицуулалтын хүрээнд Их Хурлын тухай хууль болоод Ардчилсан намын дотоод бүлгийн дүрмийн хүрээнд саналаа өгөхөд Улсын Их Хурлын дарга тодорхой зохицуулалт байхгүй байна, Улсын Их Хурлын бүлгийн дарга өөрчлөгдөхөд анх томилогдохыг уншиж танилцуулна гэснээс биш өөрчлөлтийг уншиж танилцуулна гэсэн ийм хуулийн зохицуулалт алга гэдэг. Энэ хүрээнд бид нар бас нэлээн тодорхой болгосон нь цөөхөн зүйл заалттай нэмэлт, өөрчлөлтийн төслийг өргөн мэдүүлж байгаа.

Ер нь энэ яг үндсэндээ үзэл санаа нь бол Монгол парламентын засаглалтай орон парламент гэдэг чинь олонхоороо асуудлаа хэлэлцээд олонхынхоо шийдвэрийг дагаад цөөнхөө хүндэтгээд шийдвэр гараад л явдаг. Гэтэл үндсэндээ энэ Ардчилсан намын бүлэг бол Улсын Их Хурлын бүтцийн байгууллага. Улсын Их Хурлын нэгдсэн чуулган ч гэсэн олонхоороо асуудлаа шийддэг, Байнгын хороод, ажлын хэсэг ч гэсэн. Тэгэхэд бүлэг дээр хэрвээ тийм тодорхой зохицуулалт байхгүй бол энэ өөрөө бас Монголын парламентын парламентат ёсыг бэхжүүлэхэд, Улсын Их Хурлын бүтцийн байгууллагуудын үйл ажиллагааг хэвийн тогтвортой явуулахад үнэхээр энэ зарчмын шаардлагатай өөрчлөлт бол бас Улсын Их Хурлын дараагийн хэлэлцэх асуудал, тэр тусмаа өнөөдөр даргын дэргэдэх зөвлөлөөрөө та ирэх долоо хоногийн хэлэлцэх асуудалдаа оруулж өгөхийг, тэгээд бас энд байгаа Улсын Их Хурлын олонхын бүлэг, Ардын намын бүлгийн гишүүдээс бас энэ Улсын Их Хурлыг парламентын хэвийн үйл ажиллагааг явуулах, парламентын үндсэн зарчмыг цөөнхөө хүндэтгээд олонхоо дагаад явах энэ зарчмын шийдлийг та бүхнийг дэмжиж өгөхийг, Улсын Их Хурлын даргаас бас хэлэлцүүлж өгөхийг хүсэж байгаа юм. Их Хурлын ирэх долоо хоногийн хэлэлцэх асуудалд оруулж өгөөч гэж танаас бас хүсэлт тавьж байгаа юм.

**Г.Занданшатар:** Улсын Их Хуралд өргөн мэдүүлсэн хууль, Улсын Их Хурлын бусад шийдвэрийн талаар Улсын Их Хурлын чуулганы хуралдаанд мэдээлэх дэгтэй. Улсын Их Хурлын чуулганы хуралдааны дэгийн тухай хуулийн 19.1-д Монгол Улсын Их Хурлын дарга хууль санаачлагчаас Улсын Их Хуралд өргөн мэдүүлсэн хууль, тогтоолын төслийг хэлэлцүүлэгт бэлтгэх Байнгын хороо, хэрэв төсөл хэд хэдэн Байнгын хороонд харьяалагдахаар бол үндсэн Байнгын хороо болон харьяалагдах бусад Байнгын хороодыг даргын дэргэдэх зөвлөлтэй зөвшилцөн тогтоож нэгдсэн хуралдаанд мэдээлнэ гэж заасан.

Энэ долоо хоногт Улсын Их Хуралд өргөн мэдүүлсэн хуулийн төслүүдийг танилцуулъя. Монгол Улсын Их Хурлын тухай хуульд нэмэлт оруулах тухай хуулийн төсөл. Улсын Их Хурлын гишүүн Одонгийн цогтгэрэл нарын 9 гишүүн өргөн мэдүүлсэн, Төрийн байгуулалтын байнгын хороонд хуваарилсан байна. Үндэсний бөхийн цол, чимэг олгох тухай хуулийн төсөл өргөн мэдүүлсэн, Пүрэвдорж нарын гишүүд өргөн мэдүүлсэн Төрийн байгуулалтын байнгын хороонд хуваарилсан. Тэгэхдээ энэ Үндсэн хуулийн зарчимтай нийцэж байгаа эсэх талаар хууль зүйн дүгнэлт, лавлагаа гаргах шаардлагатай гэж үзсэн байна.

Зочид танилцуулъя. Монгол Улсын Их Хурлын гишүүн Цэдэвийн Сэргэлэнгийн урилгаар Дорнод аймгийн Оёдолчдын холбооны төлөөлөл Улсын Их Хурлын үйл ажиллагаа, Төрийн ордонтой танилцаж байна. Эрхэм хүндэт оёдолчид та бүхэндээ үйл нь уран, үйлс ажил нь бүтэмжтэй байхыг Улсын Их Хурлын гишүүдийн нэр өмнөөс хүсэн ерөөе.

Хэлэлцэх асуудалдаа орно.

**Нэг.Банк бус санхүү, банк санхүүгийн үйл ажиллагааны тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг хэлэлцэх эсэх асуудлыг үргэлжлүүлэн хэлэлцэнэ.**

Гишүүд асуулт асууж, хариулт авч, үг хэлж дууссан. Одоо Байнгын хорооны саналаар санал хураана. Санал хураалт явуулна.

Өнөөдөр Цэвэгдоржийн Туваан гишүүн, Дашдондогийн Ганбат гишүүн хоёр хоёулаа 5 дугаар сарын 22-нд төрсөн билээ. Ганбат гишүүн асуудал яриад байдаг, одоо төрсөн өдрийн мэндчилгээ дэвшүүлэх гэсэн. Ганбат гишүүнийг дуудаарай.

Санал хураалт явуулна. Бүртгэлийн санал хураалт 8 гишүүн энэ бүртгэлд ороогүй байна. Бүртгэлдээ ороорой.

Одоо санал хураалт явуулна.

Байнгын хорооны саналаар Банк бус санхүүгийн үйл ажиллагааны тухай хуулийн шинэчилсэн найруулгын төсөл болон хамт өргөн мэдүүлсэн Санхүүгийн зохицуулах хорооны эрх зүйн байдлын тухай хуульд өөрчлөлт оруулах тухай, Банк бус санхүүгийн үйл ажиллагааны тухай хууль хүчингүй болсонд тооцох тухай, Аж ахуйн нэгжийн орлогын албан татварын тухай хуульд өөрчлөлт оруулах тухай, Ашигт малтмалын тухай хуульд өөрчлөлт оруулах тухай, Банкны тухай хуульд өөрчлөлт оруулах тухай, Валютын зохицуулалтын тухай хуульд өөрчлөлт оруулах тухай, Зээлийн мэдээллийн тухай хуульд өөрчлөлт оруулах тухай, Монгол Улсын хөгжлийн банкны тухай хуульд өөрчлөлт оруулах тухай, Мөнгө угаах болон терроризмыг санхүүжүүлэхтэй тэмцэх тухай хуульд өөрчлөлт оруулах тухай, Нэмэгдсэн өртгийн албан татварын тухай хуульд нэмэлт, өөрчлөлт оруулах тухай, Татварын ерөнхий хуульд өөрчлөлт оруулах тухай, Төлбөр тооцоог үндэсний мөнгөн тэмдэгтээр гүйцэтгэх тухай хуульд өөрчлөлт оруулах тухай, Улсын тэмдэгтийн хураамжийн тухай хуульд өөрчлөлт оруулах тухай, Үнэт цаасны зах зээлийн тухай хуульд өөрчлөлт оруулах тухай, Хадгаламж зээлийн хоршооны тухай хуульд өөрчлөлт оруулах тухай, Хөрөнгө оруулалтын сангийн тухай хуульд өөрчлөлт оруулах тухай, Хөрөнгө оруулалтын тухай хуульд өөрчлөлт оруулах тухай, Хөрөнгөөр баталгаажсан үнэт цаасны тухай хуульд өөрчлөлт оруулах тухай, Чөлөөт бүсийн тухай хуульд өөрчлөлт оруулах тухай, Зөрчлийн тухай хуульд нэмэлт, өөрчлөлт оруулах тухай, Монгол Улсын иргэнд газар өмчлүүлэх тухай хуульд өөрчлөлт оруулах тухай хуулийн төслүүдийг үзэл баримтлалуудын хүрээнд хэлэлцэх нь зүйтэй гэсэн саналын томьёоллоор санал хураалт явуулна.

Санал хураалт

Санал хураалтад 42 гишүүн оролцож, 35 гишүүн дэмжиж, 83.3 хувийн саналаар энэ санал дэмжигдлээ.

Төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Эдийн засгийн байнгын хороонд, Жамбалын Ганбаатар даргад шилжүүлж байна.

Дараагийн асуудалд орно.

**Хоёр.“Монгол Улсын хөгжлийн 2023 оны төлөвлөгөө батлах тухай” Улсын Их Хурлын тогтоолын төслийн анхны хэлэлцүүлгийг үргэлжлүүлэн явуулна**.

Монгол Ардын Намын бүлгийн дэд дарга Жамъянхорлоогийн Сүхбаатар өчигдрийн нэгдсэн хуралдааны үеэр уг асуудлаар хоёр цагийн завсарлага авсан. Завсарлагын хугацаа дууссан байна. Тогтохсүрэн дарга одоо үг хэлээ товчлох талаар санал, онол юу байна?

Улсын Их Хурлын гишүүд Байнгын хорооны санал, дүгнэлттэй холбогдуулан үргэлжлүүлэн асуулт асууна. Улсын Их Хурлын гишүүд асуултуудаа, Бямбацогт гишүүний гаргасан горимын саналаар. Гол нь энэ анхны хэлэлцүүлэг явж байдаг.  Тэгтэл хэлэлцэх эсэх дээр асуудаг асуултууд яригдаад байгаа юм л даа. Хэлэлцэх эсэх дээр жаахан ирц муутай байсан юм уу? Өчигдрийн нэр сэргээсэн үү?

Зарчмын зөрүүтэй хоёр саналтай байгаа. Зарчмын зөрүүтэй саналын томьёоллоор санал хураалт явуулах уу? Зарчмын зөрүүтэй саналын томьёоллоор санал хураалт явуулъя гэсэн Монгол Ардын Намын бүлгийн дарга Дуламдоржийн Тогтохсүрэн гишүүнээс горимын саналаар санал хураалт явуулъя.

26 гишүүн дэмжиж, 59.1 хувийн саналаар горимын санал дэмжигдлээ.

Иймээс зарчмын зөрүүтэй саналын томьёоллоор санал хураалт явуулна. Хоёр санал байна. Монгол Улсын хөгжлийн 2023 оны төлөвлөгөө батлах тухай Улсын Их Хурлын тогтоолын төслийн талаарх зарчмын зөрүүтэй саналын томьёоллоор санал хураалт явуулъя. Эдийн засгийн байнгын хороо дэмжсэн хоёр саналаар санал хураалт явуулна.

**“МОНГОЛ УЛСЫН ХӨГЖЛИЙН 2023 ОНЫ ТӨЛӨВЛӨГӨӨ БАТЛАХ**

**ТУХАЙ” УЛСЫН ИХ ХУРЛЫН ТОГТООЛЫН ТӨСЛИЙН ТАЛААРХ**

**ЗАРЧМЫН ЗӨРҮҮТЭЙ САНАЛЫН ТОМЬЁОЛОЛ**

**НЭГ.ЭДИЙН ЗАСГИЙН БАЙНГЫН ХОРОО ДЭМЖСЭН САНАЛ:**

**1.**Тогтоолын төслийн 5 дахь заалтыг доор дурдсанаар өөрчлөн найруулах:

“Энэ тогтоолыг 2022 оны 06 дугаар сарын 13-ны өдрөөс эхлэн дагаж мөрдсүгэй.”

Санал гаргасан: Улсын Их Хурлын

              гишүүн Ж.Ганбаатар

Санал хураалт

Санал хураалтыг хүчингүйд тооцъё. Үг хэлэх. Сандагийн Бямбацогт гишүүн, Жигжидийн Батжаргал гишүүнээр тасаллаа.

**С.Бямбацогт:** Улсын Их Хурлаас батлан гаргаж байгаа хууль, бусад шийдвэрүүд уул нь амьдралд нийцтэй, ард иргэддээ өгөөжтэй, бас чанартай гардаг бол хэрэгтэй л байгаа юм л даа. Тэгээд Улсын Их Хурлын баталж байгаа хуулиуд нь халтуурдсан, чанар муутай, үр өгөөж багатай, амьдралд нийцээгүй хууль гаргадаг, хэрэгждэггүй. Ийм байгаад байх юм бол үндсэндээ тэр хуулийг чинь хэрэгжүүлэх, зохион байгуулах улсууд нь ажлаа хийдэггүй, үүнээсээ болоод ард түмэн чинь бас бухимддаг, үүнээсээ болоод Улсын Их Хурлын нэр хүнд унадаг ийм л болчхоод байгаа юм л даа. Уул нь бид баталж байгаа хууль болгоноо яавал чанартай батлах вэ, яавал амьдралд нийцүүлэх вэ гэдэг дээр илүү бас бодож болгоож гаргаж байх ёстой. Үүний төлөө бас бид нар бас тангараг өргөөд ажиллаж байгаа. Монгол Улсын жилийн хөгжлийн төлөвлөгөө бол маш чухал бодлогын баримт бичиг ээ. Энэ бодлогын баримт бичгийг маш сайн Засгийн газар нь оруулж ирдэг, Засгийн газрын оруулж ирсэн баримт бичиг бас дутуу хөтүү байх юм бол Улсын Их Хурал сайжруулдаг. Ингэж байж энэ батлагдсан хууль маань амьдралд хэрэгжиж үр өгөөжөө өгдөг байх ёстой.

Өөрөөр хэлэх юм бол төрийн бодлого тодорхойлж байгаа. Төрийн бодлогоо бид нар зөв тодорхойлоод, тэр зөв тодорхойлсон бодлогоо зөв зохион байгуулж, хэрэгжүүлээд, түүнээс нь зөв үр дүн гардаг байх ёстой. Гэтэл энэ тал дээр л харьцангуй, төлөвлөгөөн дээр үнэхээр гоомой хуумгай хандаж байгаа юм. Шалтгааныг нь судлаад үзэхээр Байнгын хорооны дарга, Эдийн засаг, хөгжлийн сайд нь ажлын хэсэг байгуулан сайжруулаад анхааръя гэсэн байдаг юм байна лээ.

Улсын Их Хурлын Тамгын газрынхан болохоор хуулийн хугацаатай, хуулийн хугацаанд батлах бол ажлын хэсэг байгуулахгүй явчихъя гэсэн юм байна лээ. Ийм байдлаар одоо Улсын Их Хурлын Тамгын газар ажилд хандаж болохгүй ээ, болохгүй. Яах гэж ажил хийж байгаа юм? Их Хурлын гишүүд хууль баталдаг. Их Хурлын гишүүдэд мэргэжил арга зүйн туслалцаа үзүүлэх үүрэгтэй. Их Хурлын гишүүд тэр болгон бүгдийг харахгүй байж болно. Тэгвэл тэрийг яаж, хэрхэн засаж сайжруулах вэ гэдэг, ажлын хэсэг байгуулахгүй ч гэсэн тодорхой асуудлуудыг анхаараад санал зөвлөмжөө өгөөд мэргэжил, арга зүйн туслалцаа Их Хурлын гишүүдэд өгөөд явах ёстой.

Гэтэл ажлын хэсэг байгуулахгүй гэсэн юм чинь яадаг юм, чанаргүй хууль, дутуу түүхий хууль гарвал гарч л байг гэдэг байдлаар ингэж хандаж ажил хариуцсан нөхөд хандаж болохгүй. Гишүүдээсээ өндөр цалин авч байгаа шүү, Тамгын газрын ажилтнууд аа! Ажилдаа жаахан сэтгэлтэй, хариуцлагатай хандмаар байна шүү. Ийм байдлаар Их Хурлын чанаргүй, хууль дутуу, хууль амьдрал хэрэгжихгүй юм батлаад байх юм бол Их Хурлын чинь нэр хүнд яаж өсөх юм? Хууль нь хэрэгждэггүй хууль батлаад байх юм бол бид яаж цаашаа явах юм. Тийм болохоор цааш цаашдаа өнөөдөр нэгэнтээ гишүүд үг хэлэх бололцоогүй болчихлоо. Санал хураагдаад явах юм шиг байна. Энэ хуулиуд дээр бас цаашдаа анхаарах ёстой шүү. Энэ дээр бас анхаарахыг хүсэж байна.

**Г.Занданшатар:** Энэ Эдийн засгийн байнгын хороо хэлэлцээд ийм санал оруулж ирсэн. Тамгын газар энд ямар хамаатай юм бэ. Жигжидийн Батжаргал гишүүн.

**Ж.Батжаргал:**Баярлалаа. Улсын хөгжлийн төлөвлөгөө батлагдах гэж орж ирж байгаа юм. Ирэх он өөрөө их онцлогтой. Энэ бүр эрхийн хугацааны гол шийдвэрлэх жил. Тийм учраас хэдийгээр байдал нөхцөл хүнд байгаа ч гэлээ гэсэн бас урагшаагаа харж, энэ нийгмийн хүлээлтийг зөв шийдлийг нь гаргах үүднээс хиймээр ажлууд бишгүйдээ байна. Энийг жоохон анхаарч энэ хөгжлийн төлөвлөгөөнд оруулах ёстой гэж ингэж ойлгож байгаа. Тийм учраас би ажлын хэсэг байгуулагдах ёстой болов уу гэж ингэж ойлгож байна. Засгийн газрын үйл ажиллагааны хөтөлбөр, таван жилийн үндсэн чиглэл гээд энэ олон баримт бичгүүдийн гол амин сүнс болсон зорилт, арга хэмжээнүүдийг 2023 онд хийхгүй бол хэзээ хийх юм бэ? Одоо бид хийх ёстой шүү дээ.

Үнэхээр нөхцөл байдал хүнд, төсөв хөрөнгө тааруу байгаа юм бол ядаж л одоо суурилагдчихсан байгаа үйлдвэрийнхээ хүчин чадлуудыг бүх чиглэл дээр нь үзэж хараад юунаасаа болоод энэ ажил юм нь явж өгөхгүй байгаа юм, түүний гогцоо тээгийг нь гаргах, зөв зохицуулах, суурилагдсан хүчин чадлуудыг бүрэн ашиглах замаар боловсруулах чадамжаа нэмэгдүүлэх, үйлдвэрлэгч, экспортлогч болох том зорилтынхоо бэлтгэлийг хангах энэ тэр гээд хийх ажлууд бидэнд бишгүй байна. Энийгээ хийж хэрэгжүүлмээр байна. Ингэхийн тулд Байнгын хороодоос тодорхой төлөөллүүд нь орсон ажлын хэсэг гарч энэ дээрээ нэлээн нухацтай суусан нь дээр байх. Тэр тусмаа олонхын бүлэг энэ рүүгээ онцгой анхаарах ёстой. Энэ бүрэн эрхийн хугацааны ажлын үр дүнг олонх л өөрийнхөө нуруун дээр үүрэх ёстой. Тийм учраас бид энэ талаасаа асуудалдаа хандах нь зөв болов уу гэж би ингэж ойлгож байна. Хүнсний хангамж, аюулгүй байдлыг үндэсний том хөдөлгөөн өрнүүлчихлээ. Энэний хүрээнд бид юу хийж хэрэгжүүлэх юм, энийг дагаад орж ирэх төсвөө яаж тэр лүүгээ нийцүүлж болох юм энэ тэр гээд олон зүйл байна. Энийг хийж хэрэгжүүлэх ёстой.

Дээр нь Байнгын хорооноос орж ирсэн зарчмын зөрүүтэй санал дээр би бас учрыг нь олохгүй байгаа. 2023 оны үндсэн чиглэлийг баталж байгаа тогтоол яахаараа 6 сарын 13-наас хэрэгжихээр заагддаг юм, тусгайлан? Шууд батлаад л, тэгээд тусгайлсан хугацаагүйгээр хэрэгжихээр л бодох ёстой. Харин он дуустал энэ үндсэн чиглэлийн биелэлтийг хангах бэлтгэл, зохион байгуулалтыг бүрэн хангах тусгайлсан заалт энэ тогтоол дотор орж ирэх ёстой болов уу гэж би ингэж бодож байгаа юм. Ийм саналтай байна.

**Г.Занданшатар:** Цэрэнпилийн Даваасүрэн гишүүн.

**Ц.Даваасүрэн:** Тэр хэрэгжих хугацааны асуудал дээр гишүүд анхаарна биз. Би зүгээр нэг зүйл дээр бас жоохон санаа зовоод байна. Бид ингээд Хөгжлийн яам гээд байгуулсан. Одоо болтол сайдыг нь тавиагүй байгаад байгаа юм. Тэгээд энэ Хөгжлийн яамны одоогийн байгаа дүр төрхийг би ингээд харахаар өмнө нь байгуулж байсан яамдуудын замаар явах юм байна, тэгээд нөгөө Фортунагийн /Н.Батбаяр/ яам шиг юм болох юм байна гэж ингэж л харж байна л даа. Тэгээд сүүлдээ бол Хөгжлийн яам хэрэггүй юм байна гэдэг юм бол улс төрчдийн тархинд суух байх, нийгэм ч хүлээж авахаа болих байх. Одоогийн хийж байгаа ажил, энэ явуулж байгаа чиг хандлага бол болохгүй байна. Би Ерөнхий сайдад хэлсэн шүү дээ. Энэ чинь болохгүй байна шүү, болохгүй бол Их Хурлаас бас тодорхой чиглэл бид нар хэлье, гаргая, зөвлөе. Ийм байдлаар Хөгжлийн яам байгуулж болохгүй ээ гэсэн, яг л бахь байдгаараа. Энэ Эдийн засгийн яам эдийн засагчид суудаг яам биш ээ. Энэ чинь салбар, салбарын мэргэжлийн хүмүүс л суудаг гээд хэлээд л байхад л байхгүй.

Одоо би юун дээр санаа зовж байна вэ гэвэл 2024 онд эрчим хүч оройн цагаар хэрэглээгээ даахгүй болно. Оросоос 300 МВт аваад ч дийлэхгүй болно гэж хэлээд байгаа шүү дээ. Яагаад гэвэл жилдээ жишээлбэл хэдэн өрх ордгийг мэдэхгүй. Айл бүр л хөргөгчтэй байгаа, зурагттай байгаа, гэрэлтэй байгаа гээд ингээд бодох юм бол энэ шинэ хэрэглээ чинь 60-80 МВт. Бид жилд 60-80 МВт-ын шинэ эх үүсвэр барьж авах ёстой. Гэтэл байхгүй. Энд бол та нар инээх юм байхгүй шүү дээ, энэ Хөгжлийн яамныхан. Гэтэл та нар луу аваачаад Эрчим хүчний яамныхан ганц боломжтой, хоёр жилийн дотор барьж орох газын станцаа шийдчихсэн юм байна лээ. Өөрсдөөсөө зайлуулаад. Та нар тэрийг нь ойлгож байгаа юм байхгүй. Энэ нүүрсний станцтай болох юм шиг бодоод байгаа юм. Тийм юм байхгүй байхгүй юу. Тэгээд 2024 онд гал алдахад яах вэ, нөгөө муу Эрчим хүчний сайд нь балрах байхгүй юу. Чи юугаа хийж байсан юм гээд л нийгэм хараана. Сонгуулийн жил байгаа юм. Энэ сонгууль ч нөлөөлнө. Оройн цагаар харанхуйд сууж байгаа, хоолоо хийж чадахгүй байгаа иргэд юу гэж олигтой санал өгөх вэ.

Хоёрт, энэ оруулж ирж байгаа төлөвлөлтийн хөтөлбөрүүд чинь уялдаа муутай байна. Олон байна, олон төрлийн хөтөлбөрүүд байна. Нөгөө талаараа би юун дээр санаа зовоо байна гэвэл маш том том дүн ярих юм. 40 их наядын, 10 их наядын гээд. Энэний тодорхой хэсэг нь зээл, өр байгаа байх гэж би бодоод байгаа юм. Гэтэл өр нь дээд талын таазандаа хүрчхээд байдаг. Тэгээд цаашдаа яг яаж явах юм, мэдэхгүй. Хийнэ гээд л байдаг, гоё, гоё нэр өгөөд л ингээд том амлаад байдаг. Энэ тэрийг нь уялдуулах чинь Хөгжлийн яам шүү дээ. Тийм учраас та нар өрийн бодлоготойгоо энэ орж ирж байгаа том том хөтөлбөрүүд, тоонууд чинь яг хэр уялдаж байгаа юм бэ гэдгийг бас Их Хуралд нэг танилцуулмаар байна. Төдийг нь зээлээр хийнэ, төдийг нь хамтарсан хувь, төрийн хөрөнгө оруулалтаар хийнэ гэдэг юмаа тодорхой болгохгүй бол энэ чих хуурсан гоё үгнүүд, том тоонууд чинь яг үндсэндээ амьдрал дээр бууж өгөхгүй байна гэдгийг одоо бас нэг харах цаг болсон байна. Ерөөс нягтлах.

Тэгээд би эцэст нь хэлэхэд одоо Хөгжлийн яам ажилдаа ор оо, ажилдаа ор. Ийм байдлаар цаашдаа явбал нэг иймэрхүү хөтөлбөрүүд гэдэг юм уу, нэг жилийн, таван жилийн, гурван жилийн гээд ийм баталдаг. Тэгээд тэр нь хэрэгжсэн үү, үгүй юу гэдэг дээр хариуцлага байдаггүй. Яг тийм сэтгэхүйтэй болчихсон. Яах вэ дээ, хэрэгжээгүй байсан ч тэгээд нам хамгаална гэдэг юм уу, намайг тэр хамгаална гэдэг юм уу, ийм сэтгэхүйтэй болчихсон. Тийм учраас энэ сайхан хөтөлбөрүүд төлөвлөгөөнүүд чинь хэрэгжихгүй.

**Г.Занданшатар:** Эдийн засгийн байнгын хорооны дарга Жамбалын Ганбаатар гишүүн гаргасан саналаа тайлбарлаж.

**Ж.Ганбаатар:** Баярлалаа. Бямбацогт дарга, Батжаргал дарга нартай бол санал нэг байна. Тэгэхдээ энэ дээр ийм юм байгаа юм. Энэ 5 сарын 13-ны өдөр нэгдсэн чуулганаар хэлэлцэх эсэхийг нь шийдэж өгсөн байгаа. Тэгээд өнөөдөр хэдэн билээ, тэгээд 6 сарын 1-ний хугацаатай. 5 сарын 1-ний дотор хэлэлцэнэ гэчихсэн хуультай. Тэгээд 5 сарын 13-нд хэлэлцэх эсэхийг нь шийдвэрлэж өгсөн. Тэгэхээр энийг бас хойшдоо сайн анхаарах хэрэгтэй. Тэрнээс гадна Батжаргал даргын асуусан тэр хугацаан дээр ярихад бол өргөн барихдаа 2023 он гээд буруу, хугацаагүй юм өргөн барьчихсан. Тэрийг нь л бид нар засаж байгаа юм, Эдийн засгийн байнгын хороо. Өргөн барихдаа хугацаатай хэзээнээс хэрэгжиж хийх хугацаагаа 2022 он гээд зөв тавьчихсан бол бид нар дээр тэрэн дээр санал гаргаад байх шаардлага байхгүй л дээ. Тэрийг Батжаргал гишүүнд манайхан тайлбарлаад өгчихнө биз дээ.

Энэ Хөгжлийн бодлого төлөвлөлтийн тухай хуулийн дагуу энэ төлөвлөгөө гэдэг бол маш чухал зүйл. Бямбацогт гишүүний хэлж байгаа бол маш зөв. Гэхдээ энэ бас гишүүд энэ дээр анхаарал тавиад үнэхээр өөрсдийнхөө бодлоор санал хураалгаад, тэрийгээ дэмжүүлэх боломж бол үнэхээр хомс шүү. Энэ хуулийн дагуу бол. Одоо яг ингээд засгаас явж байгаа нэг төлөвлөгөөгөө хасаад өөр төлөвлөгөөгөө оруулахын тулд гишүүдийн зарчмын зөрүүтэй санал дэмжигдэх боломж хуулийн дагуу бол маш хомс. Энийг бол ноднин бид нар бас ойлгож байгаа шүү дээ. Ноднин ажлын хэсэг гараад 100 гаруй санал хураагдсан, жилийн өмнө. Тэгээд тэрийгээ буцаагаад зассан. Тэгэхдээ сая бол Засгийн газар ноднингийнхоо алдаануудыг арилгаад бас нэлээн сайн өргөн барьсан л даа. Энэ бол бас хэрэгжүүлэх санхүүжилт нь тодорхой байх ёстой. Тэгэхээр гишүүд санал гаргахдаа хэрэгжүүлэх санал нь ийм саналуудыг энэнээс хасаад, энийг нь нэмье, ийм санхүүжилттэй байна гээд ийм боломж бол гишүүдэд үнэхээр хомс байгаа юм.

Тийм ч учраас Эдийн засгийн байнгын хороон дээр зарчмын зөрүүтэй санал гараагүй ээ. Ажлын хэсэг гаргаад ч гэсэн яг энийг зарчмын зөрүүтэй санал гаргаад тодорхой төлөвлөгөөнүүд өөрчлөлт оруулаад явуулах боломж, үнэхээр тийм боломжууд бол хомс байна гэж харж байгаа юм. Цаашдаа бас энийг анхаарах хэрэгтэй. Гишүүдийн саналыг бол яаж оруулах вэ, хязгаарлалтуудыг нь яах вэ, тэр санхүүжих эх үүсвэртэй гэдэг дээр нь гишүүдэд ямар боломж байх вэ? Энэ бол үнэхээр бас бүрхэг харагдаж байгаа гэдгийг хэлье. Тэгээд Тамгын газар бол хөөрхий бүх л зүйлийг бэлдчихсэн байсан л даа. Ажлын хэсэг байгуулах тогтоолоо гаргачихсан, санал хураалгах журмаа гаргачихсан. Тэгэхдээ хугацааны хувьд нэг иймэрхүү зүйлүүд болсон. Дараа жилээс бол 5 сарын 1-ний дотор хэлэлцэх эсэхээ шийдвэрлээд Их Хурлын мэдэлд ирчихсэн байвал тэр ажлын хэсэг байгуулаад явах бол бүрэн боломжтой байгаа.

**Г.Занданшатар:** 6 сарын 1 гэж.

**Ж.Ганбаатар:** 1-ний дотор өргөн барина гэж байгаа байхгүй юу. Тэрийг нь хэлж байгаа юм. 6 сарын 1-ний дотор баталж гаргана гэж байгаа юм. Баярлалаа.

**Г.Занданшатар:** Өргөн баригдсан хугацаа хоцорч өргөн барьсан гэж тэгж байгаа юм байна шүү дээ. 5 сарын 1-ний дотор өргөн баригдах ёстой байсан. Тэгээд 5 сарын 13-нд өргөн барьсан.

Энэ Үндэсний хөгжил, шинэтгэлийн хорооныхон яагаад инээгээд байна? Наранцогт сайд Ганбаатар гишүүний асуусан 4.2.10-ыг төр, хувийн хэвшлийн түншлэлийн зарчим энэ тэрийг оруулъя гэж ярьж байсан. Цэцэрлэгийн хүртээмжийг сайжруулах асуудлыг Сарангэрэл гишүүн энэ төлөвлөгөөнд ороогүй байна, оруул гэж ярьж байсан. Тэрийгээ уул нь хэлэлцээгүй л юм байна. Тэгэхээр Жигжидийн Батжаргал гишүүн, Бямбацогт гишүүдийн гаргасан саналыг горимын санал гэж үзвэл анхны хэлэлцүүлэгт буцаах санал хураалт 41.8-аар явуулж болох уу?

Эцсийн хэлэлцүүлэгтээ энэ гишүүдийн хэлж байгаа саналуудыг гүйцээж анхаарч гүйцээн боловсруулаарай. Тэгээд 6 сарын 1-ний дотор батлах ёстой юман дээрээ сайн анхаарч ажиллана биз. Тэгэхдээ энийгээ өдөр судар юмнуудаа.

Ингээд санал хураалт явуулъя.

Байнгын хорооны дэмжсэн Жамбалын Ганбаатар гишүүний гаргасан горимын саналаар санал хураалт явуулъя.

Санал хураалт

29 гишүүн дэмжиж, 63 хувийн саналаар санал дэмжигдлээ.

**2.**Тогтоолын төсөл, төслийн хавсралтын агуулга, зарчмыг алдагдуулахгүйгээр нэр томьёог жигдлэх, заалт, дэд заалтын дугаарыг нийцүүлж өөрчлөх, бүтэц, найруулга, хууль зүйн техникийн засварыг хийх.

Санал гаргасан: Улсын Их Хурлын

          гишүүн Ж.Ганбаатар

Даваажанцангийн Сарангэрэл гишүүн, Сандагийн Бямбацогт гишүүн, Содномын Чинзориг гишүүнээр тасаллаа. Энэ найруулгын засвар их гэсэн агуулгатай л зүйл. Даваажанцангийн Сарангэрэл гишүүн үг хэлнэ.

**Д.Сарангэрэл:** Баярлалаа. Их Хурлын даргатай бол бүрэн дүүрэн санал нэг байна. 2023 онд Монгол Улс аль салбарт, аль чиглэлд ямар дэвшил гарч, хөгжилд ямар өөрчлөлт орох вэ гэдэг нэг тийм тодорхой шийдлүүд энэ төлөвлөгөөнд тусвал их зүгээр байгаад байгаа юм. Би өнгөрсөн хэлэлцүүлэг дээр хэлсэн. Ерөнхийдөө салбар салбарын хийх ажлын жагсаалт мэт харагдаад байгаа юм, манай хөгжлийн төлөвлөгөө. Тэгэхдээ энийг бол би бас ор хоосон зүйл гэж үзэхгүй байгаа. Хамгийн гол нь энийг жоохон хөгжүүлэх, боловсронгуй болгох, ажлын хэсэг гарч ажиллах шаардлагатай байгаа юм. Тэгээд Эдийн засгийн байнгын хороон дээр бол ажлын хэсэг гаргах шаардлагагүй гэж үзсэн байна лээ. Сая Батжаргал дарга ажлын хэсэг гаргаж ажиллах нь зүйтэй гэж хэлж байгаад би бүрэн дүүрэн санал нэг байгаа юм. 2023 онд ямар зүйлийг хийх вэ гэдгээ тодорхой болгоод тэрэн дээрээ илүү үйл ажиллагаа санхүүжилтээ төвлөрүүлэхэд энэ ажлын хэсгийн гол чиглэл орших юм байгаа юм л даа. Тэгэхээр ажлын хэсэг гаргах шаардлагагүй гэж яагаад энэ Байнгын хороо маань үзсэн юм бэ?

Хамгийн гол нь миний хэлэх гээд байгаа зүйл бол сая Их Хурлын дарга маань ч хэллээ, ирэх намар гэхэд бид нар хүүхдүүдээ сугалаагүйгээр цэцэрлэгт оруулдаг болгох. Энэ маань өөрөө хөгжлийн нэг үүд хаалга мөн. Хоёрдугаарт нийслэл маань их том ажил хийхээр болсон байна лээ шүү дээ. Нийтийн тээврийн чиглэлд бол бүрэн хангамжтай болгох чиглэлээр. Одоо бол 900 гаруй нийтийн тээврийн хэрэгсэл байгаа. Энэ нь хангалтгүй байгаа. Тооцоо судалгаа хийгээд 1485 болгоё гээд Засгийн газраас шийдэл гаргачихсан байна лээ. Энэ мэтчилэн тулгамдаж байгаа асуудлаараа тодорхой багц шийдэл гаргах ийм төлөвлөгөө тусах юм бол үнэхээр хөгжилд нэг тодорхой урагшаа алхах ийм алхам болно гэж ингэж үзээд байгаа юм. Тэгээд миний байн, байн хэлээд байгаа зүйл бол 2023 он хүнд жил болно. Та нар маань өөрсдөө мэдэж байгаа. Энэ КОВИД-ын дараах эдийн засгийн сэргэлт, дээр нь энэ дайны нөхцөл байдал бол бүх улс оронд нөлөөлж байгаа. Ийм үед өрхийн амьдрал бол маш хүнд болно. Өрхийн амьжиргааг дээшлүүлэх, ажлын байрыг нэмэгдүүлэх чиглэлд 2023 оны хөгжлийн төлөвлөгөөнд тодорхой багц асуудал орсон байх шаардлагатай. Тэгээд эргээд харахаар тийм зүйл харагдахгүй байгаа. Энд тэнд, оочин цоочин ганц нэг зүйлүүд байна. Бүхэлдээ саяын нийтийн тээвэр болон цэцэрлэгийн асуудлыг шийдвэрлэх гэж байгаа шиг ажлын байр нэмэгдүүлэх, өрхийн орлогыг нэмэгдүүлэх чиглэлд тодорхой аян, хөтөлбөр хэрэгжүүлэх ийм төлөвлөгөө заавал туссан байх учиртай.

Тийм учраас ажлын хэсэг байгуулагдаж ажиллах ёстой гэдэг дээр би бүрэн дүүрэн санал нэг байгаа. Улсын Их Хурлын дарга маань энэ индэр дээрээс энэ чиглэлээр саналаа хэлэх, мөн чиглэл өгөх нь бол их хэрэгтэй байна. Тэгэхгүй бол ажлын хэсэг маань ерөнхийдөө энэ ажлынхаа жагсаалтыг батлаад 2023 оныхоо хөгжлийн төлөвлөгөөг хийчихлээ гэж ойлгох гээд байх шиг байна. Үүнтэй санал нийлэхгүй байгаа учраас би Их Хурлын даргыг Байнгын хороо болон ажлын хэсэгт чиглэл өгөөсэй гэж хүсэж байгаагаа бас давхар илэрхийлж байна. Баярлалаа.

**Г.Занданшатар:** Одоо Сандагийн Бямбацогт гишүүн үг хэлнэ.

**С.Бямбацогт:** Сарангэрэл гишүүнтэй бас санал нэг байгаа юм. Бид нар 30 жил бодлогогүй, төлөвлөгөөгүй, баримжаагүй явсан. Тэгээд бас нэг жоохон бодлоготой байя, төлөвлөгөөтэй байя, тэр төлөвлөгөөг хэрэгжүүлэхийн төлөө бас зүтгэдэг байя, үр дүн гаргадаг байя гэж л Үндсэн хуулийн нэмэлт, өөрчлөлт хийсэн, Хөгжлийн бодлого төлөвлөлтийн хууль баталсан. Жил болгон бас төлөвлөгөөгөө бодлого зорилтоо тодорхойлоод, ажлын байр яаж нэмэгдүүлэх юм, үйлдвэр аж ахуйн нэгжүүдийг яаж бий болгох юм, эрчим хүчний хангамжаа яаж шийдэх юм, зам харилцаагаа яаж хөгжүүлэх юм, өр зээлээ яаж төлөх юм, төсвийн орлогыг яаж нэмэгдүүлэх юм гэдэг юмнуудаа тодорхой болгочхоод тэр баримжаа чиг, тэр төлөвлөгөөгөө хэрэгжүүлэхэд л ажилладаг. Тэр төлөвлөгөөнөөс нь төрийн албан хаагч нараас авахуулаад Засгийн газар, яамдууд, мөн орон нутгийн удирдлагууд, цаашлаад аж ахуйн нэгж, байгууллага, иргэд нь баримжаагаа авч ажилладаг баймаар байгаа юм л даа. Тэгэхгүй шал дэмий хэрэгждэггүй, худлаа цаас үйлдвэрлээд, тэгээд нэг формальддаг болчих юм бол одоо Эдийн засгийн хөгжлийн яам гэж байгаад хэрэггүй болж байгаа юм. Төлөвлөгөө гэж байх хэрэггүй болж байгаа.

Өнгөрсөн жил 2022 оны төлөвлөгөө орж ирсэн. Нэлээн асуудалтай байсан, нэлээн сайн зассан. Нэлээн сайжирсан. Энэ жилийн 2023 оны төлөвлөгөө бол 2022 оны төлөвлөгөөг бодох юм бол харьцангуй бас сайжирсан. Сайн орж ирсэн Засгийн газраас. Гэхдээ тодорхой асуудлууд байсан. Нэгдүгээрт нь, төсвийн хүрээний мэдэгдэл, төлөвлөгөө хоёр маань уялдах ёстой. Ирэх жилийн эдийн засгийн төсвийнхөө баримжааг харж байж түүндээ нийцсэн бодлого, зорилтоо тодорхойлж, ажил арга хэмжээ, зорилго зорилтоо тавих ёстой. Гэтэл төсвийн хүрээний мэдэгдэлтэйгээ уялдахгүй байгаа юм. Одоо төсвийн хүрээний мэдэгдлийн араас нь бид хэлэлцэнэ. Төсвийн хүрээний мэдэгдлээрээ орлого олох бололцоо их байна гэх юм бол төлөвлөгөө нь төсвийн хүрээнд мэдэлтэй зөрөөд явчихна. Зардлыг багасгах бололцоо байна гээд явчих юм бол дахиад уялдахгүй болчихно.

Өргөн барьсан төсөл дээр ч гэсэн одоо тийм байгаа шүү дээ. Тодорхой 500 гаруй тэрбум төгрөгийн төсөл, арга хэмжээ ямар ч эх үүсвэр байхгүй. Хаанаас яаж шийдэх нь тодорхой бус болсон. Зээл тусламж дээр ямар бололцоо байгаа юм, энэ нь бас тодорхой бус. Өнөөдөр ингээд тавьж байгаа зорилт, зорилго, зорилтын суурь түвшин байхгүй. 2022 онд Засгийн газрын үйл ажиллагааны хөтөлбөрийн 50 хувь биелсэн байна, 2023 оны эцэс гэхэд 80 хувь биелсэн байх болно гэдэг юм уу ийм байдлаар тодорхойлох ёстой. Гэтэл өнөөдөр тодорхой зорилго, арга хэмжээний зорилтууд нь ямар ч хүрэх суурь түвшин байхгүй. Энийг суурь түвшинтэй болгоё.

Ингээд үндсэндээ 2023 оны Засгийн газрын үйл ажиллагааны хөтөлбөрийн төдөн хувь нь биелсэн байна гэдэг байдлаар уул нь бид нар өнөөдөр байж байгаа түвшнөө тодорхойлоод, ирээдүйд тавьж байгаа зорилго, хүрэх түвшнээ тодорхойлоод зорилго зорилтоо. Бүлгийн дарга аа, Нямдорж сайд аа, таны л ажил шүү дээ, бас.

**Г.Занданшатар:** Сандагийн Бямбацагт гишүүн 1 минут, дуусгая. 3 минутаар явсан байна. Ер нь үг хэлэх чинь 3 минутаар байдаг биз дээ?

**С.Бямбацогт:** 5 минутаар үг хэлдэг дэгтэй шүү, дарга аа. Тэгээд ингэж бид нар юмаа хийх ёстой. 2022 онд бид нар маш олон зорилго, зорилт тавьсан байсан. Маш олон ажлууд хийнэ гэчихсэн байсан. Тэгтэл 2023 оны ажилдаа бүгд хасагдчихсан, байхгүй болчихсон. Засгийн газрын үйл ажиллагааны хөтөлбөр, таван жилийн төлөвлөгөөнд суусан ажлуудыг бид нар 2020 онд суулгасан шүү дээ. Гэтэл 2023 он дээр нөгөөдөх нь байхгүй. Тэгэхэд чинь бид нар 2024 онд Засгийн газрын мөрийн хөтөлбөрөө яаж биелүүлсэн гэж очих юм бэ? Монгол Ардын Нам яаж амлалтаа биелүүлсэн гэж очих юм бэ гэх мэтчилэн юмнууд байгаад байгаа юм л даа. Тийм болохоор сая хэлж байгаа, эцсийн хэлэлцүүлэг дээрээ тэр төсвийн хүрээний мэдэгдэлтэй уялдуулах, эцсийн хэлэлцүүлэг дээрээ саяын ярьж байгаа асуудлыг засаж залруулах энэ юмнуудыг хийгээч ээ. Бусдаар одоо юу гэдэг юм, гишүүдийн яриад байгаа ганц нэг төсөл арга хэмжээ, ганц нэг хөрөнгө оруулалтаа тоож байгаа юм байхгүй, тойрог бодож байгаа юм юу ч байхгүй. Энэ төлөвлөгөө маань бас чанартай төлөвлөгөө гардаг байгаасаа. Энэ Эдийн засгийн хөгжлийн яамнаас тийм чадавхтай яам байгаасай, Монгол Улс бас бодлоготой байгаасай, бодлого нь хэрэгждэг байгаасай гэдэг үүднээс л энэ саналаа хэлж байгаа юм шүү.

**Г.Занданшатар:**Содномын Чинзориг гишүүн.

**С.Чинзориг:** Энэ бичиг баримт уг нь хөгжлийн бодлогын нэг жилийн төлөвлөлт  гээд маш чухал бодлогын бичиг баримт л даа. Бид тэгээд юм л бол хугацаанд шахагдаад хугацаатай юм гээд ингээд л явуулаад байдаг буруу жишигтэй болчхоод байгаа юм л даа. Бид чинь 2019 онд Үндсэн хуульд өөрчлөлт оруулахдаа хөгжлийн бодлого, төлөвлөлтийн асуудалтай маш ач холбогдол өгөөд, хөгжлийн бодлого төлөвлөлттэй байна. Хөгжлийн бодлого, төлөвлөлт нь урт хугацаанд тогтвортой байна гээд Үндсэн хуульдаа өөрчлөлт оруулсан. Нэг дэх асуудал. Хоёр дахь асуудал нь 2022 оны улсын төсөвт бид Эдийн засгийн хөгжлийн яам байх ёстой, зайлшгүй шаардлага тавина гээд яам байгуулах төсөв мөнгийг нь суулгаж өгсөн. Харамсалтай нь одоогоор ингээд сайд байхгүй, тэгээд Сангийн сайд нь одоо хавсран гүйцэтгэгдэж байгаа жаахан ийм л байдалтай л яваад байна л даа. Ядаж энэ яамаа ойрын хугацаанд л сайдтай болгоод, ажлыг нь, энэ яамыг ажиллуулах нөхцөл боломжийг нь хангах талаар Засгийн газар бас анхаармаар байх юм.

Хоёр дахь асуудал нь энэ хөгжлийн бодлого, төлөвлөлт чинь маш чухал бичиг баримт шүү, гишүүд ээ. 2023 оны хөгжлийн бодлого, төлөвлөлтийг яагаад 6 сарын 1-ний дотор баталж байгаа юм бэ гэхээр 2023 оны төсвийн суурь чинь энэ хөгжлийн бодлого төлөвлөлт болох ёстой байхгүй юу. Тийм учраас 2023 оны төсөв боловсруулагдаж эхлэхээс өмнө 6 сарын 1-ний дотор энэ 2023 оны жилийн төлөвлөөд баталж байгаа юм. Бид нар ийм хариуцлагатай ажил дээр бас ингээд хариуцлагагүй ажиллаад цаг хугацаа нь шахагдаад, энэ хөгжлийн төлөвлөгөөг ингээд батлаад явуулах юм бол 2023 оны төсөвт энэ хөгжлийн бодлого төлөвлөлтөд туссан асуудлууд чинь сууна. Тусаагүй асуудлууд нь төсөвт бол суухгүй гэсэн үг. Ингээд төсвийн бодлогын суурь болгох ийм бодлого, бичиг баримт учраас бид энэндээ нэлээн хариуцлагатай хандах ёстой гэдгийг бас зориуд бас хэлмээр байгаа юм.

Яах вэ, эдийн засаг амаргүй байна. Олон улсын үүссэн нөхцөл байдлаас шалтгаалах эдийн засаг амаргүй байна, КОВИД-ын нөхцөл байдал бас бүрэн илааршаагүй байна. Гэхдээ бид нар юм болгоныг ингээд л КОВИД, олон улсын хурцадмал байдал руу бол шахаж болохгүй шүү дээ. 2023 он чинь бас онцлог жил. Энэ Улсын Их Хурлын болоод энэ Засгийн газрын бүрэн эрхийн хугацаанд бүтэн ажиллах сүүлийн ганц жил чинь 2023 он шүү дээ. Тэгэхээр энэ таван жилийн үндсэн чиглэлд Засгийн газрын үйл ажиллагааны хөтөлбөрт туссан асуудлуудаас дутуу, хэрэгжилт нь хангалтгүй байгаа асуудлуудыг 2023 оны хөгжлийн бодлого, төлөвлөгөөндөө тусгаж хэрэгжүүлэх асуудлыг бид онцгой анхаармаар байгаа юм.

Дотоодын нийт бүтээгдэхүүний өсөлтийг бид нар яаж өсгөх юм, энэ инфляцын түвшний өсөлтийг яаж сааруулах юм, гадаад валютынхаа нөөцийг яаж нэмэгдүүлэх юм, валютынхаа ханшийг яаж тогтворжуулах юм, экспортынхоо орлогыг яаж нэмэгдүүлэх юм, гадаад валютын гадагшаа урсах урсгалыг яаж бууруулах вэ гээд маш тийм бодлогын олон асуудлуудыг бид нар хөгжлийн бодлого төлөвлөлтдөө зайлшгүй сугалах хэрэгтэй бол байгаа юм. Иргэдийн амьжиргааны түвшний асуудал маш хүнд байна. Ажил эрхлэлтийг нь яаж дэмжих юм, өрхийн бодлогыг яаж дэмжих юм, ядуурлыг бид нар 29 байна гээд энэ чигээр нь явуулаад байх юм уу гээд маш олон асуудлууд, тулгамдсан асуудлууд байгаа юм.

Эдгээр асуудлууд чинь ерөөсөө энэ хөгжлийн бодлого төлөлтийн асуудлаа харахлаар харагдахгүй байгаа юм. Тийм учраас энэ хөгжлийн бодлого төлөвлөлт боловсруулдаг аргачлал, тооцдог үзүүлэлтүүдийг ч гэсэн цаашдаа боловсронгуй болгох юм уу? Тийм учраас энэ дээр нэлээн уг нь анхаарал хандуулах ёстой байсан юм. Тэгээд жаахан цаг хугацаа нь баригдаад ингээд л явах нь л дээ. Ийм жишгээр яваад байх юм бол бид нарын Эдийн засгийн хөгжлийн яам байгуулсны үр дүн, хөгжлийн жилийн төлөвлөгөө баталдаг болсны үр дүн бол гарахгүй л дээ.

**Г.Занданшатар:** Сая Даваажанцангийн Сарангэрэл гишүүн, Содномын Чинзориг гишүүдийн гаргасан саналтай уялдуулаад гүйцээн боловсруулж түрүүний хэлсний дагуу энэ найруулга, техникийн засварын хүрээнд гишүүдийн саналыг яаж тусгах, ажлыг сайжруулах талаар Наранцогт сайд хариулахад бэлдэж байгаарай.

Зочид танилцуулаадахъя. Улсын Их Хурлын гишүүн Нямаагийн Энхболд, Жигжидийн Батжаргал, Цэвэгдоржийн Туваан нарын урилгаар Төв аймгийн Эрдэнэсант сумын Бөхийн холбооны төлөөлөл Улсын Их Хурлын үйл ажиллагаа, Төрийн ордонтой танилцаж байна. Манай Мөөеө аваргын нутгийн бөхчүүдийн төлөөлөл, Мөнхбат аваргын нутгийнхан байна. Бөхчүүдэд Улсын Их Хурлын гишүүдийн нэрийн өмнөөс та бүхэнд удахгүй болох баяр наадамдаа алдар цолоо дуудуулж амжилттай сайн барилдахыг болон эрүүл энх сайн сайхан бүхнийг хүсэн ерөөе.

Өнөөдөр бас төрсөн өдөр нь тохиолдож байгаа манай Цэвэгдоржийн Туваан гишүүнтэй хамт 5 сарын 22-нд Улсын Их Хурлын гишүүн Ганбат маань Дашдондог, Төмөртогоо нарын гурав дахь хувь болон эхээс мэндэлжээ. Ингээд Дашдондогийн Ганбат гишүүндээ 5 сарын 22-нд болох төрсөн өдрийн мэндчилгээ дэвшүүлж, Монгол төрийн түшээ, ард түмний элч болсон та бүхэнд болон гэр бүлийнхэнд нь Улсын Их Хурлын гишүүдийнхээ нэрийн өмнөөс эрүүл энх, харж жаргал сайн сайхныг хүсэн ерөөе. Цэвэгдоржийн Туваан гишүүнд түрүүн төрсөн өдрийн мэнд хүргэсэн. Та хоёр нэг өдөр төрсөн юм байна, эвтэй сайхан явцгаагаарай. Намын бүлэг эвсэж, эв нэгдэлтэй сайхан ажиллацгаагаарай. Нэг өдөр төрсөн улсууд байна.

Одоо 80 дээр Эдийн засаг, хөгжлийн дэд сайд Санжаагийн Наранцогт тайлбар өгчих. Тэгээд санал хураалт.

**С.Наранцогт:** Энэ төлөвлөгөөтэй холбоотой гишүүдийнхээ гаргасан санал, зүйлтэй холбоотой товч тайлбар хийе гэж бодож байна. Тэгэхээр санал бол нэг байгаа. Үндсэн хууль заасан хөгжлийн бодлого тогтвортой байна гээд, энийг хэрэгжүүлэх Хөгжлийн бодлого, төлөвлөлтийн тухай, түүний удирдлагын тухай хууль батлагдсан. Ингээд Бямбацогт гишүүн бол энэ дээр бас санаачилгатай ажиллаад, ингээд энэ хууль батлаад, энэний дагуу бол Засгийн газрын тогтоолоор энэ төлөвлөгөөг болоовсруулах аргачлал батлагдсан. Тэгэхээр энэ төлөвлөгөө яаж орж ирж байна вэ гэхээр хуульд заасан болоод аргачлалынхаа дагуу Засгийн газрын мөрийн хөтөлбөрийнхөө таван бүлгийн яг тэр бүтцийн хувьд таван бүлэг, онцлох реформын бас таван ийм хэсэгтэй ингээд орж ирж байгаа юм.

Дээр нь, доороос нь салбарын яамдууд байгууллагууд нь саналаа ирүүлээд тэрнийг нь манай яам бол урт, дунд хугацааныхаа бодлогын баримт бичигтэй хэрхэн уялдаж байна, хуульд тавигдсан тэр төсвийн хүрээний мэдлээр тодорхойлсон төсөв, өр, гадаадын зээл тусламж, тэгээд санхүүгийн эх үүсвэр нь нөөц боломжтойгоо бүрэн нийцсэн, хариуцах эзэнд, хүрэх түвшин нь тодорхой болсон ийм зүйлүүдээ ингээд ялгаад харьцангуй бас бололцооны боловсруулж орж ирсэн байгаа. Тэгэхээр төсвийн хүрээний том тоонуудтайгаа бол нэг бүрчлэн нягт уясан.

Сарангэрэл гишүүн ч бас хэллээ. Аргачлал юмаа сайжруулах шаардлага байна уу гэвэл бас байна. Тэгэхээр бид хэд манай хөгжлийн бодлого төлөвлөлт бол бас сайжирч яваа гэдгийг би онцолж хэлэх гэж байгаа юм. Өмнө нь бол бид хэд бол ерөнхий үндсэн чиглэл л оруулж ирдэг байсан шүү дээ. Одоо таван жилийн үндсэн чиглэл, тэрийг дагасан Засгийн газрын мөрийн хөтөлбөр, энийг дагасан хууль, арга аргачлалынхаа дагуу л ингэж боловсруулагдаж орж ирж байгаа. Тэгэхээр энэ дээр бас бид нар илүү тодруулах, бас яг төсөвтэйгөө уях биш шаардлагатай зүйлүүдийг бол одоо бид ноднин жилийнхээ хөгжлийн төлөвлөгөөний хэрэгжилтийг авч хэлэлцэнэ. Ингээд гарч байгаа асуудлуудаа сайжруулаад явах боломж байна гэж үзэж байгаа.

            Даваасүрэн гишүүний хувьд хэлэхэд, өр аль болох шинээр үүсгэхгүйгээр энэ том төслүүд маань бол төр, хувийн хэвшлийн. Тэр нь дандаа барих, барих, шилжүүлэх. Тэгээд шууд хөрөнгө оруулалтаар ингээд эхлээд амжилттай явж байгаа төслүүд нь орж ирээд их том том дүнтэй, ийм бас төслүүд орж ирж байгаа юм. Шинэ сэргэлтийн бодлого туссан. Та бол их яриад байгаа, эрчим хүч дээр бол бид яаман дээр хүн хүчний бололцоо бас бага байна. Тэгээд бид бол энэ шинэ сэргэлтийн бодлоготой уялдуулаад зургаан хязгаарлалт хүчин зүйл дээрээ тус бүрд нь бол мэргэжлийн зөвлөл байгуулахаар ажиллаж байна. Энд салбар салбарын мэргэжилтнүүдээр бүрдүүлсэн манай багтай яамтай өдөр тутам ажиллах ийм мэргэжлийн зөвлөл ажиллана. Энэ дээр эрчим хүчний мэргэжлийн зөвлөл бол ажиллана гэж ингэж бодож байгаа. Манай яам бол өмнөх Эдийн засгийн хөгжлийн яамнаас бол харьцангуй өөр арга барилаар ажиллаж байгаа. Олон нийт та бүхэндээ бас тэр болгон танилцуулж амжихгүй яваад байна. Ер нь бол ажлын хувьд тэр замаар орохгүй гэдгийг бол би бас тодотгож танд хэлмээр байна. Бид бас таны асуултын үеэр инээсэн асуудал бас байхгүй.

Өрхийн орлогын талаар Сарангэрэл гишүүн ярьж байгаа. Энэ дээр бас хэд хэдэн газар яг нөгөө Засгийн газрынхаа мөрийн хөтөлбөрийн форматыг барихгүй бол болохгүй байгаа юм. Түүгээрээ бол бас тодорхой зүйлүүд ер нь орчихсон. Тэгээд тэрийгээ энэ 2 дугаар заалт дээр бид нар найруулга дээр илүү тодорхой юм та нэмж өг гэвэл Ганбаатар гишүүний гаргасан 2 дугаар энэ саналынхаа хүрээнд найруулга дээрээ бид нар ажиллаад, бид нар бол гишүүдийнхээ бичсэн юмыг нэг бүрчлэн тэмдэглэж авч байгаа юм. Тэгэхээр тэрийгээ найруулгынхаа үеэр бол оруулаад явчих бас бололцоо байна. Яг таны хэлсэнтэй холбоотой зүйлүүд мөн Батжаргал гишүүний хэлж байгаатай холбоотой, сая хөдөө аж ахуйн одоо тогтвортой.

**Г.Занданшатар:** Гишүүд ээ, Улсын Их Хурлын чуулганы хуралдааны дэгийн тухай хуулийн 43 дугаар зүйлд заасны дагуу жилийн төлөвлөгөөг гурван үе шаттай хэлэлцэх бөгөөд эцсийн хэлэлцүүлэгт бэлтгэхдээ өнөөдөр шаардлагатай бол даргын дэргэдэх зөвлөлөөр бас ажлын хэсэгт ажиллаад гишүүдийн гаргасан саналыг эцсийн хэлэлцүүлэгт анхаараад, найруулгыг энэ авсан саналынхаа хүрээнд хэлэлцүүлээд явахаар тохирлоо шүү гишүүд.

Ингээд санал хураалтаа явуулъя. Байнгын хороон дээр гүйцээн боловсруулж, энэ хавсралт дээр бол эцсийн хэлэлцүүлэг дээр өөрчлөлтүүд, зохицуулалтаа хийж болно шүү дээ. Тэрийгээ эцсийн хэлэлцүүлэгт. Угаасаа дэгд нь гурван шаттай байна гээд заачихсан юм байна, тогтоол.

**2.**Тогтоолын төсөл, төслийн хавсралтын агуулга, зарчмыг алдагдуулахгүйгээр нэр томьёог жигдлэх заалт, дэд заалтын дугаарыг нийтлүүлж өөрчлөх, бүтэц найруулах, хууль зүйн техникийн засварыг хийх.

Санал гаргасан: Улсын Их Хурлын

          гишүүн Ж.Ганбаатар

Санал хураалт явуулъя.

28 гишүүн дэмжиж, 58.3 хувийн саналаар энэ санал дэмжигдлээ.

Эцсийн хэлэлцүүлэгт бэлтгэхдээ Улсын Их Хурлын гишүүдийн гаргасан саналыг тусгаад шаардлагатай бол өнөөдөр даргын дээдэх зөвлөлөөр ажлын хэсэг байгуулаад хагас, бүтэн сайндаа ажиллаад, тэгээд 27, 28-ны чуулганаар эцэслэн батлахаар тохирлоо.

Зарчмын зөрүүтэй саналын томьёоллоор санал хурааж дууслаа.

Энэ тогтоол батлагдаж байж энэний чинь дагуу төсөв хийгдэх ёстой шүү дээ. Энэ тогтоолын 1 дүгээр заалт. Зарчмын зөрүүтэй саналын томьёоллоор санал хурааж дууслаа.

Монгол Улсын хөгжлийн 2023 оны төлөвлөгөө батлах тухай Улсын Их Хурлын тогтоолын төслийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлж байна.

Зочид танилцуулъя. Улсын Их Хурлын гишүүн Ганибалын Амартүвшин, Даваажанцангийн Сарангэрэл, Тогмидын Доржханд нарын урилгаар Хан-Уул дүүргийн ерөнхий боловсролын 60 дугаар сургуулийн 12-ын “а” ангийн багш, сурагчид Улсын Их Хурлын үйл ажиллагаа, Төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс сурлагын өндөр амжилтыг хүсэн ерөөе. Сайн сурцгааж, сургуулиа амжилттай төгсөцгөөгөөрэй.

Дараагийн асуудалд орно.

**Гурав.Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслийн анхны хэлэлцүүлгийг үргэлжлүүлж явуулна**.

Гишүүд асуулт асууж, хариулт авч дууссан. Одоо Байнгын хорооноос гаргасан зарчмын зөрүүтэй саналын томьёоллоор санал хураалт явуулна. Зарчмын зөрүүтэй 1 санал байгаа.

Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслийн талаарх зарчмын зөрүүтэй саналын томьёолол:

Эдийн засгийн байнгын хороо дэмжсэн санал байгаа.

1.Төслийн 2 дугаар зүйлийг хасах.

Санал гаргасан: Улсын Их Хурлын

          гишүүн Ж.Ганбаатар

Санал хураалт

29 гишүүн дэмжиж, 59.2 хувийн саналаар 2 дугаар заалтыг хасах, Жамбалын Ганбаатар гишүүний гаргасан зарчмын зөрүүтэй санал дэмжигдлээ.

Зарчмын зөрүүтэй саналын томьёоллоор санал хурааж дууслаа.

Банкны тухай хуульд нэмэлт, өөрчлөлт оруулах тухай хуулийг дагаж мөрдөх журмын тухай хуульд өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Эдийн засгийн байнгын хороо Жамбалын Ганбаатар дарга шилжүүлж байна.

Дараагийн асуудалд оръё.

**Дөрөв.“Олон Улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төсөлтэй хамт өргөн мэдүүлсэн Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийнтөслийн анхны хэлэлцүүлгийг явуулна**.

Төслийн анхны хэлэлцүүлгийг явуулсан талаарх Хууль зүйн байнгын хорооны санал, дүгнэлтийг Улсын Их Хурлын гишүүн Цэндийн Сандаг-Очир танилцуулна. Сандаг-Очир гишүүнийг индэрт урьж байна.

**Ц.Сандаг-Очир:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2022 оны 4 дүгээр сарын 14-ний өдөр Улсын Их Хуралд өргөн мэдүүлсэн олон улсын авто тээвэрлэлт, гүйцэтгэх тээврийн хэрэгслийн багийн ажлын тухай Европын хэлэлцээрийг соёрхон батлах тухай хуулийн төсөл болон хамт өргөн мэдүүлсэн Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийн төслүүдийн хэлэлцэх эсэх асуудлыг Улсын Их Хурал 2022 оны 5 дугаар сарын 5-ны өдрийн чуулганы нэгдсэн хуралдаанаар хэлэлцэн шийдвэрлэж, Монгол Улсын Их Хурлын чуулганы хуралдааны дэгийн тухай хуулийн 76.14.3-т заасны дагуу Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийн төслийг анхны хэлэлцүүлэгт бэлтгүүлэхээр Хууль зүйн байнгын хороонд шилжүүлсэн.

Хууль зүйн байнгын хороо 2022 оны 5 дугаар сарын 17-ны өдрийн хуралдаанаар хуулийн төслийн анхны хэлэлцүүлгийг явуулсан бөгөөд Монгол Улсын Их Хурлын чуулганы хуралдааны дэгийн тухай хуулийн 39.10- т заасны дагуу хуулийн төслийг зүйл бүрээр хэлэлцсэн болно.

Байнгын хорооны хуралдаанаар хуулийн төслийн анхны хэлэлцүүлгийг явуулах үед Улсын Их Хурлын гишүүн Ж.Сүхбаатар хуулийн төслийг баталснаар гарах эерэг өөрчлөлт, тээврийн хэрэгсэлд хяналтын төхөөрөмж суурилуулснаар, улсын төсөв болон иргэнээс шаардагдах хөрөнгө мөнгөний талаар, Улсын Их Хурлын гишүүн С.Бямбацогт олон улсын автотээвэрт үүсэж байгаа хүндрэл бэрхшээлүүд тус гэрээнд нэгдэн орсноор шийдэгдэх эсэх, Автотээврийн үндэсний төв болон Монголын автотээвэрчдийн нэгдсэн холбоо нь дээрх гэрээний биелэлтэд хяналт тавьж, зөвшөөрөл олгосноор хүнд суртал бий болж болзошгүй талаар, түүнчлэн дотоодын автотээвэр эрхлэгчид хяналтын төхөөрөмжийг суурилуулах шаардлагатай эсэх талаар асуулт асууж, хариулт авсан болно. Улсын Их Хурлын гишүүн С.Бямбацогт, Б.Энх-Амгалан нараас хуулийн төсөлтэй холбогдуулан зарчмын зөрүүтэй хоёр санал гаргасныг хуралдаанд оролцсон гишүүдийн олонх дэмжсэн болно.

Хууль зүйн байнгын хороо Улсын Их Хурлын гишүүдээс гаргасан зарчмын зөрүүтэй саналыг нэг бүрчлэн хэлэлцсэн бөгөөд зарчмын зөрүүтэй саналын томьёолол болон хуулийн төслийн анхны хэлэлцүүлгийг явуулсан талаарх Байнгын хорооны санал, дүгнэлтийг та бүхэнд хүргүүлсэн болно.

Улсын Их Хурлын эрхэм гишүүд ээ,

Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явуулсан талаарх Хууль зүйн байнгын хорооны санал, дүгнэлт болон зарчмын зөрүүтэй саналыг хэлэлцэн шийдвэрлэж өгөхийг та бүхнээс хүсье. Баярлалаа.

**Г.Занданшатар:** Байнгын хорооноос гаргасан зарчмын зөрүүтэй саналын томьёоллоор санал хураана, энэний дараа хоёр санал байгаа. Байнгын хорооны энэ санал дүгнэлт, зарчмын зөрүүтэй саналтай холбогдуулж асуулт асуух Улсын Их Хурлын гишүүд байна уу? Бадмаанямбуугийн Бат-Эрдэнэ гишүүнээр тасаллаа. Саяын асуудлаар даргын дэрдэх зөвлөлөөс ажлын хэсэг байгуулаад өмнөх жилийн төлөвлөгөөний асуудлаар, Чинзориг гишүүнээр ахлуулаад ярьж байгаад Батжаргал гишүүн, Сарангэрэл гишүүдийг оруулаад ингээд хагас, бүтэн сайн, нэг дэх хоёр дахьд ажиллаад ингээд явчих. Одоо Бадмаанямбуугийн Бат-Эрдэнэ гишүүн.

**Б.Бат-Эрдэнэ:** Баярлалаа. Би ганцхан юм хэлэх гээд байгаа юм. Олон улсын тээврийн аюулгүй байдалтай холбоотой. Энэ замын хөдөлгөөний дүрмийн хэрэгжилттэй холбоотой асуудал гарна. Тэгэхээр олон улсын тээврийн аюулгүй байдалтай холбоотой хойноосоо урагшаа Алтанбулагаас урагшаа Замын-Үүдээр гарна гэхэд улсын нийслэл төв Улаанбаатараар яаж гарахаар төлөвлөж байгаа юм бэ? Ийм төлөвлөгөө байна уу? Дарханы замыг бол дөрвөн эгнээ стандартын замтай болно гэж байгаа. Цаашаа Алтанбулаг, түүнчлэн урагшаа Замын-Үүд хүртэлх энэ зам маань олон улсын стандартад нийцсэн замыг барих асуудал нь яаж шийдэгдэж байгаа юм бэ?

Нөгөө нэг юм нь замын хөдөлгөөн, тээвэртэй холбоотой бодвол ажлын хэсэгт холбогдох хүмүүс ирсэн байх. Энэ жолооч нар бэлтгэж байгаа тогтолцоондоо нэг анхаарал тавихгүй бол үнэхээр болохгүй байна. Ерөөсөө л дөнгөж л нэг руль жолоо мушгих төдий л хүн бэлтгээд л, тэгээд мөнгийг нь авбал тэгээд л болоо. Үнэмлэхийг бичээд л өгдөг. Энийг нь хянадаг, шалгадаг, хяналт тавьдаг ийм газар байна уу, үгүй юу? Жишээлэх юм бол замын хөдөлгөөнд оролцож байгаа машинуудыг хар даа. Хурдан явах ёстой яг тэр замаар л, хоёрдугаар эгнээгээр л ерөөсөө зүгээр бүгдээрээ. Чихчихдэг.  Уг нь бол зүүн гар талаар нь гүйцэд түрүүлэх ёстой биз дээ? Тэгээд зүүн гар талаар нь гүйцэж түрүүлэх ямар ч боломж байхгүй, тэгээд хамгийн аюултай замын хөдөлгөөний аюулгүй байдлыг зөрчсөн, буруу талаар нь гүйцэж түрүүлэхээс өөр ямар ч арга байхгүй. Яагаад жолооны энэ олон сургууль курсууд хамгийн анхан шатны ийм ойлголтыг, ийм сургалтыг олгож болдоггүй юм бэ? Энэ чинь зам тээврийн ослоор жилдээ хэчнээн мянган хүн амь насаа алдаж байна, хэчнээн мянган хүн эрүүл мэндээрээ хохирч байна. Энэ дээр Зам тээврийн яам, цагдаагийн байгууллага, боловсролын байгууллага, та нар минь нэг цогц арга хэмжээ авахгүй бол энэ ер нь гамшгийн түвшинд хүрлээ шүү.

Бараг хэчнээн олон улсын тээврийн байгууллагын гэрээ конвенцод нэгдээд бид нар шууд дамжин өнгөрүүлэх замын төвийн коридор байна, зүүн талаар коридортой болох нь. Баруун талаараа одоо босоо коридор гарах байх. Гэтэл дэлхийд байхгүй ийм замын хөдөлгөөний дүрэмтэй. Дүрмээ биелүүлдэггүй ийм газар чинь ер нь ямар байдалтай байх вэ? Энэ ажлын хэсэгт сууж байгаа улсууд миний хэлж байгаа юмыг ер нь анхаарч байна уу, үгүй юу, та нар. Нэг хариулт өгөөч.

**Г.Занданшатар:** Зочид танилцуулъя. Улсын Их Хурлын гишүүн Цэвэгдоржийн Туваан, Нямаагийн Энхболд, Жигжидийн Батжаргал нарын урилгаар Төв аймгийн Батсүмбэр, Угтаалцайдам сумын ерөнхий боловсролын сургуулийн төгсөх ангийн сурагчид Улсын Их Хурлын үйл ажиллагаа, төрийн ордонтой танилцаж байна. Хүндэт сурагчид, хүүхдүүд та бүхэндээ Улсын Их Хурлын гишүүдийн нэрийн өмнөөс сурлагын өндөр амжилт хүсэж уншдаг, сэтгэдэг ухаантай, шинэлэг энэ шинэ үеийг бүтээж байгаа та бүхний зүрх сэтгэлд, тархи оюунд Монгол эх орны чинь их ирээдүйн хувь заяа зураастай байгаа шүү гэдгийг захиж хэлье. Сайн суралцаж, сайн явцгаагаарай.

Сандагдоржийн Батболд Зам, тээврийн хөгжлийн яамны Төрийн нарийн бичгийн дарга Бат-Эрдэнэ гишүүний асуултад хариулна.

**С.Батболд:** Бат-Эрдэнэ гишүүний асуултад хариулъя. Нэгдүгээрт, энэ дамжин өнгөрөх автотээвэр бол Монгол Улсад хоёр коридороор явахаар ийм олон улсын гэрээ конвенцод нэгдэн орсон байж байгаа. Нэг дэх нь АН-3 буюу Замын-Үүдээс Алтанбулаг гэсэн энэ коридор байна. Энэ коридор Дархан, Улаанбаатарын замын засвар, өргөтгөх ажил бол энэ онд ерөнхийдөө хучилтын хэсэг дуусаад ирэх онд бүрэн дуусахаар байгаа. Дарханаас Алтанбулаг хүртэлх замын засварын ажлыг бас энэ жил бид нар эхлүүлэхээр төлөвлөж байна.

Улаанбаатараас Налайх хүртэлх дөрвөн эгнээтэй болох замын ажил дууссан. Налайхаас цаашаа Баян хүртэл 58 километр бас дөрвөн эгнээ болгох ажил энэ Засгийн газрын үйл ажиллагааны хөтөлбөрт бол байгаа. Тэрнээс урагших замыг бол бид нар дараагийн дөрвөн жилд бас дөрвөн эгнээтэй болгохоор ер нь бол төлөвлөлт явж байгаа. Жил болгон засвар үйлчилгээ бол хийгдээд явж байгаа нь. Ер нь Улаанбаатарын ачаалал нэмэгдэж байгаатай холбоотой дамжин өнгөрөх тээвэрлэлтийг бол Улаанбаатар руу орж ирэхдээ Сонсголонгоор урагшаа Төв аймаг оруулаад Зуунмодыг дамжуулаад, дайруулаад Зуунмодоос урагшаа Налайх орж байгаа замаар явуулахаар одоохондоо ийм байдлаар төлөвлөж байгаа. Нөгөө нэг коридор бол АН-4 гэж коридор нь Ховдын аймгийн Булган боомтоор орж ирээд Баян-Өлгийн Цагааннуураар дайраад явж байгаа. Энэ коридор хоёроор ийм тээвэрлэлт явах юм байгаа юм.

Хоёр дахь асуудал нь жолооч бэлтгэх энэ тогтолцооны асуудал бол бас үнэхээр хүндрэлтэй байгаа. Энийг бол бид ойлгож байгаа. Жолооч бэлдэж байгаа сургалтын хөтөлбөр, шалгалт авч байгаа асуудал бол цагдаагийн байгууллагын чиг үүрэгт хамаарч байгаа. Манайд бол энэ ажил бол хамаарахгүй байж байгаа. Гэхдээ энэ Замын хөдөлгөөний аюулгүй байдлын үндэсний зөвлөл гэж байгаа. Зөвлөлийн хурлаар өчигдөр замын хөдөлгөөний аюулгүй байдлын тайланг хэлэлцсэн байж байгаа. Ингээд Засгийн газарт оруулаад бид нар хуулийнхаа дагуу Улсын Их Хуралд энэ замын хөдөлгөөний аюулгүй байдлын тайланг хэлэлцүүлэхээр оруулж ирж байгаа. Энэнтэй холбоотой шийдвэрийн төслүүд дээр энэ жолооч үлдэх тогтолцоог шинэчлэх асуудал бас хамт явж байгаа.

**Г.Занданшатар:** Эрхэм гишүүн Бадмаанямбуугийн Бат-Эрдэнэ тодруулж асууна, 1 минут.

**Б.Бат-Эрдэнэ:** Замын хөдөлгөөний аюулгүй байдлыг энэ Үндэсний зөвлөл дээрээ та нөхдүүд минь яаралтай яриад салбар хоорондын зохицуулалтаар энийг шуурхай зохицуулж болохгүй юу? Дэлхийн олон улсад аль ч улс оронд бол эгнээгээрээ хурд хязгаартай явж байгаа машинууд нэгдүгээр эгнээгээрээ явдаг, хурдан шуурхай явах шаардлагатай бол хоёр, гуравдугаар эгнээгээрээ гүйцэж түрүүлдэг ийм тогтсон зарчим байна шүү дээ. Гэтэл манайд эсрэгээрээ хоёрдугаар эгнээгээрээ, одоо ямар гурав, дөрвөн эгнээтэй зам байх биш. Хоёрдугаар эгнээгээрээ ерөөсөө удаан явдаг, хөдөлгөөнд оролцож байгаа машинууд нь яваад байдаг. Тэгээд нэгдүгээр эгнээгээр нь гүйцэд түрүүлэхээс өөр арга байхгүй болдог. Энэ чинь бол замын хөдөлгөөний аюул гарч байгаа гол юм чинь энэ дээр байгаад байна шүү дээ.  Энийг та нар цаг алдахгүй /бид нар/ зохион байгуулаад сурталчилгаа явуулаад, энийг нь хянадаг, шалгадаг, зөвлөдөг ийм ажлыг зохион байгуулах юм бол энийг богино хугацаанд.

**Г.Занданшатар:** Хэн хариулах вэ? Сандагдоржийн Батболд дарга Зам, тээврийн хөгжлийн яамны Төрийн нарийн бичгийн дарга.

**С.Батболд:**Бат-Эрдэнэ гишүүний асуултад хариулъя. Ойлголоо, энэ яригдаж байгаа. Ирэх долоо хоногийн Засгийн газрын хуралдаанаар ороод шийдвэрүүд гараад сургалтын хөтөлбөр, дүрэм журамд нь бол уг нь асуудал бол байхгүй. Саяын таны хэлж байгаа шиг хөдөлгөөнд оролцох, эгнээ байр эзлэх, хурд бүх юмыг зааж өгсөн байдаг. Гагцхүү хөдөлгөөнд оролцож байгаа жолоочийн ур чадвар, ёс зүйтэй холбоотой ийм замбараагүй байдлууд бол үүсэж байгаа асуудал байгаа. Энийг салбар хоорондын уялдаа холбоогоороо зохицуулах асуудалд бид анхаарч ажиллая.

**Г.Занданшатар:** Бадарчийн Жаргалмаа гишүүн асуулт асууна. Дараа нь санал хураалт явуулна.

**Б.Жаргалмаа:** Баярлалаа. Олон улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээрийг соёрхон батлах тухай хуулийн төслийг дэмжиж болно. Дэмжихдээ хэд хэдэн асуулт байна. Хэдэн жилийн өмнө алсын тээвэрт явж байгаа хүн тээвэр болон ачаа тээврийн бүхий л жолооч нарт ээлжийн жолоочтой байх, хаана ундалж хооллох, хаана ээлж солих, хаана амрах бүхий л цаг завыг нь хардаг ийм Жи Пи Эс тоног төхөөрөмжтэй болсон гэдэг ийм мэдээлэл явж байсан. Гэсэн хэдий ч Замын-Үүд дээр хүн тээвэр хийж явсан тээврийн автобусны жолооч Замын-Үүдийн угтах хаалгыг мөргөж том осол хийж байсныг та бүхэн сайн мэдэж байгаа байх аа. Тэр үед юу болж байсан бэ гэвэл ээлж солигдоогүйгээр шалтгаалж байсан. Яг өнөөдрийн байдлаар Монгол Улсын авто зам олон улсын Европын хэлэлцээрийг соёрхон батлах энэ стандартын хэмжээнд хүрсэн замтай билүү бид гэдэг асуултыг би эхлээд асууя.

Хоёрдугаарт, өнөөдөр тээвэрт явж байгаа нэгэнт л олон улсын хэлэлцээрийг бид нар соёрхон батлах гэж байгаа юм чинь олон улсын стандартыг бид нар өөрсдөө дагаж мөрдөх ёстой. Өнөөдөр Монгол Улсад тээвэрлэлт хийж байгаа авто замын бүхий л тээврийн хэрэгсэл маань стандартын байж чадаж байгаа юу, үгүй юу, насжилт ямар хэмжээнд байгаа вэ вэ гэдэг дээр хэрхэн яаж анхаарах юм бэ? Бид хууль батлах, олон улсын хэлэлцээр гэрээ контрактад нэг дэх нэг өөр. Түрүүн Бямбацогт гишүүн хэлсэн. Би бас үг хэлэх болгондоо л хэлж байгаа. Бид нэг амьд хуультай байдаг баймаар байна. Зүгээр нэг ёслоод өнгөрдөг хуультай биш ээ. Амьдралдаа хэрэгждэг, олон түмэн нь дагаж мөрддөг, эргээд тэд нь ард түмнийх нь, амьдралд нь үр нөлөөллийг өгчихдөг үр ашигтай ийм л хуулийг батлах ёстой.

Олон улсын гэрээ хэлэлцээрт нэгдэнэ гэдэг бол би энэ стандартыг хангасны үндсэн дээр энэ олон улсын гэрээ хэлэлцээрт нэгдэж байна гэж ойлгох ёстой. Гэтэл өнөөдөр Монголын автотээврийн зам ямар хэмжээнд байгаа вэ? Энэ нэгдүгээр асуулт. Үнэхээр тэр нөгөө Жи Пи Эс ажиллаж байгаа юу? Бид одоо олон улсын гэрээ хэлэлцээрт ингээд нэгдсэнээрээ Замын-Үүдээр гарч байгаа ачаа тээврийн тээвэрлэлтийн маань, үйл ажиллагаа явуулж байгаа жолооч, компани энэ бүгдийн аюулгүй байдал хангагдаж чадна гэж ойлгох уу? Та бүхний хэлэлцээрт нэгдэн орсноор дараах ач холбогдолтой гэдэг энэ зүйл заалт дээр жолоочийн ядрах сульдах бие физиологийн үүдэлтэй зам тээврийн осол буурна гэдэг юм уу, маш олон эерэг сайхан үзүүлэлтүүд байна. Гэхдээ бидний өнөөдрийн амьдрал энийг хангаж чадаж байгаа юу гэдэг асуулт.

Хоёрдугаарт, нэгэнт зам тээврийнхэн ирсэн байгаа учраас би Улаанбаатар хотынхоо замын асуудлыг бас асууя гэж бодож байна. Урин дулаан цаг болсон. Өнөөдөр гудамжаар дүүрэн цахилгаан мотоцикл. Энэ нь замын хөдөлгөөний дүрэмдээ байгаа юу, үгүй юу? Хүүхдүүдийг осол аваараас урьдчилан сэргийлэх тал дээр бид хангалттай ажиллаж чадаж байна уу, үгүй юу? Өнөөдөр дугуйн замтай болъё гэдэг зүйл яригдсаар байгаа боловч бид хангалттай дугуйн замтай болж чадаагүй. Хавар болохоор замын ажил хийхдээ дугуйн замаа бид эвдэж сүйтгэдэг. Тэгвэл өнөөдөр энэ цахилгаан дугуйны асуудлыг бид нар яаж шийдэх вэ? Хүүхдүүд осол аваарт орсны дараа бид нар асуудлыг араас нь ярих уу, өнөөдөр ярих уу? Энэ асуудал дээр та бүхэнд тайлбар хэлнэ үү? Баярлалаа.

**Г.Занданшатар:** Сандагдоржийн Батболд дарга.

**С.Батболд:** Жаргалмаа гишүүний асуултад хариулъя. Нэгдүгээрт, улс хооронд болон хот хоорондын нийтийн тээврийн үйлчилгээнд ажиллаж байгаа автобуснуудад 2016 оноос хойш Жи Пи Эс төхөөрөмжөөр байршил болон хурдыг хянаж байгаа энэ төхөөрөмж ажиллаж байгаа. Энэ хяналт хэрэгжиж байгаа.

Хоёр дахь асуудал нь, замын стандарт шаардлага хангаж байна уу, үгүй юу гэж. Стандарт бол мэдээж олон улсын болон үндэсний стандартын шаардлагууд хангаж байгаа замууд ч байна. Зарим нэг засвар үйлчилгээг цаг тухайд нь хийхгүйгээс болоод элэгдэл хорогдол, мөн замын нөхцөл шаардлага, ашиглалтын бэлэн байдлыг хангахгүй байгаа асуудал байгаа. Энийг бол нуух юм байхгүй ээ. Энэ бол бас хангалттай хөрөнгө мөнгө тавигддаггүй, мөн замын ашиглалтын байдалд тавьж байгаа хяналт багаас болж байгаа асуудал байгааг одоо хүлээн зөвшөөрч байна.

Дараагийн нэг асуудал нь, Монгол Улсад өнөөдөр 1400 орчим тээврийн хэрэгсэл энэ бүртгэлийн системд бүртгэлтэй байна. Энэний 1 сая гаруй нь автомашин байгаа. Энэ авто машины 85 орчим хувь нь 10-аас дээш жил ашиглагдсан ийм автомашин байгаа. Жишээ нь, жилд өнгөрсөн жил гэхэд 22482 удаагийн ийм зам тээврийн осол бүртгэгдсэн. Энэнтэй холбоотойгоор 300 зуу гаруй хүн нас барж, бас 1000 орчим хүн гэмтсэн ийм үзүүлэлт байгаа. Энэ дээр бид тайлан тавихдаа энэ талаар дэлгэрэнгүй танилцуулга хийнэ. Ямар ослын шалтгаан нөхцөл юу байна, ямар хохирол учирч байна гээд бүх асуудлууд нарийн гарчихсан байж байгаа. Тэрэн дээр дэлгэрэнгүй гарах байх. Нийтдээ одоо энэ зам тээврийн ослоор жилдээ гарч байгаа ослын 86 орчим хувь нь эд материалын хохиролтой ийм ослууд байж байгаа. Жилд 26 тэрбум орчим төгрөгийн эд материалын хохирол бас энэ зам тээврийн ослоос учирч байгаа юмнууд байна.

Тээврийн хэрэгслийн хувьд үнэхээрийн бид нар бол бодлогоо бол уг нь гаргаад батлуулсан. Хэрэгжих ажил дээр бол иргэдийн шүүмжлэлтэй тулгараад шийдэхгүй байгаа асуудлууд бол байгаа. Жишээ нь үйлдвэрлэснээс хойш зургаагаас дээш жил ашиглагдсан тээврийн хэрэгслийг Монгол Улсад импортлохыг хязгаарлана гэсэн ийм шийдвэр аль 2012 онд гарсан. Хэрэгжиж чадахгүй яваад байгаа. Олон улсад бол долоогоос дээш жилийн насжилттай автомашиныг өндөр насжилттай гэдэг болчихсон. Бидэнд орж ирж байгаа энэ машинуудын, бүртгэлд байгаа тээврийн хэрэгслийн машины 2-3 хувь нь 0-3 жил үйлдвэрлэгдээд ашиглагдаж байгаа тээврийн хэрэгсэл байгаа. Монгол Улсын тээврийн хэрэгслийн парк бол ер нь өндөр насжилттай болчихсон.

Дараагийн асуудал нь сүүлийн үед энэ цахилгаан мотоцикл, мопед, скутер гээд ийм тээврийн хэрэгслүүд нэмж шинээр орж ирсэн. Яг энэнтэй холбоотой өчигдөр, Замын хөдөлгөөний аюулгүй байдлын үндэсний зөвлөл дээр ер нь бол судалгаа хийгээд бол гарчихсан байж байгаа. Жишээ нь өнгөрсөн жил гэхэд энэ мотоцикл мопедтой холбоотой гурван удаагийн осол гарсан байж байгаа. Азаар хүний амь нас хохироогүй ч гэсэн гурван удаагийн осол гарсан байна. Энэ цаашаа нэмэгдэх хандлага байхыг үгүйсгэхгүй. Тийм учраас яаралтай дүрэм журамд энэ аюулгүй байдлыг хангах чиглэлээр тавигдах шаардлага энэ тэрийг бол зохицуулалтад оруулах ажлууд судалгаа хийгдээд эхэлж байгаа. Зүгээр унадаг дугуйгаар мопедоор хөдөлгөөнд оролцох дүрэм журам бол байгаа. Гэхдээ нарийвчилж зохицуулалт хийх бас шаардлага гарсан байгаа.

**Г.Занданшатар:** Бадарчийн Жаргалмаа гишүүн тодруулж асууя.

**Б.Жаргалмаа:** Замын чанар стандарт хангахгүй зарим замууд байгаа гэж та ярилаа. Бид нар сая бас Хэмнэлтийн хуулиараа, төсвийн тодотголоороо зарим аж ахуйн тооцоот орон нутгийн өмчит аж ахуйн нутагт үйлдвэрийн газруудаа хувьчилна гэдэг ийм шийдвэр гаргачихсан байгаа. Энэ дээр ер нь үр дүнтэй ажиллаж болох болов уу даа л гэдэг ийм хардлага байгаа. Өөрөөр хэлэх юм бол төрийн хяналтад дор гэдэг юм уу, олон нийтийн хяналт дор байгаа энэ ажил өнөөдөр ийм хэмжээнд явж байж хувьд очихоороо ер нь юу л болдог бол?

Нөгөөтээгүүр энэ олон улсын хэлэлцээрийг бид соёрхон баталснаараа олон улсын тээвэр манайхаар дамжин өнгөрөх өөрөөр хэлэх юм бол хойд хөршөөс урд хөрш, урд хөршөөс хойд хөрш рүү явах энэ урсгал хэдий хэмжээнд нэмэгдэнэ гэсэн ийм тооцоолол байгаа юм бол? Та сая яриандаа дурдлаа, 300 гаруй хүн нас барсан гэж. Энэ бол бага тоо биш өндөр тоо. Монгол Улсын энх тайван цаг, амгалан тайван байгаа хэдий ч бид нар 300 хүнээ зам тээврийн ослоор алдана гэдэг бол маш өндөр тоо. Тэгвэл энийг бууруулахын тулд ер нь юу хийх ёстой юм?

**Г.Занданшатар:** Сандагдоржийн Батболд дарга. Танай сайд хаачихсан юм бэ? Хууль санаачлагч байхгүй бол хойшлуулах дэгтэй шүү дээ. Сайд чинь дэмжихгүй байгаа юм уу? Тэгээд яагаад ирэхгүй байгаа юм? Дараагийн асуудал чинь маш их хэл ам, маргаантай асуудал байна лээ шүү. Тэрэн дээр сайд чинь ирэхгүй бол хойшлуулах ёстой шүү. Авто тээврийн хууль бол. 88 дээр хариулъя.

**С.Батболд:** Ер нь Монголын тээвэрчдээ бид нар олон улсын тээвэрлэлтэд орох энэ бололцоо нөхцөлийг хангах үүднээс олон ажлууд бэлтгэл ажлууд хийгдэж байгаа. 2016 онд энэ Европ болон Монголын хооронд хийгдэж байгаа тээвэрлэлтийн 1 хувийг Монголын тээвэрчид эзэлж байсан бол 2017 онд 8 хувь, 2018 онд 16 хувь, 2019  онд 15 хувь гээд 2020 онд 11 хувь болсон. Цаашдаа бид нарын тооцоогоор ойрын таван жилд бид нар Монголын тээвэрчид энэ эзлэх хувь бол 30 орчим хувь болох юм гэж бид харж байгаа. Энэ конвенцод нэгдэх шалтгаан маань, жишээ нь нэг шалтгаан хэлэхэд 2019 онд Оросын Холбооны Улсын нутаг дэвсгэрт Монголын тээвэрчид 780 удаагийн зөрчил гаргаж арга хэмжээ авагдсан байж байгаа. Энэ 780 зөрчлийн 459 нь ажил, амралтын дэглэмийг хянах ийм тахометр.

**Г.Занданшатар:** Балжиннямын Баярсайхан гишүүн товч тодорхой асууя. Дараа нь санал хураалттай. Санал хураалтад бэлдэнэ шүү.

**Б.Баярсайхан:**Баярлалаа. Энэ хэлэлцэж байгаа холбоотой асуудалтай холбоотойгоор салбарын сайдууд нь энэ хуралдаа орж ирж Улсын Их Хуралд бас хүндэтгэлтэй хандмаар байна гэдгийг хэлмээр байна. Энэ хуулийн төслийг бол дэмжиж байгаа юм. Бид нар олон улсын түвшинд гарч харилцаагаа сэргээж байна гэдэг бол маш сайн. Гэхдээ нэгэнт Зам, тээврийн яамныхан маань орж ирсэн учраас дотооддоо бид нар замын харилцааны соёл ямар түвшинд байна, осол аваарын хэмжээ ямар түвшинд байна гэдгийг заавал бас дурдах ёстой. Энийг асуух ёстой гэж бодож байна. 2019 онд 25302, 2020 онд 21768, 2021 онд 22482 авто тээврийн ослын хэрэг бүртгэгдсэн байна. 2021 онд 485 хүүхэд зам тээврийн осолд өртөөд эндээс 51 хүүхэд нас барсан байна. Он гарсаар 13 хүүхэд зам тээврийн ослоор нас барсан байна. Тэгэхээр яаж энэ зам тээврийн осол, аюулгүй байдлыг хангах вэ, дотооддоо? Яаж үр хүүхдүүдийг энэ зам тээврийн ослоос хамгаалах юм бэ? Энэ дээр нэг хариулт өгөөч.

Хоёрдугаарт, ямар ч улс оронд баруун гарын дүрэм, зүүн гарын дүрэм гэж байдаг. Манай Монгол Улсад бол буруу рультэй машин, зөв рультэй машин хамаагүй унаж л байх юм. Энэ асуудал ингээд л байж л байг уу? Хугацаа нь дууссан энэ машинууд яваад энэ хүүхдүүдийн хорт хавдрын өвчлөл их болж байна. Агаарын аюулгүй байдал байна, хэцүү байна гэдэг асуудлуудыг эрдэмтэн судлаачид нь яриад л байх юм. Тэгээд энэ машинууд хугацаа нь дуусчихсан, гаднаас бараг хог болоод ороод ирчихсэн энэ машинууд ингээд Улаанбаатар хотоор явж л байг уу? Энэ дээр Зам, тээврийн яам яг юу хийж байгаа юм бэ? Би дээр нэг асуулт асуух гээд бас тодорхой илэрхийлж чадаагүй байна лээ. Би юу гэж хэлэх гээд байсан гэхээр итгэмжлэл гэж нэг зүйл байсан, итгэмжлэлгүйгээр хэн ч хэний ч машиныг хамаагүй унадаг болсноос хойш энэ зам дээр оролцож байгаа машинуудын тоо нэгдүгээрт ихэссэн. Хоёрдугаарт зам тээврийн осол болоход эзэн холбогдогчийг нь тогтоож чадахгүй байгаа нь нэг ийм асуудал байгаа гэсэн. Энэ дээр бас нэг хариулт өгөөч ээ.

Хоёрдугаарт, Арцсуурь боомтоос Шивээ-Хүрэн хүртэл бид нар төмөр замтай болох гэж байгаа. Энэ бол маш сайн хэрэг. Тэгээд үүнийгээ дагаад Завхан аймгийн Загастайн даваан зам ч гэсэн нэлээн хөдөлгөөнтэй ийм замуудын давааны нэг болно. Одоо ч гэсэн тийм байдаг. Тэгэхээр өнөөдөр тэр Загастайн давааны зам дээр зураг дээр нь хийгдээгүй байгаа нэмэлт хучилтын асуудлыг салбарын сайд судална гэсэн. Энэ дээр Төрийн нарийн бичгийн дарга та ямар байр суурьтай байна вэ? Энэ зам яг 100 хувь гүйцэд хийгдсэн үү, эсвэл нэмэлт хучилт хэрэгтэй юу гэдэг шинжилгээний ажлыг танай яам хэзээ хийж дуусгах вэ гэсэн ийм асуултуудыг асууя. Баярлалаа.

**Г.Занданшатар:** Батболд дарга хариулъя.

**С.Батболд:** Баярсайхан гишүүний асуултад хариулъя. Зам тээврийн ослын нөхцөл байдлын талаар би түрүүн хэлсэн. Удахгүй их хуралд тайлангаа тавина. Энэ бол Замын хөдөлгөөний аюулгүй байдлын тухай хуульд заачихсан, жилд нэг удаа Улсын Их Хуралд энэ тайланг тавихаар заачихсан байж байгаа. Ослын нөхцөл байдал хүнд байгаа. Энэ бол хүлээн зөвшөөрч байна. Зам тээврийн ослоос урьдчилан сэргийлэх ажил бол салбар хоорондын уялдаатай холбоотой асуудал байгаа. Жишээ нь хүүхдийг зам тээврийн ослоос урьдчилан сэргийлэх үүднээс 2019 онд бүх шатны сургалтын байгууллагуудад замын хөдөлгөөнд оролцох дүрэм журмыг зааж өгөх дадал хэвшүүлэх ийм шийдвэр гарсан. Одоо хүртэл сургалтын байгууллагуудад энэ хичээл ордоггүй. Мөн эрүүл мэндийн байгууллагуудад үүрэг чиглэл өгсөн байдаг. Эмнэлгийн анхны тусламж үзүүлэх чиглэлээр бас үүрэг чиглэлүүд байж байгаа. Энэ бол эрүүл мэндийн салбар, хууль зүйн салбар, боловсролын салбар, зам тээврийн салбарын ийм хоорондын уялдаа холбоотой асуудлууд байгаа юм. Тэгээд тайлан тавих дээр энэ бол дэлгэрэнгүй тавигдах байх гэж бодож байна.

Дараагийн асуудал, хүрдний байрлал, машины насжилтын хувьд. Үнэхээр энэ бол Монгол Улсад бас замбараагүй явж байгаа асуудал мөн үү гэвэл мөн. Өнөөдөр Монгол Улсад бүртгэлтэй нийт автомашины 53 хувь нь баруун гар талдаа жолооны хүрдтэй болчихсон байж байгаа. Бид үндсэн дүрэм журмаасаа ингээд хазайгаад явчихсан. Энийг хэрэгжүүлэх бодлого нь гарсан боловч яг хэрэгжүүлэх шийдвэр гаргах эр зориг үнэхээр дутаад байгаа юм. Энэ шийдвэрийг гаргуулахын тулд бид нар маш олон удаа оролдсон боловч шат шатанд ийм эсэргүүцэлтэй тулгараад, тэгээд ийм замбараагүй байдлыг өөгшүүлээд яваад байгаа нь энэ ослын бас нэг шалтгаан болж байгаа.

Итгэмжлэлтэй холбоотойгоор энэ эрх зүйн асуудлыг би одоо хэлж мэдэхгүй байна. Итгэмжлэл байхгүй болсноор хөдөлгөөнд оролцож байгаа машины тоо нэмэгдсэн, осол нэмэгдсэн гэдгийг бол ямар нэгэн тийм судалгаа шинжилгээ бол одоогоор танд хэлэх юм алга. Энийг бол хэлж мэдэхгүй байна. Ер нь Монгол Улсад одоогоор 1.4 сая жолооч мэдээллийн санд байна. Жилд 44000 орчим жолооч шинээр бэлтгэгдэж байна. Сүүлийн үед жолооч бэлтгэгдэж байгаа журам улам л багасаад, бараг мөнгөө төлчихвөл жолооны үнэмлэх авч болох шахуу ийм хэмжээнд оччихсон. Эрхээ хасуулсан бол ганцхан өдөр сургалтад суугаад үнэмлэхээ зүгээр л авчихдаг иймэрхүү тогтолцоонууд бий болчихсон ийм дүрэм журам байгаа. Энэ бүгдээс үүдээд энэ зам тээврийн осол нэмэгдэж байгаа. Энийг цэгцлэх асуудлаар бид ингээд шат шатанд нь шийдвэрүүд гаргахаар оруулж байна. Харин тэр шийдвэрүүдийг маань та бүхэн дэмжиж шийдэж өгөөрэй гэж хүсэх байна.

Загастайн давааны замын асуудал анхнаасаа зургаасаа 5 см-ийн ийм асфальтын хучилттай зузаантай байхаар зураг хөрөг хийгдсэн. Ажил бол энэ 7 сарын 5-нд бүрэн дуусна. Таны тавьсан шаардлагыг дагуу ирэх долоо хоногт бид нар Загастайн давааны зам дээр хяналтын зөвлөх хийж байгаа. “Мөнхөд ашдын зам” гэдэг компанид үүрэг чиглэл өгөөд энэ асуудлаар дүгнэлт гаргуулахаар ирэх долоо хоногт явуулж байгаа.

**Г.Занданшатар:** Батболд дарга нэг юм хариулаадах даа. Өмнө 5 сарын 4-нд өргөн барьсан Автотээврийн тухай хуульд нэмэлт оруулах тухай нэг хууль байгаа шүү дээ. Улс хоорондын уул уурхайн тээвэрлэлт. Энэ гэрээ хэлэлцээр чинь энэнтэйгээ, энэ хуультай уялдаа холбоотой юм уу, үгүй юм уу? Дараагийн хууль бол энэ хуулиуд шүү.

**С.Батболд:** Автотээврийн тухай хуульд өөрчлөлт орж байгаа асуудал бол энэ тусдаа. Энэ улс хоорондын зөвшөөрлийн бичиг олгохтой холбоотой дүрэм журам гаргах зохицуулалт явж байгаа.

**Г.Занданшатар:** Тэрийг танай яам дэмжиж байгаа юм уу, дэмжихгүй байгаа юм уу?

**С.Батболд:** Тэрийг яам дэмжээд, үзэл баримтлалыг нь Хууль зүйн сайд, Уул уурхайн сайд, манай сайд хамтраад баталчихсан байгаа.

**Г.Занданшатар:** Гишүүд асуулт асууж хариулт авч дууслаа. Одоо зарчмын зөрүүтэй саналын томьёоллоор санал хураалт явуулна.

Тэрний өмнө зочид танилцуулъя. Гишүүд санал хураалтад бэлдээрэй. Улсын Их Хурлын гишүүн Батсүхийн Саранчимэгийн урилгаар Баянзүрх дүүргийн 42 дугаар хорооны иргэдийн төлөөлөл Улсын Их Хурлын үйл ажиллагаа, Төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс эрүүл энх, ажил хөдөлмөрийн өндөр амжилтыг хүсэн ерөөе.

Санал хураалт явуулна. Зарчмын зөрүүтэй хоёр санал байгаа.

**Хууль зүйн байнгын хорооны дэмжсэн санал:**

**Г.Занданшатар:** 1.Төслийн 1 дүгээр зүйлийн 1 дэх заалтын 8.2.6 дахь заалтад “тээврийн хэрэгслийн” гэсний өмнө “хяналтын төхөөрөмжөөр тоноглогдсон” гэж нэмж, 2 дахь заалтын 10.1.9 дэх заалтын “бүртгэл болон бусад холбогдох3 гэснийг хасах гэсэн саналыг дэмжье гэсэн санал хураалт явуулъя.

Санал гаргасан: Улсын Их Хурлын гишүүн С.Бямбацогт, Б.Энх-Амгалан

Тайлбарлах л юм бол энэ санал унана шүү.  Сандагийн Бямбацогт үг хэлье. Энэ санал унана гэдгийг би харин.

**С.Бямбацогт:**  Энэ санал унавал унаг ээ. Эцэст нь ер нь хэлэхэд бас энэ Их Хурлаар баталж байгаа хууль тогтоомжийг ард түмэн бас ойлгодог, мэддэг байх ёстой. Нэг мэдэхэд л нэг хууль батлагдчихдаг, тэр нь ард иргэдийн эрх ашгийг хамгаалсан юм уу, хамгаалаагүй юм уу, мэдэгдэхгүй ийм батлагдаад явчихдаг ийм байж болохгүй ээ. Өнөөдөр ярьж байгаа гишүүдийн асуулт байгаа асуулт ч гэсэн үндсэндээ хэлэлцэж байгаа асуудалтай холбоогүй байна шүү дээ. Холбоогүй байна.

Бид нар Замын хөдөлгөөний аюулгүй байдлын тухай хуульд нэмэлт, өөрчлөлт оруулах тухай асуудал хэлэлцэж байгаа юм. Үүнтэй холбоотой тодорхой хөндөж байгаа хоёрхон заалт байж байгаа юм. Энийг Замын хөдөлгөөний аюулгүй байдалд тухай хуульд яагаад өөрчлөлт оруул гэж байгаа юм бэ гэхээр Монгол Улс олон улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээрт нэгдэх гэж байгаа юм. Энэ хэлэлцээрийг бид нар одоо соёрхон батална. Соёрхон баталсны дараа Замын хөдөлгөөний аюулгүй байдлын тухай хуулийн эцсийн хэлэлцүүлэг хийгдэх юм. Энэ хэлэлцээрт нэгдсэнээрээ юу болох юм бэ гэж. Энэ хэлэлцээрт нэгдсэнээрээ Монголын жолооч нар Хятадаас Тяньжинээс Улаанбаатар руу ачаа бараагаа тээвэрлэдэг болох бололцоо улам ч нээгдэнэ.

Европоос Туркээс, Германаас Монгол руу бараа бүтээгдэхүүн тээвэрлэх бололцоо боломж бүрдэх юм. Тэгэхгүй учраас өнөөдөр Монголын жолооч нар тээвэрлэлт хийхэд хүндрэл гараад байна гэдэг үүднээс Зам, тээврийн яам, Засгийн газар энэ хэлэлцээрт нэгдэхийн тулд Замын хөдөлгөөний аюулгүйн тухай хууль хуульд өөрчлөлт оруулмаар байна, ингэчих юм болбол энэ гацаад байгаа, Тяньжин дээр гацаж байгаа ачаа бараагаа Монгол руу татдаг болно, Европоос орж ирэхгүй гацаад байгаа ачаа бараа татдаг болно. Ингэхдээ Европын Холбооноос Туркээс, Германаас ирж байгаа чинь Оросын Холбооны Улс, Казакстаны иргэдэд дээрэмдүүлж байна, ачаа бараагаа маш их торгуулж байна, шийтгүүлж байна, нуугдаж явж байна, хэтэрхий олон цаг машин бариад аваар осол гарч байна гэдэг олон асуудал шийдэгдэх юм.

Тийм болохоор маш чухал юм гэж Зам, тээврийн яамныхан тайлбарлаж Хууль зүйн байнгын хороонд ярьсан, энэ ч хууль чухал гэж оруулж ирж байгаа. Ингэхийн тулд хяналтын төхөөрөмжүүдийг энэ тээвэр хийж байгаа авто машинд суурилах ёстой юм байна лээ. Монгол одоо энэ хяналтын төхөөрөмж суулгасан машин байдаггүй юм байна лээ. Энэ хяналтын төхөөрөмж суулгаснаараа үндсэндээ бол хаана явж байгаа, яаж явж байгаа гэдэг бүх юм нь хянагддаг болох юм байна лээ. Олон улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээ заасан тээврийн хэрэгсэлд суурилуулах тусгай төхөөрөмж машин болгон суулгах юм байна лээ. Энэ төхөөрөмж нь 40 доллароос 400 долларын үнэтэй юм байна лээ. Ингээд үндсэндээ бол тээвэрчид үндсэндээ 40-400 долларын төхөөрөмж машиндаа тавьж байж энэ олон улсын тээвэр хийдэг болох нь.

Энэ тээвэр хийх зөвшөөрлийг олгох нь Автотээврийн үндэсний төв. Энд тээвэр хийх зөвшөөрлийг олгоод үйл ажиллагаа явуулах, хяналт тавих нь Автотээвэрчдийн нэгдсэн холбоо гээд нэг нь төрийн улсын өмчит үйлдвэрийн газар, нөгөөдөх нь төрийн бус байгууллага хяналтаа тавих юм байна лээ. Заримд нь олгоно, заримд нь олгохгүй, зарим нь үнэтэй олгоно, олгохгүй гээд хүнд суртал, үүнийг дагасан бас авлига шан харамжийн асуудал бас яригддаг. Ялангуяа Зам, тээврийн яаман дээр “С” зөвшөөрлийн асуудал вагоны асуудлаас олон асуудал яригддаг. Иймэрхүү хүндрэл нугалаа гарахгүй байх ёстой шүү.

Бид нар үндсэндээ ач холбогдлыг нь бодоод тэр Монгол руу орж ирж чадахгүй байгаа гацаж байгаа ачаа барааг, тэр Европоос гацаж байгаа ачаа барааг, Хятадаас гацаж байгаа ачаа барааг энэ тээвэрлэдэг болохыг нь, Монгол тээвэрчид ачиж тээвэрлэж ирдэг болохын тулд энэ хуулийг дэмжиж явж байгаа. Гэтэл энэ хуулинд сайн зорилгын доод талд нь Автоээвэрчдийн нэгдсэн холбоо, Автотээврийн үндэсний төв нугалаа гаргаад хэтэрхий жолооч тээвэрчдэд хүнд суртал гаргаад дарамт үүсгээд байж болохгүй шүү. Сайн зорилго тавьчихаад нөгөө талд нь одоо юу гэдэг юм, ийм хүнд суртал, дарамт нугалаа гаргасан ийм байж болохгүй шүү гэдгээ хэлээд. Тийм учраас зарчмын зөрүүтэй санал гаргаж байгаа юм. Гишүүд өөрсдөө зөвөөр ойлгоорой. Энийг бас ард иргэдэд ойлгуулах ёстой. Ямар хууль батлав, юу баталж вэ гэдгээ мэдэхгүй, нэг л мэдэхэд баталчихсан байдаг. Гэтэл баталсан зорилгоосоо өөр хэлбэрээр арга хэлбэрийг хэрэгжээд эхэлчихсэн, тэр нь эргээд ард түмэнд дарамт болчихсон байх вий дээ гэдэг үүднээс ийм хууль баталж байгаа шүү гэдгийг хэлж байгаа юм. Тэгээд унагаавал унагаагаарай.

**Г.Занданшатар:** Санал хураалт явуулъя. Энэ саналтай ямар ч холбоогүй л санал хэлсэн байна.

Санал хураалт

28 гишүүн дэмжиж, 62.2 хувийн саналаар санал дэмжигдлээ.

Ингэснээр бол “хяналтын төхөөрөмжөөр тоноглогдсон” гэж үг нэмэх боллоо. Машинуудыг хяналтын тоног төхөөрөмжүүд мөнгө гаргаж тоноглохоор боллоо гэсэн үг.

2.Төслийн 3 дугаар зүйлийн “баталсан” гэснийг “батлах тухай хууль хүчин төгөлдөр болсон” гэж өөрчлөх.

Санал гаргасан:Улсын Их Хурлын гишүүн С.Бямбацогт, Б.Энх-Амгалан

            26 гишүүн дэмжиж энэ санал дэмжигдлээ. Зарчмын зөрүүтэй саналын томьёоллоор санал хурааж дууслаа.

Олон улсын тээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээрийг соёрхон батлах тухай хуулийн төсөлтэй хамт өргөн мэдүүлсэн Замын хөдөлгөөний аюулгүй байдлын тухай хуульд нэмэлт, өөрчлөлт оруулах хуулийн төслийг эцсийн хэлэлцүүлэгт бэлдүүлэхээр Хууль зүйн байнгын хороонд шилжүүлж байна.

Дараагийн асуудалд орно.

**Тав.Олон улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээрийг соёрхон батлах тухай хуулийн төсөлтэй хамт өргөн мэдүүлсэн Автотээврийн тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явуулна.**

Төслийн анхны хэлэлцүүлгийг явуулсан талаарх Эдийн засгийн байнгын хорооны санал, дүгнэлтийг Улсын Их Хурлын гишүүн Хүрэлбаатарын Булгантуяа гишүүн танилцуулна.

**Х.Булгантуяа:** Улсын Их Хурлын дарга, эрхэм гишүүд ээ,

            Улсын Их Хуралд Монгол Улсын Засгийн газраас 2022 оны 04 дүгээр сарын 14-ний өдөр өргөн мэдүүлсэн “Олон улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр”-ийг соёрхон батлах тухай хуулийн төслийн хамт өргөн мэдүүлсэн Автотээврийн тухай хуульд нэмэлт, өөрчлөлт оруулах тухай хуулийн төслийг Улсын Их Хурлын 2022 оны 5 дугаар сарын 05-ны өдрийн нэгдсэн хуралдаанаар хэлэлцэж, төслийг Монгол Улсын Их Хурлын чуулганы хуралдааны дэгийн тухай хуулийн 76.14.3-т заасны дагуу анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн.

Эдийн засгийн байнгын хороо 2022 оны 5 дугаар сарын 17-ны өдрийн хуралдаанаараа дээрх хуулийн төслийн анхны хэлэлцүүлгийг Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлд заасны дагуу явуулж, дараах санал, дүгнэлтийг гарган Та бүхэнд танилцуулж байна.

Байнгын хорооны хуралдаанаар төслүүдийн анхны хэлэлцүүлгийг явуулах үед Улсын Их Хурлын гишүүн Ж.Ганбаатар найруулгын шинжтэй зарчмын зөрүүтэй саналуудыг гаргасан бөгөөд уг саналтай холбогдуулан Улсын Их Хурлын гишүүн Ч.Хүрэлбаатар, Ж.Бат-Эрдэнэ нар асуулт асууж, хариулт авсан болно.

Автотээврийн тухай хуульд нэмэлт, өөрчлөлт оруулах тухай хуулийн төслийн талаарх зарчмын зөрүүтэй саналын томьёоллыг Байнгын хорооны санал, дүгнэлтийн хамт Та бүхэнд хүргүүлсэн.

Улсын Их Хурлын эрхэм гишүүд ээ,

            "Олон улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээр"-ийг соёрхон батлах тухай хуулийн төслийн хамт өргөн мэдүүлсэн Автотээврийн тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явуулсан талаарх Эдийн засгийн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

**Г.Занданшатар:** Байнгын хорооны санал, дүгнэлттэй холбогдуулж асуулт асуух Улсын Их Хурлын гишүүд тасаллаа.

Зочид танилцуулъя. Улсын Их Хурлын гишүүн Жамбалын Ганбаатар, Хассуурийн Ганхуяг, Салдангийн Одонтуяа нарын урилгаар Баянгол дүүргийн Өрхийн эрүүл мэндийн төвүүдийн сувилагчдын төлөөлөл Улсын Их Хурлын үйл ажиллагаа, Төрийн ордонтой танилцаж байна. Та бүхэндээ саяхан болсон сувилагчдын өдрийн мэндийг өргөн дэвшүүлье. Одоо, болоод удаагүй байгаа учраас сувилагчид бол бас энэ цар тахлыг даван туулахад оруулсан та бүхний хичээл зүтгэлийг цагаан халадтай баатрууд гэж ард иргэд үнэлж байгаа. Дэнлүү барьсан хатагтай гэж нэрлэсэн Флоренс Найтингелийн төрсөн өдрийг сувилагчдын өдөр болгон тэмдэглэж ирсэн уламжлалтай. Тийм учраас сувилахуйн ухааны үндэслэгчдийн нэг гэж үздэг энэ Найтингелийн төрсөн өдрөөр сувилагчдын өдрийг тэмдэглэдэг. Ард түмнээ сувилахуй энэрэхүйн гол, эрүүл мэндийн манаанд зогсдог та бүхэндээ Улсын Их Хурлын гишүүдийн нэрийн өмнөөс хамгийн сайн сайхан бүхнийг хүсэн ерөөе. Эрүүл энхийн манаанд зогсдог үйлсэд амжилтыг хүсэн ерөөе.

Одоо Байнгын хорооноос гаргасан зарчмын зөрүүтэй саналын томьёоллоор санал хураалт явуулна. Зарчмын зөрүүтэй гурван санал байгаа. Нанзадын Наранбаатар гишүүн асуулт асууна. Дараа нь санал хураалттай, гишүүд чуулганы танхимд цуглаарай.

**Н.Наранбаатар:** Өглөөний мэнд хүргэе, бүгдэд нь. Автотээврийнхэн орж ирсэн, Автотээврийн тухай хуульд нэмэлт, өөрчлөлт оруулах асуудал байгаа. Тэгээд тэрэн дээр одоо яг энэ дээр биш, өргөн барьсан дээр чинь сая даргын асуудаг “С” зөвшөөрлийн асуудлыг л би нэг лавлаад асуугаадахъя. Та бүхэн нэгэнтээ мэдэж байгаа учраас. “С” зөвшөөрлийг би ингэж ойлгосон шүү дээ. Авто тээврийн үндэсний төв одоо мэдэхээ болиод, Зам, тээврийн яам ч одоо мэдэхээ байгаад, тэгээд Уул уурхайн яам, Сангийн яам хоёр чинь энэ тээврийн бодлогыг мэддэг болоод энэ яамнуудын саналаар уурхайнуудад нь өгөх юм байна гэж ойлгосон, өөрчлөлтөөр. Уурхайнууд нь тэрийгээ худалдан авагчдынхаа саналаар тээврийн компаниуддаа “С” зөвшөөрөл өгөх юм байна гэж би ойлгочхоод байгаа юм. Өчигдөр бас энэнтэй холбоотой тээвэрчид хэвлэлийн бага хурал хийгээд байсныг та бүхэн бас харсан байгаа байх. Хэрвээ яг ийм байдлаар байх юм бол наадах чинь болохгүй шүү.

Худалдан авагчдын саналаар гэдэг чинь өнөө худалдан авагч чинь ганц л худалдан авагчтай, өмнөд хөрш л байгаа шүү дээ. Тэгэхээр өмнөд хөршийнхөн чинь худалдан авалтдаа тохируулаад “С” зөвшөөрөл өгөх саналаа бол мэдээж өөрсдийнхөө компаниуд л өгч таарна шүү. Тийм учраас үндэсний хэдхэн үлдэж байгаа хэдэн компаниуд маань дампуурчих вий, ажилгүй болчих вий. Ер нь энэ дээр та нар юу гэж бодож байгаа вэ? Эдийн засгийн байнгын хороогоор Автотээврийн тухай хуульд нэмэлт, өөрчлөлт оруулах тухай, саяын миний яриад байгаа асуудал орох гээд энэ өргөн мэдүүлсэн гээд “парламент.мн” дээр тавьчихсан байж байна. Тэгээд Эдийн засгийн байнгын хороогоор орох юм байна. Энэ дээрээ бас эхнээс нь та бүхэн сайн ярьж Монгол Улсынхаа эрх ашиг, тэгээд энэ жолооч нарынхаа иргэдийнхээ, компаниудынхаа эрх ашгийг та нар сайн бодолцоорой гэж анхааруулаад хэлье. Тэгээд энэ дээр саяын миний асуусан миний ойлголт зөв байна уу, үгүй юу? Би буруу яриад байна уу? Тээврийнхээ бодлогыг та бүхэн өөр яаманд шилжүүлэх гэж байгаа юм уу? Гадаадын хөрөнгө оруулалттай компаниудыг худалдан авагч нарыг дэмжих гэж байгаа юм уу гэсэн ийм асуултанд хариулаадхаач.

**Г.Занданшатар:** 85 дээр хариулъя. 8.5-д чинь та нар одоо батлах гэж байгаа олон улсын тээврийн гэрээг үндэслэн ачаа гүйцэтгэх тээврийн. Юу ч гэсэн хариулчих.

**Ё.Жаргалсайхан:** Эрхэм гишүүдийн амрыг эрье. Зам тээврийн хөгжлийн яамны Автотээврийн бодлогын хэрэгжилтийг зохицуулах газрын дарга Жаргалсайхан байна. Тэгэхээр сүүлийн хоёр жил энэ КОВИД-той холбоотойгоор улс хоорондын тээвэр, ялангуяа хил дамнасан нүүрс тээвэр дээр КОВИД-оос хамгаалах халдвар хамгааллын дэглэмтэй холбоотой дүрэм журмууд нэлээн үйлчилж явж байгаа. Өнгөрсөн жил бол 7 сард Гашуунсухайт боомт дээр энэ түр журам хэрэгжээд явж байсан.

Энэ журмын хэрэгжилтийг бас нэлээн эрчимжүүлж сайжруулах, халдвар хамгааллын дэглэм дээр нь хамгаалалт, хүчний байгууллагын оролцоог нэмэгдүүлэх чиглэлээр нэлээн хийгдсэний хүрээнд гурван сайдын Шадар сайд, Сангийн сайд, Зам, тээврийн сайдын хамтарсан түр журмын хүрээнд бас шинэ зохион байгуулалт явж байгаа. Энэний хүрээнд болохоор битүүмжилсэн багийн зохион байгуулалт буюу бөмбөлөгийн зохион байгуулалтаар жолооч нарын халдвар хамгааллыг сахиулаад энэ тээвэрлэлтэд оролцуулах энэ зохион байгуулалтын хүрээнд Хилийн боомтын үндэсний зөвлөл, тухайн боомтын зөвлөл хамтраад хуваариудыг гаргаж байгаа. Энэ зохицуулалтын хүрээнд тэр хуваариудыг батлах ажлууд үндсэндээ улс орны тээвэрлэлтийн зөвшөөрлүүд энэ хуваарийн дагуу хийгдээд явж байгаа. Энэнтэй холбоотойгоор бас тээврийн зохион байгуулалт бол Хилийн боомтын зөвлөл рүү энэ хуваариудыг батлах, хуваарийг гаргах энэ ажлууд явагдаж байгаа.

Сүүлд бас ажлын хэсэг томилогдоод энэ боомтууд дээр ажилласан. Энэ хүрээнд бол тавигдаж байгаа асуудлуудад нь болохоор нүүрс хүлээж авч байгаа компаниуд, уурхайнуудтай холбоотой хүсэлтүүд бас нэлээн гарсан. Тээвэрлэлт энэ дээр бас уялдахгүй байна гэдэг ийм асуудал яригдсаны хүрээнд квот гаргахтай холбоотойгоор энэ саналууд яригдаад явж байгаа. Энэ хүрээнд саяын улс хоорондын тээвэрлэлтийн зөвшөөрөл олгохтой холбоотой журмыг гаргахтай холбоотойгоор Автотээврийн хуульд нэмэлт, өөрчлөлт оруулах энэ санал тавигдаад явж байгаа. Энэ хууль ирэх долоо хоногт Их Хурлаар орно гэдэг ийм чиглэлийг ажлын хэсгээс гарлаа гэж өчигдөр бас яригдаж байсан. Тэгэхээр энэ хууль дахиж яригдах юм байна. Ерөнхийдөө таны ойлголт бол ерөнхий бид нийлж байгаа.

**Г.Занданшатар:** Наранбаатар гишүүн асуултаа тодруулъя.

**Н.Наранбаатар:** Уг нь бол сүүлийн үед бас боомтуудын нэвтрэх чадвар сайн болоод та бүхний авч хэрэгжүүлж байгаа арга хэмжээ үр дүнтэй байгаад энэ чинь одоо нэмэгдэж эхэлж байна шүү дээ. Одоо ингээд 25-наас эхлээд уртын тээвэр явж эхлэх гэж байгаа хоёр боомтын захиргаа гадаад хэргийнхээ шугамаар бас шийдчихэж байх шиг байна. Тэгээд задгай тээвэр ингээд эхлэх гэж байна. Шивээхүрэн боомт бас 25-наас тээвэр эхлэх гэж байна гээд ингээд татах хэмжээ 400 хүргэе гээд Хятадын талаас санал тавиад бас ингээд аятайхан ажил ингээд жигдрээд явж байхад нь хуульд аваачиж өөрчлөлт оруулаад ингээд будлиулчих вий. Та бүхэн зам тээврийнхээ бодлогыг өөрсдөө хариуцаад ингээд явах нь зүйтэй юм. Өөр өөр чиглэлийн яамдууд ингээд тээвэр лүү холилдоод санал оноогоо өгдөг болоод ингээд замбараагүйтээд явчих вий гэсэн л миний санал байна. Тэгээд болж өгвөл энэ хуулиа татаад авчихвал яасан юм бэ гэсэн санал байна.

**Т.Аюурсайхан:** Гишүүд асуулт асууж хариулт авч дууслаа.

Байнгын хорооноос гарсан зарчмын зөрүүтэй саналын томьёоллоор санал хураалт явуулъя, гишүүд ээ, байраа эзлээрэй. Гишүүд танхимдаа цуглаарай. Санал хураалт явуулъя.

**АВТОТЭЭВРИЙН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ТАЛААРХ САНАЛЫН ТОМЬЁОЛОЛ**

Эдийн засгийн байнгын хорооны дэмжсэн саналыг танилцуулъя.

**Эдийн засгийн байнгын хороо дэмжсэн санал**

**1.**Төслийн 1 дүгээр зүйлийн “нэмсүгэй” гэсний өмнө “, хэсэг” гэж нэмж, 1 дэх заалтын 3 дугаар зүйлийн 3.1.19 дэх заалтыг доор дурдсанаар өөрчлөн найруулж, 9.6.3 дахь заалтын “уг картад” гэснийг хасах.

“3.1.19.“хяналтын төхөөрөмж” гэж олон улсын хэлэлцээрт заасан тээврийн хэрэгслийн хөдөлгөөн болон жолоочийн ажлын тодорхой хугацааны талаарх дэлгэрэнгүй мэдээллийг автоматаар, эсхүл хагас автоматаар бүртгэж, харуулах, тээврийн хэрэгсэлд суурилуулах зориулалттай төхөөрөмжийг.”

Санал гаргасан:Улсын Их Хурлын гишүүн

Жамбалын Ганбаатар

Байнгын хорооны дэмжсэн саналыг дэмжье гэсэн томьёоллоор санал хураалт.

57.4 хувийн саналаар дэмжигдлээ.

**2.**Төслийн 2 дугаар зүйлийг доор дурдсанаар өөрчлөн найруулах:

“**2 дугаар зүйл.**Автотээврийн тухай хуулийн 7 дугаар зүйлийн 7.1.4 дэх заалтын “нийтийн тээвэр,” гэсний дараа “ачаа,” гэж нэмэх.”

Санал гаргасан:Улсын Их Хурлын гишүүн

Жамбалын Ганбаатар

Санал хураалт

55.1 хувийн саналаар дэмжигдлээ.

**3.**Төслийн 4 дүгээр зүйлийн “хуулийг баталсан” гэснийг “хууль хүчин төгөлдөр болсон” гэж өөрчлөх.

Санал гаргасан:Улсын Их Хурлын гишүүн

Жамбалын Ганбаатар

Санал хураалт

59.2 хувийн саналаар дэмжигдлээ.

Зарчмын зөрүүтэй саналын томьёоллоор санал хурааж дууслаа.

Олон улсын автотээвэрлэлт гүйцэтгэх тээврийн хэрэгслийн багийн ажлын тухай Европын хэлэлцээрийг соёрхон батлах тухай хуулийн төсөлтэй хамт өргөн мэдүүлсэн Автотээврийн тухай хуульд нэмэлт, өөрчлөлт оруулах тухай хуулийн төслийг эцсийн хэлэлцүүлэгт бэлтгүүлэхээр Эдийн засгийн байнгын хороонд шилжүүлж байна.

Дараагийн асуудал

**Зургаа.Үндэсний их баяр наадмын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг хэлэлцэх эсэх асуудлыг хэлэлцэнэ**.

Хууль санаачлагчийн илтгэлийг Монгол Улсын Засгийн газрын гишүүн, Хууль зүй, дотоод хэргийн сайд Хишгээгийн Нямбаатар танилцуулна. Индэрт урьж байна таныг.

**Х.Нямбаатар:** Улсын Их Хурлын дэд дарга, эрхэм гишүүд ээ,

Монгол Улсын Үндсэн хуулийн 1 дүгээр зүйлийн 2 дахь хэсэгт Монгол Улс тусгаар тогтносон, бүрэн эрхэт бүгд найрамдах улс мөн гэж заасан. Энэ утгаараа үндэсний баяр наадам нь Монгол Улсын тусгаар тогтнол, бүрэн эрхт байдлын бэлгэдэл төдийгүй уламжлалт урлаг, спорт, биет бус өв бөгөөд эх оронч үзэл санаа дэлгэрэн хөгжихөд чухал ач холбогдолтой.

Үндэсний их баяр наадмын тухай хууль нь 2003 оны 6 дугаар сарын 19-ний өдөр батлагдсан бөгөөд 2004, 2007, 2013, 2014, 2017 онуудад орсон өөрчлөлтөөр голлон бөх, уяач, сур, харваачид олгох цол чимэг, тэднээс допингийн шинжилгээ авах, хариуцлага тооцох зохицуулалтыг бий болгосон. Ингэснээр улс, аймаг, нийслэл, сумын баяр наадмыг зохион байгуулах бөх хурдан морины уяач, харваачийн даваа, үзүүр түрүүний цол чимэг олгох, тэдний эрх үүрэг, допингийн эсрэг үйл ажиллагаа, хариуцлагын тогтолцоотой холбоотой эрх зүйн үндэс бүрдэхэд чухал ач холбогдолтой болсон боловч хуулийн хэрэгжилтэд болон үндэсний их баяр наадмыг зохион байгуулахад зарим тулгамдсан асуудал гарсаар байна. Сүүлийн жилүүдэд амжилттай байрлаж байгаа бөхчүүдээс допинг илэрснээс тэдэнд хариуцлага тооцох оногдуулах эрх зүйн орчин сул, хэрэглүүлсэн, зөвлөсөн эмч, дасгалжуулагч, дэвжээнд хариуцлага тооцох механизм байхгүй байна.

Мөн үндэсний их баяр наадмын хурдан морины уралдаанд морийг бүртгэх, уралдуулахад эрх зүйн орчин тодорхойгүй байгаагаас ихээхэн маргаан үүсэж байна. Түүнчлэн Үндэсний их баяр наадмын тухай хуульд үндэсний шагайн харвааг зохион байгуулах талаар зохицуулалт байхгүй боловч 1998 оноос эхлэн улс, аймаг, нийслэл, сумын баяр наадамд дөрөв дэх төрөл болон зохион байгуулагдаж өөрийн дүрмээр зохицуулагдаж ирсэн. Иймд дээрх хууль зүйн болон практик үндэслэл, шаардлагад үндэслэн Үндэсний баяр наадмын тухай хуулийн шинэчилсэн найруулгын төслийг боловсруулахдаа хууль хоорондын уялдаа холбоог сайжруулах, нэр томьёог жигдлэх үндэсний их баяр наадмын үйл ажиллагаанд оролцогчийн эрх, үүргийг тодорхой болгох, хариуцлагын механизмыг бий болгох, бөх сур, хурдан морины уяачийн цол, чимэг олгох, бөх, сурын харваа, хурдан морины эд хэрэгсэл, хурдан морины сэрвээний өндрийг Монгол Улсын стандартаар тогтоох, хурдан морийг урьдчилан бэлтгэх, бүртгэлийн үйл ажиллагааг хэвлэл мэдээллийн хэрэгслээр олон нийтэд нээлттэй дамжуулах, уралдаанч хүүхдийн аюулгүй байдлыг хангах хүрээнд хурдан морины уралдаан, бэлтгэл сунгааны үеийг хамруулсан бүтэн жилийн даатгалд хамруулах, үндэсний шагайн харвааны цолыг улсын Монгол Улсын ерөнхийлөгчөөс олгох эрх зүйн үндсийг бий болгоход анхаарлаа.

Түүнчлэн үндэсний их баяр наадмыг зохион байгуулах чиг үүргийг тухайн үндэсний спортын холбоодод шилжүүлэх онцгой нөхцөл байдлын улмаас Засгийн газар, аймаг, нийслэлийн засаг даргын шийдвэрээр улс, нийслэл, аймаг, сумын баяр наадмыг хуульд зааснаас өөр газар хугацаанд зохион байгуулах, зэргэлдээ сумын баяр наадмыг хамтран зохион байгуулж болох зэрэг онцлог зохицуулалтыг тусгалаа. Мөн допинг хэрэглэсэн бөх, харваач, бөхийн дэвжээ, дасгалжуулагч, эмчид хариуцлага хүлээлгэх зохицуулалтыг Дэлхийн допингийн эсрэг дүрмээр зохицуулахаар хуулийн төсөлд тусгалаа.

Харин хуулийн төсөл батлагдахаас өмнө олгосон үндэсний спортын төрлөөр олгосон цол, чимэг хүчин төгөлдөр байх адуун сүргийг Монголын малын үндэсний мэдээллийн нэгдсэн санд бүртгэх ажлыг 2024 оны 6 дугаар сарын 1-ний өдрийн дотор дуусгахыг Засгийн газарт үүрэг болгох, монгол үүлдрийн адууны стандарт болон хурдан морины стандартыг шинэчлэн батлах хүртэлх хугацаанд хурдан морины бүртгэлийг хурдан морины сэрвээний өндрийг үндэслэн үндэсний их баяр наадмаар хурдан морь уралдуулах журмаар зохицуулах, Допингийн эсрэг үндэсний дүрэм батлагдах хүртэлх хугацаанд допингийн хариуцлагын талаар баримтлах журам зэрэг шилжилтийн үеийн зохицуулалтыг хуулийн төсөлд тодорхой оруулаад байна.

Энэхүү хуулийн төсөл батлагдсанаар бөх, хурдан морины уяач, сурын харваач болон шагайн харваачийн эрх, үүрэг тодорхой болохоос гадна допингийн эсрэг олон улсын хариуцлагын механизмыг үндэсний спортод хэрэглэх эрх зүйн орчин бүрдэх, Үндэсний баяр наадмыг зохион байгуулах хороо, салбар хорооны үйл ажиллагаанд гомдол гаргах, гомдлыг хянан шийдвэрлэх зохицуулалтыг бий болгох зэргээр үндэсний их баяр наадмыг зохион байгуулах эрх зүйн орчныг боловсронгуй болголоо.

Иймд үндэсний их баяр наадмын тухай хуулийн шинэчилсэн найруулгын төсөл, төслийн үзэл баримтлалын хэлэлцэх эсэхийг шийдвэрлэж өгнө үү.

**Т.Аюурсайхан:** Төслийн талаарх Төрийн байгуулалтын байнгын хорооны санал, дүгнэлтийг Улсын Их Хурлын гишүүн, Хууль зүйн байнгын хорооны дарга Сандагийн Бямбацогт танилцуулна.

**С.Бямбацогт:** Улсын Их Хурлын дэд дарга, эрхэм гишүүд ээ,

Монгол Улсын Засгийн газраас 2022 оны 5 дугаар сарын 04-ний өдөр Улсын Их Хуралд өргөн мэдүүлсэн Үндэсний их баяр наадмын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийн хэлэлцэх эсэх асуудлыг Төрийн байгуулалтын байнгын хороо 2022 оны 5 дугаар сарын 18-ны өдрийн хуралдаанаараа хэлэлцлээ.

Монгол Улсын хууль тогтоомжийг 2024 онд хүртэл боловсронгуй болгох үндсэн чиглэлд Монголын үндэсний бөх, сурын харваачаас авах допингийн шинжилгээ, давтан шинжилгээ, допингийн хариуг нийтэд мэдээлэх, үүнтэй холбоотой гарсан гомдол, маргааныг шийдвэрлэх зохицуулалтыг олон улсын дүрэм, журамд нийцүүлэн боловсронгуй болгох, сэргээш хэрэглэсэн тохиолдолд оногдуулах хариуцлагын тогтолцоог бий болгох, Үндэсний баяр наадмын шагайн харвааг зохион байгуулах, чимэг цол олгохтой холбоотой зохицуулалт болон Үндэсний их баяр наадмыг зохион байгуулах хорооны чиг үүргийг нарийвчлан зохицуулах зорилтыг дэвшүүлсэн.

Түүнчлэн 2010 оны 10 дугаар сард НҮБ-ын Боловсрол, соёл, шинжлэх ухааны байгууллага Юнеско-гийн “Хүн төрөлхтний соёлын биет бус өвийн жагсаалт”-д Монгол наадмыг бүртгэсэн бөгөөд Эрийн гурван наадам бөх, хурдан морины уралдаан, сурын харваа нь Монголын эртний уламжлалт баяр наадмын зан үйл гэж тодорхойлж өгсөн. Уг жагсаалтад бүртгүүлснээр Монгол наадам нь Монголын соёлын өв болохын хувьд уламжлалт байдлаар цаашид хадгалж үлдээх үүргийг манай улс хүлээх болсон.

Үндэсний их баяр наадмын тухай хууль нь 2003 оны 6 дугаар сарын 19-ний өдөр батлагдсанаас хойш нийт 6 удаа, давхардсан тоогоор 54 гаруй зүйл, хэсэг, заалтад нэмэлт, өөрчлөлт орж хуулийн анхны бичвэрээс нэлээд зүйл, хэсэг заалт өөрчлөгдсөн байна. Эдгээр өөрчлөлтийн тухайд голлон бөх, уяач, сурын харваачид олгох цол, чимэг, тэднээс допингийн шинжилгээ авах, хариуцлага тооцох зохицуулалтыг бий болгохтой холбоотой нэмэлт, өөрчлөлт 2004, 2007, 2013, 2014, 2017 онуудад орсон байна.

Дээрх нэмэлт, өөрчлөлтүүдээр хууль хоорондын болон Үндэсний их баяр наадмын тухай хуулийн зүйл, хэсэг, заалтын уялдаа холбоо алдагдах, нэг мөр ойлгож хэрэгжүүлэхэд хүндрэлтэй болсон төдийгүй шинээр нэр томьёог тодорхойлох,  хариуцлагын механизмыг боловсронгуй болгох шаардлагатай гэж үзэж Үндэсний их баяр наадмын тухай хуулийн шинэчилсэн найруулгын төслийг боловсруулсан байна.

Хуулийн төсөлд иргэдийн оролцоог хангах, санал авах зорилгоор Улсын Их Хурлын “D.Parliament.mn” цахим системд байршуулсан болно.

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүн Д.Тогтохсүрэн үндэсний их баяр наадмыг мэргэжлийн спортоос хэрхэн ялгаж цэгцлэх талаар болон маргаантай асуудлыг журам, стандартаар зохицуулахаас илүү хуулиар зохицуулах боломж бий эсэх, хууль хэрэгжиж эхлэх  хугацааг 2025 он гэж заасан үндэслэлийн талаар, бүсийн шинжтэй томоохон наадмыг хэрхэн зохицуулах талаар; Улсын Их Хурлын гишүүн С.Бямбацогт эрлийз болон монгол морины асуудлыг журмаар зохицуулахаар төсөлд тусгасан нь үүсээд байгаа маргааныг зохицуулж чадах эсэх, уг асуудлыг хуулиар зохицуулах боломж бий эсэх, цаашид морьдоо эрлийз, монголоор нь ялгах нь зөв эсэх, 2021 онд Үндэсний бөхийн холбооноос зохион байгуулсан өндөр чансаатай наадмаар шөвгөрсөн бөхчүүдэд цол, чимэг олгохтой холбоотой бидний санаачилсан хуулийн төслийг энэ хуулийн төсөлтэй хамтатган хэлэлцэх, эсхүл энэ хуулийн төсөлд тусгах боломж бий эсэх, Улсын Их Хурлын гишүүн Ж.Сүхбаатар морь унах хүүхдийн насны хязгаар болон морьдийг сэрвээний өндрөөр нь хэмжих нь зохимжтой эсэх, үндэсний баяр наадам зохион байгуулах төсвийн хяналт болон баяр наадмыг хил залгаа аймгуудын зэргэлдээ сумдууд хамтран зохион байгуулах боломж бий эсэх, баяр наадмын бүртгэлийн талаар; Улсын Их Хурлын гишүүн Н.Энхболд уралдах морьдыг бүртгэхдээ заавал удмын сантай нь нийцүүлэн шалгах нь хэр зохимжтой талаар, Улсын Их Хурлын гишүүн А.Адъяасүрэн энэ хууль мөрдөгдөж эхэлснээр допингийн асуудлаас үүдэн цолоо хураалгасан бөхчүүдийн цол сэргэх эсэх, 2003 оноос хойших бөхийн цол, амжилтын эрэмбийг хэн тогтоох, манайд худалдаалагдаж байгаа эмийн орц, найрлагыг шинжлэн тогтоодог эсэх талаар; Улсын Их Хурлын гишүүн Ё.Баатарбилэг Допингийн эсрэг үндэсний байгууллага гэж ямар байгууллагыг ойлгох, Допингийн эсрэг үндэсний дүрмийг батлах хүртэлх түр журмын талаар; Улсын Их Хурлын гишүүн Н.Ганибал Үндэсний спортын холбоо гэж ямар байгууллагыг ойлгох, хурдан морины стандарт гэж ямар стандарт байгаа талаар; Улсын Их Хурлын гишүүн Ш.Адьшаа хуулийн төсөлд зарим төрлийн харилцааг журмаар зохицуулах нь оновчтой эсэх, морин уралдаантай холбогдох стандартыг холбогдох яам нь боловсруулж оруулж ирэх боломжийн талаар тус тус асуулт асууж, хариулт авсан болно.

Мөн Улсын Их Хурлын гишүүн Н.Энхболд бөхчүүдийг допингоос ангид байлгахтай холбоотой зохицуулалтыг хуулийн төсөлд онцгой анхаарах талаар, Улсын Их Хурлын гишүүн Ж.Мөнхбат олон нийтийг талцуулдаг эрлийз морьд болон бөхчүүдийн допингийн асуудлыг онцгой анхаарч, шаардлагатай зохицуулалтыг төсөлд тусгах талаар, Улсын Их Хурлын гишүүн Ё.Баатарбилэг Дэлхийн допингийн эсрэг код, Спортод сэргээш хэрэглэхийн эсрэг олон улсын конвенц, Дэлхийн допингийн эсрэг агентлагийн дүрэм журмуудыг бүрэн мөрдөж чадахгүй байгаа талаар саналаа илэрхийлсэн болно.

Үндэсний их баяр наадмын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүдийг Байнгын хорооны хуралдаанд оролцсон гишүүдийн олонх буюу 54.5 хувь нь үзэл баримтлалын хүрээнд хэлэлцэхийг дэмжсэн болно.

Улсын Их Хурлын эрхэм гишүүд ээ,

Үндэсний их баяр наадмын тухай хуулийн шинэчилсэн найруулгын төсөл болон хамт өргөн мэдүүлсэн Үндэсний их баяр наадмын тухай хууль хүчингүй болсонд тооцох тухай, Нийтээр тэмдэглэх баярын болон тэмдэглэлт өдрүүдийн тухай хуульд нэмэлт, өөрчлөлт оруулах тухай, Биеийн тамир, спортын тухай хуульд нэмэлт, өөрчлөлт оруулах тухай, Зөрчлийн тухай хуульд нэмэлт оруулах тухай, Зөрчил шалган шийдвэрлэх тухай хуульд нэмэлт оруулах тухай, Хүүхдийн эрхийн тухай хуульд нэмэлт оруулах тухай хуулийн төслүүдийг хэлэлцэх эсэх талаарх Төрийн байгуулалтын байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

**Т.Аюурсайхан:** Баярлалаа, зочин танилцуулъя. Улсын Их Хурлын гишүүн Жигжидийн Батжаргал, Нямаагийн Энхболд, Цэвэгдоржийн Туваан нарын урилгаар Төв аймгийн Эрдэнэ сумын ерөнхий боловсролын сургуулийн 12-ын “а” ангийн багш, сурагчид Улсын Их Хурлын үйл ажиллагаа, Төрийн ордонтой танилцаж байна. Та бүхэндээ Улсын Их Хурлын нийт гишүүдийн нэрийн өмнөөс сурлага хөдөлмөрийн өндөр амжилт хүсэн ерөөе.

Ажлын хэсгийг танилцуулъя. Хишгээгийн Нямбаатар Монгол Улсын Хууль зүй, дотоод хэргийн сайд, Сайнзориг мөн яамны Төрийн нарийн бичгийн дарга, Жамъянхүү мөн яамны Хууль зүйн бодлогын газрын ахлах шинжээч, Батсүрэн Хүнс, хөдөө аж ахуй, хөнгөн үйлдвэрийн яамны Мал үржил, бүртгэлийн бодлогын хэрэгжилтийг зохицуулах газрын дарга, Малын генетик нөөцийн хэлтсийн дарга, Баттулга Нийслэлийн Засаг даргын Тамгын газрын Хуулийн хэлтсийн мэргэжилтэн, Магалжав Монголын Үндэсний бөхийн холбооны тэргүүн, Батбаатар Монголын морин спорт, уяачдын холбооны ажлын албаны дарга, Нямбаяр Монголын Үндэсний харваачдын нэгдсэн холбооны Ерөнхий нарийн бичгийн дарга гэсэн ажлын хэсгийг танилцуулж байна.

Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүдийн нэрийг авъя. Гомпилдоогийн Мөнхцэцэг гишүүнээр тасаллаа. Улсын Их Хурлын гишүүн Содномын Чинзориг асуулт асууна.

**С.Чинзориг:** Хэдэн хэдэн асуулт асууя. Энэ хурд хурд, хурдан морины уралдаантай холбоотой асуудал дээр би нэг зүйл. Монгол үүлдрийн адууны стандартад нийцсэн, зургаан насны ангиллаар нь хурдан морины уралдаан зохион байгуулна гэж байгаа юм байна л даа. Тэгэхээр одоо жишээ нь монгол морины стандарт гэж юм баталсан юм байна уу, үгүй юу? Хуулийн 13.2 дээр холбогдох холбоодынх нь саналыг үндэслэж Хөдөө аж ахуйн яам боловсруулаад Стандарт хэмжил зүйн газар батлах юм байна. Энэ чинь бол нэлээн маргаан дагуулсан асуудал болно шүү дээ. Энийг тодорхой хуульчилж өгч болохгүй юм уу? Монгол адууны стандарт гэж бид юуг хэлээд байгаа юм. Зөвхөн сэрвээний өндрөөр хэмжинэ гэж та бүхэнд тооцоод байгаа юм уу?

Одоо иргэд чинь бол төв суурин газар байгаа, эрлийз адуутай болчихсон улсууд бол сэрвээний өндрөөр хэмжихийг бол дэмжих байх. Хөдөөгийн уяачидтай уулзахаар чинь одоогийн хурдан морины уралдаан явуулж байгаа журамд байгаа сэрвээ нь өндөр болон үүлдэрлэг байдал гэдгийг нь хамтатгаж авахгүй бол хөдөөгийн уяачид, монгол адуугаар уралдаж байгаа уяачид бид наадамд уралдаж чадахгүй болчихсон шүү гэдэг л асуудал их гараад байгаа шүү дээ. Энэ маргааныг одоо тэгээд тасалж зогсоож чадах уу, үгүй юу?

Ерөөсөө энэ стандарт энэ тэр гэж ярьж байхаар монгол адуу уралдана, эрлийз адуу нь бол тусдаа уралдана гэдэг юм уу, эсвэл цэвэр эрлийз нэг, хоёрдугаар үеийн эрлийзийг улсын баяр наадамд уралдуулах нь хориглоно гэдэг юм уу, эсвэл тусад нь тэр эрлийз нь уралдаад, бас тэр эрлийз морьтой уяачдын чинь сонирхол стадионд ороод морио цоллуулах сонирхол л байдаг юм байна лээ шүү дээ. Тэгвэл тэр эрлийз адуутай морьтой улсууд нь морио уралдуулаад, стадионд ороод цоллуулах энэ нөхцөл байдлыг нь бүрдүүлж болохгүй юм уу? Би бол энэ стандартад нийцсэн адуу уралдуулна гэхээр энэ маргааныг цэглэж чадахгүй гэж бодож байна.

Хоёр дахь асуудал нь энэ хуулиар чинь зөвхөн үндэсний баяр наадмын асуудлыг л зохицуулна, бусад Засгийн газрын шийдвэрээр уралддаг бүсийн уралдаан, шигшмэл уралдааныг зохицуулахгүй гээд байх юм. Тэгсэн атлаа 10.4 дээр Засгийн газрын шийдвэр уралдсан бүсийн уралдаан, шигшмэл, уралдааны хурдан морины уралдааны амжилтаар нь цол олгож болно гээд ингээд оруулчих юм. Тэгэхээр энэ хоёр чинь хоорондоо яаж авцалдах юм. Нэг нь болохоор зохицуулахгүй гэчхээд, нөгөө талдаа болохоор цол өгөхөд нь энийг чинь оруулна гээд байдгийг чинь юу гэж үзсэн юм?

5.8, Нямбаатар сайд өөртөө нь тааруулж бичсэн юм болов уу даа. 5.7-д баяр наадмыг зохион байгуулж болно, аймгийн баяр наадамд адилтгаж үзнэ гэж байгаа юм. Тэгээд 5.7 чинь болохоор дүүрэг баяр наадам зохион байгуулж болно гээд байгаа юм. Алслагдсан дүүрэг дүүргийн баяр наадмыг дүүргийн баяр наадам зохион байгуулж болно гээд байгаа юм. Тэгэхээр энэ чинь Үндсэн хуультайгаа нийцэж байгаа юм уу? Үндсэн хуулиараа манайх чинь аймаг, нийслэлд хуваагддаг, нийслэл нь дүүрэг хороонд хуваагддаг гээд. Энэ Үндсэн хуультайгаа нийцэж байгаа юм уу? Одоо ч гэсэн бас дүүргүүд, Налайх дүүрэг бол баяр наадам зохион байгуулаад аймгийн цол өгөөд л байгаад байгаа юм байна лээ л дээ. Энийгээ одоо Үндсэн хуультайгаа яаж нийцүүлэх юм бэ?

Дөрөв дэх асуудал. Энэ допингтой холбоотой асуудал маргаан их дагуулах юм. Энэ допингтой холбоотой асуудал, ер нь цаашдаа Монголдоо дотооддоо допингийн шинжилгээ авдаг, хариу нь эндээ түргэн шуурхай гардаг байх ийм нөхцөл боломжийг бүрдүүлэх асуудал байна уу, үгүй юу? Тэгэхгүй бол Солонгос руу явуулдаг уддаг, тэгээд дараа нь солигдсон, мөн биш гээд л бөөн маргаан болох юм. Энийг дотооддоо Монгол Улсдаа явуулах ийм боломж, нөхцөл юу байна вэ гэсэн ийм дөрвөн асуулт байна.

**Т.Аюурсайхан:** Нямбаатар сайдад микрофон өгье, хариулъя.

**Х.Нямбаатар:**Баярлалаа. Би Чинзориг гишүүний дөрвөн асуултад хариулъя. Нэгдүгээрт Чинзориг гишүүн Үндэсний их баяр наадам гээд 5 дугаар зүйлийн 5.7, 5.8-тай холбоотой асуултыг асууж байна. Энэ зөвхөн алслагдсан дүүргүүдэд улсын баяр наадам зохион байгуулах боломжийг нь хэвээр үлдээе. Та андуурч байх шиг байна. Би бол төвийн дүүрэг буюу Сонгинохайрхан дүүргээс сонгогдсон. Сонгинохайрхан дүүрэг бол алслагдсан дүүрэг гэдэг тэр агуулгад ордоггүй. Алслагдсан дүүрэг гэдэгт Налайх дүүрэг, Багануур дүүрэг, Багахангай дүүргүүд жил болгон уламжлал болгон баяр наадам зохион байгуулж ирсэн. Үндсэн хуульд засаг захиргаа, нутаг дэвсгэрийн нэгж, түүний хуваарийг хийсэн болохоос биш тэр засаг захиргаа, нутаг дэвсгэрийн нэгжид наадам хийж болно, болохгүй гэдэг ийм тусгайлсан зохицуулалт байхгүй. Бид нар бас энэ хуулийн төслийг боловсруулахдаа нэлээд олон байгууллага, мэргэжлийн холбоодоос санал авсны үндсэн дээр оруулж ирсэн.

Хоёрдугаарт, допингтой холбоотой зохицуулалтыг яг WADA-гийн дүрмээр явъя л гэдэг ийм, энэ хуульд одоо тусгаж өгч байгаа бүр тодорхой. WADA-гийн дүрмээр явахаар бид нар WADA-гийн гишүүн улсын адил өөрийн гэсэн бас итгэмжлэгдсэн лабораториудтай болох ийм шаардлагууд цаашдаа үүснэ. Бид нар ер нь бас дэлхий нийтийн олон ийм жишиг рүү явах ийм шаардлагууд руу очиж байгаа. Тэгэхээр энэ удаагийн Үндэсний их баяр наадмын тухай хуулиар үндэсний спортын төрлүүдийг спорт гэдэг тэр агуулгаар нь томьёолж өгч байгаа. Спорт гэдэг агуулгаар нь томьёолж өгөхөөр энэ WADA-гийн дүрэм яг үйлчилнэ. WADA-гийн дүрэм үйлчилж байгаа тохиолдолд өнөөдрийн байдлаар бол БНСУ-д байгаа WADA-гийн итгэмжлэгдсэн лабораториудад бид нар шинжилгээгээ хийж байгаа юм. Цаашид бид нар бас хөрөнгө боломж бүрдээд ирвэл өөрөө дотооддоо допингийн ийм WADA-гийн итгэмжлэгдсэн лабораторитой болох боломж бид нарт бас бүрдэнэ гэдгийг хэлье.

Таны нэг асуулт бол монгол морины стандарттай холбоотой асуудал яригдаж байгаа. Энэ сүүлийн их олон жил бид нарын гол асуудал бол монгол морины стандартыг яаж тогтоох вэ гэдэг зүйл яригддаг. Бид нарт хүчин төгөлдөр үйлчилж ирсэн гурван янзын стандарт байгаа. Нэгдүгээрт үүлдэрлэг байдлаар нэг стандарт тогтоосон, хоёрдугаарт сэрвээний өндрөөр нэг стандарт тогтоосон, гуравдугаарт энэ хоёрыгоо нийлүүлсэн стандарт тогтоосон. Хамгийн сүүлд өнгөрсөн оны Үндэсний баяр наадмыг зохицуулах хороо монгол морины өндрийн стандартаар нь улсын их баяр наадамд монгол адууг уралдуулъя гэдэг ийм стандарт тогтоогоод даагыг 127 сантиметрээс илүүгүй, их морь, соёолонг 141 сантиметрээс илүүгүй байхаар ийм стандарт тогтоосон.

Үүлдэрлэг байдлыг тогтоож ирсэн он жилүүдэд Авлигатай тэмцэх газар олон ийм асуудлууд үүссэн. Энэ харьцангуй хүний субьектив байдлаар асуудалд ханддаг, яг тогтсон цусны геномын дарааллыг тогтоосон стандарт өнөөдөр байхгүй байгаа. Тэгэхээр энэ хуулиар юу гэж оруулж ирж байгаа вэ гэвэл цаашид Монгол Улсын Засгийн газар монгол морины геномын дарааллыг тогтоож, монгол морины стандартыг тогтоох ёстой гэдэг үүргийг үүрэгжүүлж байгаа. Энэ хүртэл шилжилтийн үед монгол морины өндрөөр нь уралдуулаад явдаг энэ журмаараа явъя гэсэн ийм зохицуулалт орж ирж байгаа юм.

Бид нар бас энэ хуулийн төслийг бичиж байх үед энэ салбарын холбоодын төлөөллүүд, морины зүтгэлтнүүдтэй уулзсан. Мөн энэ биологийн шинжлэх ухааны чиглэлийн хүмүүстэй уулзахад бид нар бас тодорхой хугацаа шаардана. Бүх газар орон нутгуудаас монгол мориныхоо цусны дээжийг авч, монгол морины генийн дарааллыг тогтоох энэ ажил хийгдээд генийн дараалал тогтсоны дараа түүнийг нь шинжилдэг итгэмжилсэн лабораториуд бий болсны дараа энэ ажил хийгдэх боломжтой гэсэн байдлаар энэ хуулийг бичсэн.

**Т.Аюурсайхан:** Зочин танилцуулъя. Улсын Их Хурлын гишүүн Энхтайваны Бат-Амгалангийн урилгаар Баянзүрх дүүргийн 6 дугаар хорооны Монгол Ардын Намын хорооны гишүүдийн төлөөлөл, Улсын Их Хурлын үйл ажиллагаа, Төрийн ордонтой танилцаж байна. Та бүхэндээ эрүүл энх, сайн сайхан бүхнийг хүсэн ерөөе. Чинзориг гишүүнд микрофон өгье. Асуултаа тодруулъя.

**С.Чинзориг:**Зөвхөн сэрвээний өндрөөр хэмжиж уралдуулна гэж болохгүй. Эрлийз адуу ч гэсэн намхан сэрвээтэй, монгол адуу ч гэсэн өндөр сэрвээтэй янз янз байдаг шүү дээ. Тийм учраас энэ бол болохгүй. Хуульдаа бол зөвхөн үндэсний их баяр наадамдаа монгол адуугаараа уралдана гэдгийг ингээд стандарт тогтооно гэхгүйгээр шууд оруулчих хэрэгтэй. Цэвэр үүлдрийн нэг, хоёрдугаар үеийн эрлийз адуу бол тусдаа уралддаг юм уу, эсвэл бооцоот бооцоот морин тойруулгын уралдаандаа явуулдаг юм уу, тусад нь ялгаж өгөхгүй бол энэ стандарт гэдэг нэрээр тэгээд зөвхөн сэрвээний өндрөөр хэмжинэ гэдэг бол энэ бол хэрүүл маргаан тасрахгүй. Тийм учраас бол Үндэснийхээ баяр наадмын хуулиндаа монгол адуу уралдуулна гээд. Эрлийз адуу нь уралддаг юм бол тусдаа уралддаг, шаардлагатай бол тэр нь стадионд ордог, цоллуулдаг байх юм уу, эсвэл морин тойруулгадаа уралддаг байдаг юм уу, ингэж ангилахгүй бол энэ стандартаар халхавч хийгээд, энэ бол явахгүй ээ, Нямбаатар сайд аа?

**Т.Аюурсайхан:** Нямбаатар гишүүнд микрофон өгье.

**Х.Нямбаатар:** Харин тийм. Тэгэхээр яг хоёрдугаар үеийн 50 хувьтай эрлийз адуу, энэ 25 хувьтай эрлийз адуу гэдгийг яг хэн тогтоох юм бэ? Энийг мэдэхгүй болчхоод бид арга буюу морины өндөр сэрвээнийх нь өндрөөр уралдуулъя. Тэр хооронд Засгийн газар монгол морины генийн дарааллыг гаргая гэх гээд байгаа юм. Хэрвээ ийм субьектив байдлаар шийдвэр гарвал нөгөө л урьдын адил наадам будилдгаараа будилна, тухайн комисст орсон хүмүүс өөрийнхөө уяаны тэр багийн адуунуудыг уралдуулна. Тэрнээс биш эсхүл генийн бүтцийг гаргая гээд хүлээвэл хэдүүлээ хоёр жил улсын баяр наадамдаа морь уралдуулахгүй хүлээж болох юм. Тэгэхээр хэдүүлээ бас ажил хийх нэг хэцүү, хийхгүй байх нэг хэцүү. Өнөөдөр яг бодит байгаа бид нар туулах ганц л гарц бол сэрвээнийх нь өндрөөр монгол морины дундаж өндрийг тогтоогоод тэрийг нь оруулаад авъя. Хоёр жилийн дараа Засгийн газар генийн дарааллаа гаргачихъя л гэсэн ийм агуулгаар оруулж ирсэн.

**Т.Аюурсайхан:** Улсын Их Хурлын гишүүн Дуламдоржийн Тогтохсүрэн асуулт асууна.

**Д.Тогтохсүрэн:** Баярлалаа. Үндэсний их баяр наадмын тухай хуулийн шинэчилсэн найруулгын төсөл Их Хуралд орж ирж байна. Тэгэхээр үндэсний их баяр наадам бол манай Монголын ард түмний, дэлхийн соёлын өвд бүртгэгдсэн маш том соёл л доо. Энийгээ хөгжүүлэх дүрэм журамтай байлгах, ард түмнээ баясгах асуудал бол үнэхээр чухал асуудлын нэг мөн. Тэгэхээр би энэ хуулийн төслийг ерөнхийд нь дэмжиж байгаа юм. Хуулийн төсөлтэй холбогдуулаад би хэд хэдэн зүйлийг хууль санаачлагч, Засгийн газраас, заримд нь бол энэ мэргэжлийн холбоод хариулт өгөх болов уу гэж бодож байна.

Нэгдүгээр асуудал бол би ингэж бодсон юм. Сая Нямбаатар сайдын илтгэлд хүртэл дурдаад байна. Энэ үндэсний спорт буюу бөх, морины олон жил үргэлжилж

байгаа маргаануудыг таслан зогсоох, үүсэж байгаа нөхцөл байдлыг шийдвэрлэх зорилгоор энэ хуулийг өргөн барилаа гээд байгаа юм. Гэтэл энэ хуульд орж ирсэн заалтууд нь ямар ч шийдвэргүй юм орж ирсэн ийм юм харагдаж байгаа юм. Тухайлбал 10.1 дээрээ юу гэж бичсэн байна вэ гэхээр уралдах морины стандарттай байна, стандартыг Хүнс, хөдөө аж ахуй, хөнгөн үйлдвэрийн сайд батална гээд ингээд явчихсан. Тэгэхээр энэ дүрмээр юм уу, журмаар энэ үндэсний спортыг бид нар зохицуулж болохгүй нь гэдэг нь тодорхой болчихсон байхгүй юу, одоо. Хуулиар л зохицуулахаас өөр ямар ч аргагүй болсон.

Би энэ хууль дээр Засгийн газар яг тодорхой асуудлыг оруулж ирэх юм байна гэж би бодож байсан. Нэг талаасаа тэр хэмжээгээ тавьдаг ч юм уу, нөгөө талаасаа үүлдэрлэг байдал нь ийм юм байна гэдгээ оруулаад ирэх ёстой л байхгүй юу. Их Хурал шийдэг гээд ингээд хаячхаж болохгүй байхгүй юу. Яг тодорхой юм оруулж ирэх ёстой байтал Засгийн газар энд тодорхой юм оруулж ирээгүй байгаа юм. Их Хурал шийдье гээд яг хуучин хуулийнхаа үгээр стандарт байна гээд л оруулаад ирчхэж байгаа юм. Энийг тодорхой болгож оруулж ирж болоогүй юм уу гэдгийг би нэгдүгээрт нь асуух гэж байгаа юм.

Хоёрдугаарт нь, энэ хуулийн 21.4, 21.5-аар, 10 дугаар зүйл, 13 дугаар зүйл гэсэн гол зохицуулалтын зүйлүүдээ 2025 оны 6 сарын 1-нээс хойш хэрэгжүүлнэ гээд биччихэж байгаа юм. Энэ болтол юугаар явах гэж байгаа юм бэ? Хуулиа одоо баталчхаад бид нар чинь баталсан мөртөө ингээд бас өөр дүрэм журмаар яваад байх юм уу гэдэг асуудал байгаа юм.

Гуравдугаар асуудал, түрүүн Чинзориг гишүүн дурдана лээ. Энэ 5.7 дээр бол дүүргүүд наадам хийх нь зөв, хийх ёстой алагдсан дүүргүүд бол. Би бол тэрийг дэмжиж байгаа юм. Харин 5.8 нь бол яагаад ийм заалт оруулчихсан юм бэ гэдэг л байгаа юм. Өөрөөр хэлбэл, дүүрэгт түрүүлсэн бөхөд аймгийн цол өгнө, түрүүлсэн моринд аймгийн цол өгөх л ийм л асуудал болчхож байгаа байхгүй юу. Тэгэхээр Монгол Улсын Үндсэн хуульд Монгол Улсад засаг захиргаа, нутаг дэвсгэрийн нэгжийн хувьд аймаг, нийслэлд хуваагдана гээд биччихсэн байгаа. Аймаг, нийслэлд гэдэг үг байгаа шүү. Тэгээд доор нь аймаг нь суманд, сум нь багт хуваагдана. Нийслэл нь дүүрэг, дүүрэг нь хороонд хуваагдана гээд Үндсэн хууль дээр биччихсэн. Тэгэхээр Үндсэн хууль нь биччихээд байтал яагаад дүүргийг аймагт адилтгах гээд байгаа юм бэ гэдэг асуудал байхгүй юу. Энэ бол Үндсэн хууль зөрчсөн заалт байхгүй юу, 5.8. Харин энийг шийдье гэж байгаа бол шийдэх хэрэгтэй. Би бол наадам хийх хэрэгтэй алслагдсан дүүргүүд. Наадам цолтой байх хэрэгтэй. Мэдээж сумын цол гэж жижигдээд байгааг ойлгож байна. Тэгэх юм бол дүүрэгтээ бид нар энэ хуулиараа дүүргийн цол гээд тусад нь цолоо гаргачих ёстой байхгүй юу, энэ хуулиар. Яахаар Баяр наадмын хууль гаргаж байгаа юм. Би бол тийм бодолтой байдаг юм.

Дөрөв дэх асуудал, 3.2 дээр зөвхөн үндэсний их баяр наадмыг л энэ байдлаар зохицуулна гэчихсэн байгаа. Бусдыг зохицуулахгүй гэчихсэн. Гэтэл Засгийн газрын шийдвэрээр явдаг уралдааны зохицуулалтын асуудлууд үлдчихэж байгаа байхгүй юу. Жишээ нь Их хурд үндэсний наадмаасаа том морин уралдаан.

**Т.Аюурсайхан:** Нямбаатар сайд хариулъя.

**Х.Нямбаатар:** Тогтохсүрэн гишүүний асуусан асуултад би нэг арай өөр өнцгөөс хариулах гэсэн юм. Бид нар сүүлийн 2003 оноос хойш 19 жилийн хугацаанд үндэсний спортынхоо бүхий л төрөл харилцааг баяр наадмын хоёрхон өдөр болдог Үндэсний их баяр наадмын тухай хуулиараа зохицуулж ирсэн. Цаашдаа зохицуулах гээд байгаагийн гол асуудал нь энд оршоод байгаа юм. Тэгэхээр цаашид манай Хууль зүй, дотоод хэргийн яаман дээр Үндэсний спортын тухай хууль гэсэн хуулийн төслийн бас эх бичвэр бэлдэхээр ажлын хэсэг гарчихсан ажиллаж байгаа юм. Яг таны хэлдэг их хурдууд, тойргийн барилдаанууд, тойргийн харваанууд гээд үндэсний спортын баялаг өв соёл тээж байгаа үндэсний спортынхоо төрлийн жилийн дөрвөн улирлын харилцааг зохицуулсан харилцааг хуульчлан зохицуулахаар бид нар бас судалгааны ажил хийгдчихсэн, манай мэргэжлийн холбоодууд саналаа өгөөд явж байгаа. Тэгэхээр энийг цаашид бид нар бас энэ чиглэлийн төрөл харилцааг зохицуулж төгс төгөлдөр зохицуулах зорилго тавьсан гэдгийг хэлье.

Хоёрдугаарт удахгүй Засгийн газраас Морин бооцоот уралдааны тухай хууль гэж бас хуулийн төсөл Казиногийн хуультай хамт оруулж ирэхээр төлөвлөж байгаа. 141 сантиметрээс дээш маш олон хурдан адуутай хүмүүс байгаа, улсын баяр наадмаар уяж чаддаггүй. Энэ хүмүүс монгол маягийн тойруулгын уралдаанд бас морьдоо уралдуулах, энэ боломжийг бас давхар нээж өгье гэсэн ийм зохицуулалтыг энэ хуулиар хийхээр зорьж байгаа юм. Тэгэхээр үндсэндээ энэ Үндэсний их баяр наадмын тухай хуультай уялдаж морин бооцоот уралдааны тухай хууль, Үндэсний спортын тухай хууль гэсэн хуулиуд ар араас нь Засгийн газар өргөн мэдүүлэхээр төлөвлөж байгаа гэдгийг хэлье.

Хоёр дахь асуудал танд алслагдсан дүүрэг гэдэг асуудал яригдлаа. Тэгэхээр бид нар бас наадахыг чинь хэлэлцүүлгийн шатанд ярьсан юм. Тухайлах бол манай Шадар сайд бас өөрөө алслагдсан дүүргээс сонгогдсон. Олон жил алслагдсан дүүргүүдэд яг энэ чиглэлийн наадмууд зохион байгуулагдаад ирсэн уламжлалтай юм байна лээ. Тэгээд чансааны хувьд ер нь сумын наадамтай дүйхээргүй маш өндөр чансаатай 256-128-ын хооронд бөхийн барилдаан болдог. Тэгээд энэ хүмүүст сумын цол өгөх нь өөрөө бас агуулгын хувьд нийцэхгүй байгаа юм гээд. Тэгэхээр зүгээр бид нар хэлэлцүүлгийн шатанд таны хэлснээр дүүргийн начин, заан, арслан гэдэг энэ цол өгөх боломж байхыг үгүйсгэхийн аргагүй. Энийг хэлэлцүүлгийн шатанд. Энэ чинь шинэчилсэн найруулга байдлаар орж ирж байгаа учраас хэлэлцүүлгийн шатанд ярья гэсэн ийм саналтай байна. Үлдсэн хоёр асуулт нь манай мэргэжлийн холбоодоос хариулт өгөх байх.

Зочин танилцуулъя. Япон улсын Олон улсын хамтын ажиллагааны байгууллага ЖАЙКА-гийн төв байгууллага дахь Засаглалын салбар хариуцсан газрын дэд дарга Кобаяши Косүкэ тэргүүтэй төлөөлөгчид Улсын Их Хурлын үйл ажиллагаа, Төрийн ордонтой танилцаж байна. Та бүхэндээ ажлын өндөр амжилт хүсэн ерөөе.

82 дугаар микрофон дээр нэмж хариулъя.

**Б.Батбаатар:** Тогтохсүрэн гишүүний асуултад хариулъя. Тэгээд стандарт гаргана, энэ хуулиараа зохицуулж болоогүй юм уу гээд. Энэ дээр болохоор бид нар уралдах адууг болохоор түрүүн сайд хэлсэн, 50, 25-аас гадна хэв шинжээр нь ялгах, фенотип шинжээр нь бол ялгах ямар ч боломжгүй болсон. 2013 оноос эхлээд бид нар энэ ялгая гэдэг дээр бол Холбоо шийдвэрээ гаргаад сүүлийн 9 жил ялгаад явж байна. Ялгахдаа бид нар энэ үүлдэрлэг байдал буюу сэрвээний өндрийг хэмжиж үүлдэрлэг байдлаар ялгаж байгаа нь бол өөрөө маргааныг дагуулаад өнөөдрийн бид нар энэ түвшинд хүрсэн.

Гэтэл энийг шийдэх гарц нь бол Малын генетик нөөцийн тухай хууль гээд гарчихсан. Малын генетик нөөцийн тухай хуульд бол 6.8-д улсад хоёр буюу түүнээс дээш үе үржүүлсэн үүлдрийн малыг нутагшсан үүлдрээр хянан баталгаажуулна гэчихсэн. Гэтэл яг энэ заалтаар 25-тай адуучин бол нутагшсан үүлдрээр болчхож байгаа учраас энэ нь яг 25-тай үүлдрийн адуунууд буюу сэрвээний өндөр хасагдаж байгаа адуунуудыг шүүхийн маргаан үүсгэнгүүт практик дээр бүгд шүүхийнхээ ялалтаа аваад зохион байгуулах хороо чинь өөрөө энэ дээрээ унаад байгаа юм. Тэгэхээр ер нь одоо бид нар цаашдаа ерөөсөө энэ маргааныг шийдэх ганц арга зам нь бол генийн түвшинд ялгах хүртэл сэрвээний өндрөөр бид нар шийдэх ёстой юм байна. Сэрвээний өндрийг шийдэхдээ бид нар нээлттэй ил тод, уяачдад бүгдэд нь тэгш боломж олгох ёстой юм байна гэдэг байдлаар л энэ хуулийн төсөлд оруулаад явж байгаа.

Тэгээд хуулиар орхигдсон зүйл бол байхгүй. Мэдээж шилжилтийн үеийн зохицуулалт гээд оруулчихсан байгаа. Шилжилтийн үеийн зохицуулалтаар бол Үндэсний их баяр наадмыг зохион байгуулах хорооны 2021 оны 6 дугаар сарын 30-ны өдрийн 07 дугаар тогтоол гарсан. Энэ тогтоолоор бол сэрвээний өндөр нь төд байна гээд бүх уралдах насных нь ангиллаар бол заагаад өгчихсөн. Хэмжихдээ яаж хэмжих юм бэ гэхээр лазер метрээр, олны оролцоотой олон нийтийн өмнө ил тод байдлаар хэмжиж уралдуулна гэдэг ийм зохицуулалтыг нь хийгээд өгчихсөн учраас энийгээ бол нөгөө шилжилтийн үеийн зохицуулалт гээд оруулчихсан. Тэгэхээр энэ дээр бол нөгөө орхигдох гэдэг юм уу, шинэ стандарт гарах хүртэл бол маргааныг дагуулах асуудал бол байхгүй гэж үзэж байгаа юм. Тэгээд энэ зохион байгуулах хорооноос баталсан тогтоол бол Монголын морин спорт, уяачдын холбооны бид нар олонхоороо хэлэлцэж баталсан тэр Долдугаар их хурлын шийдвэртэй бол нийцэж байгаа гэдгийг бас хэлэх нь зүйтэй байна.

**Т.Аюурсайхан:** Тогтохсүрэн гишүүнд микрофон өгье, асуултаа тодруулъя.

**Д.Тогтохсүрэн:**Түрүүн би нэг асуулт үлдчихсэн юм. Цаг багтаагүй юм. Энэ баяр наадмын хугацаатай холбоотой асуудал байгаа юм. Энэ хугацаа болохоороо бас л нэг бүдэгхэн юм аваачаад биччихсэн байна 5.2, 5.3 дээр. Тэгэхээр бүх наадмыг нэг өдөр хийдэг болох л ёстой юм. Ингэж байж Монголын ард түмний баяр цэнгэлийн наадам болох ёстой юм. Ингэхгүй болохоор найраа чинь найраа нь хэтэрчихдэг байхгүй юу. Суманд очиж найраа хийгээд л, аймагт найраа хийгээд л, арай л овооны наадамд очиж найраа хийхгүй болчхоод байх юм. Морь нь болохоор яах вэ гэхээр нэг эрлийз мээр давхиж түрүүлчхээд, сүүлдээ яах вэ гэхээр ард түмэн энэ баяр цэнгэлээ үзэх сонирхолгүй болгоод байгаа байхгүй юу.

Тийм учраас би бүх өдөр нь нэг наадам болох ёстой. Тэгш ойтой бол харин дээд шатных нь Засаг дарга юм уу, Засгийн газар шийдвэр гаргаад жишээ нь аймгуудын наадам дээр Засгийн газар, сумын наадам дээр аймаг шийдвэр гаргаад тэгш ойтой бол өөр өдөр хийж болдог, тэгш хойноос бусдыг бүгдийг нь нэг өдөр хийдэг болгомоор байгаа юм. Энэ зүйл бол энд орж ирсэн үү гэж би асуух гээд байгаа юм. 5.2, 5.3-ыг харахад бол харагдахгүй л байгаад байгаа юм.

**Т.Аюурсайхан:** Сайнзориг дарга хариулъя, 81 дүгээр микрофон.

**П.Сайнзориг:** Тогтохсүрэн даргын асуултад хариулъя. 5.2 дээр бол үндэсний их баяр наадмыг жил бүр нийтээр тэмдэглэх баярын өдрүүд буюу 7 сарын тодорхой өдрүүдэд нэгэн зэрэг тэмдэглэе гэж байгаа юм. Яг таны хэлж байгаа болгоомжлол байгаа. Том цолтой бөхчүүд нь шат шатны наадмуудыг будлиантуулдаг, бараг дэлгээд тавьчихдаг, энэ бараг цол авна даа гээд. Ийм маргаан мэтгээн нь олон нийтийн сүлжээгээр ч явдаг, наадамчид бухимддаг, ард түмэн энэ үндэсний өв соёл гэхээсээ илүүтэй хэдэн хүмүүсийн амьдрах арга хэрэгсэл, буруу зөрүү, зохисгүй байдлаар амьдрах ийм хэрэгсэл болчихлоо гэдэг шүүмжлэл байгаа. Тэгэхээр бид хэд бас яг таны хэлж байгаа шиг зөвхөн тэгш ой гэдэг дээр бас гаргаж өгөхийг хүсээгүй. Тэгш ой байсан ч гэсэн энэ наадмын өдрүүдээрээ тэмдэглэе. Харин 5.3-аараа бол тодорхой өөр өдрүүдэд наадмуудыг тэмдэглэхээр бол Засгийн газар болон аймгийн Засаг даргын түвшинд шийдвэр гаргая. Энэ бол зөвхөн онцгой байдал зарласан буюу цар тахал ийм зүйлүүд байна. Тэгэхээр манай үндэсний баяр наадмын бас нэг онцлог нь.

**Т.Аюурсайхан:** Нямбаатар сайд нэмж хариулъя.

**Х.Нямбаатар:** Энэ яг Тогтохсүрэн гишүүний л асууж байгааг бид нар хуульд хуульчилж өгсөн. Өөрөөр хэлбэл үндэсний их баяр наадмыг бүгдийг нь нийтээрээ нэг өдөр тэмдэглэе. Ноднин жил, жишээлбэл “NO наадам” гэдэг асуудал үүссэн. Тэр тохиолдолд бид нар гарцаа байхгүй наадмыг хойшлуулсан. Тэгэхээр хэрэв хуулиараа онцгой нөхцөл байдал үүссэн үед Засгийн газар үндэсний их баяр наадмыг өөр өдөр тэмдэглэн өнгөрүүлэх эрхийг энэ хуулиараа нээж өгч байгаа л гэсэн санаа. Бусдаар бол бүх наадмыг нэг өдөр явуулна л гэсэн ийм агуулгаар ажлын хэсэг дээрээ ярилцаж хуулийн төсөл бичсэн.

**Т.Аюурсайхан:** Зочин танилцуулъя. Улсын Их Хурлын гишүүн Жадамбын Бат- Эрдэнийн урилгаар нийслэлийн ерөнхий боловсролын 18 дугаар сургуулийн 1983  оны төгсөгчдийн төлөөлөл Улсын Их Хурлын үйл ажиллагаа, Төрийн ордонтой танилцаж байна. Та бүхэндээ Улсын Их Хурлын нийт гишүүдийн нэрийн өмнөөс эрүүл энх, сайн сайхан бүхнийг хүсэн ерөөе.

Улсын Их Хурлын гишүүн Нямаагийн Энхболд гишүүн асууна.

**Н.Энхболд:** Өнөөдөр бид нар Баяр наадмын тухай хуулийн төслийг хэлэлцэх эсэх асуудал ярьж байна. Бид зарчмын хувьд энийг хэлэлцэх ёстой гэж үзэж байгаа. Дэмжиж байгаа. Яагаад энэ хуулийг нэм нэмэлт, өөрчлөлт оруулах, ийм байдлаар хэлэлцэх болов оо гэдэг бол өөрөө бас анхаарал татсан асуудал. Ер нь аливаа юм бол шинэ, хуучин, уламжлал, дэвшил хоёрын хооронд заавал зөрчил гарч байдаг. Тэгэхээр өнөөдөр бид нар наадмаа хийж чадахгүй байна. Морио зөв сонгож чадахгүй байна ч гэдэг юм уу, бөхчүүдийн маань гээд яриа байгаа бол бид нарын муугийн асуудал биш ээ. Энэ угаасаа хүний түүхэнд, хөгжлийн түүхэнд ийм шинэ, хуучин хоёрын хооронд зөрүү гардаг юм нь явсаар байгаад, шийдэхгүй бол болохгүй энэ түвшинд ирчихээд бид нар ярьж байгаа байхгүй юу. Тэгэхээр би энэ дээр аль нэг уяачдыг юм уу, бөхчүүд эсхүл аль нэг Холбоог нэг их буруутгаж элдэв юм яриад баймааргүй байна. Тэгээд хоёр гурван зүйл анхаарал татаж байгаа асуудал байгаа юм.

Нэгдүгээрт, энэ морьтой холбоотой маргааны асуудал байгаа юм. Сая ч бас энэ хүмүүс хэлж байна. Хоёр, гурван арга байгаа л даа. Өнөөдөр морио яаж уралдуулах вэ гэдэг дээр. Монгол адуу гээд зарим манай гишүүд ярьж байна. Тэр монгол адуу гэдгийг тодорхойлно гэдэг бол өөрөө маш субъектив асуудал байхгүй юу. Миний монгол адуу гэж үзсэн морийг аягүй бол нэг нь энэ чинь ийм, ийм юм учраас сүүл нь арай шингэн байгаа учраас наадах чинь монгол адуунд тооцохгүй ээ гээд. Ингээд хувь хүмүүсийн хоорондын хэрүүл болчхоод байгаа юм.

Генетик талаас нь генийн талаас нь судлаад үзье гэхээр яг өнөөдөр манайд тийм бололцоо байхгүй. Тэгэхээр ямар нэгэн үзүүлэлт барьж аваад маргаангүйгээр зөв ч бай, буруу ч бай, дахиад л би дахин дахин хэлээд байгаа. Олон муу хувилбарууд дотроос хамгийн гайгүй хувилбарыг нь сонгож байгаа нь энэ стандарт тогтооно гэсэн ийм юм орж ирж байна гэж ойлгож байгаа. Энэ нь зөв юм болов уу гэж би бодоод байгаа юм. Өөрөөр бол энэ маргааны цаана гарах арга өнөөдөртөө байхгүй байх шиг байна. Тэгэхдээ стандарт гэж юу юм бэ гэдгээ тэр яам нь гаргавал гаргадаг юм байгаа биз. Одоо энд яамнаас оруулбал Хөдөө аж ахуйн яамнаас гаргадаг юм байгаа биз. Одоо оруулж ирсэн санаа гарвал ерөөс сэрвээний өндрөөр л ярьж байгаа юм байна. Тийм ээ, гол үзүүлэлт нь. Хуульд энэ үгээр орохгүй ч гэсэн протоколд ингэж яригдсан шүү гэдгийг нь тусгайлж тэр Хөдөө аж ахуйн яам нь шийдвэрээ гаргахдаа энэ стандарт гэж яриад байгаа бол сэрвээний өндөр юм шүү гэдэг ойлголтоор энэ журмаа гаргах ёстой гэж ингэж би бодож байна.

Дээр нь нэг санал юу вэ гэхээр энэ өчигдөр би Байнгын хорооны хурал дээр ч хэлсэн. Допингийн асуудлыг ялангуяа бөхчүүдтэй холбоотой асуудлыг бол заавал маш тодорхой тусгах хэрэгтэй. Хэрэглэчихсэн байвал яах юм, ямар хугацаагаар цолыг нь хасах юм, чимгийг нь хасах юм, ямар хугацаагаар эрхийг нь хасах юм, ямар хувьцаагаар дагаж олгодог урамшуулал нь байхгүй байх юм. Тэгэхдээ нөгөө талаасаа бас тэр хүн тодорхой хэмжээнд энэ алдаа нь засагдаад явбал эрхийг нь сэргээдэг ийм заалт бас орох хэрэгтэй гэж бодож байна. Допинггүйгээр зүгээр үндэсний спорт юм уу даа гэж үзээд орхивол болохгүй гэдгээ хэлмээр байна. Тэгээд хоёр, гуравхан асуулт байна. Зарим нь ч давхцаж байх шиг байна.

Сүүлийн 30, 40 жилд уралдсан бүс, улсад айрагдсан морьдын дотор гарал угсаанд нь судалгаа хийж өгсөн зүйлүүд байгаа юу? Нарийн яривал, би бол өөрөө нарийн сайн мэдэхгүй л дээ. Тэгэхдээ энэ их дээгүүр давхидаг алдарт цуутай морьдын, ажнай хүлгүүдийн дунд манай Төв аймгийн моринуудаас их угшилтай, морин тойруулгаас угшилтай, хэдэн хувь нь ч байдаг юм ийм морьдууд олон байдаг. Тэгэхээр ийм судалгаа байна уу гэдэг нэг асуулт байна. Тэгээд энэ хоёр холбоо яагаад байгаад, юунаасаа болоод та нар хоёр талд гарчхаад ингээд янз бүрийн юм яриад хоорондоо нь эвдэж нэгдэхгүй ингээд яваад байдаг юм бол оо? Яг гол шалтгаан нь юу байдаг юм бэ? Энд нэг л Холбооных нь төлөөлөл байх шиг байна. Энэ дээр бас нэг хариу авбал бид нарт хэрэгтэй байх юм. Үнэхээр амин чухал асуудлаар ингээд хоёр талд гарчхаад болохоо байчхаад байдаг юм уу, жижиг сажиг юман дээр, эсхүл хувийн сонирхлоор, хувийн байр сууринаас.

**Т.Аюурсайхан:** 82 дугаар микрофон дээр хариулъя, ажлын хэсэг.

**Б.Батбаатар:** Энхболд гишүүний асуултад хариулъя. Сүүлийн 30 жилийн нөгөө улсын баяр наадамд уралдсан морьдын судалгаа байдаг уу гэж асууж байна. Энэ дээр бол сүүлийн 1950 оноос эхлээд л ер нь энэ морин тойруулга, морин заводын адуу бол улс бүсийнхээ наадамд 80, 90 хувь нь амжилт гаргаж уралдсан байдаг юм байна. Үүнээсээ бид нар сүүлийн 30 жилээр нь тооцож үзэх юм бол энэ тоо бол ерөөсөө яг л энэ хэмжээндээ байж байдаг. Тэгээд улсын, сүүлийн үеийн тод манлай цолтнуудын амжилтыг нь үзэх юм бол дандаа л нөгөө энэ морин тойруулга, морин заводын үүлдрийн адуунууд уралдаж энэ амжилт улсын цолоо авч байсан ийм судалгаа байдаг юм байна.

Хоёр холбооны тухайд бол Монголын морин спорт, уяачдын холбоо бол 28 жилийн түүхтэй. Тэгээд 2019 оны 1 дүгээр сарын 24-нд Долдугаар их хурлаа хийсэн. Долдугаар их хурлаар бол бид нар бодлогын буюу уяачдын дунд маргаантай байдаг энэ морьдоо хэрхэн ялгаж уралдуулах юм бэ гэдэг дээр бол саналаа нэгтгэж шийдвэрлэсэн. Энэ дээр бол зөвхөн сэрвээний өндрийг л хэмжиж уралдахгүй бол бид нарын маргаан эцэс төгсөж болохгүй юм байна. Хүний нүдээр буюу фенотип шинжээр нь ялах ийм боломж бололцоо нь бол хязгаарлагдмал болчихлоо. Сүүлийн 9 жил бол бид нар энэ байдлаар ялгаж уралдуулсан. Тэгээд энэ Долдугаар их хурлаас бол цөөнх болсон нөхдүүд маань бол шинээр Холбоо байгуулаад явсан байж байгаа. Энэ хоёр Холбоо маань өөрөө хоёулаа л хурдан морины уралдааны тухай ярьж байгаа юм. Тэгэхдээ яаж ялгах вэ гэдэг энэ ялгах арга барил дээрээ л зөрүүтэй. Нэг нь болохоор энэ маргааныг олонхоороо буюу сэрвээний өндрийг стандарт гаргаж уралдах нь зүйтэй юм байна гэж үзэж олонхын шийдвэр гаргасан байдаг. Нөгөө хэсэг нь болохоор юу гэж үздэг вэ гэхээр генийн түвшинд бол буюу ялган бүртгэлжүүлэх ёстой гэдэг асуудлыг ярьдаг.

Гэтэл бид нар энэ генийн түвшинд ялган бүртгэлжүүлэх боломжтой юм болов уу гэдэг асуудлаар бол Хөдөө аж ахуйн яамны Малын генетик нөөцийн хэлтэс, Мал аж ахуйн эрдэм шинжилгээний хүрээлэнд хүсэлт гаргасан, Холбоо. Энэ хүсэлтэд Мал аж ахуй, эрдэм шинжилгээний хүрээлэнгийн санал дүгнэлт бол албан ёсоор гарсан байна лээ. Яг генийн чиглэлээр докторын зэрэг хамгаалсан долоон эрдэмтэн бол яг санал дүгнэлтээ гаргаад, ер нь санхүүгийн эх үүсвэрийн хувьд, дэд бүтцийн хувьд шийдвэрлэгдсэн тохиолдолд Монголын 4 сая 400 адууг, тэрэн дотроос давхардсан тоогоор 200 мянга орчим адуу бол улсын хэмжээнд бол уралддаг юм байна. Энийг бол эхний ээлжид ингээд ялган бүртгэлжүүлэх ажлыг геномынх нь түвшинд гаргаж ирэхэд бол хамгийн багадаа 5-аас доошгүй жил шаардлагатай гэж үзэж байгаа юм. Тэгэхээр бид нар энэ хооронд бол ингээд хэрэлдээд маргалдаад сууж болохгүй нь ээ, энийг ямар нэгэн байдлаар хуульчлахгүй л бол энэ уяачдын дундах маргаан нэг тийшээ болохгүй юм байна гэж үзэж байгаа.

Гэхдээ бид нар, энэ Холбоодууд бол цаашаа нэгдэж нийлэх асуудал дээрээ бол нэлээн санал санаачилга гаргаад Монгол Улсын Ерөнхийлөгчөөс өгсөн чиглэл болоод Үндэсний их баяр наадмыг зохион байгуулах хорооны дарга, Монгол Улсын Шадар сайд Амарсайхан даргатай бол хоёр, гурван удаагийн бид нар уулзалтууд хийсэн. Энэ дээр хоёр талаасаа ажлын хэсэг гаргасан. Энэ дээрээ бид нар саналаа ямар байдлаар нэгтгэвэл энэ Холбоодууд нэгдэх юм бэ гээд. Ер нь цаг хугацааны хувьд бол бид нар морин уралдааны тухай, морьтны өв соёлын тухай л ярьж байгаа учраас яаж ялгах вэ гэдэг арга барил дээрээ л зөрүүтэй байгаа учраас энэ нь бол цаг хугацааны хувьд бол нэг болно. Тэгэхээр энэ Холбоодууд нэгдэх тал дээр бол нэлээн ажил хэрэг санал санаачилга гаргаад явж байгаа.

**Т.Аюурсайхан:**Зочин танилцуулъя. Улсын Их Хурлын гишүүн Ганнибалийн Амартүвшин, Даваажанцангийн Сарангэрэл, Тогмидын Доржханд нарын урилгаар Хан-Уул дүүргийн ерөнхий боловсролын 60 дугаар сургуулийн 12-ын “б” ангийн багш, сурагчид Улсын Их Хурлын үйл ажиллагааг төрийн ордонтой танилцаж байна. Та бүхэндээ Улсын Их Хурлын нийт гишүүдийн нэрийн өмнөөс сурлага хөдөлмөрийн өндөр амжилт хүсэе ерөөе.

Улсын Их Хурлын гишүүн Цэндийн Сандаг-Очир гишүүн асуулт асууна.

**Ц.Сандаг-Очир:**Баярлалаа. Хуулийн төслийн 5.7, 5.8 дахь заалтыг оруулж ирсэн. Алслагдсан дүүргүүдэд баяр наадмыг шинээр ч биш, одоо зохион байгуулаад 10 орчим жил болж байгаа. Энэ байдлыг хадгалж энэ хэвээр нь оруулж ирсэнд бас хууль санаачлагчид, Хууль зүйн яамныханд бас талархлаа илэрхийлье. Яагаад вэ гэхээр алслагдсан гурван дүүргийг ялгаатай авч үзэхгүй бол болохгүй байгаа юм. Нийслэлийн хотын манай дүүргүүдэд бол баяр наадам гээд тэмдэглэдэггүй, улсынхаа үндэснийхээ баяр наадмыг л хийчихдэг. Алслагдсан гурван дүүрэг бол яг аймагтай адилхан. Сумын цолыг нь өгье гэхээр арай томдоод байдаг. Сумын наадамд 32 гэдэг юм уу, 64 бөх сайндаа барилддаг. Тэгвэл манай алслагдсан гурван дүүргийн барилдаанд бол 256 бөх барилдаад байдаг байхгүй юу. Доод тал нь 100 гаруй морь уралдаад. Тэгээд ингээд нийслэлийн дүүрэг гэдэг утгаараа тэндхийн ард түмэн гэдэг юм уу, уяачид гэдэг юм уу, бөхчүүд бас энэ баяр наадмынхаа цол зэрэг гэдэг юм уу, баяр наадмаа тэмдэглэхээсээ хязгаарлуулах тийм эрх байхгүй л гэж ойлгож байгаа юм. Ингээд хийснээр яг хэний эрх ашиг хөндөгдөх гээд байгаа юм. Тийм учраас би гишүүдийг дараа дараагийн хоёр, гурав дахь удаагийн хэлэлцүүлэг дээр бас энэ заалтыг үлдээж өгөөрэй гэдгээ хичээнгүйлэн хүсье.

Дараагийн асуудал баяр наадмыг улс орон даяар нэгэн зэрэг тэмдэглэнэ гэж. Энэ маш зөв. Хамаг наадмын будлиан чинь ерөөсөө өөр, өөр өдөр тэмдэглээд бөхчүүд нь ч сумуудын, дүүргүүдийн наадмыг хэсээд, аймгуудын наадмыг хэсээд, уяачид нь ч аймгуудын наадмыг хэсээд. Ингээд энд тэнд очоод будлиан тариад, хор хутгаад ингээд яваад байдаг. Тэгээд орон нутгийн хэдэн сумдын уяачдын хөдөлмөрийг эвдээд, наадмыг хэрүүл болгоод ингээд. Гэтэл харин яг энэ дээр 5.1 дэх заалт чинь зөвхөн онцгой байдал гэдэг тэр заалтаараа энэ заалтаа үгүйсгээд, ингээд тэрэндээ тааруулаад сумынх нь, аймгийнх нь Засаг дарга нар тоо бас тогтоож болно гэчхэж байгаа байхгүй юу. Онцгой байдлын нөхцөлийн шалтгаанаас гээд. Тэрэндээ яг юу орох юм? Малын гоц халдварт өвчин орох юм уу, үер ус орох юм уу? Тэгээд нэг шалтгаан хэлээд л, сумын Засаг дарга нар наадмаа өөрчилчихнө шүү дээ, энэ заалтыг чинь бариад. Тийм учраас би 5.2 хоёр дахь заалт чинь байх шаардлага байна уу, үгүй юу гэдгийг бас тодруулж асуух гээд байгаа юм.

Гурав дахь асуудал 10.1 байгаа юм л даа, хурдан морины уралдааны. Наадмаа хийснийхээ дараа бөөн хэрүүл болдог, бөөн маргаан болдог. Бараг хийснээсээ эс юм болоод байгаа шүү дээ. Наадмаа сайхан хийж чадахгүй. Тэгээд ерөөсөө энэ сэрвээний асуудал дээр байгаад байгаа маргааны асуудал. Яг та бүхэн энэ оруулж ирснээрээ бол энэ асуудлыг бас шийдэж чадахгүй л юм байна. Монгол үүлдрийн адууны стандартад нийцсэн зургаан насны морьд гэж байгаа байхгүй юу. Тэгээд монгол үүлдэр гэдгээ, тэгээд стандарт нь байгаа юм уу, үгүй юу? Ингээд энэ чинь хоёр талтай л юм байна лээ л дээ.

Эрлийз адуутай улсууд нь болохоор, одоо бол тэр сэрвээний өндөрт бас нийцүүлээд эрлийз адуунууд байлгадаг болчихсон байна. Түрүүлдэг болгочихсон байна сэрвээний өндөрт чинь тааруулаад. Харахаар илт толгой нь, сүүл нь эрлийз. Тэгсэн хэрнээ сэрвээг нь хэмжихээр нийцээд таараад байдаг. Энийг чинь хөдөөний залуучууд уяачид яриад байна, ийм адуунууд л орж ирээд байна, тэгээд л бөөн хэрүүл ам хийгээд байна гээд ингээд л байгаад байгаа юм. Тэгээд яг яавал хэл амгүй гэдэг юм уу, будлиангүй наадам болох юм бол доо. Энэ 10.1 дэх заалтаар бол бас л энэ будлианыг, маргааныг ялгаж салгаж зааж чадахгүй л юм шиг байна. Бас л энэ жилийн наадам баахан хэрүүлтэй л болох юм байна. Сэрвээний өндрөөр хэмжчихлээ гээд. Тэрэнд нь тааруулаад л эрлийз адуу.

**Т.Аюурсайхан:**  Нямбаатар сайд хариулъя.

**Х.Нямбаатар:** Их Хурлын гишүүд ээ, хэдүүлээ яг хэлэлцэж байгаа асуудлынхаа гол цөм рүү л ормоор байгаа юм. Гол цөм нь юу гэж ярьж байгаа вэ гэхээр харин хэрүүлгүй наадам хийчихье, хэрүүлгүй наадам хийхийн тулд монгол морины уралдаанд уралдах гэж ирж байгаа морьдыг сэрвээнийх нь өндрөөр хүн оролцуулалгүй лазераар хэмжээд уралдуулчихъя. Энэ хооронд Малын генетик нөөцийн тухай хуулийн 5.7-д заасны дагуу монгол морины генетик нөөцийг цуглуулж монгол морины стандарт гаргахыг Засгийн газарт даалгая. 2024 оны 7 дугаар сард уралдах Үндэсний их баяр наадмаар Генетик нөөцийнхөө хуулийн дагуу генийнх нь дараалал геномынх нь дараалал бий болсон адууг уралдуулдаг болъё. Тэр үед уралдах гэж ирж байгаа адууныхаа шүлсийг аваад монгол морь уу, бишүү гэдгийг нь тухай бүрд нь дор нь итгэмжилдэг лабораториуд нь шинжлээд уралдуулдаг болъё. Тэр болтол 2022 он, 2023 он ондоо морио хэрүүл уруулгүйгээр нь сэрвээнийх нь өндрөөр буюу өнгөрсөн жил баталсан стандартаар нь уралдуулчихъя.

Жишээлбэл даага  127 сантиметр түүнээс намхан байна. Хамгийн өндөр нь буюу их нас, соёолон 141 сантиметр хүртэл байна. Хамгийн багадаа 20-50 мянган адууны шүлс, цусыг авч байж генийн дараалал тогтоодог юм гээд салбарын эрдэмтэд нь хэлсэн. Энэ хооронд хууль батлагдмагц Засгийн газар энэ чиг үүргийнхээ дагуу морины тэр генийн дарааллыг бий болгох биологийн дээжүүдээ цуглуулж харьцуулсан шинжилгээнүүдээ хийнэ. Энэ харьцуулсан шинжилгээнүүд хийхийн тулд тодорхой цаг хугацаа орно гэдгийг л маш тодорхой хэлээд байна шүү дээ. Дээр нь ийм хатуу биет метр барьж зогсвол хэрүүл тасрахгүй. Зарим уяачид бүр бэлддэг гэж байна. Ийм төмөр зүйл дээрээс бууж ирвэл морь нь цочингуутаа, үзүүртэй юм хийхээр морь нь цочихдоо нуруу нь хотолздог ийм бэлтгэл хийлгээд байдаг учраас холоос ингээд лазераар буудаад тэрийг нь телевиз лайваар харж байгаад төхөөрөмжөөр хэмжээд морио уралдуулчихъя, энэ хоёр жилийнхээ хугацаанд. Энэ хооронд Засгийн газар ийм шат дараатай арга хэмжээнүүдийг аваад хийе. Цаашид монгол хүний энэ монгол морины өв соёлыг тээж байгаа монгол мориныхоо уралдааныг цэвэр монгол мориор нь уралдуулах ийм бэлтгэл ажил хийхэд тодорхой хугацаа байна. Энийг нь одоо та бүхэн хуульчлаад өгөөч гэдэг ийм л тодорхой зүйлийг ярьж байгаа шүү дээ.

**Т.Аюурсайхан:** Сандаг-Очир гишүүн асуултаа тодруулъя.

**Ц.Сандаг-Очир:** Бид нар чинь бол амьдрал дээр алдаа гажуудлыг л засах гэж л хууль санаачилж, хууль шинэчлэн найруулж, нэмэлт, өөрчлөлт оруулж байгаа шүү дээ. Тэгээд хууль амьдралд нийцдэг байх ёстой. Тэгээд үндэсний баяр наадам л хэл амгүй тэмдэглэдэг байхыг, хийхийг л хүсээд байгаа шүү дээ. Төрийн захиргааны төв байгууллага яах вэ, тодорхой хугацаа шаардлагатай юм байна л даа. Энэ генетик нөөц юугаараа. Бүх уяачдын адуун сүргийг,  уралддаг адуунуудыг л одоо юунд оруулах юм гэж ойлгож байгаа, зөв үү?

Хоёрт, хамгийн гол нь тэр морь сэрвээ хэмжиж байгаа тэр үйл ажиллагаагаа ил тод болго. Олон түмний нүдэн дээр. Тэгэхгүй нэг тэр хашаан дотор, магадгүй тэр Морины комиссынхон өөрсдөө авлига авч байгаад баригдсан асуудлууд өнгөрсөн хугацаанд гарсан шүү дээ. Тийм учраас хаалттай байгаад байгаа учраас энэний морийг оруулаад, энэний морийг хасаад даалгавартайгаар бүр ингэж хийдэг улсууд гарсан учраас наад үйл ажиллагаагаа олон нийтэд ил тод, зургаан насны морийг яг гарахынх нь өмнө лайваар хүн болгоны нүдэнд.

**Т.Аюурсайхан:** Зочин танилцуулъя. Улсын Их Хурлын гишүүн Мөнхөөгийн Оюунчимэгийн урилгаар Чингэлтэй дүүргийн ерөнхий боловсролын 17 дугаар сургуулийн төгсөх ангийн сурагчдын төлөөлөл Улсын Их Хурлын үйл ажиллагаа, Төрийн ордонтой танилцаж байна. Та нартаа Улсын Их Хурлын нийт гишүүдийн нэрийн өмнөөс сурлага хөдөлмөрийн өндөр амжилт, сайн сайхныг хүсэн ерөөе.

Улсын Их Хурлын гишүүн Баттөмөрийн Энхбаяр асуулт асууна.

**Б.Энхбаяр:** Үндэсний их баяр наадмын тухай хуулийн төслийг хэлэлцэж байна. Одоо энэ хурал маань харахаар Уяачдын холбооны хурал, Бөхийн холбооны хурал болж хувирлаа. Нэг хэсэг нь монгол адуу уядаг уяачид, нэг хэсэг нь эрлийз адуу байдаг уяачид. Бөх дээрээ болохоор одоо юу ч болоод байгаа юм. Уг нь үндэсний их баяр наадам гэдэг энэ агуулга бид авч үзэх юм бол манай Монгол үндэстэн тэр аяараа их эв нэгдлийн, их эе эвийн чуулган болж үүсэж ирсэн түүхтэй. Их эе гэдэг үг их утгатай юм байна лээ. Түүхийн сурвалж яваад үзэхээр эе гэдэг нь ноёдуудын хаанаа сонгодог хуралдай буюу одоогийнхоор бол Улсын Их Хурал парламентаа монголчууд “эе” гэж нэрлэж, түүхэнд нэршиж байсан юм байна лээ. Энэ эе нь эвтэй байвал цугаараа улс гүрэн, ард олон амар жимэр байж эвтэй найртай байна гэсэн ийм утга санаатай.

Энэ наадмаа хийдгийн цаана ганцхан нэг наргиж цэнгэх утга агуулга бас биш. Манайхан чинь 200 гаруй жил бас харь гүрний дарлалд байсан. Наадам хийнэ гэдэг байдлаар ноёдууд улс гүрнийхээ хар хайрцгийн бодлогыг хэлэлцдэг, тусгаар тогтнолын асуудлаа зөвшилцдөг ийм агуулга ч бас байсан. Тэгэхээр энэ үндэсний их баяр наадам гэдэг бол монголчуудын их эв нэгдлийн баяр юм байгаа юм, цугаараа. Энэ эв нэгдлийн баяр яагаад сүүлийн үед ийм бөх нь ч нэг хэрүүлтэй, морь нь ч нэг хэрүүлтэй болоод байна вэ гэхээр би бол энэ улс төрчид харин оролцсоноос болсон гэж үзэж байгаа. Мөрөөрөө байсан шүү дээ ер нь.

Үндэсний баяр наадмын хууль гарснаас хойш л ер нь энэ болохоо больчихсон. Улс төрчид энэ рүү оролцоод л хууль гаргаад л, оролцоод эхэлсэн. Нөгөө асуудалгүй байсан зүйлээ улам л самраад эхэлсэн. Одоо энд ингээд л дахиад самраад л эхэлж байгаа юм. Тэгээд л улс төрчид нь тэр Бөхийн холбоо руу давхиж ордог. Би бол энийг бүлгийнхээ хурал дээр хэлж байсан. Манай энэ танхимд байгаа хоёр аварга баруун, зүүн жигүүрт зогсож байсан хоёр аварга одоо энд ороод ирчихсэн, Бөхийн холбоог талцуулаад л сууж байдаг. Энэ өөрөө өөрийнхөө удирдлагыг хэрэгжүүлж байгаа ийм зүйлүүд, өөрөө өөрсдийгөө шүүрдээд, цэвэрлээд муугаасаа ангижраад явах бололцоотой шүү дээ. Тэгээд энэ рүү хууль гаргаад л орчхож байгаа юм.

Би энэ асуудал бол Монгол Улсын Ерөнхийлөгч бөгөөд Монголын ард түмний эв нэгдлийн илэрхийлэл, төрийн тэргүүн Ерөнхийлөгч дүрэм гаргаад зохицуулаад аваад явчих бололцоотой харилцаа байгаа байхгүй юу. Тэгээд хууль гаргаад л оролцчихсон. Одоо өнөөдөр бид ингээд л морины метр хэмжих тухай яриад л, лазерын гэрэл яриад л. Энэ Улсын Их Хурлын ярих ёстой ажил мөн ч юм уу, биш ч юм уу. Тэгээд л одоо аягүй бол аймаг, аймгаараа талцах байх л даа. Одоо бүр тэгэх байх. Энэ бөх, морь дээрээ бол монголчууд чинь аймаг байтугай сум, сум дотроо баг, баг байтугай жалга болж талцдаг хүмүүс байхгүй юу. Ийм сэдэв рүү нь ороод явчихсан. Тийм учраас энэ эв нэгдэл гэдэг утгыг нь бас хадгалж, ингэж хандаасай л гэж одоо эрхэм гишүүдээсээ хүсэж байна даа.

**Т.Аюурсайхан:** Үг хэлсэн үү? Улсын Их Хурлын гишүүн Ширнэнбандын Адьшаа асуулт асууна.

**Ш.Адьшаа:** Өнөөдөр Үндэсний баяр наадмын тухай хуулийг Монгол Улсын Их Хурал хэлэлцэж байна. Энэ Баяр наадмын тухай хууль хэлэлцэх Төрийн байгуулалтын байнгын хороон дээр би бас тодорхой саналаа илэрхийлж Их Хурлын чуулган дээр үгээ хэлсэн. Энэ улс төрчид эрлийз гээд байгаа морины бизнесийн энэ бүлэглэлээ сүүлийн 10 гаруй жилийн хугацаанд ардын наадам чинь өнөөдөр хэрүүлийн талбар болсон. Энэ асуудлыг өнөөдөр энэ хуулиар зохицуулах ёстой байсан. Гэтэл өнөөдөр Засгийн газраас орж ирсэн энэ хувилбараар зохицуулахыг ер нь хүсэхгүй байгаа юм байна. Өнөөдөр энэ талцал хуваагдал 2024 он хүртэл үргэлжлэх юм байна. Энэ хэрүүл маргаан үргэлжлэх юм байна, наадам чинь наадам биш болох юм байна. Тэгээд өнөөдөр энэ асуудлыг хариуцсан төрийн захиргааны төв байгууллага нь орж ирдэггүй, мал эмнэлгийн байгууллага нь байдаггүй. Тэгээд энд нэг Морин спорт, уяачдын холбоо гээд Батбаатар гээд дарга ч юм уу, ямар хүн юм мэдэхгүй нэг хүн орж ирээд суучихсан. Тэгээд Монголын үндэсний морин спорт, уяачдын холбоо гэж байдаг. Тэр холбоогоо дараагийн юун дээр оруулж ирээрэй, Төрийн байгуулалтын байнгын хороон дээр, тэр Хүнс, хөдөө аж ахуйн яамаа оруулж ирээрэй.

Өнөөдөр бид нар төрийн хууль ярьж байгаа. Энэ ард түмний эрх ашиг ярьж байгаа юм. Тэгээд энэ асуудалтай холбогдуулаад хоёр, гурван зүйлийг асууя гэж бодож байна. Энэ адууны генетик стандартын тухай асуудлыг өнөөдөр яриад байна. Олон жил энэ эрлийз морьдыг ялгаж чадахгүй гэдэг юмыг ярьсаар ирсэн. Долдугаар их хурал гэдэг өнөөдөр Батбаатар даргын яриад байгаа тэр хурал дээр хүртэл юу болж байсныг би тодорхой мэдэж байгаа. Энийг ялгахыг хүсэхгүй байна. Одоо бүр сүүлд нь лазер авч ирээд ингээд буудаад л бүгдийг нь болгочихно гэж. Энийг хэн нь ч ялгаж чадна. Үүлдэрлэг байдал гэдэг юмыг яагаад оруулж ирэхгүй байгаа юм? Энийг хүсэхгүй байгаа юм. Энэ талаар Нямбаатар сайдаас би үүлдэрлэг байдлын тухай юм асуумааргүй байна. Танаас хариулт авахгүй ээ.

Энийг бол өнөөдөр Морин спорт, уяачдын холбооны Батбаатараас асууя. Та өнөөдөр мал эмнэлгийн байгууллага оролцож, тэр адууг туршуул болгодог гэж, туршуулыг сайхан ярьсан байна шүү дээ. Азарганы сэлдийг тайрчхаад тэрийгээ туршуул гэж. Энэ чинь одоо ямар нэр томьёо оруулж ирчихээд ийм бодлого явуулаад байна аа? Дээр нь дараагийн юун дээр Монголын үндэсний морин уяачдын холбоог заавал оруулж ирээрэй. Шагайн холбоо нь хааччихсан юм, Сурын холбоо нь хаачсан юм? Өнөөдөр бид нар нэг Холбоодын ажил энд хэлэлцэх гээд байгаа юм уу, төрийн хууль хэлэлцэх гээд байгаа юм уу? Энэ асуудалд одоо дүгнэлт хиймээр байна. Дүгнэлт хиймээр байна. Тэгээд энэ хоёр асуултад хариулт авъя.

Дээр нь энэ хуулийн 21 дүгээр зүйл гэж байгаа. Энэ 21 дүгээр зүйлд энэ хоёр жилийн хугацаанд адууны генетик стандарт тогтоотол энэ журам, дүрмээр л асуудлыг зохицуулна гэдэг ийм юм ярьж болохгүй ээ. Энийг чинь би лав зөвшөөрөхгүй. Бусад гишүүд одоо зөвшөөрөх юм уу, яах мэдэхгүй байна. Энийг хуулиар тодорхой зааж өгье. Нэгэнт хууль оруулж ирсэн юм бол бид нар дүрэм, журам, нэг төрийн бус байгууллага, яамны хийх ажлыг бид өнөөдөр дүрэм, журам гэдэг юм баталж суумааргүй байна. Энэ дээр энэ хууль санаачлагчид, Засгийн газар.

**Т.Аюурсайхан:**  Зочин танилцуулъя. Улсын Их Хурлын гишүүн Жаргалтулгын Эрдэнэбат, Чинбатын Ундрам, Дамдинсүрэнгийн Өнөрболор нарын урилгаар Сэлэнгэ аймгийн Ерөө сумын ерөнхий боловсролын сургуулийн төгсөх ангийн сурагчдын төлөөлөл Улсын Их Хурлын үйл ажиллагаа, Төрийн ордонтой танилцаж байна. Та бүхэндээ сурлага хөдөлмөрийн өндөр амжилт хүсье.

Нямбаатар сайд хариулъя.

**Х.Нямбаатар:** Би уг нь Адьшаа гишүүнтэй янз бүрийн юм яримааргүй санагдаад байсан чинь одоо ярихаас өөр аргагүй боллоо л доо. Тэр Морины холбоог хувааж талцуулсан улс төрчид бизнесменүүдийн нэг бол та шүү дээ. Сая Энхбаяр гишүүний хэлдэг үнэн шүү дээ. Энэ Морины холбоо, Бөхийн холбоонд улс төрчид хоёр талд нь гарч талцуулаад л хуваагаад л өнөөдрийн энэ өдөртэй залгасан шүү дээ. Бид нар яагаад ингээд заавал энэ нутгийн зөвлөл, Морины холбоо, Бөхийн холбоон дээр заавал ийм улс төрчид нөлөөллөө тогтоох ёстой юм бэ? Энийгээ хэдүүлээ больчих хэрэгтэй байгаа юм. Тэгэхээр одоо бид нар энэ та нарын хэрэлдээд байдаг нэг хэсэг нь үүлдэрлэг байдал, нэг хэсэг нь нурууны өндөр гэдэг энэ маргааныг эцэслэхийн тулд яг үнэндээ та нараас болж энэ хууль орж ирж байгаа юм. Аль алиных нь эрхийг хангаж байгаа юм.

2024 оны 7 дугаар сар хүртэл Монгол Улсын Засгийн газар монгол морины үүлдэрлэг тэр шинж чанар, монгол морины үндсэн генийн дарааллыг тогтоох үүргийг энэ хуулиараа авч байгаа юм. Тэр болтол, та хараад ялгадаг байж магадгүй. Наадахаас чинь болж маш олон төрийн албан хаагчид маш их олон авлигын асуудал, бүр зарим нь шүүхээр орж шийдэгдсэн хүний субьектив байдлаар аливаа зүйлийг тодорхойлоод ирэхээр маргаан үүсээд байгаа юм. Тийм учраас хүний субьектив хүчин зүйлийг оруулахгүйн тулд монгол морийг нурууных нь өндрөөр хоёр жилийн хугацаанд уралдуулъя. Тэр байтугай хүн ойртож очихгүйн тулд лазераар сэрвээнийх нь өндрийг тогтооё. Үүнийгээ олон нийтийн мэдээллийн хэрэгсэл, лайваар байнга дамжуулж байж морио маргаангүй бүртгэж авъя. Энэ хооронд 20-50 мянган монгол морины шүлс, цус бусад биологийн дээжүүдийг авч Монгол орны газар, өнцөг булан бүрээс 330 сумаас уралдуулдаг бүх морьдоос дээж авч байж монгол морины генийн дарааллыг гаргаж авъя гэдэг л ийм зүйлийг ярьж байгаа шүү дээ. Тэгэхээр тэмээ гэхээр ямаа гээд ингээд зөрөөд байх юм. Эсхүл таны хэлснээр хоёр жил бид нар морио уралдуулахгүй байх юм уу? Энийгээ Их Хурал олонхоороо шийдээд хэлэлцээд шийдэх нь зүйтэй гэж бодож байна.

Дээр нь бид нарын энэ удаагийн хуулийн хамгийн гол давуу тал нь төр засаг аль болох энэ баяр наадмын үйл ажиллагаанд оролцохоо больё. Энэ гурав, дөрвөн холбоод нь өөрсдөө Бөхийн холбоо, Морин спорт, уяачдын холбоо, Монголын сурын спортын холбоо гэх мэт энэ байгууллагууд нь өөрсдөө баяр наадмын үйл ажиллагаагаа зохион байгуулаад явъя. Хуучин Хууль зүй, дотоод хэргийн яам бөхийн салбар хороог ахалдаг, Батлан хамгаалах яам морины салбар хороог ахалдаг байдлыг зогсооё. Аль болох төр өөрийнхөө чиг үүргүүдийг, мэргэжлийн холбоодууд руу нь шилжүүлж өгье гэдэг энэ агуулгаар энэ хууль бичигдсэн.

Харамсалтай нь зарим хүмүүс энэ Холбоодоо хуваагаад байдаг. Түрүүн тэр Батбаатар хэлж байна шүү дээ. Морин спорт, уяачдын холбооны хурал боллоо, ялагдсан тал нь гараад хэвлэлийн хурал хийгээд дахиад нэг холбоо байгуулчихсан. Өнөөдөр морины чиглэлийн бараг арван хэдэн холбоод байна. Энэ үндсэндээ тухайн холбооных нь удирдлага болж чадахгүй л бол өөрсдөө дахиад шинэ холбоо байгуулаад ингээд маргаад явдаг энэ зүйлийг цэг тавихын тулд Хууль зүй, дотоод хэргийн яамнаас Холбооны эрх зүйн байдлын тухай хууль, Сангийн тухай хууль энэ хуулиудыг оруулж ирээд, харамсалтай нь энэ хуулийн төсөл гацчихаад байна.

Цаашид энэ төртэй харилцдаг, зарим чиг үүргээ өөрөө дангаараа шийдэж явдаг ийм мэргэжлийн холбоодуудыг бий болгох шаардлага зүй ёсоор ургаж гарч байна. Тэрнээс биш яг өнөөдрийн эрх зүйн тогтолцоотой байвал дуртай хүн болгон нь дуртай холбоогоо хэдэн арваар нь байгуулдаг ийм дэг жаягийг л бид нар зогсооё. Тэгээд холбоод нь чиг үүргээ хэрэгжүүлье л гэж энэ хууль орж ирж байгаа юм.

**Т.Аюурсайхан:** Адьшаа гишүүнд микрофон өгье. Асуултаа тодруулъя.

**Ш.Адьшаа:** Нямбаатар гишүүн ээ, тантай энд би улс төрийн маргаан хийх гээгүй юм. Өнөөдөр би хариуцлагатайгаар хэлье. Би морь уядаг байсан. 2016 оноос хойш ямар ч морины ийм үйл ажиллагаа явуулаагүй.  Энэ Батбаатараас асуугаарай. Би аль ч холбоонд байдаггүй. Та өнөөдөр цагдаа, тагнуулын байгууллага явуулаад асуугаарай. Өнөөдөр би ямар нэгэн тийм холбоонд харьяалагддаггүй, ямар ч морь уях ажиллагаа явуулдаггүй шүү. Та харин Дорнод энэ тэрээр яваад морь, эрлийз морь бэлэг авчхаад явж байгаа гэж би сонссон юм байна. Тэгээд ийм юмны төлөө өнөөдөр Монгол Улсынхаа үндэсний өв соёл, эрх ашгийн төлөө ингэж орж ирж битгий улс төрж өө. Улс төржихөө боль оо, Нямбаатар сайд аа. Би нэг хариуцлагатай хэлье. Өнөөдөр бид нар 120 мянган уяачийн эрх ашиг, Монгол Улсын үндэсний өв соёлыг л зөв явуулъя гэж байгаа.

**Т.Аюурсайхан:** Улсын Их Хурлын гишүүн Дэлгэрсайхан алга байна. Улсын Их Хурлын гишүүн Амгалангийн Адъяасүрэн асуулт асууна.

**А.Адъяасүрэн:**Өнөөдөр Үндэсний баяр наадмын тухай хуулийн нэмэлт, өөрчлөлтийг хэлэлцэж байна. Энэ хуулийг бас би дэмжиж байгаа. Гэхдээ мэдээж бид нар бас энэ хуулийг нэмэлт, өөрчлөлтөөр бүх зүйлээ боловсронгуй болгох гэж монгол наадмаа бас наадмын хэмжээнд зохион байгуулах гэж бас хэлэлцэж байгаа гэж бодож байгаа. Тэгээд би Байнгын хорооны хуралдаан дээр тодорхой асуултуудыг авч байсан боловч тодорхой хариултыг бол аваагүй учраас дахиад бас асууж байна. Надад яг тодорхой хариулаад өгөөрэй. Нэгдүгээрт шилжилтийн үеийн зохицуулалт гээд 21.1 дэх заалтыг оруулсан байна лээ. Энэ заалтыг яг ямар алдааг засах гэж оруулж байгаа вэ?

Хоёрдугаарт нь, Байнгын хорооны хурал дээр Төрийн нарийн бичгийн дарга хэлж байсан. Энэ хууль батлагдаад хэрэгжээд эхлэхэд 62 бөхөд цол олгоно гэж хэлсэн байгаа. Энэнтэй холбогдуулаад би бас нэг асуултыг асуух гэсэн юм. Допингийн асуудалд холбогдсон нийтдээ 38 бөх байдаг гэж хэлж байсан. Миний мэдэж байгаагаар бол одоо 3 бөхийн асуудал барилдахгүй цол нь хураагдсан хэвээрээ байгаа гэж л ойлгож байгаа. Яг ингээд би бас тодорхой нэр зааж асууя. 38-аас 3-хан л бөх үлдсэн байгаа юм. Тэгвэл энэ цол олгох гээд байгаа энэ бөхчүүд дотор чинь Хэнтий аймгийн Оюунболд, Увс аймгийн Ганзориг, Баянхонгор аймгийн Бат-Орших нарын нэрс байгаа юу? Тэгээд энэ 62 хүний нэрийг олон нийтэд хэзээ мэдээлэх юм бэ?

Гуравдугаарт бид нар Баяр наадмын тухай хуулийг 2003 онд баталсан. Хууль баталсан боловч дандаа хуулиа зөрчиж бас наадаж ирсэн байх. Дандаа ингээд наадам болгоны дараа тодорхой будлианууд гарсаар ирсэн. Монголчууд ч гэсэн жил болгон энэ монгол наадам маань шударга бус явагдаж байна гэж халаглах монголчууд бол ихэссэн. Жишээлбэл зөрчлүүд гэх юм бол улсын наадмын 3-4 давсан амжилтыг аймгийн цолоор дүйцүүлж эрэмбэлдэг. Аймгийн наадамд 512 бөх барилдуулсан. Мөн тойргийн цолоор аймгийн баяр наадамд барилдуулж авсан цолыг нь улсад эрэмбэлж барилдуулаад улсын цол орлосон зэрэг олон хууль зөрчлүүд байсан. Тэгэхээр эдгээр зөрчлүүдийг яаж шийдэх гэж байгаа юм бэ? Тэр байтугай чимэг, цол давхацсан бөхчүүд ч гэсэн одоо зөндөө олон байгаа. Ингээд би маш тодорхой гурван асуулт асуулаа. Энд бас тодорхой хариулаад өгөөрэй.

**Т.Аюурсайхан:** 81 дүгээр микрофон дээр Сайнзориг дарга хариулъя.

**П.Сайнзориг:** Адъяасүрэн гишүүний асуултад хариулъя. Бас зарим зүйлүүд дээр бас Үндэсний бөхийн холбооны ерөнхийлөгч Магалжав хурал даргалагч зөвшөөрвөл бас нэмж хариулна. Байнгын хороон дээр ерөнхийдөө энэ хуулийн асуудал маань 2003 оноос хуульчлаад ирсэнтэй л холбоотой. 2003 оноос өмнөх энэ бөхтэй холбоотой цолын асуудал бол холбогдох Засгийн газрын түвшний, эсвэл тухайн үеийн явж ирсэн дүрэм, журмуудаар зохицуулагдаж ирсэн. Энэ 63  бөх байгаа. Ардын хувьсгал тэмдэглэж ирснээс хойш үндэсний баяр наадам тэмдэглэж ирсэн бөхчүүдэд харилцан адилгүй цолуудыг олгож ирсэн. Энэ нь бол заримдаа нийгмийн гарал эргээд эрхэлж байсан ажил ч гэдэг юм уу, тэр зүйлүүдээс нь бас ялгаварлаж хандаж байсан тохиолдлууд байсан юм байна лээ.

Жишээ нь лам хүн түрүүлж байсан учраас цол олгодоггүй байсан ч гэдэг юм уу, аль эсвэл арслан цол олгох ёстой байсанд нь заан ч гэдэг юм уу ийм зүйлүүд бол байгаа. Тэгэхдээ энэ 63 хүний асуудлыг бол шууд энэ хуулиар зохицуулъя гэж орж ирээгүй. Байнгын хороон дээр Бямбацогт гишүүн асуусан. Ийм эрэмбүүдийг зөв тогтоож байж дараа нь энэ чинь бас хэл амгүй болох юм биш үү гэдэг асуудал байгаа. Дагаж мөрдөх журмын хуулиар зохицуулах юм бол бүрэн боломжтой, ярилцах боломжтой гэдэг зүйл дээр би бол хариулт өгсөн байгаа. Яах вэ, энэ 63 хүний асуудлыг ихэнх нь бол одоо мөнх бусыг үзүүлсэн ийм хүмүүс байгаа. Тэгэхдээ ар гэрийнх нь хүмүүс бас түрүүчээсээ эхлээд захиргааны шүүхэд хандаад олгох ёстой байсан цолыг нь олгож өгөөч гэдэг тохиолдлууд ч гараад явж байгаа ийм зүйлүүд бол байгаа. Энийг бол дагаж мөрдөх журмын хуулиар зохицуулаад явъя гэдэг зүйл байгаа.

Хоёрдугаарт, одоогийн байдлаар допингтой холбогдсон 39 бөх байна. Шийтгэлээ хүлээж байгаа буюу барилдах эрхээ хасуулсан байгаа 6 бөх байна. Энэ 6 бөх дээр нэр заагаад та асууж байх шиг байна. Яах вэ, бас хэлье. Энхтөгсийн Оюунболд, Нямпүрэвийн Батсайхан, Баатарын Уртнасан, Батжаргалын Хадбаатар. Батжаргалын Лхагвадорж, Доржийн Ням-Очир гэсэн ийм бөхчүүд одоогийн байдлаар Монголын үндэсний бөхийн холбооны, яг энэ бол төрийн бус байгууллага. Өөрөө удирдах ёсны байгууллагынх нь шийдвэрээр бол барилдах эрх нь хасагдчихсан байж байгаа.

Дээрээс нь тэр шилжилтийн үеийн зохицуулалт маань ийм л байгаа. Энэ хууль гарснаар өмнө нь олгосон цолуудыг ч юм уу хураачих юм биш биз дээ, эсвэл өмнө нь олгосон цолуудад ямар нэгэн өөрчлөлт орох уу гэдэг зүйлийн асуудлууд яригдах учраас аливаа хуулиудыг шинэчилж батлахдаа энэ шилжилтийн зохицуулалтыг тодорхой хийж өгч байгаа. Маргаан гарахгүй байх үүднээс. Тийм учраас 21.1 буюу өмнө нь олгосон тэр цолуудыг ямар нэгэн байдлаар хөндөхгүй гэдэг зүйлүүдийг энэ хуулиар л оруулж өгсөн.

Өөрөөр хэлэх юм бол, энэ зөвхөн бөх гэхээсээ илүүтэйгээр уяачидтай холбоотой байгаа. Жишээ нь өнөөдөр бол уяачдын цол баяр наадам болон Их хурд ч гэдэг юм уу, Засгийн газрын бүсийн наадмуудтайгаа дүйцүүлээд зарим талаараа олгож байгаа. Энэ дээрээ бид нар бас жоохон хувьчилж өгч байгаа юм. Энэ улсын наадам нь түрүүн тэд байх ёстой. Одоо Засгийн газрын шийдвэрээр уралдаж байгаа бол айраг түрүүнд хэд байх юм ч гэдэг юм уу ийм байдлаар цолныхоо эрэмбэ оноонуудыг нийлүүлж байж бас цол олгох ийм процессын шилжилт байгаа учраас өмнө нь олгосон зүйлүүдэд хамаагүй гээд энэ зүйлүүд орсон. Бөх гэхээсээ илүүтэйгээр бас уяачтай холбоотойгоор энэ шилжилтийн 21.1 бол орж ирсэн гэдэг зүйлийг хэлье. Ингээд та зөвшөөрвөл Магалжав дарга.

**Т.Аюурсайхан:** Зочин танилцуулъя. Улсын Их Хурлын гишүүн Балжиннямын Баярсайханы урилгаар Багшийн сургуулийн хөгжмийн ангийн 1991 оны төгсөгчдийн төлөөлөл Улсын Их Хурлын үйл ажиллагаа, Төрийн ордонтой танилцаж байна. Та бүхэндээ эрүүл энх, сайн сайхан бүхнийг хүсэн ерөөе. Гүйцэд хариулаарай, сая нэр бүхий хүмүүс тэр цолыг нь бас өгөх олгох гээд байгаа юм уу гэдэг юмыг асуулаа шүү дээ. Зөвхөн хасагдсан гэдгийг нь асуугаагүй, энэ чинь мэдэж байгаа л даа, бүгдээрээ. Ажлын хэсэг нэмж хариулъя, 80 дугаар микрофон дээр.

**Ц.Магалжав:** Адъяасүрэн гишүүний асуултад хариулъя. Та түрүүн асуусан Оюунболд, Бат-Орших, Ганзориг гээд гурван бөхийн цолыг олгох уу гээд. Энэ дээр бол одоо мөрдөгдөж байгаа Баяр наадмын хуулийн дагуу Оюунболд, Бат-Орших нартай унасан бөхчүүдэд цол чимгийг нь өнгөрсөн жил олгочихсон. Тэгэхээр энэ хоёр бөхийн хувьд бол  цол чимгийг нөхөж олгох боломж бол ингээд байхгүй болчхож байгаа юм. Ганзориг гэдэг бөх бол 2015 оны наадмаар допинг хэрэглээд цолоо хураалгасан юм. Үүнтэй адилтгаж үзэж асууж байгаа гэдэг нь бол 2003 онд Адъяабат, Суманчулуун гэдэг хоёр залуугийн цол хураагдсан байсан. Түүнийг 2021 оны 6 сарын 20-нд Ерөнхийлөгч Баттулга бол цол хураасан зарлигийг нь хүчингүй болгоод одоо улсын начин цолтой явж байгаа. Ганзоригийн цолны хувьд бол энийг бол Ерөнхийлөгчийн бүрэн эрхийн асуудал мэдэх байх аа. Энэ хураасан цолыг гаргасан зарлигийг өөрчлөх гэдэг зүйл бол Ерөнхийлөгч мэдэх байх гэж байгаа.

Таны асуусан гурав, дөрөв давсан бөхчүүдийн эрэмбэ, амжилт гэдэг ийм зүйл бас ингэж яригдаж ирсэн. Энэ бол хуульд байгаагүй зүйлийг манай Холбооноос 2009  онд оруулаад энэ улсын наадамд гурав давсан, дөрөв давсан бөхчүүдийг эрэмбэд оруулаад явсан. Яг энэ маргаан нь буцаад аймаг, сумын наадам дээр очоод үүсээд ирсэн учир бид нар энэ 2022 оны 5 сарын 8-ны өдрийн хурлаараа улсын наадамд аймаг, сумын цолтой бөхчүүд гурав, дөрөв давах нь хуульд нийцэхгүй гээд энэ эрэмбийг хассан байгаа. Тойргийн цолыг бол мөн ялгаагүй 2003 оноос хойш Баяр наадмын тухай хууль гараад, түүнээс хойш тойргийн цол авсан бөхчүүдийн цолыг эрэмбэд оруулахгүй байгаа.

**Т.Аюурсайхан:** Адъяасүрэн гишүүнд микрофон өгье. Асуултаа тодруулъя.

**А.Адъяасүрэн:** Миний хувьд допингийг дэмжиж байгаа юм бол байхгүй. Тэгээд нэгэнт бид нар одоо ингээд хууль оруулж байгаа юм бол хуулийнхаа хуучин бүх маргаантай бүх асуудлуудаа цэгцлээд, шинэ хуулиараа тэгш гараанаас эхлэх ёстой л гэж би бодож байгаа. Ийм саналтай байна. Одоо 100 жил болж байгаа. Тодорхой хэмжээний түрүү, түрүүчийн наадмынхаа бүх будлиан, бүх маргаантай байдлуудыг цэгцэлбэл нэгдүгээрт яасан юм? Үнэхээр Ерөнхийлөгчийн зарлигаар унасан бөхөд нь цолыг нь олгочихсон юм бол, жишээлэх юм бол би Баянхонгор аймгийн Бат-Оршихын талаар ярьж байна л даа. Яагаад гэхээр бас манай нутгийнхан намайг энэ асуултыг асууж өгөөч ээ, энэ дээр анхаарал тавиач ээ гэж маш ихээр сонирхож байгаа учраас Магалжав тэргүүнээ ойлгоно биз. Ийм учраас нэгдүгээрт. Хоёрдугаарт нь, ерөөсөө энэ допингийн асуудал гэдэг бол.

**Т.Аюурсайхан:** Ямар ч байсан санал хэллээ, анхааруулж, тиймээ? Хариулт авчхаад амжиж асуувал.

Улсын Их Хурлын гишүүн Бадарчийн Жаргалмаа асуулт асууна.

**Б.Жаргалмаа:** Баярлалаа. Та бүхнийхээ өдрийн амгаланг айлтгая. Үнэхээр үндэсний их баяр наадмаа бид нар хуульчилж өгөхгүй бол энэ маргаан эцэслэгдэхгүй байна гэдгийг бас хүлээн зөвшөөрч байгаа. Гэхдээ хуульчлахдаа бид энэ маргааныг эцэслэх эцсийн цэгийг л бас хайх ёстой гэж бодож байна. Хэд хэдэн асуулт байна. Монгол Улсын төрийн соёрхолт Жанцанноров гуай бол Монгол дархлааны нэг дархлаа бол яалт ч үгүй, Үндэсний их баяр наадам гэж хэлсэн байдаг. Үнэхээр үндэсний их баяр наадмаараа монгол түмэн Монгол гэдгээ мэдрэх тэр боломжийг нээж өгдгөөрөө Үндэсний их баяр наадам маань бол агуу юм.

Тэгээд сая допингийн асуудал яриад байна. Би үргэлжлүүлээд асуучихъя гэж бодож байна. Допингийн шинжилгээний хариу ирсний дараа цол олгоно гэсэн нэг ийм мэдээлэл байсан. Би сая хуулийг бүхэлд нь бүтэн уншлаа. Яг тэр нэр томьёоллыг болж олж харсангүй. Гэхдээ энэ хуулийн хэд хэдэн заалт давхацсан байж магадгүй. 14.5.5 болоод, 14.10.2. Энэ хоёр давхацсан байж магадгүй, энийг бас нэг харчхаарай. Ер нь энэ допингийн шинжилгээний хариу ямар учиртай юм бэ? Хэрвээ хариу гарсны дараа цол олгох юм бол цолоо наадмын өдрүүд дээр яаж дуудна гэсэн үг вэ?

Хоёрдугаарт, өнөөдрийн байдлаар сур харваагаар хичээллэгсэд, сур харвааны наадамчид маань бас олон болсон байгаа. Сая хэдхэн хоногийн өмнө Чингисийн хүрээнд улсын аварга шалгаруулах сур харвааны наадам тэмцээн эхэлсэн байсан. Маш олон хүн, бараг тэр Чингисийн хүрээ бол ам битүү харваачдаар дүүрсэн байсан. Энэ жил 540, ер нь наадмаар 540 харваач оролцох ёстой гэсэн ийм тоо бас орж ирж байгаа юм шиг байна. Яг өнөөдрийн байдлаар 1 мянга гаруй харваач байдаг. Мэдээж Төв цэнгэлдэх хүрээлэнд байна гэдэг юм уу, хажуугийн асарт нь бол багтахгүй нь ойлгомжтой. Хүй долоон худагтаа ч юм уу, тэрийг зохион байгуулах боломж ер нь хэр байдаг юм бол оо? Энийг бас нэг тодруулж өгөөч ээ.

Мэдээж наадмаар бид нар хүүхдийн эрхийн асуудлаа ярилцдаг. Унаач хүүхэд гэхээ болиод уралдаанч хүүхэд гэдэг болсон байгаа. Уралдаанч хүүхдийн тухай бас хууль дээр маань орж ирж байгаа. Зөвхөн ослын даатгалд даатгуулсан байна гэдэг ийм зүйл заалтаар орж ирж байгаа нь хэр шударга байх юм бол оо? Бидэнд бас кэйс гэдэг юм уу, тийм тохиолдлууд маш олон байдаг. Хүүхдүүд унаж бэртсэн, хөгжлийн бэрхшээлтэй болсон, хөл, гараа тайруулсан ч хүртэл тохиолдлууд байдаг. Энэ дээр ер нь морины эзэн гэдэг юм уу, морь уяачид маань ер нь ямар хариуцлага хүлээх ёстой юм бол оо? Энийг нэг тодруулж өгөөч ээ.

Тэгээд ер нь сая наадамчин олон маань ч тэр, Улсын Их Хурлын гишүүд маань ч тэр ерөнхийдөө сая улс төрөөс шалтгаалаад юм уу, улс төрчид орсноос шалтгаалаад үндэсний бөхийн холбоо хоёр хуваагдчихсан л гээд байна. Үндэсний морин спортын холбоо ч гэсэн бас хуваагдсан хэдэн арваараа байдаг л гээд байна. Энэ ямар учиртай юм бол оо? Би бас сэтгүүлч байхдаа Бат-Эрдэнэ гишүүнтэй бас ярилцаж байсан. Үндэсний бөхийн холбооны тэргүүн байх үед нь, одоо энийг өгчихье, би залуучууд аваад яваг ээ гээд ярьж байсан.

Магалжав гуай та Улсын Их Хурал дээр тайлбар өгч байгаа юм чинь үнэнээ хэлчих. Үнэхээр улс төрчид оролцсоноороо Үндэсний бөхийн холбоо учраа олохоо байчихаад байдаг юм уу? Яг өнөөдрийн байдлаар Үндэсний бөхийн холбоон дээр ямар ямар улс төрчид хамаарал бүхий байгаа юм бэ? Та энэ дээр тайлбар хэлээч. Ингээд хэдэн асуулт байна. Энэ дээр хариулт авъя даа. Тэгээд дараа нь асууя.

**Т.Аюурсайхан:** Түрүүн Адъяасүрэн гишүүн бас асуугаад байсан шүү дээ. Нэмэлт асуулт нь амжихгүй гүйцээсэн. Гэхдээ утга нь бол ойлгомжтой тийм ээ? Тэрэн дээрээ та нэмж хариулаад, тэгээд Бадарчийн Жаргалмаа гишүүний асуултад хариулмаар байна. 80 дугаар микрофон дээр хариулъя.

**Ц.Магалжав:** Адъяасүрэн гишүүний асуусан Бат-Оршихын цолыг одоо нөхөж өгөх боломж байх уу гээд. Энэ дээр нь унасан Орхонбаяр начинд харцага цолыг нь ингээд олгогдчихсон байгаа юм. Тэгэхээрээ нэг давааны даваан дээр хоёр бөхөд цол өгөөд явах боломж ингээд байхгүй байгаа юм.

Жаргалмаа гишүүний асуусан асуултад хариулъя. Үндэсний бөхийн холбоонд бол 2002 оноос хойш маргаан үүссэнийг та бүхэн мэдэж байгаа. Энэ маргаан 2021 онд эцэслэгдсэн. Одоогоор улс төрийн ямар нэгэн нөлөө бүхий этгээд манай холбоотой хамааралтай зүйл байхгүй байгаа. Ер нь түрүүн гишүүд маань бас хэлсэн. Үндэсний спортын холбоо бол бас онцлогтой ийм холбоо гэдгийг бол та бүхэн, бид бүхэн бас энэ туулсан замдаа үзлээ. Хамгийн зөв жишиг бол төрийн оролцоо бага, улс төрийн нөлөөлөл байхгүй байх ёстой юм байна гэдгийг бол бид бүхэн бүгдээрээ мэдэж байгаа.

Жишээлбэл Японы сумо бөхийн холбоо бол өөрөө бүх асуудлаа бие даан шийдвэрлэдэг ийм холбоо байдаг. Манайхтай төстэй холбоо бол Солонгосын ширийн бөхийн холбоо гэж холбоо байна. Энэ холбоонд бол улс төр, улс төрийн нөлөөлөл их орж ирснээр энэ ширийн бөх бол Солонгостоо одоо хөгжил нь ямар байгаа билээ гэдэг асуудал хүнд байдаг юм билээ. Тэгэхээрээ, цаашдаа бол Үндэсний бөхийн холбоо үндэсний спорт гэдэг талаасаа бол өөрөө асуудлаа шийдээд явдаг байвал ямар нэгэн хүндрэлтэй зүйл гарахгүй гэж Үндэсний бөхийн холбооны удирдлагуудын зүгээс бол бид нар үзэж байгаа.

Сая Нямбаатар сайд бас хэлсэн. Баяр наадам гэдэг бол нийт Монголын ард түмний өргөн дэлгэр тэмдэглэдэг эв эеийн наадам. Тэгээд энэ дээр бол бүх талаасаа хичээж оролцох хэрэгтэй. Мэргэжлийн холбоод нь төлөвшсөн үедээ энийгээ өөрсдөө зохицуулаад аваад явбал зүгээр байна гээд, ингэж хууль санаачлагч маань бас оруулж ирж байгаа. Энэ бол зөв юм. Удахгүй тэгээд энэ төрийн бус байгууллагуудын тухай хууль цэгцдээ ороод энэ олон Холбоод нэг болоод ирэхээр бол энэ холбоодын маргаан арилах байх гэж бодож байна. Одоогоор Үндэсний бөхийн холбооны хууль шүүхийн байгууллага дээр Сүхбат аваргын гаргасан нэхэмжлэлтэй нэг шүүхийн асуудал, өөр ямар нэгэн маргаан мэтгэлцээн байхгүй байгаа.

**Т.Аюурсайхан:** Сайнзориг дарга нэмж хариулъя.

**П.Сайнзориг:** Жаргалмаа гишүүний хоёр асуултад маш товчхон хариулъя. Допингийн асуудлаас болоод бас Үндэсний баяр наадмаараа талцаж хуваагддаг, эргээд Монгол Улсын төрийн тэргүүн, Ерөнхийлөгчийн зарлигийн бас үнэ цэнийн асуудал яригдаад байгаа юм. Эргээд тэр хүнийг ч гэсэн хувь хүн талаас нь эвгүй байдалд оруулдаг зүйлүүд өнгөрсөн цаг хугацаанд бол байсан. Энийгээ бид нар бас арилгах үүднээс баяр наадмын өдрүүдэд бол шууд цолыг олгохгүй, 5, түүнээс дээш давсан бөхчүүдэд цол олгох батламжийг нь олгоно. Та бол начин цолын болзол хангалаа, харцага, заан гэдэг юм уу ийм дэс дарааллаар тэр үнэхээр давсан бөхчүүдээ батламжийг нь бол олгоё.

Допингийн шинжилгээндээ бүдрээгүй буюу хэрэглээгүй нь нотлогдоод лабораторийн шинжилгээ хүрээд ирсэн цаг хугацаанд нь Монгол Улсын Ерөнхийлөгчийн зарлиг 3 хоногийн дотор гарч магадгүй намрын саруудад бас ёслол төгөлдрөөр энэ бөхчүүдийн цолыг олгодог болгоё гэдэг ийм зохицуулалт орж ирсэн. Энийг Ерөнхийлөгчийн институттэй зөвшилцөж бас орж ирсэн. Ерөнхийлөгчийн институц бол энэ зохицуулалтыг дэмжиж байгаа гэдэг зүйлийг бол хэлсэн байж байгаа.

Дээрээс нь, зохион байгуулалттай холбоотой зүйлүүдийг бол үндэсний баяр наадмыг зохион байгуулах хороон дээр ярьж байгаа. Сурын асуудал бол хуучин бас энэ сурыг нь зохион байгуулж байсан тэр зүйл дээрээ өнөөдрийн байдлаар зохион байгуулалт, ажлыг хангаад явж байгаа. Хүүхдийн асуудал бол маш онцгой байгаа. Эргээд эдгээр бид хэдийн өв соёл ЮНЕСКО-д бүртгүүлсэн Монгол наадмын бас үнэ цэнээ агуулга бол холын зайд энэ бага насны хүүхэд уралдаанд уралддагаараа энэ баяр наадмын бас онцлог гэдэг байдлаар бүртгэсэн байдаг.

Энэ уламжлал, дээрээс нь хүний эрх гэдэг энэ зүйлүүдийн тэнцвэрийг хангаж бас тодорхой зохицуулалтуудыг орж ирсэн. Зөвхөн баяр наадмын өдрүүд даатгал үйлчилдэг биш бүтэн жилийн даатгал байх, эцэг, эхийнх нь бичгээр авсан зөвшөөрөлтэй байх, эргээд эд хэрэглэгдэхүүн нь янз бүрийн байдлаар уралдаанч хүүхдүүд болон бусад морийг үргээх ч гэдэг юм уу, ийм зүйлүүдээр хэрэглүүлэхгүй байх зэрэг өнөөдөр14.7.5-14.7.10 хүртэл уяачдад ийм үүргүүдийг бол оруулж өгсөн байж байгаа. Тэгэхээр энэ нь өөрөө эргээд цаашдаа бас магадгүй энэ уралдаанч хүүхдийн бас даатгалын харилцаанаас гадна бусад янз бүрийн байдлаар учирсан хохирлыг бол уяач барагдуулах үүргийг жишээ нь хүлээж байгаа.

Зөвхөн энэ хуулиараа биш Зөрчлийн хууль, Хүүхэд хамгаалах тухай хуулиуд дээр бас холбогдох тодруулгуудыг бас оруулж өгч байгаа. Тэгэхээр ийм зүйлүүд дээр бас мэдээж энэ үндэсний өв соёлоос гадна тэнд оролцож байгаа, хамтран оролцож байгаа уяач, унаач хүүхдүүдийнхээ асуудлуудыг бас эрх ашгийг нь хамгаалах ийм байдлаар бас орж ирсэн гэдэг зүйлийг танд хэлье.

**Т.Аюурсайхан:**Тодруулах уу? Жаргалмаа гишүүн асуултаа тодруулъя.

**Б.Жаргалмаа:**Тэгэхээр Үндэсний их баяр наадмын тухай хууль дээр 18 дугаар зүйлд допингийн эсрэг үйл ажиллагаа гэсэн ийм бүхэл бүтэн орж ирсэн байгаа. Ер нь бол сая Сайнзориг даргын хэлсэнчлэн баяр наадмын өдрүүдээрээ шинэ цолтон бол цолоо дуудуулахгүй нь гэж ойлголоо, мөн үү? Тэгээд дараа нь Ерөнхийлөгч зарлиг гаргаж байж тэр цол дуудагдах нь ээ. Ногоон дэвжээнээ шинэ цолтон дуудагдахгүй нь ээ. Зүгээр гишүүн болсон чинь бас сонирхолтой сонирхолтой юм орж ирдэг юм байна лээ. Би яагаад, Жаргалмаа бөх, морь мэдэхгүй юм байж гэж асууж магадгүй. Тод манлайч Даваахүү гуай, Увс аймгийн Зүүнхангай сумын харьяат иргэн алдар уяач Бар гуай бас ирж уулзсан юм. Тэгээд бидний эрт үеэс өвөг дээдсийн хань болж ирсэн, хэчнээн мянган жил явж ирсэн, төрийн сүлдэндээ залсан монгол адууг Монгол орныхоо сүлд, хийморийг авч үлдэх учиртай шүү, хамгаалах монголоор нь байлгахад онцгой анхаараарай, хууль дүрмийг их нарийн боловсруулах шаардлагатай шүү, цол хэргэм бусад асуудлыг нарийн нэг бүрчлэн хуульчид зохицуулж өгөөрэй гэдэг зүйлийг ярьсан. Хүүхдийн эрхийн асуудал дээр хүүхэд осол гэмтлээс хамгаалагдах асуудал дээр бас яг хуулийн хэлэлцүүлгийн.

**Т.Аюурсайхан:** Адъяасүрэн гишүүн танд 1 минут өгье. Товч тодорхой, та түрүүн асуултаа тодорхой гүйцээхгүй болохоор ингээд хариулах боломж нь олдохгүй байгаа шүү. 1 минут, Адъяасүрэн гишүүнд.

**А.Адъяасүрэн:** Асуулт гэж, би бас нэг санал хэлэх гэсэн юм. Хууль хүн болгонд тэгш үйлчлэх ёстой. Жишээлэх юм бол би “Бүрэн Монгол” гээд төсөл дээр нэг зүйл үзээд сууж байсан. Тэрэн дээр яг Монголын Үндэсний бөхийн холбооны тэргүүн Магалжавын асуудал бас яригдаж байсан. Энэ хүн ч гэсэн өөрөө цолоо хураалгаад одоо хүртэл давхардсан цолтойгоо явж л байгаа юм байна лээ шүү дээ. Тэгш байгаарай, тэгш шударга журмаар хандаарай.

**Т.Аюурсайхан:**Асуултаа тодруулж байгаа шүү. Тэгэхээр асуултаа гүйцээж суугаагүй, тэгээд хариулт хангалтгүй бол нэмж 1 минут авах юм дэгтэй байгаа. Ажил хэрэгч байдлаар асуудалд хандана шүү. Бид нар ингээд маргаад би, чи гээд байвал энэ ажлын цаана гарахгүй, баяр наадам өнгөрсөн жилүүдэд ямар байдалтай явагддаг болсон билээ. Бөөн хэрүүл, ийм л явж байгаа шүү дээ. Наадмаа ч хийж чадахаа больчихсон ийм бодит байдалтай явж байгаа.

Улсын Их Хурлын гишүүн Жигжидийн Батжаргал асуулт асууя.

**Ж.Батжаргал:** Баярлалаа. Үндэсний их баяр наадмын тухай хууль орж ирж байна. Үндэсний их баяр наадам гэдэг бол энэ үндэстний өөрийнх нь өв соёл, дархлаа тэгээд бас эв нэгдлээ хангасан түмний цэнгэл юм л даа. Яг энэ агуулгадаа л багтах ёстой. Сүүлийн жилийн наадмууд дэндүү их хэл амтай, хойноосоо дагавар ихтэй явж байгаа. Тэгээд энийгээ засаж залруулах ёстой. Энэ хуулиар яг залрагдаж байна гэж харагдахгүй байна. 2025 оноос мөрдөх гэж байгаа хуулийг оруулж ирээд хэлэлцүүлээд байх юм. Тэгж яараад байх хэрэг байгаа ч юм уу, үгүй ч юм уу. Үнэхээрийн л 2025 оноос төр хэрэгжих гээд байгаа юм бол. Тэгээд энэ яагаад ийм цаг хугацаа ороод ирэв гэдэг нэг ийм зүйл байна.

Хоёр дахь зүйл. Ер нь энэ төрийн наадмыг жилд ганц удаа болдог юмыг төр өөрөө яагаад зохион байгуулахгүй, мэргэжлийн холбоодод өгье гээд байна? Мэргэжлийн холбоод чинь үндсэндээ төлөвшөөгүй байна. Түрүүн баахан гишүүд ярина лээ. Улс төрчид гэдэг юм уу, бизнесменүүд нь талцан хуваагаад хооронд нь тачигнуулаад байна, дотроо хэл амтай байна, янз бүрийн эрх ашгууд үйлчлээд байна. Үгүй ээ, тэгээд тийм газар луу төрийн наадмаа шилжүүлчхээд төрийн наадам сайхан болно гэж яаж бодоод байна. Энэ дээр нэг хариулт авмаар байна.

Дараагийн нэг зүйл байна. Малын генетик нөөцийн тухай хуулиараа монгол адуу, эрлийз адуу ч гэдэг юм уу, тэр хэв, тодорхой үзүүлэлтүүдээр нь тогтоох нь, болох юм байна. Гэтэл монгол адууны стандарт гэдэг нэг юм байх ёстой гэж хэлээд тэрийг Хүнс, хөдөө аж ахуй, хөнгөн үйлдвэрийн яам байх юм шиг байгаа юм. Дээр нь Уяачдын холбоо байх юм шиг байгаа юм. Энэ хоёрын саналыг аваад стандартчилал баталгаажуулалтын байгууллага батлахаар ингээд заачихжээ. Тэгвэл одоо энэ хуулийн төсөлд байж байгаа энэ 10.11, 13.2 чинь хоорондоо яаж холбогдох юм.

Би бол Генетик нөөцийн тухай хуулиар монгол адуу гэж яг ийм юм байх юм гээд тэр бүх биологийн шинжүүдийг нь тодорхойлоод гаргаад ирчихсэн тэр үндэслэл дээрээ тулгуурлаж гэдэг байдлаараа орох юм болов уу гэсэн чинь 10.11 дэх заалтаар үндэслэл болгохгүйгээр оруулж ирчхээд байна шүү дээ. Тэгээд яг эндээс нь харах юм бол үндсэндээ өнөө эрх ашгийн нэгдэлтэй улсуудаар стандарт тогтоолгох гээд ингээд явуулаад байх юм. Байж болох юм уу, энэ чинь. Тийм учраас энэ хуулийн хоорондын зохицуулалтын асуудлыг нэлээн сайн харах ёстой байх гэж ингэж ойлгож байгаа.

Ямар ч тохиолдолд монгол адуу, эрлийз адуу хоёрыг ялгаж уралдах ёстой. Сумын баяр наадмуудад бол монгол адуунаас өөр адуу уралдуулмааргүй байгаад байгаа юм. Тэгж байж монголчууд энэ байгаль, цаг ууртаа дасан зохицсон, тэсвэр чанараа хадгалсан энэ адуугаа өнө удаан жил авч үлдэх бололцоо боломж бүрдэнэ. Тэнд бүрхэг юм болох юм бол нийтээрээ байгаль цаг уурт хэврэг адуутай болж хувирна шүү. Энийг одоо юу гэж ойлгоцгоож байна вэ?

Допингийн асуудал. Энэ их хэл ам дагуулж байгаа. Бид тусгайлсан допингийн эрх зүйн зохицуулалт бий юу. Үндэсний хэмжээний тийм баримталдаг журам дүрмүүд байна уу? Энэ нэгдүгээрт чухал байна. Хоёрдугаарт үүгээрээ бид допингийг яаж явах юм, яаж ил тод, баталгаатай байдлыг нь хангах юм, тэр шинжилдэг байгууллагад ямар хугацаанд өгөх юм, ирсэн хариуг яаж хэнд мэдэгдэх юм гээд олон эрх зүйн зохицуулалт, харилцаа бидэнд үгүйлэгдэж байгаа. Өнөөдөр энэ допингийн байгууллагад чинь улсууд итгэхгүй байгаа. Захиалгаар ажилладаг байгууллага.

**Т.Аюурсайхан:** Нямбаатар сайд хариулъя.

**Х.Нямбаатар:** Би Батжаргал гишүүний асуултад хариулъя. Сүүлийнхээс нь эхлээд хариулъя. Энэ допингийн эсрэг олон улсын байгууллага WADA-гийн дүрмээр Баяр наадмын тухай хуулиар оролцож байгаа төрлүүд болох бөхийн төрөл, сур харвааны төрөл дээр допингийн шинжилгээ авдаг, WADA-гийн итгэмжлэл гэсэн лабораториудад шинжилгээг нь өгдөг. WADA-гийн дүрмийн дагуу хариуцлага ногдуулдаг болъё гэдэг энэ зохицуулалтыг нэгдүгээрт тодотгож өгч байгаа юм.

Хоёрдугаарт, Улсын Их Хурлын гишүүн Баатарбилэг гишүүний санаачлан өргөн барихаар төлөвлөж байгаа Биеийн тамир, спортын тухай хуульд таны наад хэлж байгаа допингийн эсрэг зохицуулалтыг үндэсний тогтолцоог боловсронгуй болгохоор хуулийн төсөл өргөн барьчхаад, одоо Хууль тогтоомжийн тухай хуулийн хугацаа хэлэлцүүлгийнхээ шатанд явж байгаа. Тэгээд энэ дээр Засгийн газар хууль санаачлагчийн өргөн барьж байгаа төслийг өөрийн өмнө нь өргөн барьсан хуулийн төсөлтэй уялдуулах чиглэлээр хууль зүйн техник зохицуулалт хийж байгаа гэдгийг танд хэлье.

Хоёрдугаарт, Малын генетик нөөцийн тухай хуулийн хэрэгжилтийг хангаж, Монгол орны өнцөг булан бүр 330 сум, бүх өнцөг булан бүрд байгаа хурдан морьдоос дээж авч монгол морины генийн дарааллыг бий болгох ажилд биологийн олон мянган дээд цуглуулах ажлыг энэ хугацаанд хийж, цаашид уралдуулахаар ирсэн морьдын жавжнаас нь шүлснээс нь шүлсний дээж аваад шууд тэр дор нь монгол морины генийн дараалал нь төдөн хувьтай байна гэсэн ийм агуулга бүхий шинжилгээний хариу гаргадаг стандартыг тогтоох ажлыг хууль батлагдвал хоёр жилийн дотор Засгийн газар хийж хэрэгжүүлье гэдэг ийм агуулгаар орж ирж байгаа юм.

Ийм учраас 10 дугаар зүйлийн уялдаа холбоог 21 дүгээр зүйлээр буюу шилжилтийн үеийн зохицуулалтаар хангаж байгаа юм. Энэ дээж авах хүртэлх хугацаанд монгол морьдыг Баяр наадмын комиссоос баталсан сэрвээний өндөр тогтоосон тэр журмын дагуу уралдуулъя. Энэ хооронд заавал хуулиа хийж аваад батлагдсан хуулийнхаа дагуу Засгийн газар тодорхой ажлуудыг хийе. Энэ дээр гадаад, дотоодын олон эрдэмтдийг оролцуулсан ажлын хэсэг гараад ингээд таны хэлж байгаа хүйтэнд тэсвэртэй, монгол үндсэн морьдын генийн бүтэц, дараалал бас тодорхой гарч ирнэ гэсэн ийм агуулгаар хууль хийгдэж байгаа гэдгийг хэлье. Шилжилтийн үеийн зохицуулалтыг нь 21 дүгээр зүйлд заасан шилжилтийн үеийнхээ зохицуулалтаар бүр зүйл, заалт бүрийг нэг бүрийг хооронд нь уялдуулан завсрын үед ямар зохицуулалтаар явах вэ гэдгээ энэ хуулийн төсөлдөө тусгаж өгсөн.

**Т.Аюурсайхан:** Батжаргал гишүүнд 1 минут өгье, тодруулна.

**Ж.Батжаргал:**Илүү нарийн тодруулмаар л байна даа. Тэгэхээр бид нар өнөөдөр олон улсаас шинжилгээ аваад байгаа. Шинжилгээ баталгаатай юу, үгүй юу гэдэг асуудал яригдаад байгаа. Тэр битгий хэл энэ шинжилгээний байгууллага нь Засгийн газартай хамтарч ажиллах гэдэг юм уу, Баяр наадмын комисстой хамтарч ажиллах гэрээ хийчхээд, төлбөр мөнгө шилжүүлж авчхаад хийгдсэн ажлынхаа тайлан юмнуудыг ирүүлдэггүй гэж яригдаад байгаа. Энэ чинь ирсэн юм уу, ирээгүй юм уу.

Хоёрдугаарт, манай бөхчүүдээс авсан энэ допингийн чинь шинжилгээ үнэхээрийн л олон улсын хувьд хүлээн зөвшөөрөгдсөн юм бол яагаад тэр холбогдох байгууллагуудынхаа жагсаалтад манайхны өгөгдсөн шинжилгээний хариугаар тодорхойлогдож байгаа зүйлүүд тусгагдаж орохгүй байгаад байгаа юм бэ? Одоо манайхан чинь тэгээд байгаа шүү дээ. допинг илэрсэн бөхчүүдийн жагсаалт тэр сонгодог спортынхоо чиглэлээр явах гэхээр жагсаалтад нь байхгүй байгаад байгаа гэсэн. Ийм юм яригдаад байгаа энэ үнэн юм уу, худлаа юм ярьж.

**Т.Аюурсайхан:** 80 дугаар микрофон дээр ажлын хэсэг хариулъя.

**Ц.Магалжав:** Таны хэлдэг допингийн эсрэг эрх зүйн үндэс болсон үндэсний журам бол одоохондоо манайд байхгүй байна. 2007 онд олон улсын допингийн эсрэг байгууллагад Монгол Улс гишүүнээр элсэж орсон. Түүнээс хойш аль ч Засгийн газраар энийг батлаагүй юм билээ. Одоо батлуулаад үндэсний журмаа дагаж мөрдөнө гэж байгаа.

Таны асууж байгаачлан энэ допингийн эсрэг үндэсний байгууллагад хүмүүсийн итгэл хүрэхгүй байна гэдэг бол санал нийлнэ. Төрийн байгууллагын зүгээс бол Биеийн тамир, спортын улсын хороо хоёр жил шилжүүлсэн мөнгөнийхөө тайланг энэ байгууллагаас авч чадахгүй байдаг. Манай Үндэсний бөхийн холбоо наадмаас бусад үед төлбөр мөнгөө шилжүүлээд шинжилгээг хүлээхээр гурваас дөрвөн сар болдог ийм хүндрэлтэй зүйл гарч ирдэг. Энэ бол тухайн байгууллагын үйл ажиллагаатай холбоотой зүйл юм. Манайх бол адилхан төрийн бус байгууллага. Тэр байгууллагыг шалгаж хянах эрх үүрэг байхгүй. Бид мөнгөө шилжүүлээд бөхчүүдийн шинжилгээний хариу хурдан ирээч гэдэг л ийм хүсэлтийг өгдөг.  Тухайн байгууллага тэр тайлан өгөхгүй байгаатай холбоотой ч юм уу, энэ шинжилгээг ямар нэгэн

хөнгөлөлт үзүүлээд үнэгүй хийлгэдэг байх ийм мэдээлэл гарч байгаа. Үүнийг зохих байгууллагууд нь шалгаж байгаа болов уу.

Ер нь бол энэ допингийн эсрэг үндэсний байгууллага гэдэг байгууллагыг ил тод нээлттэй, олон түмэнд энэ шинжилгээний хариуг удаадаг гэдэг зүйлүүдээс болоод энийг их хар сэр гардаг. Тэгэхээр энэ байгууллагыг бол төрийн зүгээс бол шинэчлэх, өөрчлөх боломжийг эрэлхийлж ажиллах нь зөв байх гэж бодож байна. Одоо тэгээд үндэсний журам бол энэ наадмаас өмнө батлагдана. Энэ журам батлагдахаар Бөхийн холбоо ч юм уу, бөхийн салбар комисс, бусад спортын холбоод өөр өөр шийтгэл, хариуцлага энэ тамирчдад ноогдуулдаг нь цэгцрэх юм.

**Т.Аюурсайхан:**Улсын Их Хурлын гишүүн Ёндонпэрэнлэйн Баатарбилэг асуулт асууна.

**Ё.Баатарбилэг:** Үндэсний их баяр наадмын тухай хууль Төрийн байгуулалтын байнгын хороон дээр хэлэлцэх эсэхийг ярилцахад тодорхой асуулт асууж хариулт авсан. Хуулийн төслийг ерөнхийд нь хэлэлцэхийг бол дэмжиж байгаа юм. Энэ хууль дээр хэд хэдэн асуудал байгаа. Нямбаатар сайд бас энэ асуудалд анхаарал хандуулаасай гэж бодож байгаа юм. 4.1.1 дээр Үндэсний их баяр наадам гэж Монгол Улсын тусгаар тогтнол, бүрэн эрхт байдлын бэлгэдэл үндэсний уламжлалт баярыг хэлнэ гэсэн байгаа юм. Тэгэхээр ингээд нэр томьёоноосоо эхлээд бид нар үндэсний их баяр наадам гэж яг юуг хэлээд байгаа юм бэ гэдгийгээ бас нэг жаахан агуулгаар нь гүнзгийрүүлэх шаардлагатай байна гэж үзэж байгаа юм. Энэ үндэсний их баяр наадам гэдэг бол тусгаар тогтнол, бүрэн эрхт байдлыг билэгдсэн нь зөв. Мөн Монголын ард түмний эв нэгдэл, түүх, уламжлал, өв соёлын дархлааг баталгаажуулсан түмний цэнгэл үндэсний уламжлалт баярыг хэлнэ гэж бүр томьёолж оруулмаар байгаа юм л даа. Энэ бол жилд ганцхан болдог үндэсний цэнгэл, үндэсний эв нэгдэл, өв соёлын маш том, үндэсний дархлаа болсон ийм баяр байхгүй юу. Бусад баяруудаас онцлогтой, тэгээд наадам гэж нэрлэдэг. Тэгэхээр ингээд нэр томьёоноосоо эхлээд энэ дээр бол тодорхой саналуудыг хэлэлцүүлгийн явцад бас хэлээд явъя гэж бодож байгаа.

Ер нь энэ үндэсний их баяр наадам, энэ наадам тойрсон, одоо хурдан морины болон ялангуяа бөх, морин дээр гарч байгаа энэ маргааны асуудлууд бол ерөөсөө л бөх дээр бол сэргээш допингийн асуудал, морин дээр тэр үүлдэр угсааны асуудал л гол маргаан тарьж байгаа шүү дээ. Тэрнээс Монгол үндэсний их баяр наадам болдгоороо болж байгаа, ард түмэн өнөө наадмаа үзэж цэнгэж байгаа. Болохоо байчихсан юм бол байхгүй. Энэ үндэсний их баяр наадмын доторх тэмцээн уралдааны юмнуудыг хэтэрхий, бүр детальчилж битгий ороосой гэж бодож байгаа, хуулийн зүйл заалтаар. Тэр өмсгөл, шуудаг руу нь хүртэл орсон шүү дээ. Тэгэхээр битгий тэгж детальчилж ороосой. Өв соёлоо хадгалсан хэвээрээ байгаасай гэж бодож байгаа юм. Тэгэхээр энэн дээр энэ допингийн шинжилгээний асуудлыг би бас яриад байгаа юм. Дөрвийн даваанаас дээш гарсан бөхчүүдэд допингийн шинжилгээ явуулна. Тэгээд шинжилгээний хариу гарснаас хойш гурав хоногийн дотор Ерөнхийлөгчид өргөн мэдүүлээд, 14 хоногийн дотор Ерөнхийлөгч зарлиг гаргаж цол олгоно гэж хүн төрөлхтний эв нэгдлийн бэлгэдэл болсон олимпын наадам хүртэл медалиа шууд тэмцээн дээр нь олгодог. Олгоод шинэ алдартнууд төрөн гараад ингээд явдаг. Тодорхой хугацааны дараа хэрвээ сэргээшийн асуудал босож эрүүл медаль нь хураагддаг.

Монголын ард түмэн 7 сарын 12-ны орой шинэ цолтон төрлөө гээд нутаг усаараа Монголын ард түмнээрээ баярладаг, шинэ сайхан хурдууд төрлөө гэж ингэж баярладаг. Энэ бол энэ үндэсний их дархлаа, энэ наадмын одоо хамгийн гол баяр цэнгэлийн нэг юм. Тэгэхээр энийг наадмын орой тэр нэг бөх түрүүлсэн, шинэ цолтон төрсөн байж магадгүй юм байна, энэ бөх Арслан болж магадгүй юм байна гэдэг ийм эргэлзээтэйгээр энэ үндэсний наадмыг өндөрлүүлж болохгүй байх аа. Тийм болохоор энийг бол ажлын хэсэг дээрээ бас эргэж яриад, энэ цолыг нь наадмынхаа өдөр Ерөнхийлөгчийнхөө зарлигаар олгодог энэ уламжлалаараа олгоод л явъя. Дээр үеэсээ хэдэн зуун жилээсээ уламжлаад наадам дээр нь тэр засаг ноёдоосоо өгсүүлээд цолыг нь өгөөд л явдаг. Шинэ цолтон төрсөн сайхан наадам боллоо гэж ингэж ярьдаг. Монгол хүн амны бэлгээр.

Тэгээд харин допингийн сэргээшийн шинжилгээтэй холбоотой энэ асуудлаараа бол тусгайлсан Биеийн тамирын тухай хуульдаа ч оруулаад, энэндээ ч нэлээн нарийн заалтууд оруулаад бөхчүүдийн хариуцлагын асуудлууд, энэ морь уяач нарынхаа хариуцлагын асуудлыг л өндөржүүлэх асуудлаа хаана, хаанаа анхаараад явчихвал болохгүй зүйл байхгүй гэж би ийм санал хэлэх гэсэн юм. Баярлалаа.

**Т.Аюурсайхан:** Улсын Их Хурлын гишүүн Лхагвын Мөнхбаатар асуулт асууна.

**Л.Мөнхбаатар:** Үндэсний их баяр наадам бол Монголын ард түмний уламжлал, соёл, оюун санааны дархлааг тээсэн ийм үнэт өв гэж үзэж болно. Энэ ч агуулгаар нь бид авч явах ёстой. Энэ агуулгаараа бас Үндэсний их баяр наадмын тухай хуулийг 2003 онд гаргаад ингээд хэрэгжүүлээд явж байгаа юм. Өнөөдрийн орж ирсэн шинэчилсэн найруулгын хувьд бол тулгамдаад байгаа энэ олон асуудлуудаа бас зохицуулаад явъя гэсэн байдлаар оруулж ирсэн. Энийг нь бол хэлэлцээд явах нь бол зүйтэй байх. Гэхдээ энд нэг концепцын шинжтэй гэдэг юм уу, зарчмын шинжтэй хэд хэдэн зүйлээ бид бас ялгаж салгаж ойлгоод цаашаа явмаар санагдаад байгаа юм. Цаашдаа бас манай Хууль зүй, дотоод хэргийн яам гэдэг юм уу, энэ асуудлыг эрхэлж байгаа байгууллагууд анхаарах л зүйтэй юм болов уу.

Ер нь бол энэ үндэсний их баяр наадам гэдэг бол уралдаан тэмцээн бол биш. Энэ бол Монгол түмний их баяр цэнгэл, мөн ард түмний тусгаар тогтнолыг бэлгэдсэн, Монголын өв соёлыг харуулсан ийм л баяр цэнгэл байх ёстой гэж бодоод байгаа юм. Энэ агуулга руу нь цаашдаа явбал яасан юм бэ? Одоо ингээд Үндэсний их баяр наадмын тухай хууль бол зохицуулах зүйл нь угтаа бол энэ баяр наадмаа хэрхэн зохион байгуулах юм, сүлд тугаа залахаас эхлээд л ёслол төгөлдөр, энэ ард түмнийхээ их баяр цэнгэлийг л журамласан ийм хууль байх ёстой. Гэтэл одоо энэ дээр бөхийн гэдэг юм уу, морины сэрвээ яриад ингээд ирэхээрээ, зодог шуудаг яриад Их Хурал дээр ингээд талцаад маргаан болоод байх нь болбол нь энэ хуулийн маань утга учрыг их алдагдуулж байна.

Ийм учраас эдгээр асуудлуудаа зохицуулсан Үндэсний спортын тухай хуулиа тусад нь гаргавал яасан юм бэ гэж хэлэх гээд байгаа юм. Сайнзориг дарга аа, Үндэсний спортын тухай хууль. Үүгээрээ бөхөө, хурдан мориныхоо уралдааныг, шагайн харваагаа, сур харваагаа ингээд л шийдээд явъя. Үндэсний их баяр наадмаа бол их баяр цэнгэл гэдэг, энэ Монгол түмний их эв, эеийн их наадам болгосон энэ концепцоор явъя. Ингэж хоёр тийш нь ингээд салгаж хийсэн нь, дараагийн удаа бол энийг боловсруулахад хугацаа орох байх. Ингээд явах нь зүйтэй байх. Тэгээд үндэсний спортын тэр юун дээрээ бол энэнтэй холбоотой тулгамдаж байгаа тэр допингийн асуудал, магадгүй энэ нарийвчилж зохицуулах ёстой шаардлагатай байгаа асуудлууд, энэ хариуцлагын асуудлууд, хүүхдийн эрхийн асуудал ч гэдэг юм уу, энэ олон асуудлуудаа тэр зүйлээрээ зохицуулаад явахгүй бол энэ хоёрыг хольсноос болоод ийм зүйл гараад байгаа юм болов уу гэж би бодоод байгаа юм. Ийм учраас цаашдаа, энэ зарчмын шинжтэй л санал юм л даа. Энийг бол ингээд хоёр ялгаад хийе.

Харин Үндэсний их баяр наадмын хуулиа бол агуулгыг нь улам төгөлдөржүүлье. Монголчуудыг маань нэгтгэдэг, дэлхий дахинд бас Монголыг Монголоор харагдуулж байгаа энэ бүх өв соёл зүйлээ бас харуулдаг, энийгээ тойрч нэгддэг ийм баяр болгоё гэсэн ийм бодолтой байгаа. Энэ саналыг бас манай Хууль зүй, дотоод хэргийн яамныхан цаашдаа энэ хоёр хуулиа салгаад Үндэсний их баяр наадмын тухай хуультай, нөгөөдөх нь Үндэсний спортын тухай хууль гээд илүү мэргэшсэн спортын холбоод нь энийгээ авч явдаг ийм хууль руугаа чиглэсэн байх нь зүйтэй болов уу гэсэн ийм саналтай байгаагаа хэлье.

**Т.Аюурсайхан:** Санал хэлсэн. Улсын Их Хурлын гишүүн Төмөртогоогийн Энхтүвшин асуулт асууна.

**Т.Энхтүвшин:** Баярлалаа. Энэ Үндэсний их баяр наадмын тухай хуулийг дэмжиж байна. Үнэхээр олон жил Монгол Улс маань бас баяр наадмаа хийж чадаагүй, маргаантай хийж байсан. Ялангуяа морины уралдаан. Тийм учраас энэ монгол адуугаа уралдуулах нь бол зөв юм байгаа юм. Бид ер нь монгол адуугаа уралдуулж чадахгүй их олон жил явсан. Хэмжиж нэг үзсэн, хэв маягаар нь шинжиж нэг үзсэн гээд. Тэгээд болоогүй. Харин одоо энэ удаагийн хуулиар хүний оролцоогүйгээр лазераар, өндрийг нь хэмжээд ингээд уралдуулахаар ийм хууль орж ирж байгаа юм байна. Тийм учраас энийг бол одоо дэмжиж байна.

Ер нь хүн оролцохоороо л аливаа асуудал их маргаантай болдог. Тийм учраас оролцоогүй энэ лазераар хийх энэ тоног төхөөрөмж нь нэгдүгээрт бэлэн байгаа юм уу? 21 аймагт олгох ийм бололцоо боломж бас байж байгаа юм уу гэдэг дээр нэг асуулт асууя.

Хоёр дахь асуудал бол монгол бөхийг бас их спорттой адилтгаж үзэх шаардлага бас байгаа юм болов уу? Яагаад гэхээр тэр WADA-гаар допингийг бас тодорхойлоод тэр дүрмийн дагуу явна гэж ярьж байх шиг байна. Заавал энийг их спорттой адилтгаж үзэж энэ WADA-гийн дүрмийг бас мөрдөх шаардлага байгаа юм уу л гэж би асууж байгаа юм. Яагаад гэхээр Монгол үндэсний спорт бол дархлаа сэргээх ч гэдэг юм уу, манай Монголд ялангуяа уламжлалт анагаах ухаан тан уудаг. Энэ маань ч гэсэн энэ допингийн төрөлд ороод байдаг учир зарим энэ WADA-гийн эмийн нэр төрөлд орсон эмүүдийг хасаж, яг хүний биед хортой ийм эм танг нь үлдээгээд ингээд явах ийм бололцоо боломж байна уу гэдэг дээр нэг асуулт асууя.

Гурав дахь асуудал дээр баяр наадмыг нэг өдөр зохион байгуулахаар оруулж ирсэн байна, энэ хууль дээр. Монгол Улсын байгаль цаг уурын онцлог бол ондоо л доо. Ялангуяа энэ говийн бүсийн гурван аймаг бол 7 сарын 15-наас хойш зуншлага сайжирдаг. Ер нь говийн аймгууд маань ихэвчлэн 7 сарын 28, 29, 8 сарын 1, 2  гэж наадмаа зохион байгуулдаг. Тийм учраас заавал энэ баяр наадмыг Монгол Улс даяараа нэг өдөр хийнэ гэж ингэж оруулж ирсний ач холбогдол нь юу байгаа юм бэ гэдэг ийм гурван асуултыг тавьж байна.

**Т.Аюурсайхан:**Нямбаатар сайд хариулъя.

**Х.Нямбаатар:** Би Энхтүвшин гишүүний сүүлийнх нь тавьсан асуултаас хариултаа өгье. Манай улсын газар нутгийн онцлог, нүүдлийн соёл иргэншил гээд энэ олон зүйлээс шалтгаалж бид нар нийтлэг эрх зүйн зохицуулалт хийхэд нэлээн төвөг учирдаг. Үүний нэг бол яг л саяын таны хэлж байгаа нэг өдөр бүгдийг нь наадмаа зохион байгуулахын учир нь юу юм бэ, говийн аймгууд маань харьцангуй хожуу зуншлага болдог, тэр үедээ наадмаа хийвэл зүгээр байдаг гээд. Энэ эрхийг Засгийн газарт авч үлдэж байгаа юм. Шаардлагатай тохиолдолд аймгуудын наадмыг хэдийд зохион байгуулахыг тухайн Засгийн газар шийтгэхээр хуулиар авч үлдэж байгаа юм. Нэг өдөр хийж байгаагийн гол онцлог бол бүгд монголчууд нэг өдөр нийтээрээ л зэрэг наадъя. Тэгэхгүй бол зарим бөхчүүд, бусад хүмүүс маань өөр аймгийн наадмыг очиж будлиантуулаад байна. Нэг газрын наадам дуусчихаад, тэгээд тэндээсээ гарч өөр наадам дээр очно.

Сүүлдээ Монгол нутаг дээр өөр аймгийн бөхийг барилдуулахгүй гэдэг ч юм уу, ийм  асуудлууд үүсээд байгаа учраас болж өгвөл сумдын наадмыг 7 дугаар сарын 10-ны өдөр эхлээд 7 дугаар сарын 11-ний өдөр дуусдаг. Улсын наадам 7 сарын 11-ндээ эхлээд 12-ныхоо өдөр дуусдаг ийм байдлаар зохицуулалт хийж явъя гэсэн ийм агуулгаар орж ирж байгаа юм. Гарцаа байхгүй, тэр жил нь зун муутай, ган гачигтай байгаа тохиолдолд тухайн одоо аймгийн баяр наадмыг зохион байгуулах шийдвэрийг Засгийн газар тухайн орон нутгийнх нь саналаар нааш цааш нь хөдөлгөх ийм цөөхөн тохиолдлууд байж болохыг энэ хуульд авч үлдэж байгаа юм.

Хоёрдугаарт, таны асуусан морины сэрвээ хэмждэг юуг ийм янз бүрийн байдлаар энэ хууль боловсруулах явцад оруулж судалж үзсэн. Жишээлбэл, ХБНГУ-ын алдартай BOSCH брэндийн лазер метр, мөн тухайн лицензээр нь Солонгос улсад үйлдвэрлэсэн төхөөрөмжүүд, Америкт үйлдвэрлэсэн төхөөрөмжүүд байна. Бид нар юу гэж үзэж байгаа вэ гэвэл хэрвээ хууль батлагдвал улсын наадам, бүсийн наадмуудыг ийм лазер метрүүдээр суурин, хүний гарын оролцоогүй ийм шууд лазераар харвадаг, бууддаг ийм маягаар зохион байгуулах, сумдад нэгэнт энэ хууль адил тэгш үйлчлэх учраас балки метр гээд арай хямдхан үнэтэй, 5 сая орчим төгрөгийн үнэлгээтэй ийм балки метрүүд бас байдаг юм байна. Адилхан лазераар өндрийг нь тогтоодог.

Би одоо яг морь малаас их хол хөндий хүн. Морь мал уядаггүй учраас би яг энэ хуулийг боловсруулах явцад энэ холбоодынхонтой их уулзаж ярьсан. Бүр төхөөрөмж хийгээд дээрээс ингээд чахраад төхөөрөмж бууж ирэхэд шууд нөгөө морь нь зүүгээр хатгаад ирэнгүүт сэрвээгээ атиралдуулан ийм хүртэл нөхцөл байдал бэлддэг юм байна л даа, хүмүүс 1, 2 см асуудал дээр. Тэрийг байхгүй болгохын тулд энэ лазер метр балки метрүүдээр хэмжээд явъя гэсэн ийм агуулгаар судалсан. Хэрвээ хууль батлагдвал Баяр наадмыг зохион байгуулах комисс энэ хугацаанд энэ судалсан төхөөрөмжүүдийг татан авч аймаг, сумдад нийлүүлэх ийм боломжууд байгаа гэж бид ойлгосон. Тэгэхээр энэ бол боломжтой гэж үзэж байгаа юм.

Таны гурав дахь асуулт бол бөхийг яагаад их спортын төрөлд хамаатуулж ойлгож байна гээд. Ер нь нийгэм бол хоёр хуваагдмал байгаа. Энэ бол үндсэндээ бидний баяр наадам цэнгүүн юм. Дэлхийн бус улс орнуудад өөрийн гэсэн өөр өөрийн үндэсний бөхийн төрлүүдтэй байдаг. Энийг их спорттой холимгүй байна гэдэг ийм асуудал ярьсан. Манай Бөхийн холбооныхны байр суурь бол энэ нэг талдаа олон залуучууд эрүүл мэндээрээ хохироод байна, тийм учраас их спорттой адилхан шаардлага тавьж байж энэ спортын цэвэр шударга өрсөлдөөнийг бий болгоё. Энэ маань мэргэжлийн спорт тал руугаа илүү хөгжиж байна гэдэг байр сууриар зохицуулан.

**Т.Аюурсайхан:** Улсын Их Хурлын гишүүн Нанзадын Наранбаатар асуулт асууна.

**Н.Наранбаатар:**Баяр наадмын тухай хуулийг бол дэмжиж байгаа. Өмнө нь асуусан гишүүд ер нь тэгээд миний асуух гэж байсан асуултыг асуугаад, авах гэж байсан хариултаа ерөнхийдөө авчихлаа даа. Аймагт, орон нутагт ажиллаж байхад, наадам зохион байгуулахад хоёр л асуудал гардаг юм л даа. Суран дээр юу ч гарахгүй, шагайн дээр юу ч гарахгүй. Морин дээр л наадмын өглөө морио шүдлэхээс авахуулаад л бөөн хэрүүл болдог, нэг тийм асуудал гардаг. Бөх дээр болохоор гаднын аймгийн бөхчүүд хүрээд ирчихсэн байна, орон нутгийн бөхчүүд бид нар гарахгүй, хаалттай хийе гээд ингээд л асуудал үүсдэг. Энэ нь өөр, өөр өдрүүд зохион байгуулдгаас болоод л ийм юм гарч ирсэн. Одоо харин энэ хууль дээр нэг өдөр гэдэг чинь их зүгээр байна.

Тэгээд дээр нь нэмээд онцгой нөхцөл байдал гарсан үед хойшлуулж болно гэдэг бол их зүгээр. Сая Энхтүвшин гишүүний саналтай нэг байна. Харин онцгой гэдгээ заавал нөгөө шар түвшин, улбар шар түвшин гэж ойлгох уу, зүгээр онцгой гэдгээ ганц удаа оруулж болох уу гэдгээ бас эргээд харчихна биз? Онцгой гэдэг үг орчихоор чинь нэг онцгой байдлынхаа тэр зэрэглэлд ороогүй байна гэх вий гэж. Энэ дээр нэг анхаарчих хэрэгтэй.

Зэргэлдээ сумд хамтраад наадмаа явуулж болно гэсэн нэг заалт байж байсан. Энэ ямар учиртай оруулсан юм бол? Хэд хэдэн сумдууд хамтраад хийж явуулах ийм бас боломжийг нь нээж өгөх, бүсчлээд хийж болох ийм боломж нь нээлттэй байгаа юу, үгүй юу? Ер нь яагаад энийг заавал оруулсан юм бол? Хамтраад хийдэг тохиолдол тийм олон байдаг юм болов уу? Манай аймаг хавьд бол нэг их тийм юм байхгүй байх.

Бас нэг асуулт байна. Энэ морины хувьд энэ эрлийз морьдуудыг ер нь яах юм? Одоо энэ хуулиар бол байхгүй юм байна. Тусдаа хууль гаргаад морин тойруулгын ийм байдлаар тусдаа хууль гарч явах юм болов уу яах юм бол гэсэн нэг ийм бас асуулт байна. Ер нь энэ хууль нь хэзээнээс хэрэгжих вэ? Энэ наадмаас эхлээд хэрэгжих гэж байна уу, хойшилж явж байгаад хэрэгжих гэж байна уу гэсэн ийм асуудлууд байна. Тэгээд ер нь хуулийг дэмжиж байна. Баяр наадмаа нэг сайхан бас хийчихдэг болчих юмсан л гэж бодож байна. Хот, хөдөөгүй хаа сайгүй л, сүүлийн үед чинь манай наадам бас наадам биш болчхоод л, нэг гомдол санал тээсэн, барьсан, маргаан дэгдээсэн нэг л ийм л юм болчхоод байх юм. Тэгээд тэр допингийн шинжилгээ энэ тэр гээд л бас нэлээн хэд хоногийн дараа хариу нь ирсний дараа Ерөнхийлөгч шийдвэрээ гаргах юм байна. Тэр хооронд чинь бас арван хэд хоног хүлээх болчих гээд л, жоохон сонин л юм харагдаад л байгаа юм. Энэ дээр та бүхэн бас тайлбар хийчихвэл сайн байна.

**Т.Аюурсайхан:**Нямбаатар сайд хариулъя.

**Х.Нямбаатар:**Би Наранбаатар гишүүний асуултад хариулъя, сүүлийнхээс нь хариулъя. Бид нар хэлэлцүүлгийн явцад зөндөө л ярьсан юм. Тэгээд Монгол Улсын Ерөнхийлөгч зарлиг гаргачихсан байж байдаг. Тэгээд байж байтал 8 сарын эхээр допингийн шинжилгээний хариу ирлээ, эргээд Баяр наадмын салбар комисс нь хуралдаад, Баяр наадмын комисс хуралдаад эргээд Ерөнхийлөгч зарлигаа гаргаж өмнөх зарлигаа хүчингүй болгоод байгаа нь төрт ёсны энэ уламжлалд хэр зохимжтой юм бол доо гэдэг нэг байр сууриар хандсан юм. Энэ бол хэлэлцүүлгийн явцад нээлттэй байгаа. Гишүүд ярилцаад тэр өдөртөө Ерөнхийлөгчийн зарлиг эцэслээд гарна л гэвэл одоо энэ бол гишүүдийн шийдэх асуудал. Энэ шинэчилсэн найруулга байдлаар орж ирсэн учраас бид нар тэр өнцгөөр энэ хууль боловсруулагдсан гэдгийг нэгдүгээрт хэлэх гэсэн юм.

Түрүүн Баатарбилэг гишүүн бол бас их зөв үндэслэлтэй тийм зүйл хэлээд байна лээ. Жишээлбэл Олимпын наадам, Дэлхийн аварга шалгаруулах тэмцээн дээр олимпын алтан медалийг нь өгчихдөг, дараа нь жилийн дараа ч юм уу WADA хуралдаад шийдвэр гаргавал тэрийг нь хураадаг ийм их спортын төрлийн уламжлалууд бий шүү дээ, төрт ёсныхоо уламжлалыг бодоод төрийн тэргүүнээрээ зарлигаа дуудуулаад монголчууд сайхан цэнгээд цаашаагаа, шинжилгээг нь урьдчилж авдаг бол яасан юм бэ гээд.

Би түрүүн гишүүдэд хэлж чадаагүй хоёр зүйл байсан юм. Бидэнд зайлшгүй цаашид шинжилгээний ийм том одоо төвүүд байгуулах шаардлагууд бий болж байгаа юм. Нэг нь одоо энэ WADA-гийн итгэмжлэгдсэн нэг лабораторитой болох шаардлагатай болж байгаа юм. Энэ тохиолдолд бид нар баяр наадамд барилдах бөхчүүдийг урьдчилж шинжилгээг нь аваад, баяр наадмын өдөртэй нь зэрэгцэж шинжилгээг нь дээжийг нь гаргадаг ийм байдлаар зохицуулалт хийх техникийн боломж бүрдэх болов уу гэж бодож байна.

Хоёрдугаарт, бид нар гэр бүлийн тухай хуулийн шинэчилсэн найруулгын төслийг Хууль зүй, дотоод хэргийн яаман дээр боловсруулж байгаа. Энэ хууль дээр юу гэж оруулж байгаа вэ гэвэл бид нар цус ойртолт энэ тэрээс сэргийлэх зорилгоор ДНК-ийн шинжилгээ авдаг ийм зохицуулалтыг хуулийн төсөлд тусгаж байгаа юм. Тэгээд ирэх юм бол гаднын орнуудад байдаг ДНК-ийн шинжилгээний том лабораториуд гарцаа байхгүй л бас манай улсад хэрэгтэй болно л гэсэн ийм, цаашид бид нар шинжлэх ухааны ололт дэвшлийг эрх зүйн харилцаандаа оруулж ирэх зорилт тавьж ажиллаж байгаа гэдгийг бас хэлье.

Хууль хэзээ хэрэгжих вэ гэвэл бид нар яаралтай горимоор хэлэлцүүлээд л энэ удаагийн наадмыг энэ хууль батлагдчихвал энэ хуулиараа л хэрэгжүүлээд эхэлчихвэл, хөдөө, орон нутгийн таны ярьж байгаа наадмуудын хоёр зовлон арилчих гээд байгаа юм. Нэгдүгээрт морины шүдэлгээ, нөгөөх нь хөдөө орон нутагт өөр аймаг, сумдын бөх барилдах, барилдахгүй гэдэг асуудлыг шийдчихье гээд энэ дээр Мөнхбат дарга Төрийн байгуулалтын байнгын хороо яаралтай хэлэлцүүлгүүдээ хийгээд явчихвал их боломж байна гэж бодож байгаа.

Гурав дахь асуудал эрлийз морьд. Энэ яг бид цогцоороо оруулж ирье гээд явж байгаа юм. Бид нар энэ зургаан сард Засгийн газраас Хууль зүй, дотоод хэргийн яаман дээр боловсруулж байгаа Бооцоот морин уралдааны хуулиар эрлийз морьдыг эдийн засгийн эргэлтэд оруулах том боломж бүрдэнэ гэж бодож байгаа юм. Өөрөөр хэлбэл, 141 сантиметрээс дээш өндөртэй адууг Англи маягийн морин тойруулгын уралдаанд уралдуулах нэг зайг бий болгоё гэж байгаа юм. Тэгэхээр бид нар бол энэ Бооцоот морин уралдааны хуулиар их том хүлээлт байгаа. Монгол Улсад аялал жуулчлал хөгжинө, дээр нь цэвэр цусны болон эрлийз морьдын бооцоот уралдааны орон зай бий болно. Дэлхийн хэмжээний том уралдаан авч чаддаг бол магадгүй бид нар жилийнхээ улсын төсвийн орлогыг нэг удаагийн хуралдаанаар ч гэсэн бүрэлдүүлэх ийм эдийн засгийн том хүлээлттэй энэ хуулийг оруулж ирэхээр бэлтгэл ажил манай яаман дээр хангагдаж байгаа. Ирэх долоо хоногт бид нар яамдуудаас санал авахаар визэнд гаргаж байгаа, хуулийн төслөө.

Сумдууд нийлээд хийх боломж. Зарим тархай таруу байдаг, хүн ам цөөнтэй сумдууд ээлжлээд хоёр талдаа наадмаа хийгээд байвал төсөв хэмнэгдээд ч явах ийм боломжууд байдаг. Зарим газруудад нэг сумдаас тасарсан хоёр сумдууд бараг нэг сум шиг бие биетэйгээ ойлголцоод явдаг зүйлүүд бий. Ингээд ирэх юм бол бөх нь чанартай, морьд нь ч олон уралдах ийм боломжуудыг нээлттэй хуульд орхичихъё л гэсэн агуулгаар. Дараагийн тэр нөхцөл байдал.

**Т.Аюурсайхан:** Тодруулах уу? Наранбаатар гишүүнд микрофон өгчихье.

**Н.Наранбаатар:** Би онцгой гэдэгт юу юу орох вэ л гэж асуусан.

**Т.Аюурсайхан:** Тэрийг маш тодорхой хариулна шүү. Онцгойгоор ямар нөхцөл байдлыг онцгой гэж ойлгож хойшлуулах вэ? Тэгэхгүй, өөрсдийн үзэмжээр хандаж нааш нь, цааш нь болгох юм биш биз дээ гэдэг бас ойлгомжтой асуулт өгсөн шүү дээ. Ажлын хэсгээс Сайнзориг дарга хариулчих, 1 минут.

**П.Сайнзориг:**Энэ бол ерөнхий агуулгаараа ингээд орчихсон. Гамшгийн хуулиараа таны ярьж байгаа тэр зуншлага муу ч гэдэг юм уу, гантай жилүүдийн асуудлууд бас энд хамрагдах бүрэн боломжтой байж байгаа юм. Тэгэхээр бид нар бас үндэсний онцлог байна. Энэнээсээ шалтгаалаад бас өөр, өөр өдрүүдэд хийх зайлшгүй шаардлага гарах юм байна гэж үзэж байгаа учраас бас ийм нэг арга замыг нь нээлттэй үлдээж байгаа.

**Т.Аюурсайхан:**Ганбат гишүүн алга байна, Аубакир гишүүн алга байна, Бадмаанямбуугийн Бат-Эрдэнэ гишүүн чөлөөтэй байгаа. Оюунчимэг гишүүн алга байна, Баярсайхан гишүүн алга байна, Мөнхбат гишүүн алга байна, Бямбацогт гишүүн алга байна, Гомпилдоогийн Мөнхцэцэг гишүүн алга байна, Цэвэгдоржийн Туваан гишүүн алга байна.

Гишүүд асуулт асууж, хариулт авч дууслаа. Үг хэлэх Улсын Их Хурлын гишүүд байвал нэрээ өгье. Наранбаатар гишүүнээр тасаллаа. Жигжидийн Батжаргал гишүүн үг хэлнэ.

**Ж.Батжаргал:** Баяр наадмын хуульд хармаар зүйлүүд байгаа юм. Тооны хязгаар тогтоочихсон юмнууд байгаад байна, насны хязгаар тогтоочихсон юмнууд байгаад байна. Энийг хэлэлцүүлгийн явцад нэлээн сайн анзаарах ёстой. Аймгийн баяр наадамд 18 хүрээгүй хүн барилдахгүй гээд заачхаад байгаа байхгүй юу. Барилдаж таарна л даа, яалт ч байхгүй. Тэгэхээр энэ тэр юмнуудыг эргэж хэдүүлээ нэг сайн харах ёстой болов уу гэж би нэг ийм зүйл бодоод байна. Хоёр дахь хэлчихмээр байгаа санаа, энэ допингийн байгууллагынхаа статусыг тодорхой болгохгүй бол бид бараг допингийн шинжилгээ энэ тэр авдагаа больчих ёстой юм, яг нарийндаа. Хэн нэгний эрх ашиг орчихсон гэдэг юм уу, итгэж өгөхгүй байгаа юмаар юм явамгүй байна. Тийм учраас энэ допингийн байгууллагын статусыг тодорхой болгомоор байна. Энэ байгууллагын үйл ажиллагаанд тавьдаг хяналтыг их тодорхой болгомоор байна. Цаад асуудлыг нь тэр орж ирэх гээд байгаа хуулиар зохицуулъя гээд байх шиг байна. Допингийн харилцаатай холбоотой эрх зүйн нэлээн олон асуудлууд байгаа юм. Тэрийг тэнд зохицуулъя гэж яриад байх шиг байна. Энийг их тодорхой болгож байж энэ асуудал их зөв болно.

Дараагийн нэг зүйл яг энэ дээрээ, гэмтэл бэртлийн улмаас тодорхой эм, юм хэрэглэж болно. Тэрийгээ, материал юмаа холбогдох байгууллагуудад өгөх тухай асуудал яригдаад байна. Тэр нь ямар тун норм хэмжээтэй юм байх юм бол? Тэр өөрөө бас нэг нормативт гэдэг юм уу, хязгаар юм байхгүй бол одоо наадах чинь хэрэглэсэн юмаа өгөлгүйгээр тийм юманд орооцолдоод асуудал үүсээд байсан бол хуулийн гаргалгаагаараа юмаа хэрэглэх зөвшөөрлөө олж аваад тэгээд хэрэглэж яваад байх ийм л юм л үүсчих гээд байна л даа. Тэр гэмтэл бэртлийн үед хэрэглэсэн эм тариагаар илэрч болдог хэмжээ юм нь ямар хэмжээтэй юм байх юм, тэрийг нь яг зааг тогтоож өгөхгүй бол энэ чинь нэлээн өөр юм болчих гээд байна. Энийг хуулиар эрхийг нь нээчих ч байгаа юм шиг нэг ийм юм болох гээд байна л даа. Энийг нэг тодорхой болгож өгөх зайлшгүй шаардлага байна.

Гурав дахь зүйл, энэ хууль дотроос морин уралдаантай холбоотой асуудал дотроос монгол адуутай холбоотой үүлдэрлэг байдалтай холбоотой заалтыг нь 2025 оноос хэрэгжүүлэхээр болчхоод байгаа юм. Завсрын асуудал гарч ирээд байна. Энэ хугацаанд одоо үйлчилж байгаа Үндэсний баяр наадмын тухай хууль маань энэ хууль мөрдөгдсөнөөр хүчингүй болчихно. Тэгэхээр энэ хооронд үйлчлэх журмыг нь салбар хорооныхоо дүгнэлтийг саналыг үндэслээд Баяр наадам зохион байгуулах хороо маань батлахаар ийм юм ороод ирчихжээ. Өнгөрсөн жил явчихсан юм бол үүлдэрлэг байдал, хэмжээ хоёрыг хоёуланг нь харах журамтай байсан юмны үүлдэрлэг байдлыг нь авч чулуудаад ганцхан хэмжээсээр оруулчихсан. Энийгээ оносон гэж ойлгоод байх шиг байна. Өнгөрсөн жил бүгдээрээ баяр наадам хийгээгүй улс шүү. Засгийн газрын шийдвэрээр нэг хэдэн аймагт бүсийн наадам зохион байгуулсан. Тэгэхээр энэ чинь бол нэлээн явдал үүсгээд байгаа заалт шүү.

Тийм учраас одоо энэ хуулийг гаргах гэж байгаа бол дагуул тогтоол гаргаж, тэр журам нь дотроос авагдсан зүйлүүдийг яаж авч үзэх юм бэ гэдэг юмыг эргэж ярихаас өөр арга байхгүй. Авч үзэхээс өөр арга байхгүй. Энэ бол явж явж энэ Монголын ард түмний, тэр тусмаа бараг 800 гаруй жилийн түүхтэй адууных нь өв соёл, байгаль цаг уур бүх юмандаа дасан зохицсон тэсвэрт адууных нь гене фонд алдагдах гэж байгаа үйл явц шүү. Зүгээр уяачид, үүлдэр сайтай адуутай улсуудын асуудал биш ээ. Энэ бол Монголын ард түмний асуудал. Би ч гэсэн нэг жоохон морь уядаг юм. Надад ганц нэг эрлийн залуу бий. Тэрийг монгол адуутай уралдуулах гэж ийш тийш нь хөтөлж явах сонирхол надад даанч алга. Уралддаг тийм тусгайлан заасан стандарттай газар байвал тэнд нь уралдаж болно. Тэгэхгүй бол илүү дутуу юм ярьж, энэ тэнд үймүүлж явах шаардлагагүй. Тийм учраас Монголынхоо ард түмэн энэ өв соёлынхоо юмыг онцгойлон бодож энэ асуудлыг онцгойлон авч үзэх ёстой. Энэ талаасаа завсрын хугацааны гэж яригдаад байгаа тэр зохицуулалтыг яаж хүндэтгэн.

**Т.Аюурсайхан:** Улсын Их Хурлын гишүүн Нанзадын Наранбаатар үг хэлнэ.

**Н.Наранбаатар:** Би нэг асуултад нэг юм асуух гэж байгаа мартчихсан байна, одоо тэрийгээ асуучихъя гэж бодсон юм. Өнгөрсөн жилийн Хүй долоон худагт болсон бөхийн барилдааны цолыг ер нь яая гэсэн бодолтой байгаа юм бол? Маш олон бөхчүүд бас санал хүсэлт тавиад байгаа юм. Энийг нэг удаагийн хууль ч юм уу, эндээс тусад нь юм уу, хамтруулаад оруулах гаргалгаа байхгүй болов уу гэсэн нэг ийм асуулт байгаад байгаа юм.

**Т.Аюурсайхан:** Гишүүд үг хэлж байгаа. Асуултаа хариулт аваад дууссан байгаа. Наранбаатар гишүүнд та бүхэн ажил хэргийн шугамаар тайлбараа өгчхөөрэй.

Гишүүдээ танхимдаа цуглая. Одоо санал хураалт явуулна.

**Г.Занданшатар:** Үгээ тасалсан юм байна. Хурал даргалагч Аюурсайхан дарга үг тасаллаа гээд алга цохисон юм байна. Тийм учраас гишүүд үг хэлж дууссан байна.

Одоо Байнгын хорооны саналаар Үндэсний их баяр наадмын тухай хуулийн шинэчилсэн найруулгын төсөл болон хамт өргөн мэдүүлсэн Үндэсний их баяр наадмын тухай хууль хүчингүй болсонд тооцох тухай, Нийтээр тэмдэглэх баярын болон тэмдэглэлт өдрүүдийн тухай хуульд нэмэлт оруулах тухай, Биеийн тамир, спортын тухай хуульд нэмэлт, өөрчлөлт оруулах тухай, Зөрчлийн тухай хуульд нэмэлт оруулах тухай, Зөрчил шалган шийдвэрлэх тухай хуульд нэмэлт оруулах тухай, Хүүхдийн эрхийн тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна. Туршилтын санал.

Одоо санал хураалт явуулна.

Байнгын хорооны саналаар Үндэсний их баяр наадмын тухай хуулийн шинэчилсэн найруулгын төсөл болон хамт өргөн мэдүүлсэн, түрүүн нэр дурдсан хуулиудыг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя.

27 гишүүн дэмжиж, 60 хувийн саналаар санал дэмжигдлээ.

Төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэхийг дэмжсэнд тооцсон анхны хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлж байна.

Дараагийн асуудалд орно. Одоо 14 цагийн мэдээлэл сонсоно.

Улсын Их Хурлын чуулганы хуралдааны дэгийн тухай хуулийн дагуу үдээс хойших нэгдсэн хуралдаанаар тав дахь өдрийн 14 цагаас Ерөнхий сайдын мэдээлэл сонсоно.

**Долоо.Хувийн эрх зүйн шинэтгэлийн бодлогыг хэрэгжүүлэх үйл ажиллагааны талаар**

Хувийн эрх зүйн шинэтгэлийн бодлогыг хэрэгжүүлэх үйл ажиллагааны талаар Хууль зүй, дотоод хэргийн сайд Хишгээгийн Нямбаатар мэдээлэл хийнэ. Нямбаатар сайдыг индэрт урьж байна.

**Х.Нямбаатар:** Улсын Их Хурлын дарга, эрхэм гишүүд ээ,

Монгол Улсын Их Хурлаас Засгийн газрын 2020-2024 оны үйл ажиллагааны хөтөлбөр, Монгол Улсын хууль тогтоомжийг 2024 он хүртэл боловсронгуй болгох үндсэн чиглэл, шинэ сэргэлтийн бодлого зэрэг бодлогын баримт бичигт Монгол Улсын Засгийн газар хувийн эрх зүйн шинэтгэлийн бодлогыг хэрэгжүүлэх талаар зорилт, арга хэмжээг тусгасан. Үүний дагуу Засгийн газраас хувийн эрх зүйн шинэтгэлийн бодлогыг дараах гурван чиглэлд хэрэгжүүлэхээр төлөвлөн ажиллаад байна.

Нэгд, хувийн эрх зүйн хууль тогтоомжийг боловсронгуй болгох; хоёрт, хууль хэрэглээний нэгдмэл байдлыг хангах, хуулийн тайлбарыг сайжруулах, иргэний хэргийн шүүхийн шүүгч, хууль судлаачдыг үе шаттайгаар мэргэшүүлэх, хувийн эрх зүйн мэргэшсэн хуульчдыг бэлтгэх хуулийн сургуулийн сургалт, хөтөлбөрийг боловсронгуй болгох; гуравт, олон улсын хувийн эрх зүйн асуудлаар олон улсын байгууллага, бусад улстай хамтран хамтын ажиллагааг сайжруулах гэсэн ийм гурван чиглэлээр ажиллаж байна.

Нэг дэх чиглэлийн хүрээнд хууль тогтоомжийн шинэтгэлийг боловсронгуй болгох шинэтгэлийн бодлогын хүрээнд Монгол Улс зах зээлийн эдийн засагт шилжсэнээс хойш хийгдсэн эрх зүйн хамгийн том шинэчлэл нь 2002 оны Иргэний хууль гэж хэлж болно. Иргэний хууль батлагдсантай холбогдуулан тухайн үед цаг үед үйлчилж байсан хуулиудыг уялдуулан шинэчилсэн боловч зарим хуулиудыг уг хуулийн суурь үзэл баримтлалтай уялдуулан шинэчлэх ажлыг өнөөдрийг хүртэл хийж хэрэгжүүлээгүй байна. Мөн эдийн засаг, бизнесийн хөгжил, технологийн үсрэнгүй дэвшил, нийгмийн хэрэгцээ шаардлагын дагуу хувийн эрх зүйн шинэтгэлийн бодлого боловсруулж, хэрэгжүүлэх шаардлага урган гарч байна.

Монгол Улсын Засгийн газар дээр дурдсан бодлогын баримт бичигт тусгасан зорилт, арга хэмжээг хэрэгжүүлэх үүднээс хувийн эрх зүйн шинэтгэлийн бодлогын хүрээнд оюуны өмчийн болон цахим багц хуулийг шинэчлэн боловсруулж Улсын Их Хурлаар батлуулсан бөгөөд цаашид дараах хуулийг боловсронгуй болгох замаар хувийн эрх зүйн шинэтгэлийг үргэлжлүүлэхээр ажиллаж байна. Улсын Их Хуралд өргөн мэдүүлсэн төслүүд гадаад гадаадын зарим улс орнууд КОВИД-19 цар тахлын улмаас түр хугацаанд хэрэгжих болон шаардлагатай эрх зүйн зохицуулалтыг бий болгоод байгаа бөгөөд тухайлбал, цар тахлын улмаас үйл ажиллагаа нь доголдсон аж ахуйн нэгжид дампуурлын хэрэг үүсгэх хугацааг сунгахаар заасан байна.

Түүнчлэн ХБНГУ, Нидерланд, Унгар зэрэг улсуудад төлбөрийн чадваргүйдлээс урьдчилан сэргийлэх зорилгоор аж ахуйн нэгжид бүтцийн өөрчлөлтийн үйл ажиллагаа явуулах эрх зүйн орчныг бүрдүүлээд байна. Шүүхийн ерөнхий зөвлөлөөс авсан мэдээллээр Монгол Улс шүүхээр 2004-2021 оны хооронд буюу 18 жилийн хугацаанд нийт 268 дампуурлын хэрэг шийдвэрлэгдсэнээс КОВИД цар тахал гарснаас хойш 2020 онд 15, 2021 онд 5 хэрэг шийдвэрлэсэн байна. Иймд Дампуурлын тухай хуулийн шинэчилсэн найруулга буюу төлбөрийн чадваргүйдлийн тухай хуулийн төслийг боловсруулж, Улсын Их Хуралд өргөн мэдүүлээд байна.

Хуулийн төслөөр төлбөрийн чадваргүйд эрх зүйн орчныг олон улсын жишигт нийцүүлж, төлбөрийн чадваргүйдлээс урьдчилан сэргийлэх, бүтцийн өөрчлөлтийн ажиллагаа буюу хуулийн этгээдийн үйл ажиллагааг сэргээх, дампуурахаас урьдчилан сэргийлэхтэй холбоотой ажиллагааны талаар шинэлэг зохицуулалтыг тусгасан болно. Төлбөрийн чадваргүй хуулийн этгээдийг дахин хөрөнгөжүүлэх татан буулгах, хуулийн этгээд болон иргэн, хөрөнгө оруулагчийн хооронд өрийн сүлжээ, дарамт үүсгэх явдлыг хязгаарлах, санхүү, зах зээлийн харилцааны ил тод байдлыг хангах, бизнесийн эрхлэлтийг дэмжих нөхцөлийг бүрдүүлэх юм.

Хоёрдугаарт, барьцаалан зээлдүүлэх газар, иргэнээс олгох зээлийн үйл ажиллагааг бүртгэлтэй, хяналттай болгох, мөнгө хүүлэлтийг тодорхой эрх зүйн зохицуулалтыг бий болгох зорилгоор энэ хуулийн төслийг өргөн барьсан. Мөн Иргэний хуульд заасан нэг удаагийн шинжтэй иргэд хоорондын зээлийн гэрээнээс ялгах, бизнес төв консомер буюу консомер төв, консомер зарчимд үндэслэн мөнгөн зээлийн үйл ажиллагааг зохицуулах тухай хуулийн төслийг Улсын Их Хуралд өргөн мэдүүлээд байна.

Дараагийн хувийн эрх зүйн чиглэлээр өргөн барьсан хуулийн төсөл бол Төрийн өмчит аж ахуйн нэгжүүдийн үр ашиг, засаглалыг сайжруулах зорилгоор Төрийн болон орон нутгийн өмчит компанийн тухай хуулийн төслийг өргөн мэдүүлээд байна. Түүнчлэн төрийн болон орон нутгийн өмчит компанийн удирдлагын багийг мэргэжлийн, чадварлаг, хараат бус, хөндлөнгийн хяналттай гишүүдээс бүрдүүлэх, сонгон шалгаруулах, тэдгээрийн эдлэх эрх, үүрэг, хариуцлага, үйл ажиллагааны чиглэл, тайлагнал, ил тод байдлын механизмыг бүрдүүлэхээр бас энэ хуулийн төслөөр зорьсон.

Цаашид бид нар Засгийн газрын зүгээс Улсын Их Хуралд өргөн мэдүүлэхээр бэлтгэж байгаа хуулийн төслүүд гэвэл Шүүхийн үйлчилгээг иргэд, аж ахуй арилжаа эрхлэгчдэд чирэгдэлгүй, цаг хугацааны хувьд түргэн шуурхай хүргэх, мөнгө санхүүгийн хувьд хэмнэлттэй байх, нөгөөтэйгүүр шүүх талаас иргэдийн хэрэг маргааныг төвөггүй, түргэн шуурхай шийдвэрлэдэг байх зарчмыг хангах, шүүхийн ачааллыг бууруулах. Ингэснээр иргэд болон арилжаа эрхлэгчдийн хэрэг, маргааныг шүүхээр хянан шийдвэрлэх процессыг хөнгөвчлөх шат дамжлагыг багасгах, бага үнийн дүнтэй хэргийг шийдвэрлэдэг онцлогийг харгалзан Иргэний хэрэг шүүхэд хянан шийдвэрлэх тухай хуулийн шинэчилсэн найруулгын төслийг өргөн барихаар бид төлөвлөн ажиллаж байна.

Дэлхийн банкны “Бизнес эрхлэхүй” судалгааны статистикаас үзвэл Монгол Улсын хувьд гэрээнээс үүдэлтэй маргааныг шийдвэрлэх хугацаа, маргааныг шийдвэрлэх зардал, шүүхийн үйл ажиллагааны чанарын индексийн үнэлгээгээр 2020 оны байдлаар 15.6 сая төгрөгийн нэхэмжлэлийн шаардлагыг иргэний маргааныг шүүхэд шийдвэрлэхэд дунджаар 374 хоног, үүнээс 23 орчим хувийг шүүхийн зардалд нь шийдвэрлэж байна. Энэ судалгааны шүүхийн үйл ажиллагааны чанарын индексийн үзүүлэлтээр 18 онооноос 5.5 оноо авсан нь туйлын хангалтгүй байгаа юм.

Цаашид бид нар бага үнийн дүнтэй хэрэг маргааны үнийн дүнг улс орнууд харилцан адилгүй тогтоож байгаа бөгөөд манай улсын хувьд бага үнийн дүнтэй нэхэмжлэлийг 10 хүртэлх сая төгрөгийн үнийн дүнтэй нэхэмжлэл гэж тооцож үзвэл нийт үнийн хэрэг маргааны 33 хувь нь бага үнийн дүнтэй хэргийг шийдвэрлэхэд зарцуулагдаж байна. Энэ жишгээр явбал бид нар “Бизнес эрхлэхүй” индексийнхээ чанарын үзүүлэлтийг өсгөхөөргүй байгаа. Ийм учраас бага үнийн дүнтэй маргааныг шийдвэрлэдэг процессыг хялбаршуулахаар бид нар оруулж ирж байгаа.

Хоёрдугаарт, Иргэний болон захиргааны шийдвэр гүйцэтгэлийн ажиллагаа хангалтгүй байгаа. Өөрөөр хэлбэл, энд бид тогтолцооных нь хувьд шинэчлэх шаардлагатай гэж үзэж байгаа. Ийм учраас Шүүхийн шийдвэр гүйцэтгэх тухай хуульд бас өөрчлөлт оруулахаар төлөвлөж байгаа гэдгийг хэлье.

Дараагийн дугаарт гэр бүлийн эрх зүйд гэр бүлийн хөрөнгийн болон гэрлэгчдийн дундаа хэсгээр өмчлөх, эсхүл хамтран өмчлөх эд хөрөнгийн эрхийн зохицуулалтыг тодотгож нарийвчлах. Түүнчлэн хүйс солиулах асуудал гэрлэлтэд ямар үр дагавар үүсгэх, тээгч эхээр хүүхэд тээлгэх, зохиомлоор үр суулгах болон гэр бүл, өв залгамжлалыг тодорхой болгох зорилгоор Гэр бүлийн тухай хуулийн шинэчилсэн найруулгыг өргөн барихаар төлөвлөн ажиллаж байна. Мөн хөрөнгө оруулалтын таатай орчныг бүрдүүлэх зорилгоор Гадаадын хөрөнгө оруулалтын тухай хуулийн эрх зүйн орчныг боловсронгуй болгохоор хуулийн төсөл боловсруулах ажил хийгдэж байгаа. Удахгүй Засгийн газрын хуралдаанаар хэлэлцүүлж Их Хуралд өргөн барихаар төлөвлөж байна. Мөн цаашлаад боловсруулалтын шатанд байгаа хуулийн төслүүдийн талаар товчхон мэдээлэл өгье.

Би түрүүн дурдсан Монгол Улсад бизнес эрхлэхэд таатай орчин бүрдүүлсэн эсэх талаарх Дэлхийн банкны “Бизнес эрхлэхүй” судалгааны статистикийг гол баримжаа болгож харвал 2010-2020 он хүртэлх арван жилийн хугацаанд Монгол Улс 59.9 онооноос 67.8 оноо болж өссөн үзүүлэлттэй байгаа бол тус судалгааны нэг шалгуур үзүүлэлт болох гэрээний хэрэгжилтийг хангах үзүүлэлтийн хувьд 2014-2013  онд 71.8, 2014-2015 онд 70.2, 2016-2018 онд 58.5, 2019-2021 онд 61.4 болж ерөнхийдөө буурсан үзүүлэлттэй байна.

Монгол Улсад худалдаа, арилжаатай холбоотой харилцааг Иргэний хууль, тусгайлсан хуулиуд Компанийн хууль, Нөхөрлөлийн тухай хууль, Өрсөлдөөний тухай хууль, Хэрэглэгчийн эрхийг хамгаалах тухай хууль, Даатгалын тухай хууль, Банк эрх бүхий хуулийн этгээдийн мөнгөн хадгаламж, төлбөр тооцоо, зээлийн үйл ажиллагааны тухай, Банк бус санхүүгийн үйл ажиллагааны тухай, Санхүүгийн түрээсийн тухай гэх мэт хуулиудаар зохицуулж байгаа боловч аж ахуй эрхлэгч хоорондын харилцааг цогц байдлаар нь зохицуулсан эрх зүйн тогтолцоо байхгүй байна. Өөрөөр хэлбэл, Иргэний хуульд аж ахуй эрхлэгч болон бизнес эрхлэгч хоорондын, эсхүл иргэд хоорондын харилцааг илүүтэйгээр зохицуулсан аж ахуй эрхлэгчдийн хооронд үүсэх бизнесийн онцлог харилцааг зохицуулсан хэм хэмжээг эдийн засгийн агуулгаар баяжуулж тодорхойлох шаардлагатай байна.

Ийм зах зээлийн суурь хуулиудад уг харилцаанд оролцогчдын, ялангуяа бизнес эрхлэгчдийн хоорондын чөлөөт байдал, тэгш байдлыг хуулиар тогтоох шаардлага байгаа. Ийм учраас Хууль зүй, дотоод хэргийн яам, арилжааны тухай хуулийн боловсруулах ажил хийгдэж байгаа. Арилжааны тухай хуулиар бизнес төв бизнес буюу бизнес өөр хоорондын харилцааг зохицуулсан ийм төрөл харилцааг зохицуулахаар бид нар бас зорьж байгаа.

Мөн бизнестэй харилцах иргэн хоорондын харилцаа буюу хэрэглэгч, бизнес хоёрын хоорондын харилцааг зохицуулах зорилгоор хэрэглэгчийн гэрээний эрх зүйн зохицуулалтыг оруулж ирэхээр бас төслийн боловсруулах ажил үндсэндээ дуусах шатандаа ороод явж байгаа. Ингээд иргэд хоорондын харилцаа буюу иргэд хоорондын бизнесийн харилцааг иргэн төв, иргэн гэдэг хоорондын харилцааг Иргэний хуулиараа зохицуулъя, бизнес төв, бизнес харилцааг Арилжааны хуулиар зохицуулъя, иргэн, бизнес хоорондын харилцааг хэрэглэгчийн гэрээний харилцаагаар зохицуулж явъя гэсэн ийм агуулгаар суурь зохицуулалтад өөрчлөлт оруулахаар судалгааны ажлууд хийгдээд дуусаж байгаа.

Шүүхийн ачааллыг бууруулах зорилгоор түрүүн хэлсэн, бага үнийн дүнтэй хэрэг маргааныг шийдвэрлэдэг процессын харилцааг хялбаршуулъя. Дээр нь заавал маргаан болгоныг шүүхээр оруулалгүй, шүүхийн бус журмаар эвлэрүүлэн зуучилдаг энэ харилцааг бас хуульчлан зохицуулж оруулж ирье гэсэн ийм төслүүд боловсрогдсон гэдгийг та бүхэнд хэлье.

Эцэст нь хэлэхэд, бид нар эдийн засгийн агуулгаа нэмэгдүүлэхийн тулд Казиногийн хууль, Морин бооцоот уралдааны тухай хууль, Төлбөрт тоглоомын тухай хуулийн төслийг ирэх долоо хоногт Засгийн газраас яамдуудаас санал авч Засгийн газрын хуралдаанаар хэлэлцүүлгийн бэлтгэл ажлыг хийж байгаа гэдгийг хэлье. Эдгээр хуулиуд орж ирснээрээ манай эдийн засгийн өнгө солонгорох нэг ийм боломж нөхцөл бүрдэнэ гэж бас урьдчилсан байдлаар судалж байгаа.

Хоёр дахь том агуулгын хувьд бол хууль хэрэглээний нэгдмэл байдлыг хангах үүднээс хуулийн тайлбарыг сайжруулах, иргэний хэргийн шүүгч, хуульч, судлаачдыг үе шаттай мэргэшүүлэх, хувийн эрх зүйн мэргэшсэн хуульчдыг бэлтгэх, хуулийн сургуулийн сургалт, сургалтын хөтөлбөрийг боловсронгуй болгох чиглэлээр тодорхой ажлууд хийгдэж байгаа. Тухайлах юм бол Улсын Их Хурлын гишүүн Баттөмөрийн Энхбаяр гишүүний ахалж ажиллаж байгаа хуулийн төсөл дээр бид нар бас маш тодорхой зохицуулалтыг оруулж ирсэн. Өөрөөр хэлбэл, хуульч бэлтгэж байгаа их, дээд сургуулиуд сургалтын хөтөлбөр, агуулгынхаа 30-аас доошгүй хувийг хувийн эрх зүйн чиглэлээр кредит цуглуулсан байхыг энэ хуулиараа шаардлага тавьж байгаа. Ингээд ирэхээр бид нар цаашид хувийн эрх зүйн салбарын хуульчдыг их, дээд сургуулиуд нь бэлддэг энэ стандарт руу илүү их явж байгаа гэдгийг хэлье.

Саяхан та бид бүгдийн хамтдаа баталсан Шүүхийн тухай хуулиар Улсын дээд шүүхийн норматив тайлбар гаргах энэ эрх зүйн орчныг бий болгож өгсөн. Өөрөөр хэлбэл, Улсын дээд шүүхээр болон бүх шатны шүүхээр шийдэгдсэн тодорхой кэйст үндэслэж байж иргэний эрх зүй дэх тайлбарыг илүү өргөтгөн, хууль хэрэглээний зөв тайлбарууд гаргах энэ эрх зүйн орчныг бүрдүүлж өгсөн. Сүүлийн үед Дээд шүүхийн нийт шүүгчдийн хуралдаанаар кэйс тайлбарууд бас ар араасаа гарч ирж байгаа. Ингээд кэйс тайлбарууд хэдий чинээ олон гарч ирнэ, төдий чинээ эрх зүйн маргаан эцэслэн шийдэгдэх, олон дахин тухайн асуудлыг шүүхээр шийдээд байхгүй байх энэ боломж нөхцөлүүд бүрдэж байгаа.

Бид цаашид иргэний эрх зүйн шүүгчдийг, хууль эрх зүйн шүүгчдийг бэлтгэх, хувийн эрх зүйн хуульчдыг бэлтгэх тал дээр илүү их бодлого барьж ажиллаж байгаа. ОХУ-ын Үндсэн хуулийн цэцийн даргаар ажиллаж байсан бас нэг судлаач хүний үгийг би бас энд хэлэхийг хүсэж байгаа. Аливаа улсын эдийн засаг хөгжиж тэлэхэд хамгийн чухал зүйл бол хуульчид, тэр дундаа хувийн эрх зүйн салбарын хуульчид, тийм учраас манай улсад дотооддоо бэлдэж байгаа энэ хуульчид бол өнөөдөр эрх зүйн хөгжлийнхөө эдийн засгийнхаа хөгжлийн тэр үе шаттай, хурдацтай нийцэхгүй байна гэдэг ийм зүйлийг бас эрдэм шинжилгээний сэтгүүл дээр хэвлүүлсэн байсан. Тэгэхээр цаашид бид нар хувийн эрх зүйн салбарын хуульчдыг олноор нь бэлдэж гаргах шаардлагууд байгаа.

Үүнийг зөвхөн дотооддоо бэлтгэхийн сацуу Засгийн газрын тэтгэлгээр болон бусад байдлаар гадаадад сургаж байгаа хуульчдынхаа тоо дотроо хувийн эрх зүйн салбарын хуульчдыг илүү их мэргэшүүлэх шаардлагууд байгаа гэдгийг бас энэ дашрамд хэлье. Тэгээд бид нар энэ чиглэлээр “Эрх зүйн шинэтгэл 2” гэдэг бодлогын баримт бичгийг боловсруулж байгаа. Энэ бодлогын баримт бичигтээ эрх зүйн шинэтгэл бол боловсон хүчнийхээ шинэтгэлтэй хамтдаа явах ёстой гэдэг ийм хөтөлбөр, зарчмыг дэвшүүлж байгаа гэдгийг та бүхэнд хэлье. Хувийн эрх зүйн салбарын гурав дахь том чиглэл бол олон улсын хувийн эрх зүйн асуудлаар олон улсын байгууллага, бусад улстай хамтын ажиллагаагаа сайжруулах шаардлагатай байгаа. Ингээд Монгол Улс олон улсын хувийн эрх зүйд хамаарах Монгол Улсын нэгдэн орсон олон улсын гэрээ, конвенцын хэрэгжилтийн явцын талаар нэгдсэн тайлбар, тайлан гаргаж, цаашид голлон анхаарах, салбар, гэрээ конвенцыг тодорхойлох, үүнтэй уялдуулан хэрэгжүүлэх шаардлагатай арга хэмжээний төлөвлөгөөг боловсруулан ажиллаж байгаа гэдгээр товч мэдээллээ ингээд дуусгая. Тэгээд та бүхний асуултад хариулъя.

**Г.Занданшатар:** Мэдээлэлтэй холбогдуулж цөөнхийг төлөөлж Улсын Их Хурлын гишүүн, Улсын Их Хурал дахь Ардчилсан намын бүлгийн дарга Дашдондогийн Ганбат үг хэлнэ. Индэрт урьж байна.

**Д.Ганбат:** Улсын Их Хурлын дарга, эрхэм гишүүд ээ,

Хувийн эрх зүйн салбарт 2002 оны Иргэний хуулиас хойш дорвитой шинэчлэл хийгдээгүй. Нийгэм, эдийн засгийн харилцаанд хуулийн саад тээг болж буй байдлыг Монгол Улсын Засгийн газар анхааралдаа авч, холбогдох арга хэмжээ авч эхэлж байгаа нь сайшаалтай байна. Гэвч харин бодит байдал дээр хувийн хэвшилд үзүүлэх төрийн дарамт улам бүр нэмэгдэж, КОВИД, дайны хямралд өртөн улам бүр эмзэг болж буй хувийн секторыг нь дэмжих бодлого одоо ч хэрэгжихгүй байгаа нь харамсалтай байна. Монгол Улсын Засгийн газрын 2020-2024 оны үйл ажиллагааны хөтөлбөр, Монгол Улсын хууль тогтоомжийг 2024 он хүртэл боловсронгуй болгох үндсэн чиглэл, Шинэ сэргэлтийн бодлого зэрэг баримт бичигт тусгасан арга хэмжээний хүрээнд хувийн эрх зүйн шинэтгэлийг хэрэгжүүлэх бодлогыг тодорхойлжээ.

Уг бодлогын хүрээнд Дампуурлын хуулийг шинэчилсэн шинэчлэн найруулсан Төлбөрийн чадваргүйдлийн тухай хууль, Барьцаалан зээлдүүлэх газар, Иргэнээс олгох зээлийн үйл ажиллагааг бүртгэл, хяналттай болгож, мөнгө хүүлэлтийг тодорхойлох, эрх зүйн зохицуулалтыг боловсронгуй болгох хуулийн төслүүдийг Улсын Их Хуралд өргөн мэдүүлжээ. Өргөн барьсан хуулийн төслүүдээс харахад хувийн хэвшлийн хөгжлийг хангах, дэмжлэг үзүүлж эдийн засгийн хямралыг даван туулахын эсрэг авч буй арга хэмжээ гэж дүгнэж болохоор байна. Монгол Улсын эдийн засаг агшиж үнэ өссөн, макро эдийн засгийн давхардсан, хямралт нөхцөл байдлын энэ цаг үед хувийн хэвшлээ татварын уян хатан бодлого, зээл тусламжаар дэмжих ёстой байтал дампуурлын асуудлыг нарийвчлан зохицуулна, иргэдийн мөнгө хүүлэх ажиллагаанд тавих хяналт чангаруулна гэсэн бодлого ярих нь цагаа олоогүй хэрэг гэж үзэж байна.

Засгийн газрын түвшинд хэлэлцүүлэхээр бэлтгэж байгаа хуулийн төслүүдийн талаар Монгол Улсын Ерөнхий сайдын мэдээлэлд нэлээдгүй олон асуудал дурдагдаж байна. Эдгээр ажлуудыг аль болохоор цаг алдалгүй шийдвэрлэх нь чухал байна. Монгол Улсын Засгийн газрын 2020-2024 оны үйл ажиллагааны хөтөлбөр, тухайлбал, Засгийн газрын үйл ажиллагааны хөтөлбөрийн 3.1.13-т бизнесийн шударга өрсөлдөөнийг дэмжсэн хэрэглэгчийн эрх ашгийг хамгаалсан шинэчлэлийн бодлого хэрэгжүүлнэ. 3.1.14-т эдийн засгийн тэргүүлэх чиглэлийг дэмжсэн бодлого, хууль эрх зүйн орчныг тодорхой болгоно гэснийг цаг алдахгүй хөтөлбөрт бус бодлогын баримт бичгүүдэд заасан хугацаанд нь багтааж хэрэгжүүлэхийн тулд холбогдох хууль тогтоомжийн төслийг яаралтай өргөн барих, Монгол Улсын хууль тогтоомжийг 2024  он хүртэл боловсронгуй болгох үндсэн чиглэлийн 38-д Гадаад худалдааны тухай хуулийг мөн өргөн барих асуудал зүй ёсоор тавигдаж байна.

Хувийн эрх зүйн салбарын суурь харилцааг зохицуулсан Компанийн тухай хуулийг шинэчлэн найруулахгүйгээр дампуурлын эрх зүйн зохицуулалтыг боловсронгуй болгох талаар ярих боломжгүй юм. Гэтэл Компанийн тухай хууль боловсруулалтын шатанд Төрийн болон орон нутгийн өмчит компанийн тухай хууль, Засгийн газрын хуралдаанаар хэлэлцүүлэхээр бэлтгэгдэх шатанд, Дампуурлын тухай хууль Улсын Их Хуралд өргөн баригдсан байгааг анхаарч эдгээр хуулиудын төслийг зэрэг хэлэлцэн шийдвэрлэх нь зүйтэй болов уу. Монгол Улсад бодлогын бичиг баримт багадаагүй ээ.

Монгол Улсын Ерөнхий сайдын мэдээлэлд дурдсан олон асуудлууд аль хэдийн Монгол Улсын Засгийн газрын 2020-2024 оны үйл ажиллагааны хөтөлбөр, Монгол Улсын хууль тогтоомжийг 2024 он хүртэл боловсронгуй болгох үндсэн чиглэлд аль хэдийнээ тусгагдсан, заримынх нь хэрэгжих бэлэн болох хууль болон батлагдсан байх хугацаа нэгэнт болсныг анхаарна уу.

Одоо Засгийн газрын түвшинд хэлэлцэгдэж байгаа хуулиуд нь 2021 оны Улсын Их Хуралд өргөн мэдүүлсэн байх ёстой төслүүд байсныг сануулъя. Анхаарал тавьсанд баярлалаа.

**Г.Занданшатар:** Ажлын хэсгийн гишүүдийн нэрсийг танилцуулъя. Хууль зүй, дотоод хэргийн сайд Хишгээгийн Нямбаатар, Хууль зүй, дотоод хэргийн дэд сайд Баярсайханы Солонго, Хууль зүй, дотоод хэргийн яамны Төрийн нарийн бичгийн дарга Пүрэвжавын Сайнзориг, Хууль зүй, дотоод хэргийн яамны Хууль зүйн бодлогын газрын дарга Дорждэрэмийн Цолмон, Хууль зүй, дотоод хэргийн яамны Хууль зүйн бодлогын газрын шинжээч Мөнхгэрэлийн Цолмон, Хууль зүй, дотоод хэргийн яамны Хууль зүйн бодлогын газрын мэргэжилтэн Лувсанцэрэнгийн Пүрэвсүрэн, Хувийн эрх зүйн шинэтгэлийн бодлогын хүрээнд боловсруулж байгаа хуулийн төслийн ажлын хэсгийн зөвлөх Нямсамбуугийн Норовсамбуу нар байна.

Мэдээлэлтэй холбогдуулж цөөнхийг төлөөлж Хууль зүй, дотоод хэргийн сайд болон ажлын хэсгээс асуулт асуух цөөнхийн гишүүд. Асуулт асууж, үг хэлэх гишүүн Цэвэгдоржийн Туваан гишүүнээр тасаллаа. Салдангийн Одонтуяа гишүүн.

**С.Одонтуяа:** Нямбаатар сайд аа, та хариулах уу? Би асууя. Дөрвөн асуулт байна. Монгол Улсад бичиг баримтууд бол хангалттай сайн байна л даа, тэрийг ч ингэж дэмжинэ, энийг ингэнэ гэсэн. Тэгэхээр би бичиг баримтаас гадна яг бодитойгоор яаж дэмжиж байна вэ гэдэг дээр дөрвөн асуулт асуух гэсэн юм.

Нэгдүгээрт, өнөөдөр КОВИД-оос болоод төлбөрийн чадваргүй болсон аж ахуйн нэгжүүд, иргэд маш их нэмэгдсэн байна. Тэгээд харамсалтай нь сүүлийн үед сошиал харж байхад амиа хорлож байгаа хүмүүсийн дийлэнх нь дандаа л өртэй, зээлтэй, төлбөрийн чадваргүй болсон гээд ийм харамсалтай мэдээнүүд хөврөөд байгаа юм. Тэгэхээр тухайн үедээ энэ хүмүүс бол ажил олгогчид байсан, тухайн үедээ энэ хүмүүс татвар төлөгчид байсан. Тэгэхээр одоо энэ өрийн сүлжээнд орчихсон, энэ төлбөрийн чадваргүй болчихсон хүмүүс дээр хамгаалах эдийн засгийн яг ямар бодлого, механизмыг хэрэглэх гэж байгаа вэ гэж асуух гэсэн юм. Өөрөөр хэлбэл хамгаалалт, зохицуулалт шүү. Зүгээр жирийн хуулиар бол явахгүй л дээ. Энэ хүмүүс бол үнэхээр өмнө нь үйл ажиллагаа явуулж байгаад л дампуурчихсан иймэрхүү хүмүүс.

Хоёр дахь асуулт бол энэ чанаргүй зээлийг шуурхай, зардал багатай шийдвэрлэнэ гэчихсэн байгаа юм. Энэ заалт яг яаж хэрэгжиж байна вэ?

Гурав дахь асуудал бол энэ бичил бизнесийнхэн сүүлийн үед энэ маш их хандаж байна л даа. Ялангуяа эмэгтэйчүүд, бичил бизнес. Тэгэхээр энэ бичил бизнесийн нэг чухал заалт энд орсон байгаа юм, 23 дугаар тогтоол дээр. Бичил, жижиг, дунд үйлдвэрлэлийн борлуулалтын тогтолцоог кластераар хөгжүүлнэ гээд заачихсан байгаа. Тэгэхээр энэ яг хууль эрх зүйн орчин нь байна уу? Энэ дээр эдийн засгийн яг ямар зохицуулалт байна вэ? Бүр бичил бизнес дээр шүү.

Дөрөв дэх асуулт бол энэ цахим орчинд хийгдсэн гэрээ хэлцлийг шүүхэд нотлох баримтаар тооцох, шүүхийн зарим үйл ажиллагааг цахимжуулж хууль эрх зүйн орчныг боловсронгуй болгоно, ялангуяа хувийн хэвшлийг гэж байгаа. Энэ заалт яг яаж хэрэгжиж байна вэ? Энэ 2020 оны 24 дүгээр тогтоолоор баталсан юм байна.

Сүүлийн асуулт бол энэ гэр бүлийн асуудал дээр энэ дагнасан шүүгч бэлтгэх ийм зүйлүүд яригдаж байна уу? Одоо Гэр бүлийн хууль орж ирэхээр нэлээд дэлгэрэнгүй орж ирэх байх. Тэгэхдээ ер нь л бол судлаачдын яриад байгаа гэр бүлийн дагнасан шүүх энэ чиглэлээр бүр мэргэшсэн ийм шүүгчдийг бэлтгэе, ялангуяа хүүхэд хамгааллын чиглэлээр, хүүхдийн эрхийг хамгаалах чиглэлээр ийм дагнасан байгууллагууд, мэргэшсэн хүмүүс их дутмаг байна гээд байгаа юм л даа. Тэгэхээр энэ таван асуултыг асууя.

**Г.Зандашатар:** Хишгээгийн Нямбаатар сайд, таван асуулт байна.

**Х.Нямбаатар:**Би Одонтуяа гишүүний асуултын сүүлийнхээс нь хариулаадахъя. Гэр бүлийн тухай хуулийн шинэчилсэн найруулгын төсөл манай яаман дээр боловсрогдож байгаа. Энэ бол материаллаг хууль. Бид нар ямар асуудлуудыг Гэр бүлийн хуулиар зохицуулж байгаа вэ гэвэл одоо хүйс солих асуудал сүүлийн үед яригддаг болчихлоо. Дээр нь энэ тээгч эхтэй холбоотой, дундаас нь хүүхэдтэй болох ийм харилцаанууд бий болж байна, өв залгамжлал гэрээслэлтэй холбоотой харилцааг бид нар боловсронгуй болгох ийм харилцаануудыг бид нар нэлээн боловсронгуй зохицуулах зорилгоор Гэр бүлийн хуулийг боловсруулж байгаа. Удахгүй орж ирнэ. Маргаан хянан шийдвэрлэх ажиллагаа бол процессын харилцаа. Тэгэхээр бид нар сая Шүүхийн тухай хуулиа баталчихсан. Шүүхийн тухай хуулиар бид нар маргааны төрөл чиглэлээр дагнасан шүүхүүд байгуулагдах ийм эрх зүйн орчныг бүрдүүлж өгсөн.

Ер нь цаашдаа эдийн засгийн хөгжил, нийгмийн хөгжлөө дагаад бид нар маргааныхаа тодорхой төрөл, чиглэлээр дагнасан ийм шүүхүүдийг байгуулах шаардлагууд бий болж байна. Сүүлийн үед захиргааны хэргийн шүүхээр татварын маргаанаа шийдүүлэхээсээ илүүтэй татварын маргаан таслах комиссоороо буюу яг татварын төрөлжсөн маргааныг ойлгодог ийм экспертүүдээр маргаанаа шийдүүлэх хандлага илүүтэй болж байна. Тэгэхээр цаашид бид нар эрх зүйн хөгжлийнхөө дараагийн үе шатыг тавьж, арилжааны шүүхтэй эхний ээлжид болох зорилт тавьж Хууль зүй, дотоод хэргийн яаман дээр арилжааны шүүхийг байгуулах чиглэлээр судалгааны ажлууд хийгдэж байгаа юм.

Арилжааны шүүхүүд бий болоод ирэхээр гэр бүлийн маргаан шийддэг шүүгч арилжааны маргаан шийддэг шүүгч нар гарцаагүй тусдаа маргааныхаа төрөл чиглэлээр дагнаж мэргэшихээс өөр аргагүй болно. Ингээд энэ чиглэл рүү нь явуулахаар үе шаттай шүүх байгуулах хуульдаа ийм дараалалтай оруулж ирэхээр төлөвлөж байгаа юм. Герман зэрэг эрх зүйн хөгжил өндөр орнуудад бол газрын шүүх, татварын шүүх, нийгмийн даатгалын шүүх, лицензийн шүүх гээд ингээд дагнаад явдаг. Бид нарын 2003 оноос хойш хийсэн нэг том дэвшил буюу энэ өнгөрсөн 19 жилийн хугацаанд бид нар ямар ч байсан захиргааны шүүхтэй болж эрүүгийн шүүхтэй болж, иргэний шүүхтэй болж тодорхой хэмжээнд мэргэшиж байгаа. Одоо тэгвэл бид нарын шүүхийн хөгжлийн дараагийн хоёр дахь үе шат бол арилжааны шүүхээр эхэлье гэсэн ийм төлөвлөлттэй явж байгаа.

Дараагийн юм бол энэ цахим орчинд хийгдсэн гэрээ хэлцлийг шүүхэд нотлох баримт хэрэг хянан шийдвэрлэх ажиллагаанд нотлох баримтаар үнэлдэг ийм эрх зүйн зохицуулалтыг сая Цахимын багц хууль хийхтэй цуг процессын хуулиудаа давхар хөндөөд шийдчихсэн явж байгаа. Цаашид тоон гарын үсэг өнөөдрийн байдлаар 60 мянга гаруй хүмүүст олгогдсон байна. Тоон гарын үсэг олгогдоод ирэхээр нотариатаар заавал гэрээ хийлгүйгээр цахим орчинд тоон гарын үсгээр гэрээ хийснийг нотариатаар гэрээ хийсэнтэй адилтгаж үзэх ийм эрх зүйн орчин үндсэндээ бүрдэж байгаа. Энэ чиглэлээр бид нар дэвшил гарч байгаа.

Дээр нь хэрэг хянан шийдвэрлэх ажиллагаанд оролцдог мөрдөгч болон бусад шүүгч, прокурор заавал улсын бүртгэл болон холбогдох төрийн байгууллагаас хэрэг хянан шийдвэрлэх ажиллагааны явцад нотлох баримт цуглуулахаа больё, тухайн мөрдөх албаны итгэмжлэгдсэн ахлах нь юм уу, нэг хүн нь өөрийнхөө тоон гарын үсгээр мэдээллийн нэгдсэн санд нэвтэрч ороод тодорхой мэдээллүүдийг pdf хэлбэрээр татаж аваад түүнийгээ хэрэгт хавсаргаад явдаг ийм процессыг бид нар бий болгоод явж байгаа гэдгийг хэлье.

Бичил бизнестэй холбоотой энэ бол бид нар бид чинь л бизнесийн эрх зүйн орчныг л боловсронгуй болохоос биш би энийг Сангийн сайдын өмнөөс юм уу, Монголбанкны Ерөнхийлөгчийн өмнөөс хариуламгүй зарим асуултууд байх шиг байна. Тухайлах юм бол чанаргүй зээл, түүнийг яах вэ гээд. Бид нар бол шүүхэд үүссэн маргааныг л богино шуурхай шийддэг болъё. Бага үнийн дүнтэй хэрэг маргааныг заавал нөгөө бос, суу гэдэг том шүүхийн процессоор биш, чи зээл авсан уу, авсан зээлийг 10 сая төгрөгөөс доошгүй маргааныг оруулж ирье гэсэн. Тэгээд Сайнзориг нэмээд хариулчих.

**Г.Занданшатар:** 83, Сайнзориг нэмж хариулъя.

**П.Сайнзориг:**Одонтуяа гишүүний асуултад нэмж хариулъя. Сайд бас ер нь ихэнхийг нь хариулаад явчихлаа. Чанаргүй зээлтэй холбоотойгоор мэдээж Улсын Их Хурлаас баталсан тэр тогтоолыг хэрэгжүүлэх ажлууд бол Засгийн газар болон Монголбанк, Санхүүгийн зохицуулах хороо, ер нь бол төрийн бүх байгууллагуудын хамтын үйл ажиллагаа байж байгаа. Энд бол ялангуяа бас шүүх эрх мэдлийн байгууллагын оролцоо, чиг үүрэг бас чухал байгаад байгаа юм. Тэгэхээр энэ чанаргүй зээлтэй холбоотойгоор бас нэг яригдаж байгаа асуудал юу вэ гэхээр зээлийн гэрээтэй холбоотой гарсан маргааныг шүүхээр түргэн шуурхай, зардал багатай шийдэх л энэ үе шатыг бий болгоод өгөөч ээ. Гарсан шийдвэр нь хэрэгждэг байх нөхцөлийн асуудал бас яригдаад байгаа юм. Тэгэхээр бид хэд энэ дээр бол Иргэний хэрэг шүүхэд хянан шийдвэрлэх тухай хууль, Иргэний болон захиргааны шүүхийн шийдвэр гүйцэтгэлийг бид нар бүр нэлээн задалж хуулийг өргөжүүлж бичихээсээ гадна удирдлага зохион байгуулалтын хувьд Засгийн газартай байх нь оновчтой юу, үгүй юу, цаашдаа шүүх эрх мэдлийн байгууллагад өгөх үү, үгүй юу гэдэг асуудлыг бас шийдүүлэхээр намар 9 сард яг энэ хуулиудаар цогцоор нь бүлэг хуулиудыг бас өргөн барихаар бэлтгэл ажлыг бас хангаж байгаа. Ингэж чадах юм бол бид нар бас олон зүйлүүд дээр бас дэвшил авчирна.

Хоёрдугаарт, өнөөдөр 200 мянга гаруй хуулийн этгээд байна. Эдгээрийн бизнес эрхлэх орчин дээр бол зайлшгүй нэг үндсэн элемент нь энэ төлбөрийн чадваргүй дампуурлын эрх зүйн харилцаа. Дампуурал гэдэг энэ үгнээсээ болгоомжлоод энэ ерөөсөө тэр компани бизнесийг байхгүй болгох гээд байна гэдэг ойлголт байдаг. Тэгэхдээ энэ бол эсрэгээрээ байдаг. Тухайн тэр бизнесийг аварч үлдэх, ажлын байрыг аварч үлдэх, бизнест оруулж байгаа хөрөнгө болгон дандаа үржинэ гэсэн үг биш. Тодорхой нөхцөл байдал юм уу, давагдашгүй хүчин зүйлийн улмаас ч гэдэг юм уу эрсдэж болно. Тэгэхээр энэ эрсдэлийг томруулахгүйгээр эрсдэлийг яаж хуваарилах вэ гэдэг асуудлыг дампуурлын эрх зүйгээр шийддэг. Тэр компанийг дахин зохион байгуулж, дахин хөрөнгө оруул хөрөнгө оруулалтыг шийдэх замаар энэ ажлын байр, тэр хуулийн этгээдийг аварч үлдэх асуудал байгаа. Тэгэхээр бид хэд энийг ерөнхийдөө 1997 оноос хойш ерөөсөө хийж ирээгүйгээс шалтгаалаад өнөөдөр энэ “зомби” гэдгийг хаалтан дотор хэлж байгаа, “зомби” компаниуд бүр маш их болчихсон, татан буулгаж болдоггүй. Ингээд яваад очихоор шүүх дээр татвар дээр, эсвэл хувийн хэвшил дээр ямар нэгэн байдлаар өр төлбөрт орчихсон, өрийн сүлжээ зогсолтгүйгээр явчихсанаас болоод өнөөдөр 200 мянган аж ахуйн нэгж байгууллага, түүний 70 орчим мянга нь л идэвхтэй үйл ажиллагаа явуулдаг, бусдууд нь ийм зомби хэлбэрт орчихсон байна. Энэ нь өөрөө эргээд бас асуудлыг үүсгэж байгаа.

Дараагийн нэг төлбөрийн чадваргүйтэй холбоотой асуудал бол хувь хүний дампуурлын асуудал. Бид хэд энэ хувь хүний дампуурлын асуудал өнөөдөр бас Хууль зүй, дотоод хэргийн яам дээр Олон Улсын Валютын Сантай /ОУВС/ хамтарч ажиллахаар тохиролцсон. Энэ бол одоо зайлшгүй болж байгаа. Хувь хүнтэй дампуурлын асуудлыг ярихаар яг иргэн хувь хүнийг бас энэ арилжаа эрхлэгчээр бүртгэх үү, үгүй юу гэдэг асуудал байгаа. Аль хуулиар бүртгэх вэ, эргээд энэ хаана бүртгэх вэ гэдэг асуудлаасаа эхлээд шалтгаална. Хоёрдугаарт яг хувь хүний дампууралтай холбоотойгоор хөдлөх эд хөрөнгүүдийг бас банкны барьцаанд маш ихээр тавьсантай холбоотойгоор бас эд нарыг бид нар маш болгоомжтой судалж байгаа. Өнөөдөр малчид системийн банкнуудад малыг барьцаалах гэдэг юм уу ийм олон зүйлүүд байгаа учраас хувь хүний дампуурлыг бас их үе шаттай болгоомжтой няхуур хийх зайлшгүй шаардлага байна.

Ер нь зүгээр бүс нутгуудад бол энэ хувь хүний дампууралтай холбоотой асуудлуудыг зохицуулж байна. Хамгийн сүүлийн жишээ л гэхэд Казакстан тодорхой сан байгуулаад хувь хүний дампуурлыг зарлах энэ ажиллагааг бүр үнэхээр бүх боломжит нөхцөл байдлуудыг төрийн оролцоотойгоор, шүүхийн оролцоотойгоор хийж үзэж байна. Ажлын байраар хангаад тэр хүний дахин хөрөнгөжих нөхцөл байдлыг нь бий болгоод. Үүний цаана хамгийн том систем юу вэ гэхээр санхүүгийн мэдээллийн нэгдсэн систем үүснэ. Яг хувь хүний зээл болон ер нь санхүүгийн байгууллагаар үүсэж байгаа бүх мэдээллүүд нэгдсэн нэг газар орж байж, тэр иргэдэд санхүүгийн мэдээллийн үнэлгээ оноотой болж байж цаашдаа яг энэ хувь хүний дампуурлын асуудал ч гэх юм уу, төлбөрийн чадваргүй асуудал цаашдаа яригдах юм байгаа юм. Тэгэхээр ер нь зүгээр бид хэдэд тулгамдсан маш олон асуудал байгаа гэдэг зүйлийг хэлж байгаа. Энийг бас үе шаттайгаар шийдвэрлэхээр Засгийн газраас холбогдох хуулийн төслүүдийг ингээд өргөн бариад явж байна.

**Г.Занданшатар:** Одоо Дашдондогийн Ганбат гишүүн асуулт асууна.

**Д.Ганбат:**Энэ хувийн эрх зүйн салбарт бас ингээд ажил хийж байгаа, энийг сайжруулж байгаа, шинэчилж байгаад бас энэ Засгийн газарт талархаж байна. Өнөөдрийн мэдээлэл бол нэлээн үр дүнтэй сайн мэдээлэл болж байна гэж үзэж байна. Гэхдээ бас нэг ярьж, хэлж байгаа юмнууд бас амьдрал дээр байгаа юм энэ тэр бас жоохон тийм байна. Манайх одоо зах зээлийн нийгэмд ороод 30-аад жил болчихлоо. Энэ орон зай үгүйлэгдсэн. Энийг зайлшгүй бий болгох ийм шаардлага урган гарч байгаа юм. Тэгээд энэ дээр ажиллаж байгаа нь сайн байна. Тэр тусмаа КОВИД-ын дараа, энэ дайны энэ үед бол зайлшгүй хувийн хэвшлийг дэмжсэн ийм зүйл болж байна, эдийн засгаа дэмжсэн ийм хууль, эрх зүйн өөрчлөлт болж байна. Хүмүүсийг идэвхтэй үйл ажиллагаа явуулах, тэр хүмүүс, иргэд, аж ахуйн нэгжүүд аль болох боломжоо гаргаж ажиллах ийм боломжийг хангах ийм эрх зүйн орчинд анхаарч ажиллаж байгаад нь талархаж байна. Гэхдээ хэд хэдэн асуулт байна. Нэгдүгээрт бол саяхан л миний мэдэхийн Алтан гээч хүн байлаа. Зайлуул, бизнесийн үйл ажиллагаанд оролцоод л ингээд явж байгаад л дараа нь тэр хүн маань эмчлүүлэх зайлшгүй шаардлагатай байтал тэр эмчилгээгээ хийлгэж чадахгүй байж байгаад л шоронгийн эмнэлгийн орон дээр нас барж байна. Энэ эрх зүйн орчныг чинь ингэж өөрчлөхгүй бол энэ хүмүүс чинь ингээд хохироод байх юм уу? Бас Ундармаа гээд л эмэгтэй байж байна, янз янзын л ийм шалтгаанууд байдаг. Энэ хүмүүс чинь эмчлүүлэх, амьд явах эрх нь бол хамгийн түрүүнд байх ёстой.

Нөгөө талаараа өнөөдрийн Засгийн газар, өнөөдрийн олонхыг би бас ойлгохгүй байгаа юм. Өнөөдрийн хамгийн суурь зарчим руу та нар маань бас арай хууль бусаар орчхоод байна шүү. Энэ ямар учиртай юм бэ? Манай Ардчилсан нам хувийн өмч, эрх чөлөө, хувь хүний тэр юман дээрээ зогсдог, тийм Үндсэн хуулийг бид бүхэн хамтраад л 1992 онд баталж байсан. Тэр хууль, эрх зүйн орчин, хувийн өмч бол халдашгүй байх ёстой. Шүүхийн шийдвэргүйгээр халдаж болохгүй. Тухайлбал би Эрдэнэтийн 49 хувийг бол ойлгомжтой. Улсын Их Хурлаар шийдээгүй байсан учраас процесс нь дутуу гээд 100 хувь болгоод ингээд авч явж байгааг ойлгож байна. Гэтэл Дарханы төмөрлөгийн үйлдвэр, Хөтөлийн цементийн үйлдвэр дээр Улсын Их Хурал шийдвэрээ Засгийн газрын шийдвэр гаргачихсан шүү дээ. Тэгээд өмч хувьчлалыг ингэж буцааж болохгүй л дээ. Энэ чинь одоо хэний ч өмчийг, хэзээ ч, хаана ч хурааж болох ийм орчин үүсчхээд байна. 1 төгрөгөөр хувьчилсан байлаа ч гэсэн тэр бол хувьчлал. Эргэж буцах ёсгүй. Хэрвээ эргэж буцах ёстой бол шүүхээр л шийдвэр гаргуулах ёстой. Гэтэл та нар энийг одоо урьдчилж хийгээд байх юм. Тэр төрийн махныхаа машиныг ажиллуулаад, хувь хүнийг бизнес хийснийх нь төлөө аваачаад, шүүхийн шийдвэргүйгээр өмч хөрөнгийг нь хураагаад авчихдаг. Араас нь тэгээд Улсын Их Хуралд тогтоолыг нь хүчингүй болгоно гэсэн ийм зүйлүүд орж ирж байна.

Энэ хууль, эрх зүйн орчин маань ямар байна? Улсын Их Хурал бол гаргасан хууль тогтоомждоо араас нь бол хяналт тавих ёстой. Засгийн газар хэрэгжүүлэх үүрэгтэй. Тэгээд хэнд нь ямар хандаад, тэнд нь яаж хандаад байгаа юм. Ийм байж болмооргүй байх юм, Нямбаатар сайд аа. Энэ дээр одоо юу гэж ойлгоод байна? Энэ хууль, эрх зүйн орчин чинь одоо эргэлзээтэй байдалд орчихлоо. Цаашдаа хэний ч өмч хөрөнгийг хэн ч олонх болсон үедээ Засгийн газраа томилоод хурааж аваад байх ийм болчихоор чинь яаж бизнес явах вэ, яаж өмчдөө итгэлтэй, найдвартай байж болох вэ? Тэр олон жилийн хөдөлмөрийг, тэр хүний хийсэн юмыг ингээд аваад байж болохгүй байх аа. Энэ чинь бид нар сууриа л байхгүй болгоод байна л даа. Үндсэн хуулиа зөрчөөд байна л даа. Тэгээд одоо Сангийн яаман дээрээ.

**Г.Занданшатар:** Хэн хариулах вэ? Хишгээгийн Нямбаатар сайд.

**Х.Нямбаатар:** Ганбат гишүүн энэ өнөөдрийн Ерөнхий сайдын мэдээллээс арай өөр зүйл асуух шиг боллоо. Ерөнхий сайдын мэдээлэл бол хувийн эрх зүйн салбарын шинэтгэлийн чиглэлээр юу хийж байгаа талаар мэдээлэл өгөх ёстой байсан. Яах вэ, Ганбат гишүүний хэлж байгаа зөв өө. Ер нь хувийн өмчийг хуулиар хамгаалах ёстой. Хувийн өмч хөрөнгө, хувиараа бизнес эрхлэх, аж ахуй эрхлэх энэ боломжуудыг төр нээлттэй чөлөөтэй болгож өгөх ёстой гэдэг ийм асуудал байгаа. Зүгээр, Ганбат гишүүний саяын асууж байгаа яг бодит кэйс бол шүүхийн шийдвэргүйгээр бусдын эд зүйлийг авчихлаа, энэ чинь одоо хэр хуульд нийцэж байгаа юм бэ гээд.

1990 оны 4 дүгээр сарын 20-нд тухайн үеийн Ардын Их Хурал хоёр том хууль гаргаж Монгол Улс эрх зүйт төрийг анх төлөвшүүлэх ийм анхны эхлэл тавигдсан юм. Энэ нь Хэрэг бүртгэгч, мөрдөн байцаагч, прокурор, шүүхийн буруутай үйл ажиллагааны улмаас иргэнд учруулсан гэм хорыг арилгах журмын тухай хууль. Хоёр дахь нь Төрийн захиргааны байгууллага, албан тушаалтны хууль бус үйл ажиллагааны улмаас иргэнд учруулсан гэм хорыг арилгах журмын тухай хууль гэж ийм хоёр хууль батлагдан гаргаж Монгол Улс эрх зүйт төрийг төлөвшүүлж байгаагаа анх удаагаа хуульчлан тунхагласан. Хожим нь энэ хоёр хууль нэг нь Эрүүгийн хэрэг хянан шийдвэрлэх тухай хуулийн 44 дүгээр бүлэг болоод явсан. Нөгөөх нь захиргааны хэрэг хянан шийдвэрлэх тухай хууль болоод ингээд хоёр хууль болоод салж явсан. Өнөөдөр ч гэсэн энэ хоёр хуулийн эрх зүйн орчин нээлттэй байгаа. Энэ хуулийн дагуу дээр дурдсан буруутай үйлдэл үйл ажиллагаа гаргасан гэж үзэж байгаа бол тухайн албан тушаалтнаас гаргасан шийдвэрийг нь хүчингүй болгох, учирсан хохирлоо нэхэмжлэх энэ эрх нь нээлттэй байгаа. Би тэгээд одоо яг процесс үргэлжилж байгаа үед шүүх, прокурорын байгууллагын өмнүүр ямар нэгэн дүгнэлт танд хэлэх ямар нэгэн боломжгүй байна гэдгийг хэлье.

**Г.Занданшатар:** Дашдондогийн Ганбат гишүүн 1 минут тодруулъя.

**Д.Ганбат:** Харин наадахыг чинь л би яриад байгаа юм л даа. Амьдрал дээр яаж явж байна. Хүмүүс ч гэсэн сонсоод сууж байгаа байх. Сангийн яам дээр ажлын хэсэг байгуулчхаж байна гэж байна. Тэгээд нэг хүнийг аваачаад тийш нь хийчхэж байна гэж байна. Тэгээд л нөгөө тохироо маягтай юм хийгээд л ингээд байх юм. Энэ ажлын арга барил чинь одоо хуультай хэр нийцэж байгаа юм. Та нарыг бас ойлгож л байна л даа. Улс орон хүнд хэцүү байгаа. Энэ дээрээ бас анхаарч ажиллаарай, та нар. Цааш цаашдаа энэ чинь өөрөө хувиараа ажиллаад тухайлбал төмөр замын 50 хувийг аваад ирэх Монгол Улсын иргэн гараад ирж мэдэхээр л байна. Тэр арга замуудыг нь та нар бүгдээрээ хаагаад байна шүү дээ. Бид нар нэг юм хийх гэж байна гээд нөгөө юмаа устгаад байх юм. Хамгийн гол нь хуулийг л барьж ажилламаар байгаа юм, Үндсэн хуулиа. Тэр иргэн нь шүүхдээ ханддаг, шүүх нь эцсийн шийдвэр гаргадаг. Тэгэхгүй бол хэн нэгэн хүн дураараа аашлаад, ямар 1937 он биш шүү дээ. Энэ чинь одоо 2022 он, XXI зуунд амьдарч байна бид нар чинь.

**Г.Занданшатар:**  Санал хэллээ. Дахиад 1 минут байхгүй. 5 минутад багтааж асуулт асууж, үг хэлнэ. Сая 4 минутаар явсан учраас нэг удаа авч байгаа юм. Энэ дэг нь тусдаа. Одонгийн Цогтгэрэл гишүүн.

**О.Цогтгэрэл:** Иргэний эрх зүйн шинэчлэлийн тухай бодлогын баримт бичгүүд, энэ барьж байгаа бодлогын тухай орж ирж байна л даа. Энийг иргэний эрх зүй дээр мэдээж аливаа асуудал дээр маргаан мэтгэлцээн олон зүйл гардаг. Энийг шүүхтэй холбоотой ганц хоёр зүйлсүүдийг нь асууя. Энэ дээр гурван зүйл байх шиг байна. Хувийн эрх зүй, иргэний маргаан гэдэг зүйл рүү мэдээж бизнесийн болон олон зүйл байна. Энэ дээр хэрвээ маргаан гарч байхад шийдвэрлэж байгаа цаг хугацаа, энэ хэрэг, маргааныг шийдвэрлэж байгаа зардал, шийдвэрлэгдсэн шүүхийн шийдвэрийн биелж байгаа хугацаа гээд энэ гурван зүйл их анхаарал татаад байна л даа.

Шийдвэрлэгдэж байгаа хугацаа гэсэн чинь шүүхийн шийдвэрээс гараад шүүхийн шийдвэр биелэх хүртлээ 6-16 жил гэж байна. Энэ бол одоо арай л бүр сонсоход ч хэцүү тоо байна шүү дээ 6-16 жил. Гарч байгаа зардал гэсэн чинь үнийн дүнгийнхээ 20 хүртэл хувьтай. Шүүхийн шийдвэр нь гарчхаад биелэгдээгүй шүүхийн шийдвэр одоогоор 1 их наяд. Зөвхөн энэ гурван тоог харахад л 6-16 жилийн хугацаанд шийдвэр гардаг шийдвэр гардаг, энэ нь үнийн дүнгийнхээ 20-иод хувьтай тэнцдэг. Тэгээд одоогоор шийдвэрлэгдээгүй 1 их наяд гэхээр яг энэн дээр л төвлөрч л бараг энэ бүх мэдээллийг нь хувийн эрх зүйн шинэтгэл хийж байгаа энэ бодлогын баримт бичгийн үр дүн чинь энэ гурван тоог л хэрхэн яаж сайжрах юм? Одоо олон улсын дундаж энэ дээр хэд байдаг юм? Манай улс яг энэ хувийн эрх зүйн шинэтгэлийн хүрээнд энэ гурван тоог хэд хэд болгох юм? Энэн дээр тодорхой тоонууд хэлээч. Олон улсад ямар байдаг юм? Одоо энэ эрх зүйн шинэтгэл хийж байгаа баримт бичгийн хүрээнд саяын гурван тоо, цаг хугацаа, зардал биелэх хугацааг, дахиад шүүхийн шийдвэрийн дүн 1 их наяд. Энэ гурван тоон дээр тодорхой олон улсын жишиг болоод тавьж байгаа зорилго, зорилт тодорхой тоон түвшнүүдээс хэлээч. Тэгээд тэндээсээ тодруулаад асууя.

**Г.Занданшатар:** Хишгээгийн Нямбаатар сайд хариулна.

**Х.Нямбаатар:** Манайх “Бизнес эрхлэхүй” индексээр ерөөсөө хангалттай оноо авч чадахгүй байгаа. Энэ үнэн. Тэр дундаа гэрээний хэрэгжилтийг хангах тэр хамгийн том шалгуур үзүүлэлт дээрээ манайх хамгийн бага оноо аваад байгаа юм. Өөрөөр хэлбэл гаднын улс орнуудад зах зээлийн эдийн засаг, бизнес тогтворжчихсон ийм улс орнуудад хамгийн гол шалгуур үзүүлэлт нь гэрээний хэрэгжилтийг хэрхэн хангадаг юм бэ, түүнийг нь үндэсний эрх зүйн тогтолцоо нь хэрхэн хамгаалж өгдөг юм бэ гэдэг дээр л гол асуудал байдаг. Тэгэхээр Цогтгэрэл гишүүн бол өөрөө бизнес эрхэлдэг хүн, энэ зовлонг маш сайн мэдэж байгаа. Манайх дунджаар 15.6 сая төгрөгийн дүнтэй нэхэмжлэлтэй иргэний хэрэг дээр бид нар 3.6 жилийг үрж байгаа юм. Тэгээд энэ 3.6 жилийг үүрэхдээ нийт үнийн дүнгийнхээ 23 орчим хувийг бизнесийнх нь маргааныг шийдэж өгсний төлөө, шүүхийн маргаан шийдэж өгсний төлөө аваад явчхаад байгаа юм. Гэтэл нэг ийм сонин статистик байгаа. Манай шүүхийн статистикт нийт маргааны 33 хувь нь 10 сая хүрэхгүй төгрөгийн нэхэмжлэлтэй үнийн дүн дээр бид нар хамаг шүүхийнхээ ачааллыг аваачаад өгчхөөд байгаа юм. Тэгэхээр бид нарын одоо хийх гэж байгаа дараах хэдэн алхмууд байгаа юм.

Нэгдүгээрт, бид нар бага үнийн дүнтэй маргааныг ерөөсөө одоогийн иргэний хэрэг шүүхэд хянан шийдвэрлэх ажиллагааны процессыг хөнгөвчилье. Тэгэхгүй бол одоогийн иргэний хэрэг шүүхэд хянан шийдвэрлэх тухай хуулиар нэхэмжлэлийг шүүхэд нэхэмжлэл гаргана. Гаргасан нэхэмжлэлийн дагуу хариуцагчид нэхэмжлэлийг гардуулна. Нэхэмжлэгч олдохгүй бол, хариуцагч олдохгүй бол шүүгчийн захирамж гаргаж эрэн сурвалжлах ажиллагаа хийгдэнэ. Олдонгуут нь нэхэмжлэлийг гардуулна, гардуулмагц тайлбарыг авна. Тайлбар авсны дараа хүсэлтүүдийг хангана. Хүсэлтүүдийг хангасны дараа шүүх хуралдааныг товлоно. Тэгээд дахиад хойшлуулна. Иргэний хэрэг шүүхэд хянан шийдвэрлэх ажиллагаа, ерөнхий хугацаа 60 хоног гэж байгаа боловч өнөөдөр, сая та хэллээ манай улсын түүхэнд хамгийн урт хугацаанд шийдэгдсэн иргэний хэрэг 16 жил явчихсан. Тэгэхээр бид нар бага үнийн дүнтэй хэргүүдээ шийдэж, маш богино процессоор яваад нэхэмжлэл шүүхэд гаргалаа, хариуцагчийг дуудлаа, суулгаж байгаад шууд тайлбарыг нь газар дээр нь сонсоод алх цохиод төлбөр төлөх төлөхгүй гэдэг шийдвэрийг нь гаргаад явчихъя гэсэн нэг ийм маягаар. Хоёр дахь нь бид нар аль болох маргааныг шүүхээр явуулалгүйгээр нөгөө эвлэрүүлэн зуучилдаг тогтолцоог оруулж ирье, урамшуулдаг болгоё гэж байгаа юм. Ингээд ирэхээр шүүхэд шийддэг хэргийн чинь тоо цөөрөөд ирнэ.

Дээр нь бизнесийн маргаан, ердийн маргаан хоёрыг ялгая гэж байгаа юм. Өөрөөр хэлбэл арилжааны шүүхтэй болъё гэж байгаа юм. Тэгэхгүй болохоор одоо жишээлбэл, Баян-Өлгий аймагт гарсан нэг жишээ байгаа шүү дээ. Хоёр хоосон варианы шил маргаад гурван шатны шүүхээр явсан. 20 мянган төгрөг маргаад нэг үүрэн телефоны оператор, нэг хэрэглэгч хоёрын хооронд гурван шатны шүүхээр явсан. Шүүхийн зардал нь 4.5 сая маргааны дүн нь 20 мянган төгрөг. Тэгэхээр бид нар энийгээ ялгаж өгье. Тэгэхгүй болохоор одоо та хэд шиг том бизнес эрхэлдэг нөхдүүд юу болоод байна вэ гэвэл үндэсний эрх зүйн тогтолцоондоо итгэхээсээ болиод гаднын эрх зүйн тогтолцоо буюу Сингапурт очиж том үнийн дүнтэй арилжааныхаа гэрээ хэлцлийг хийдэг.

Өөрөөр хэлбэл үндэсний эрх зүйн тогтолцоо орлуулагдах ийм буруу жишиг рүү яваад байгаа юм. Тийм учраас бид нар үндэсний эрх зүйн тогтолцоо нь гэрээний эрх зүйг чанд хангадаг энэ тогтолцоо руу явъя. Тэгээд би түрүүн хэлсэн. Маргааныхаа төрөл чиглэлээр шүүхүүдээ цаашид байгуулъя. Эцэст нь гарсан шүүхийн шийдвэр гарцаагүй хэрэгждэг тэр механизм руу явъя. Жишээлбэл би өнөөдөр Хууль зүй, дотоод хэргийн сайдаар ажиллаж байх хугацаанд миний эрхлэх асуудлын хүрээнд Шүүхийн шийдвэр гүйцэтгэх ерөнхий газар гэж байгаа юм. Хоёр чиг үүрэгтэй, нэг нь хорих байгууллагуудаа удирддаг, нөгөөх нь иргэний болон захиргааны шийдвэр гүйцэтгэлийг хангадаг. Тэгвэл энэ нэг чиг үүргээ.

**Г.Занданшатар:** Одонгийн Цогтгэрэл гишүүн 1 минут.

**О.Цогтгэрэл:** Сая тоонууд дээр яг тодорхой зорилтууд бас тавих ёстой байх. Дээр нь нэмээд Арилжааны хууль гэж орж ирж байгаа, оруулах гэж байгаа. Энэ бол өөрөө их зөв чиглэлтэй байх. Энэ бизнесүүд ямар ч байсан хоорондоо тодорхой хэмжээний зардал мөнгөө гаргаад мэргэжлийн оролцогчидтой, хуулийн албатай нэгжүүд яг Иргэний хуулиар маргаанаа шийдвэрлэх дээр бол дахиад энэ цаг хугацаа хойшилж байгаад бол нэлээн тэр харилцааны хувьд илүү тодорхой болгож өгөх ёстой байх. Тэр санал ажил хэрэг болчихвол зах зээл дээр бизнесийн оролцоонд дээрээ их сайн болох байх. Эргээд дахиад ер нь энэ хувийн эрх зүйн шинэтгэлийн энэ олон хуулийн төслүүд яригдаж байна л даа. Энэн дээр яг хэн энэ хуулийн төслүүд дээрээ суух юм? Яг нийтийн эрх зүй талын, төр талын хуульчдаасаа илүү тэр бизнесийн эрх зүй, бизнесийн байгууллагын хуульчид, энэ олон хүмүүсийг сая яригдаж байгаа хуулийн төслүүд дээр илүү сайн оролцуулж ажиллуулбал илүү иргэнд ойр, бизнест ойр хуулийн өөрчлөлтүүд чинь бас хийгдэх байх аа.

**Г.Занданшатар:** Үндсэндээ үг хэллээ. Цэвэгдоржийн Туваан гишүүн.

**Ц.Туваан:** Хувийн эрх зүйн хууль тогтоомж боловсронгуй болгох гээд энэ нэлээн өргөн цар хүрээтэй асуудлын талаар танилцуулга хийлээ. Тэгээд тодруулж асуух хэдэн зүйл байна. Төрийн өмчит компаниуд гээд, төрийн болон орон нутгийн өмчит компаниуд гээд. Энэ төрийн өмчит компаниудыг ер нь аль ч Засгийн газрын үед ингээд л тоог нь цөөрүүлэх хувьчлах гээд ингээд л явдаг. Хувийн хэвшилд шилжүүлэх гээд. Сүүлийн үед бол энэ харин төрийн өмч, өмчийн компаниудыг бий болгох гэдэг тал руу ингээд нэлээн явж байгаа юм байна. Тэгэхээр энэ төрийн өмчит болон орон нутгийн өмчит компанийн хуулийн төсөл Улсын Их Хуралд өргөн мэдүүлчихсэн байгаа юм байна. Энэ дээр төрийн өмчит компанийг ер нь цаашид нь олшруулах тал руу нь асуудал ярьж байна уу, эсхүл цөөрүүлж хувийн хэвшил рүү шилжүүлэх гэдэг тал руу концепц нь явж байна уу гэдэг нэг ийм асуулт байна. Энэ асуудал дунд энэ Монголд сүүлийн үед яригдаад байгаа, Хөрөнгийн биржээ хөгжүүлье, биржийн арилжаа гэдэг асуудлыг нэлээн ярьж байгаа. Тэгэхээр энэ асуудал энэ хүрээнд хувийн эрх зүйн хууль тогтоомжийг боловсронгуй болгох хүрээнд ер нь яригдаж байгаа юу? Энэ ордог юм уу, ордоггүй юм уу гэдэг ийм нэг асуулт асууя. Тэгээд энэ дотор орж ирж байгаа төлөвлөгдөж байгаа хуулиуд дотор Казиногийн хууль, дээрээс нь Бооцоот тоглоом, бооцоот таавар, хонжворт, сугалааны тухай гээд. Энийг хэзээ өргөн барих юм бэ? Энэ ер нь сайн боловсруулагдсан уу? Би бол хувьдаа яг энэ асуудлаас болоод амьдралаа үрсэн, амьдралгүй болсон, бүх мөнгө төгрөг, байр, машинаа алдсан маш олон хүмүүсийг мэднэ. Энэ бооцоотой юм нь нэг сэжүүрийг нь гаргаад өгөхөөр л, нөгөө монгол хэл ч баян юм. Тэгээд монголчууд ч тэгээд арга ухааныг нь олох юм. Ингээд янз бүрийн ийм бооцоот хэлбэрийн юмнууд гарч ирээд, иргэд яг энэ рүү нь орж хамаг юмаа, амьдралаа алдсан маш олон жишээ бий.

Бид нар мэдэж байгаа шүү дээ, автомат гэж эхлээд л, тэгээд л сүүлдээ юу боллоо? Одоо тэгээд Казиногийн хууль дахиад орж ирэх гэж байгаа юм уу? Энийг маш сайн хэлэлцүүлэг, нийгмийн, олон нийтийн хэлэлцүүлэг энэ тэр хийж байж оруулж ирэх үү? Энэ асуудал нь яг ямар шатандаа яваа вэ? Яг оруулж ирэх гэж байгаа гээд ингээд хэл бэлтгэлийнхээ шатанд ингээд явж байгаа юм байна. Энэ дотор бас шүүхийн шинэтгэлүүдтэй холбоотой асуудлууд орж ирж байгаа юм байна. Шүүхийн тухай хуулиуд дээр Иргэний хэрэг шүүхэд хянан шийдвэрлэх тухай хуулийн шинэчилсэн найруулга, Иргэний болон захиргааны шүүхийн шийдвэр гүйцэтгэх тухай хууль гээд. Тэгээд хугацааны хувьд ч бол бид нар бүгдээрээ мэдлээ. Сая ч гэсэн хэллээ. Маш их асуудлууд байгаа. Аар саархан зүйлээр ингээд л хойшлоод байдаг, тэгээд шийдэгддэггүй.

Ер нь энэ шүүхийн хууль шинэчилсэн. Энэ дотор Нямбаатар сайд Улс төрийн намын бүртгэлийн асуудлыг нийт шүүгчдийн хуралдаан руу оруулж ирсэн. Урьд нь болоод л байсан. Энэ бол шүүх хуралдаан биш. Тэгээд тэр нь зөв байна уу, буруу байна уу, мэдэхгүй. Одоо иргэд, ний нуугүй хэлэхэд иргэд маань энэ шүүхдээ, төрдөө итгэх итгэл үнэндээ буурч байна шүү. Иргэд бол маш их хэцүү зүйл ярьж байгаа нь энэ, бид нар дээр ирдэг дарамт, санхүүгийн, эдийн засгийн, хуулийн, ялангуяа энэ Зөрчлийн тухай хуулийн, тэгээд олгогдсон хувь хүний эрх, эрх чөлөөнүүд, үг хэлэх, хэвлэн нийтлэх, жагсаал цуглаан хийх, цахим орчинд үгээ хэлэх гээд. Ер нь л энэ дарамтын хар бараан үүл нэлээн хуралдаж ирж байгаа юм байна шүү. Энийг та бүхэн ер нь анзаарч байгаа юу? Та хэд бол бас анзаарахгүй, хажуу талын чинь хүмүүс бол.

**Г.Занданшатар:** Хишгээгийн Нямбаатар сайд хариулъя. Яг хувийн эрхтэй шууд холбохгүй л юм байна.

**Х.Нямбаатар:** Манай улс шиг их жагсаж цугладаг, үзэл бодлоо ямар нэгэн филтергүйгээр илэрхийлдэг ийм улс бол ер нь их ховор байх аа. Гэхдээ хүний ээжийг өөрийнхөө өмнөөс жагсаагаад, өөрийнхөө ээжийг жагсаахгүй байна гэдэг бол аягүй утгагүй. Би зүгээр шулуухан хэлэхэд энэ бол шударга биш. Тийм учраас энэ дээр би нэмж эм яривал Туваан гишүүн ээ, энэ аягүй сонин өөр юм руу явчих байх. Би хэлэлцэж байгаа асуудал руугаа яг энд хүрээд оръё гэж бодож байна. Яг жагсаж цуглавал та хэд өөрсдийнхөө ээж, аавыг явуулах ёстой байхгүй юу. Тэрнээс ядарсан муусайн хөгшчүүлд мөнгө төгрөг өгч жагсааж цуглаадаг бол аягүй утгагүй зүйл болно. Улсын дээд шүүхийг би бид юу гэж томьёолдог вэ гэвэл шударга.

**Г.Занданшатар:** Хийсэн мэдээлэлтэй, хувийн эрх зүйтэйгээ ямар холбоотой асуултад нь хариулах юм. Нямбаатар сайд нэмэлт 1 минут. Гүйцэж хариулъя.

**Х.Нямбаатар:** Туваан гишүүний төрийн өмчит компанийн, Төрийн болон орон нутгийн өмчит компанийн тухай хуулийн та хэдийн оруулж ирсэн чиг баримжаа хаашаагаа явж байна гэхээр бид нар ерөөсөө хувийн сектор, төр, төрийн өмчит компаниуд аль болох өнгөрсөн 30 жил хувийн сектортойгоо өрсөлдөж бизнес хийж ирсэн. Энийгээ больё. Улс ямар бизнес хийхээ тав, таван жилээрээ Их Хурал дээр хөгжлийн төлөвлөгөөн дээрээ дурд аа. Зөвхөн тэр батлагдсан чиглэлийн хүрээнд л бизнес хийе л гэдэг л ийм л зарчим ярьж байгаа юм. Ингэхээр аль болох бид нар цаашаа өрсөлдөхгүй гэсэн үг. Одоо бол уул уурхай, банк, хувцас хоол, бүх бизнес хүртэл хийж байна. Энийг аль болох бид нар хумья. Төр ямар чиглэл дээр цаашид хөгжлийн төлөвлөгөөн дээрээ тав, таван жилээр төлөвлөгөө дурдсан юм, зөвхөн тэр чиглэлийнхээ бизнесийг л төр компаниудаараа дамжуулж хийе гэсэн нэг агуулгатай орж ирж байгаа. Хөрөнгийн биржийг хөгжүүлэх тал дээр бас Засгийн газар дээр судалж байгаа зүйлүүд бий.

**Г.Занданшатар:** Яг хувийн эрх зүйтэй холбоотой асуудал гэж. Бусад асуудлуудын хүрээнд энийгээ ярьж болох байх. Тэр бол яах вэ, боловсруулж байгаа хуулийн төслүүдээ л ярьж байгаа юм. Тэр чинь тэгээд орж ирэхэд нэг их, боловсруулж байгаа үедээ л орж ир. Тодруулчихсан шүү дээ, та сая.

**Ц.Туваан:** Би тодруулаагүй шүү дээ. Наад хүнээсээ асуу. Би нэмэлт 1 минутаа аваагүй шүү дээ.

**Г.Занданшатар:** Дэг журмаараа л явна гэсэн үг. Ядаж хэлэлцэж байгаа асуудлаа ойлгочихмоор байх юм. Наадах чинь Иргэний хууль, иргэний эрхийнхээ хувийн эрх зүй гэдгээ мэдэж байж тэгээд шүүхээр. Хувийн эрх зүйн байдалтайгаа уялдаж байж тэр явж байна шүү дээ.

**Ц.Туваан:** Би нэмэлт 1 минутаа авъя л даа.

**Г.Занданшатар:** Нэмэлт 1 минутаа авчихсан шүү дээ, чи.

**Ц.Туваан:** Би 1 минутаа аваагүй. Тодруулж асуух гээд байхад авсан гээд, ямар хаашаа юм чи. Наад хүн чинь худлаа хэлж байна.

**Г.Занданшатар:** Улсын Их Хурлын гишүүд асуулт асууж, үг хэлж дууслаа.

Ерөнхий сайдын мэдээллийг сонслоо.

Нийтийн эрх зүйн асуудал яриад байна та. Хувийн эрх зүйн асуудал Үндсэн хуулийн 16 дугаар зүйлийг хэрэгжүүлэх хүрээнд Иргэний хуульд 16 дугаар зүйлд байгаа иргэний эрхийг баталгаажуулаад, өмчлөх эрхээс авахуулаад, тэгээд тэрийгээ бас хуульд шийдэж өгч, Сайнзориг оо, Нямбаатар сайд аа.

Боловсруулж байгаа хуулийнхаа хүрээнд л яригдаж байна. Наадах чинь хувийн эрх зүйн байдал. Танилцуулгад орж байгаа үг, өгүүлбэр болгоныг хэлэлцэх бололцоогүй.

Одоо дараагийн асуудалд орно.

**Найм.Төрийн албаны тухай хуульд нэмэлт, өөрчлөлт оруулах тухай хуулийн төслийг үргэлжлүүлэн хэлэлцэнэ**.

Гишүүд хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асууж, үг хэлж дууссан.

Одоо Байнгын хорооны саналаар Төрийн албаны тухай хуульд нэмэлт, өөрчлөлт оруулах тухай хуулийн төлийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна.

Хууль санаачлагч байхгүй байгаа учраас энийг дараагийн асуудал хүртэл хойшлууллаа. Дараагийн асуудлаа хэлэлцэж байгаад ирц бүрдэхэд санал хураахгүй бол одоо болохгүй болж байна.

Тэгвэл гишүүдийг дуудъя. Санал хураалт явуулна. Улсын Их Хурлын гишүүдээ санал хураалт явуулна. Асуулт үг дуусчихсан байна. Үгээ тасалчихсан байна, дэмжих дэмжихгүй санал.

Байнгын хорооны саналаар Төрийн албаны тухай хуульд нэмэлт, өөрчлөлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна.

Хэлэлцэх эсэхийг нь шийдчихээд тэгээд Байнгын хороон дээрээ ирээд та хоёр ажлын хэсэг байгуулаад ажиллахгүй юу. Би дэг зөрчиж болохгүй. Энэ чинь асуулт асуугаад дэмжсэн, дэмжээгүй гурав гурван хүн үг хэлчихсэн юм байна. Одоо нэмж болохгүй байна. Гишүүд асуулт асуугаад, үг хэлээд дуусчихсан.

Санал хураалт явуулъя.

Санал хураалт, та Байнгын хороон дээр ажлын хэсэгт орж ажиллаарай. Ажлын хэсэгт орох гишүүд нэрсээ өгөөрэй. Сая туршилтын санал хураалт явууллаа. Энэ 29 гишүүн дэмжээгүй байх юм. Би санал хураалт Байнгын хорооны саналаар санал хураалт явуулъя гэж хэлээгүй. Туршилтын санал хураалт явуулсан.

Аубакир, Батжаргал гишүүн, Булгантуяа, Бямбацогт, Ганбаатар, Доржханд, Жаргалмаа, Мөнхбаатар, Мөнхцэцэг, Наранбаатар, Одонтуяа, Оюунчимэг, Өнөрболор, Саранчимэг, Сэргэлэн, Туваан, Тэмүүлэн, Ундрам, Хүрэлбаатар, Чинзориг, Чойжилсүрэн, Б.Энхбаяр, Энхтүвшин, Эрдэнэбат гишүүд эсрэг санал өгөөд байна. Туршилтын саналд. Энэ чинь бүлгээр хэлэлцчихсэн юм байгаа биз дээ.

Санал хураалт

Горимын санал хураавал ойролцоо бол дахиж санал хураалт явж байгаа юм. Энэ чинь аягүй их зөрүүтэй байна. Хоёрт бол ахиж санал хураалт явуулах бололцоо бол алга байна. Тэгээд завсарлага аваад дахиад хэлэлцэх юм уу, татах юм уу тэгээд өөрсдөө шийдэцгээ. Дуламдоржийн Тогтохсүрэн гишүүн.

**Д.Тогтохсүрэн:** Төрийн албаны тухай хуулийн хуульд нэмэлт, өөрчлөлт оруулах тухай хуулийн төслийг Засгийн газар өргөн барьсан. Өнөөдөр хэлэлцэх эсэхийг шийдэж байна. Тэгэхдээ гишүүдийн бас санал бодол янз янз байна. Бид нар санал бодлоо нэгтгэх ийм шаардлага байгаа учраас Монгол Ардын Намын бүлэг ажлын тав хоногийн завсарлага авч байна.

Байнгын хорооны санал хэлэлцэх нь зүйтэй гэсэн саналын томьёолол санал хураалтаар дэмжигдсэнгүй. Гэхдээ намын бүлгээр дахиж хэлэлцэх зорилгоор Монгол Ардын Намын бүлэг завсарлага авсан учраас тав хоногийн завсарлага өглөө.

Дараагийн асуудалд орно.

**Ес.Озоны үе давхаргыг задалдаг бодисын тухай Монреалийн протоколд оруулсан нэмэлт, өөрчлөлтийг соёрхон батлах тухай хуулийн төсөлтэй хамт өргөн мэдүүлсэн Барилгын тухай хуульд нэмэлт оруулах тухай хуулийн төслийг анхны хэлэлцүүлгийг явуулна**.

Эдийн засгийн байнгын хорооны санал, дүгнэлтийг Улсын Их Хурлын гишүүн Хүрэлбаатарын Булгантуяа танилцуулна.

**Х.Булгантуяа:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 10 дугаар сарын 6-ны өдөр Улсын Их Хуралд өргөн мэдүүлсэн Озоны үе давхаргыг задалдаг бодисын тухай Монреалийн протоколд оруулсан нэмэлт, өөрчлөлтийг соёрхон батлах тухай хуулийн төсөлтэй хамт өргөн мэдүүлсэн Барилгын тухай хуульд нэмэлт оруулах тухай хуулийн төслийн хэлэлцэх эсэх асуудлыг Улсын Их Хурлын 2022 оны 1 дүгээр сарын 18-ны өдрийн нэгдсэн хуралдаанаар хэлэлцэн шийдвэрлэж, Монгол Улсын Их Хурлын чуулганы хуралдааны дэгийн тухай хуулийн 76 дугаар зүйлийн 76.14.3- т заасны дагуу хуулийн төслийг анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн.

Эдийн засгийн байнгын 2022 оны 5 дугаар сарын 17-ны өдрийн хуралдаанаараа Барилгын тухай хуульд нэмэлт оруулах тухай хуулийн төслийн анхны хэлэлцүүлгийг явууллаа.

Байнгын хорооны хуралдаанаар хуулийн төслийн анхны хэлэлцүүлгийг явуулах үед төслийн талаар зарчмын зөрүүтэй санал гараагүй тул Улсын Их Хурлын гишүүн Ж.Ганбаатар Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.22 дахь хэсэгт заасны дагуу төслийн анхны хэлэлцүүлгийг эцэслэн батлах үе шаттай нэгтгэн явуулах горимын санал гаргасныг хуралдаанд оролцсон гишүүдийн олонх дэмжсэн болно.

Улсын Их Хурлын эрхэм гишүүд ээ,

Озоны үе давхаргыг задалдаг бодисын тухай Монреалийн протоколд оруулсан нэмэлт, өөрчлөлтийг соёрхон батлах тухай хуулийн төсөлтэй хамт өргөн мэдүүлсэн Барилгын тухай хуульд нэмэлт оруулах тухай хуулийн төслийн анхны хэлэлцүүлгийг явуулсан талаарх Эдийн засгийн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

**Г.Занданшатар:** Ажлын хэсгийн гишүүдийг танилцуулъя. Байгаль орчин, аялал жуулчлалын дэд сайд Гантөмөрийн Түвдэндорж, дэд сайд байхгүй байна. Байгаль орчин, аялал жуулчлалын яамны Хүрээлэн буй орчин, байгалийн нөөцийн удирдлагын газрын дарга Алтангэрэлийн Энхбат, Байгаль орчин, аялал жуулчлалын яамны Хуулийн хэлтсийн дарга Сүхбаатарын Цогтгэрэл, Озоны үндэсний албаны захирал Адъяасүрэн, Байгаль орчин, орчин, аялал жуулчлалын яамны Хүрээлэн буй орчин, байгалийн нөөцийн удирдлагын газрын мэргэжилтэн Цэндээхүүгийн Мөнхбат.

Байнгын хорооны санал, дүгнэлттэй холбогдуулж асуулт асуух Улсын Их Хурлын гишүүд байна уу? Алга байна.

Малын тоо, толгойн татвар гээд олон асуудлууд дараа нь хүлээгдэж зургаан асуудал хүлээгдэж байгаа шүү. Гишүүд асуулт хариулт байхгүй.

Байнгын хороо Барилгын тухай хуульд нэмэлт оруулах тухай хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах горимын санал гаргасныг дэмжье гэсэн томьёоллоо санал хураалт явуулна.

Озоны үе давхаргыг задалдаг бодисын тухай Монреалийн протоколд оруулсан нэмэлт, өөрчлөлтийг соёрхон батлах тухай хуулийн төсөлтэй хамт өргөн мэдүүлсэн Байнгын хорооны горимын саналаар анхны хэлэлцүүлгийн эцэслэн батлах үе шаттай нэгтгэн явуулах горимын саналыг дэмжих гэсэн томьёоллоор санал хураалт явуулна. Бүртгэлийн санал хураалт, бүртгэлдээ хамрагдаарай.

Санал хураалт

24 гишүүн дэмжиж, 58.5 хувийн саналаар санал дэмжигдлээ.

Горимын санал дэмжигдсэн учраас Озоны үе давхрыг задалдаг бодисын тухай Монреалийн протоколд оруулсан нэмэлт, өөрчлөлтийг соёрхон батлах тухай хуулийн төслийн хамт өргөн мэдүүлсэн Барилгын тухай хуульд нэмэлт оруулах тухай хуулийн төслийг эцэслэн батлах бэлтгэл хангуулахаар Эдийн засгийн байнгын хороонд шилжүүлж байна.

**Арав.Озоны үе давхаргыг задалдаг бодисын тухай Монреалийн протоколд оруулсан нэмэлт, өөрчлөлтийг соёрхон батлах тухай хуулийн төсөлтэй хамт өргөн мэдүүлсэн Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай хуулийн төслийн анхны хэлэлцүүлгийг явуулъя**.

Төслийн анхны хэлэлцүүлэг явуулсан талаарх Эдийн засгийн байнгын хорооны санал, дүгнэлтийг Улсын Их Хурлын гишүүн Хүрэлбаатарын Булгантуяа танилцуулна. Индэрт урьж байна.

Улсын Их Хурлын дарга, эрхэм гишүүд ээ, Монгол Улсын Засгийн газраас 2021 оны аравдугаар сарын зургааны өдөр Улсын Их Хуралд өргөн мэдүүлсэн Озоны үе давхаргыг задалдаг бодисын тухай Монреалын протоколд оруулсан нэмэлт, өөрчлөлтийг соёрхон батлах тухай хуулийн төсөлтэй хамт өргөн мэдүүлсэн Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай хуулийн төслийн хэлэлцэх эсэх асуудлыг Улсын Их Хурлын 2022 оны 1 дүгээр сарын 18-ны өдрийн нэгдсэн хуралдаанаар хэлэлцэн шийдвэрлэж, Монгол Улсын Их Хурлын чуулганы хуралдааны дэгийн тухай хуулийн 76 дугаар зүйлийн 76.14.3-т заасны дагуу хуулийн төслийг анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлсэн. Эдийн засгийн байнгын хороо 2022 оны 5 дугаар сарын 17-ы өдрийн хуралдаанаараа Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай хуулийн төслийн анхны хэлэлцүүлгийг явуулсан байгаа. Байнгын хорооны хуралдаанаар хуулийн төслийн анхны хэлэлцүүлгийг явуулах үед төслийн талаар зарчмын зөрүүтэй санал гараагүй тул Улсын Их Хурлын гишүүн Ж.Ганбаатар Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.22 дахь хэсэгт заасны дагуу төслийн анхны хэлэлцүүлгийг эцэслэн батлах үе шаттай нэгтгэн явуулах горимын санал гаргасныг хуралдаанд оролцсон гишүүдийн олонх дэмжсэн болно.

Улсын Их Хурлын эрхэм гишүүд ээ,

Озоны үе давхаргыг задалдаг бодисын тухай Монреалын протоколд оруулсан нэмэлт, өөрчлөлтийг соёрхон батлах тухай хуулийн төсөлтэй хамт өргөн мэдүүлсэн Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай хуулийн төслийн анхны хэлэлцүүлгийг явуулсан талаарх Эдийн засгийн байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье.

**Г.Занданшатар:** Ажлын хэсгийн гишүүд түрүүчийнхтэй мөн адил. Байнгын хорооны санал, дүгнэлттэй холбогдуулж асуулт асуух Улсын Их Хурлын гишүүн байна. Алга байна.

Байнгын хороо Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах горимын санал гаргасныг дэмжье гэсэн саналын томьёоллоор санал хураалт явуулна.

Байнгын хорооны горимын саналаар санал хураалт явуулъя.

23 гишүүн дэмжиж 56.1 хувийн саналаар санал дэмжигдлээ.

Хуулийн төслийг байнгын хорооны горимын санал дэмжигдсэн тул Озоны үе давхаргыг задалдаг бодисын тухай Монреалын протоколд оруулсан нэмэлт, өөрчлөлтийг соёрхон батлах тухай хуулийн төсөлтэй хамт өргөн мэдүүлсэн Аж ахуйн үйл ажиллагааны тусгай зөвшөөрлийн тухай хуульд өөрчлөлт оруулах тухай хуулийн төслийг эцэслэн батлах бэлтгэл хангуулахаар Эдийн засгийн байнгын хороонд шилжүүлж байна.

Дараагийн асуудалд орно. Малын тоо, толгойн албан татварын тухай хуульд нэмэлт оруулах тухай хуулийн төслийн хэлэлцэх эсэх асуудлыг хэлэлцэнэ. Хууль санаачлагчийн илтгэлийг Хүнс хөдөө аж ахуй хөнгөн үйлдвэрийн сайд Загджавын Мэндсайхан танилцуулна. Мэндсайхан сайд байхгүй юм уу? Хууль санаачлагч байхгүй учраас хуулийн төслийг хойшлууллаа.

Дараагийн асуудалд оръё.

**Арван нэг.Эрүүгийн хэрэг хянан шийдвэрлэх тухай хуульд нэмэлт өөрчлөлт оруулах тухай хуулийн төслийг анхны хэлэлцүүлэг явуулна**.

Төслийн анхны хэлэлцүүлгийг явуулсан талаарх Хууль зүйн байнгын хорооны санал, дүгнэлтийг Улсын Их Хурлын гишүүн Цэндийн Сандаг-Очир гишүүн танилцуулна.

**Ц.Сандаг-Очир:** Улсын Их Хурлын дарга, эрхэм гишүүд ээ,

Улсын Их Хурлын гишүүн Б.Энхбаяр, Ц.Сандаг-Очир, Б.Пүрэвдорж нараас 2021 оны 4 дүгээр сарын 08-ны өдөр Улсын Их Хуралд өргөн мэдүүлсэн Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн хэлэлцэх эсэх асуудлыг Улсын Их Хурал 2021 оны 10 дугаар сарын 14-ний өдрийн чуулганы нэгдсэн хуралдаанаараа хэлэлцэн шийдвэрлэж, анхны хэлэлцүүлэгт бэлтгүүлэхээр Хууль зүйн байнгын хороонд шилжүүлсэн.

Хууль зүйн байнгын хорооны 2022 оны 07 дугаар тогтоолоор Улсын Их Хурлын гишүүн Ж.Сүхбаатараар ахлуулан, Улсын Их Хурлын гишүүн Д.Ганбат, Д.Цогтбаатар нарын бүрэлдэхүүнтэй хуулийн төслийг Байнгын хорооны болон чуулганы нэгдсэн хуралдаанаар хэлэлцүүлэх бэлтгэл хангах, санал, дүгнэлтийн төсөл боловсруулах үүрэг бүхий ажлын хэсгийг байгуулж, ажлын хэсэгт мэргэжил, арга зүйн туслалцаа үзүүлэх, мэдээллээр хангах дэд ажлын хэсэгт холбогдох мэргэжлийн хүмүүсийг оролцуулан ажилласан.

Байнгын хороо хуулийн төслийн талаарх нээлттэй хэлэлцүүлгийг 2022 оны 4 дүгээр сарын 20-ны өдөр зохион байгуулсан бөгөөд хууль хяналтын байгууллагын албан хаагчид болон мэргэшсэн судлаач, эрдэмтдийн төлөөллийг оролцуулж, тэдгээрийн санал, шүүмжийг сонссон болно.

Хууль зүйн байнгын хороо 2022 оны 5 дугаар сарын 17-ны өдрийн хуралдаанаараа хуулийн төслийн анхны хэлэлцүүлгийг явуулсан бөгөөд Монгол Улсын Их Хурлын чуулганы хуралдааны дэгийн тухай хуулийн 39.10-т заасны дагуу хуулийн төслийг зүйл бүрээр хэлэлцсэн болно.

Ажлын хэсгээс хуулийн төсөлтэй холбогдуулан мөрдөн байцаалтын явцад оролцогчийн эрхийг зөрчсөн, хууль бусаар хязгаарласан тухай гомдлыг шийдвэрлэх зорилгоор шүүх хэргийг хянан хэлэлцэхийг нэг удаа 60 хүртэл хоногоор хойшлуулах, хуулийн төслийн нэр томьёог жигдлэх зэрэг зарчмын зөрүүтэй болон найруулгын санал гаргасныг хуралдаанд оролцсон гишүүдийн олонх дэмжсэн болно. Хууль зүйн байнгын хороо ажлын хэсгээс гаргасан зарчмын зөрүүтэй саналыг нэг бүрчлэн хэлэлцсэн бөгөөд зарчмын зөрүүтэй саналын томьёолол болон хуулийн төслийн анхны хэлэлцүүлгийг явуулсан талаарх Байнгын хорооны санал, дүгнэлтийг та бүхэнд хүргүүлсэн болно.

Улсын Их Хурлын эрхэм гишүүд ээ,

Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлгийг явуулсан талаарх Хууль зүйн байнгын хорооны санал, дүгнэлт болон зарчмын зөрүүтэй саналыг хэлэлцэн шийдвэрлэж өгөхийг та бүхнээс хүсье. Баярлалаа.

**Г.Занданшатар:** Ажлын хэсгийн гишүүдийг оруулъя. Байнгын хорооноос гаргасан зарчмын зөрүүтэй гурван санал байгаа. Зарчмын зөрүүтэй саналын томьёоллын талаар Байнгын хорооны санал, дүгнэлттэй холбогдуулж асуулт асуух Улсын Их Хурлын гишүүд байна уу? Алга байна. Зарчмын зөрүүтэй саналын томьёоллоор санал хураалт.

**ЭРҮҮГИЙН ХЭРЭГ ХЯНАН ШИЙДВЭРЛЭХ ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ТАЛААРХ ЗАРЧМЫН ЗӨРҮҮТЭЙ САНАЛЫН ТОМЬЁОЛОЛ**

**Хууль зүйн байнгын хорооны дэмжсэн санал:**

**1.**Төслийн 1 дүгээр зүйлийн 5 дахь хэсгийн “гомдол, хүсэлтийг” гэснийг “гомдлыг” гэж, мөн хэсгийн “30 хүртэл” гэснийг “60 хүртэл” гэж тус тус өөрчлөх.

Санал гаргасан:Улсын Их Хурлын гишүүн Ж.Сүхбаатар,

Д.Ганбат, Д.Цогтбаатар

                                                                                  /цаашид “Ажлын  хэсэг” гэх/

Санал хураалт

25 гишүүн дэмжиж, 59.5 хувийн саналаар санал дэмжигдлээ.

Манай Дамдины Цогтбаатар гишүүн Европын Холбооны хүний эрх хамгаалагчийн шагнал хүртсэн. Хүний эрхийг хамгаалагчийн хуулийг санаачилсан.

**2.**Төслийн 1 дүгээр зүйлийн 7 дахь хэсгийн “үндэслэлээр” гэсний дараа “шүүх хуралдаан” гэж нэмэх.

Санал гаргасан: Ажлын хэсэг

Санал хураалтын өмнө зочид танилцуулъя. Улсын Их Хурлын гишүүн, хүний эрх хамгаалахын төлөө тууштай тэмцэгч, мэргэшсэн дипломат Дамдины Цогтбаатар, Цэндийн Мөнх-Оргил, Цэрэнжамцын Мөнхцэцэг нарын урилгаар Анагаахын шинжлэх ухааны үндэсний их сургуулийн дэргэдэх Лицей сургуулийн 12-ын “а” ангийн сурагчид Улсын Их Хурлын үйл ажиллагаа, Төрийн ордонтой танилцаж байна. Оюутан залуучууддаа сурлагын өндөр амжилтыг хүсэн ерөөгөөд эх орондоо хэрэгтэй эмч хэмээх нэр хүндтэй алдар хүндийг хүртэж, сайн эмч болоорой гэж хүсэн ерөөе.

Санал хураалт явуулъя.

42 гишүүн санал хураалтад оролцож 28 гишүүн дэмжиж, 66.7 хувийн саналаар санал дэмжигдлээ.

Зарчмын зөрүүтэй саналын томьёоллоор санал хурааж дууслаа. Одоо найруулгын саналаар санал хураалт явуулна.

НАЙРУУЛГЫН САНАЛ

**1.**Төслийн 1 дүгээр зүйлийн “зүйлийн 1 дэх хэсэгт” гэснийг “зүйлд” гэж, 3 дугаар зүйлийн “дараах хэсэг, заалтыг” гэснийг “33.1 дүгээр зүйлийн 12 дахь хэсгийг” гэж, 4 дүгээр зүйлийн “мөн зүйлийн 1.5, 1.6 дахь заалтын дугаарыг “1.4”, “1.5” гэж” гэснийг “1.5 дахь заалтын дугаарыг “1.4” гэж, 1.6 дахь заалтын дугаарыг “1.5” гэж тус тус өөрчлөх.

Санал гаргасан: Ажлын хэсэг

Санал хураалт

27 гишүүн дэмжиж, 64.3 хувийн саналаар санал дэмжигдлээ.

Санал хурааж дууслаа.

Эрүүгийн хэрэг хянан шийдвэрлэх тухай хуульд нэмэлт, өөрчлөлт оруулах тухай хуулийг эцсийн хэлэлцүүлэгт бэлтгүүлэхээр Хууль зүйн байнгын хороонд шилжүүлж байна. Бямбацогт дарга аа, Их Хурлаар баталж гаргаж байгаа хууль алдаа, хийдэлгүй гарах асуудлыг танай Байнгын хороо энэ Эрүүгийн хууль дээр сайн анхаарна шүү. Энэ бас нарийн чухал хууль шүү. Дараа нь процессын асуудал гаргаж болохгүй шүү.

Дараагийн асуудалд оръё.

**Арван хоёр.Хүүхэд хамгааллын тухай хуульд нэмэлт оруулах тухай хуулийн төсөл болон хамт өргөн мэдүүлсэн Гэр бүлийн хүчирхийлэлтэй тэмцэх тухай хуульд нэмэлт оруулах тухай хуулийн төслийн хэлэлцэх эсэх асуудлыг хэлэлцэнэ**.

Энэ бол манай Улсын Их Хурлын гишүүн Салдангийн Одонтуяа, Даваажанцангийн Сарангэрэл, Мөнхөөгийн Оюунчимэг нарын нийт 13 гишүүн, Хүрэлбаатарын Булгантуяа, Гомпилдоогийн Мөнхцэцэг, Бадарчийн Жаргалмаа, Балжиннямын Баярсайхан нарын 13 эмэгтэй гишүүн 2021 оны 3 дугаар сарын 8-ны өдөр мэдүүлсэн хуулийн төслийг хэлэлцэх эсэх асуудлыг хэлэлцэнэ.

Хууль санаачлагчийн илтгэлийг Улсын Их Хурлын гишүүн Салдангийн Одонтуяа танилцуулна.

**С.Одонтуяа:** Улсын Их Хурлын дарга, эрхэм гишүүд ээ,

2021 оны 3 дугаар сарын 8-ны өдөр Олон улсын эмэгтэйчүүдийн эрхийг хамгаалах өдрийг тохиолдуулан Хүүхэд хамгааллын тухай хуулийн нэмэлт, өөрчлөлтийг Улсын Их Хурал дахь эмэгтэй гишүүд хамтран өргөн барьсан юм. Одоо хэрэгжиж буй Хүүхэд хамгааллын тухай хуулийн хэрэгжилтэд хийсэн хөндлөнгийн үнэлгээний тайлан, хүүхэд хамгааллын чиглэлээр үйл ажиллагаа явуулдаг төрийн болон төрийн бус байгууллага, Нэгдсэн Үндэсний Байгууллагын хүүхдийн сангийн мэргэжилтнүүдийн саналд үндэслэн Хүүхэд хамгааллын тухай хуулийн нэмэлт, өөрчлөлт оруулах тухай хуулийн төслийг боловсруулсан юм.

2016 оны 12 дугаар сард Гэр бүлийн хүчирхийлэлтэй тэмцэх тухай хуулийг батлахдаа Хүүхэд хамгааллын тухай хуулиас хамтарсан багийн зохион байгуулалт, чиг үүрэгтэй холбоотой заалтуудыг хассан. Ингэснээр хүүхэд хамгааллын хариу арга хэмжээтэй холбоотой манлайлал, удирдлага, зохион байгуулалтын дэмжлэгийг бууруулж, хүүхэд хамгаалалд нийгмийн ажлын үйлчилгээнд зориулах санхүүгийн хуваарилалт, хариуцлагыг дутуу үнэлэн улмаар хамтарсан баг нь хүүхэд хамгааллын чиглэлээр ажиллахгүй, зөвхөн гэр бүлийн хүчирхийллийн дуудлага тохиолдолд илүү их анхаарах ёстой гэсэн хандлагыг бий болгох зэргээр Хүүхэд хамгааллын тухай хуулийн хэрэгжилтийг сулруулсан дүр зураг харагдаж байна гэж дүгнэжээ. Мөн цахим орчинд хүүхдийн эсрэг хүчирхийллийн талаарх мэдээлэл, хяналт тавих талаар эрх зүйн зохицуулалтыг сайжруулах шаардлагатай байгааг судалгааны дүнгүүд харуулж байна. Иймээс Хүүхэд хамгааллын тухай хуульд нэмэлт, өөрчлөлт оруулах тухай хуулийн төсөл дараах асуудлуудыг тусгасан болно.

Монгол Улсын Үндсэн хууль, Хүүхдийн эрхийн тухай конвенцын үзэл санаа, зарчимд нийцүүлэн зарчим, хамрах хүрээг нэмэгдүүлэх, хүүхэд хамгааллын кейс, үйлчилгээний талаарх нэр томьёог олон улсын жишигт нийцүүлэн шинээр тусгах, хууль зүйн салбар дахь хүүхэд хамгаалах, шүүн таслах ажиллагааны бүхий л явцад хүүхэд хамгаалах бодлого, хүүхдийн эрхийн зарчмыг баримтална. Хүүхэд гэр бүлтэй холбоотой маргааныг хүүхэд, гэр бүлийн талаар мэргэшсэн шүүгч шүүнэ гэж оруулах. Мөн мөрдөн шалгах үйл ажиллагаанд хүүхэд хамгааллын асуудлыг тусгахдаа хүүхдийн эцэг, эх, асран хамгаалагч, харгалзан дэмжигч, хууль ёсны төлөөлөгчтэй байнгын холбоотой байлгах боломжоор хангах, мөн хүүхэд хамгааллын үйлчилгээний төсвийн хуваарилалт, зарцуулалт, жишиг зардлыг тооцох аргачлал, журмын талаар нэмэлт өөрчлөлт оруулах зэрэг болно.

Хүүхэд хамгааллын үйлчилгээ төрөлжиж нэр төрөл нь олширч, чанар хүртээмж дээшилнэ, мөн төсвийн үр ашиг, өгөөж сайжирна.

Улсын Их Хурлын эрхэм гишүүд ээ,

Та бүгдийг Улсын Их Хурлын 13 эмэгтэй гишүүдийн санаачилсан тус хуулийн нэмэлт, өөрчлөлтийг хэлэлцэх эсэхийг дэмжиж өгөхийг хүсье. Засгийн газраас өргөн барихаар бэлтгэж буй Хүүхэд хамгааллын тухай хуулийн шинэчилсэн найруулгын төсөлд дээрх нэмэлт, өөрчлөлтийг хамтатгах саналыг бидэнд ирүүлсэн болно. Анхаарал тавьсанд баярлалаа.

**Г.Занданшатар:** Төслийн талаарх Нийгмийн бодлогын байнгын хорооны санал, дүгнэлтийг Улсын Их Хурлын гишүүн, Нийгмийн бодлогын байнгын хорооны дарга Мөнхөөгийн Оюунчимэг танилцуулна. Индэрт урьж байна.

**М.Оюунчимэг:** Улсын Их Хурлын дарга, эрхэм гишүүд ээ,

Улсын Их Хурлын гишүүн С.Одонтуяа, Д.Сарангэрэл, М.Оюунчимэг нарын 13 гишүүнээс 2021 оны 3 дугаар сарын 5-ны өдөр Улсын Их Хуралд өргөн мэдүүлсэн Хүүхэд хамгааллын тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслийн хэлэлцэх эсэх асуудлыг Нийгмийн бодлогын байнгын хороо 2022 оны 5 дугаар сарын 17-ны өдрийн хуралдаанаараа хэлэлцлээ.

Хуулийн төсөлд хүүхдийн эрхийн тухай конвенцийн үзэл санаа, зарчимд нийцүүлэн зарчим, хамрах хүрээг нэмэгдүүлэх, хүүхэд хамгааллын эрхийн хүрээнд хүүхэд хамгаалах кэйс, үйлчилгээний талаарх нэр томьёог олон улсын жишигт нийцүүлэн шинээр нэмж тодорхойлох, орон нутгийн түвшинд, сум хороонд хүүхэд хамгааллын үйлчилгээг хүргэж, орон тооны нийгмийн ажилтан ажиллуулах, тэднийг удирдлага, бодлого зохицуулалт, арга зүйгээр хангах, хүүхэд хамгааллын үйлчилгээний төсвийн хуваарилалт, зарцуулалтыг тодорхой болгож нэмэгдүүлэх олон улсын түвшинд хүргэж, цахим орчинд хүүхдийн эрхийг хамгаалах, цахим үйлчилгээ үзүүлэгч иргэдийн үүрэг хариуцлага, хүүхдийг цахим орчинд хамгаалах салбар дундын бүтцийг сайжруулах, байгууллага, аж ахуйн нэгж, хуулийн этгээд нь тухайн байгууллагын үйл ажиллагаа, хүний нөөцийн бодлогодоо хүүхэд хамгааллын бодлогыг тусган хэрэгжүүлдэг, хяналт тавьдаг орон тооны бус эцэг, эхийн зөвлөл байгуулж, хүүхэд, гэр бүлийн эсрэг хүчирхийллийг бууруулах сургалт, нөлөөллийн арга хэмжээ зохион байгуулах, байгууллагадаа хүүхдэд ээлтэй орон зай бүрдүүлэх замаар албан хаагчдынхаа ажил, амьдралын тэнцвэртэй байдлыг хангахад чиглэсэн зохицуулалтуудыг тус тус тусган боловсруулж байна.

Хуулийн төсөл батлагдсанаар хүүхэд хамгааллын тогтолцоо бэхжиж, төрийн байгууллагын бүтэц, чиг үүрэг бүх түвшинд тодорхойлогдож, хүүхэд хамгааллын үйлчилгээ, төрөлжиж чанар, хүртээмж дээшлэх, хүүхэд хамгаалалд зориулсан төсвийн үр өгөөж сайжирч, энэ чиглэлийн хүний нөөц бүрдэнэ гэж төсөл санаачлагч эмэгтэй гишүүд үзэж байна.

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүн Д.Сарангэрэл, С.Одонтуяа нар энэ төслийг Монгол Улсын Засгийн газрын 2022 оны 6 дугаар сард өргөн мэдүүлэх, хуулийн төсөлтэй нэгтгэж хэлэлцэх хэлэлцэх нь зүйтэй гэж, Улсын Их Хурлын гишүүн Б.Жаргалмаа хүүхдийн хүчирхийлэлд өртсөний дараа биш, хүчирхийлэлд өртөхөөс өмнө арга хэмжээ авдаг байхаар, Улсын Их Хурлын гишүүн М.Оюунчимэг 2016 оноос хойш Улсын Их Хурлын эмэгтэй гишүүд Хүүхэд хамгааллын төсвийг 1 тэрбумаас 13 тэрбум хүртэл үе шаттай нэмэгдүүлсэн. Иймд төсвийн хуваарилалтыг оновчтой зарцуулах, хүүхэд хамгааллын бодлогыг үр дүнтэй цогцоор хэрэгжүүлэх шаардлагатай байгаа талаар санал хэлсэн болно.

Байнгын хорооны хуралдаанд оролцсон гишүүдийн олонх Хүүхэд хамгааллын тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслийг үзэл баримтлалын хүрээнд хэлэлцэхийг дэмжсэн болно.

Улсын Их Хурлын эрхэм гишүүд ээ,

Хүүхэд хамгааллын тухай хуульд нэмэлт оруулах тухай хуулийн төсөл болон хамт өргөн мэдүүлсэн Гэр бүлийн хүчирхийлэлтэй тэмцэх тухай хуульд нэмэлт оруулах тухай хуулийн төслүүдийн хэлэлцэх эсэх талаарх Нийгмийн бодлогын байнгын хорооны санал, дүгнэлтийг хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

**Г.Занданшатар:** Баярлалаа. Зочид танилцуулахын өмнө энэ долоо хоногт бас төрсөн өдөр нь тохиолдож байгаа Улсын Их Хурлын гишүүнд мэндчилгээ дэвшүүлье. Манай залуу гишүүн Батшугар Намбарын Энхбаяр, Ононгийн Цолмон нарын ууган хөвүүн болж 5 дугаар сарын 19-ний өдөр эхээс мэндэлжээ. Батшугар гишүүндээ болон аав, ээжид нь ард түмний элч болсон төрийн түшээгийн хувиар болон гэр бүлд нь ажлын амжилт, эрүүл энх, сайн сайхан бүхнийг Улсын Их Хурлын гишүүдийн нэрийн өмнөөс өргөн дэвшүүлье. Зочид танилцуулъя. Улсын Их Хурлын гишүүн Балжиннямын Баярсайхан, Цэдэндамбын Цэрэнпунцаг нарын урилгаар Завхан аймгийн Шилүүстэй сумын иргэдийн төлөөлөл Улсын Их Хурлын үйл ажиллагаа, Төрийн ордонтой танилцаж байна. Эрхэм хүндэт Завханчууд та бүхэндээ эрүүл энх, аз жаргал, сайн сайхныг Улсын Их Хурлын гишүүдийн нэрийн өмнөөс өргөн дэвшүүлье.

Ажлын хэсгийн гишүүдийг оруулаарай. Хууль санаачлагчийн илтгэл болон Байнгын хорооны санал, дүгнэлттэй холбогдуулж асуулт асуух Улсын Их Хурлын гишүүн байна уу? Балжиннямын Баярсайхан гишүүнээр тасаллаа. Баттөмөрийн Энхбаяр гишүүн асуулт асууна.

**Б.Энхбаяр:** Хуулийн хэлэлцэх эсэхийг дэмжиж байгаа. Манай эмэгтэй гишүүд бас хүүхэд хамгааллын асуудлаар бас анхаарал хандуулж, нам үл харгалзсан энэ дээр бас бодлогын шийдэл гаргах дээр бас ажиллаж байгааг бол дэмжиж байгаа. Энэ бол нэлээн том зарчмын өөрчлөлтүүд орж байгаа. Би энэ хэлэлцүүлгийн шатанд нь бас анхаараасай гэсэн утгаар, 3.4 дээр “энэ хууль нь гадаад улс оронд амьдарч байгаа Монгол Улсын иргэний хүүхдэд нэгэн адил хамаарна” гээд. Тэгэхээр Монгол Улсын хууль бол Монгол Улсын нутаг дэвсгэрт үйлчилнэ. Гадаад улсад үйлчлэхгүй байгаад байгаа. Энийг нэг анхаараач гэсэн үг хэлэх гэж байгаа юм.

Хоёрдугаарт нь, 91.3 дээр хүүхэд, гэр бүлтэй холбоотой маргааныг хүүхэд гэр бүлийн мэргэшсэн шүүх шүүнэ гэж. Түрүүн бас Одонтуяа гишүүн энэ асуудлыг хөндөж ярьсан. Би энийг бас их дэмждэг юм. Энэ хүмүүс зүгээр ердийн шүүгч л шийдэх ёстой гээд манайх энэ уламжлалаараа ойлгоод байдаг. Ер нь энэ бусад улс оронд чинь хүүхэдтэй харьцах асуудлыг бол мөрдөн байцаагчийн, өмгөөлөгчийн, тэгээд шүүгчийг нь бол ийм нарийн, хүүхдийн сэтгэл зүйг ойлгодог ийм хүмүүсээр шүүлгэж байгаа юм. Тийм учраас энэ асуудлыг бол бид шийдэх ёстой. Хуулиараа бол энэ дагнасан шүүхийг бол Засгийн газар Шүүхийн ерөнхий зөвлөлийн саналыг үндэслэж Их Хуралд өргөн барих ёстой. Тийм учраас энэ асуудлыг Засгийн газар хэлэлцүүлгийн шатанд анхаараач, дэмжээсэй гэсэн ийм санал хэлэх гэж байгаа юм. 9.5 дээр нэг асуулт байгаа юм. Байгууллага аж ахуйн нэгж, бүр эцэг эхийн зөвлөл байгуулж ажиллана гэж байгаа юм. Улсын Их Хурал дотор манай эцэг, эхийн зөвлөл байгуулагдах л юм байна л даа. Тэгээд хэн дарга нь болох юм бол гэсэн л ийм асуулт гэх үү, бүх байгууллага дээр ийм эцэг эхийн зөвлөл байгуулна гээд. Энэ зөвлөл яг юу хийх юм бол гэдэг. Арай айл гэрийн дотоод асуудал руу ороод явчихгүй юм байгаа биз дээ. Чи хүүхдээ ингэсэн байна, чи ингэж хүмүүжүүл, чи үлгэр ярьж өгөөгүй байна энэ тэр гээд бие биеийнхээ асуудлыг яриад явчихгүй байгаа?

**Г.Занданшатар:** Салдангийн Одонтуяа гишүүн хууль санаачлагч.

**С.Одонтуяа:** Гишүүддээ нэг зүйлийг, горимын санал гэх юм уу, хэлэх хэрэгтэй байх. Энэ хуулийг өргөн барьснаас хойш Улсын Их Хурлаар бас нэлээд олон хуулиуд батлагдсан. Хөдөлмөрийн тухай хуульд бол байгууллага хүүхдийн эрхийн асуудлыг нэгдүгээрт тавина, мөн түрүүн Нямбаатар сайд хэлсэн, дагнасан шүүхүүдийг бид нар байгуулах ажлыг удахгүй оруулж ирнэ гэж. Гэр бүлийн тухай хууль удахгүй бас Улсын Их Хурлаар орж ирэх гэж байна. Мөн энэ хуульд тусгасан зарим зүйл заалтуудыг манай Улсын Их Хурлын гишүүд жишээлэхэд хүүхдийг цахим халдлагаас хамгаалах асуудлыг бол тусдаа хууль өргөн барьж оруулж ирнэ гэж ингээд бэлдсэн байгаа. Тэгэхээр биднийг нь өргөн барьснаас хойш маш олон хуулиуд өргөн баригдсан, хэлэлцэгдсэн явж байгаа юм.

Нэг асуудал юу вэ гэхээр бид хэлэлцэх эсэхээ дэмжүүлчихээд Засгийн газар яг энэ Хүүхэд хамгааллын хуулийн бүр шинэчилсэн найруулгыг цогцоор нь оруулж ирэх гэж байгаа юм. Тэгэхээр бид бол Засгийн газрын оруулж ирсэн хуультай бидний өргөн барьсан энэ хуулийг хамтатгаж хэлэлцэхэд манай 13 гишүүн татгалзах зүйлгүй. Үнэхээр энэ хууль бол сайн гарах ёстой, цогцоороо гарах ёстой. Тийм учраас Засгийн газрынхаа энэ оруулж ирж байгаа зүйл дээр бид нар хамтраад ингээд ажиллана. Гишүүдийн бас тусдаа өргөн барьчихсан хуулиуд дээр бас хамтраад хийгээд явна гэсэн ийм зүйлүүд байгаа юм. Тэгэхээр би гишүүдийгээ хэлэлцэх эсэхийг нь дэмжээд цаашдаа бид Засгийн газрынхаа өргөн барьсан хуультай хамтраад явъя гэсэн ийм саналтай байгаа юм. Баярсайхан гишүүн нэмээд хариулна.

**Г.Занданшатар:** Балжиннямын Баярсайхан гишүүн.

**Б.Баярсайхан:** Баярлалаа. Улсын Их Хурал дахь эмэгтэй гишүүдийн бүлгээс Хүүхэд хамгааллын тухай хуульд нэмэлт, өөрчлөлт оруулах тухай хуулийн төслийг өргөн барьсан. Энэ зургаан сард Засгийн газраас уг хуульд нэмэлт, өөрчлөлт оруулах талаар бас өргөн барьж байгаа учраас бид энэ хоёр хуулийг бол хамтатгаад хэлэлцээд явъя гэсэн ийм байр суурьтай байгаа. Энэ хуулийг өргөн барьснаас хойш хүүхэд хөгжил хамгааллын асуудал дээр бол Улсын Их Хурал дахь хүчирхийллийн эсрэг бүлэг, мөн эмэгтэй гишүүдийн бүлгүүд нэлээн олон, олон ажлуудыг хийж байна. Тухайлбал, Энхбаяр гишүүний асуултад бүр тодруулаад хариулахад Хөдөлмөрийн тухай хуулийн 43.3 дахь зүйл заалтыг улс даяар хэрэгжүүлэх ийм ажлыг сая хийлээ. Монгол Улсын Ерөнхий сайдын ахалдаг Хүүхдийн төлөө үндэсний зөвлөлд бүх яамдын дэд сайд нар, Төрийн нарийн бичгийн дарга нар, агентлагийн дарга нар, мөн цагдаа, шүүх, прокурорын газрын дарга нар, мөн олон улсын байгууллагууд, Монгол Улсад итгэмжтэй үйл ажиллагаа явуулж байгаа төрийн бус байгууллагуудын төлөөллүүд оролцдог.

Өнөөдөр хүүхэд хөгжил хамгааллын хамгийн гол асуудал нь эцэг, эхийн хариуцлагагүй байгаа хүүхдүүдээ үл хайхарч байгаа энэ асуудал байгаад байгаа юм. Тэгэхээр Хөдөлмөрийн тухай хуульд бүр эцэг, эхийн зөвлөл байхаас илүүтэйгээр Монгол Улсын нийт нутаг дэвсгэр дээр үйл ажиллагаа явуулж байгаа аж ахуйн нэгж байгууллага, ажил олгогч бүхэн хүүхэд хамгааллын энэ бодлогыг хэрэгжүүлнэ гээд хуульчилчихсан байгаа. Тэгээд бид 6 сарын 1 хүүхдийн эрхийг хамгаалах өдөр тохиох гэж байна. Үүгээр хүүхдүүддээ ямар нэгэн чихэр боов юм уу өгдөг юм уу, хүүхдийн эрүүл мэндэд хориотой хоол хүнсний бэлэг барихаас илүүтэйгээр байгууллага болгон хүүхэд хамгааллын бодлоготой байхаа зарласан. Хөдөлмөр, нийгмийн хамгааллын яам, Гэр бүл, хүүхэд, залуучуудын газраас Хөдөлмөрийн тухай хуулийн 43.3 дахь зүйл заалтыг хэрхэн хэрэгжүүлэх талаар зөвлөмжөө гаргасан. Үүнийг аймаг, орон нутагт, нийслэл, аймаг, сумдын хүүхдийн зөвлөлийн дарга нар нь бүх байгууллагадаа хүүхдийг хамгаалах бодлогыг тодорхойлсон, мөн байгууллагынхаа болон салбарын ар гэр, үр хүүхдүүдийг аз жаргалтай байлгахад анхаарсан ийм том өөрчлөлт, шинэчлэлт явагдаж байгаа гэдгийг та бүхэндээ бас дуулгахад таатай байна. Тэгээд энэ хүүхэд хөгжил хамгааллын асуудалд онцгой анхаарч байгаа Монгол Улсын Ерөнхийлөгч Хүрэлсүх, Монгол Улсын Ерөнхий сайд Оюун-Эрдэнэ, бас Улсын Их Хурлын дарга Занданшатар, мөн бүлгийн дарга Тогтохсүрэн дарга энэ хүүхэд хөгжил хамгааллын асуудлаар мэдээлэл сонсож байгаа бүхий л хүмүүст бас талархлаа илэрхийлье. Тэгээд хуулиа бид гаргасан байгаа. Одоо хэрэгжилтийг нь хангуулахад анхаарах асуудал үлдсэн. Маш их баярлалаа.

**Г.Занданшатар:** Зочид танилцуулъя. Улсын Их Хурлын гишүүн Дамдины Цогтбаатар, Цэндийн Мөнх-Оргил, Цэрэнжамцын Мөнхцэцэг нарын урилгаар Анагаахын шинжлэх ухааны үндэсний их сургуулийн дэргэдэх Лицей сургуулийн 12-ын “б” ангийн сурагчид Улсын Их Хурлын үйл ажиллагаа, Төрийн оронтой танилцаж байна. Та бүхэнд Улсын Их Хурлын гишүүдийн нэрийн өмнөөс сурлагын өндөр амжилт хүсье. Сургуулиа төгсөөд сайн эмч, сайн эрүүл мэндийн салбарын ажилтан болж хүн ардынхаа эрүүл энхийн манаанд зогсох ариун үйлсэд хүчин зүтгээрэй гэж хүсэн ерөөе.

Энэ завшааныг ашиглаад нэгэн зар мэдээлье. Улсын Их Хурлаар манай Цэрэнжамцын Мөнхцэцэг, Гомпилдоогийн Мөнхцэцэг, Чинбатын Ундрам нарын гишүүдийн санаачилсан хуулийн дагуу үндэсний хэл бичиг, номын бичиг, соёл номын өдрийг 5 дугаар сарын 3 дахь долоо хоногийн хагас, бүтэн сайн өдөр зохион байгуулахаар хуульчилсан. Жанжин Сүхбаатарын талбайд номын баяр болж байна. 31 дэх жилдээ зохион байгуулагдаж байна. Илүү их уншъя гэсэн уриатай болж байна. Гомпилдоогийн Мөнхцэцэг гишүүн ээ, та хэд санаачлаад маргааш 12 цагаас зохиолчидтой хийх уулзалт, номын баярын арга хэмжээнүүд болно. Энд манай гишүүдийг гэр бүлийн хамт нийтээрээ өргөнөөр оролцохыг урьж уриалж байна. Сүхбаатар дүүргээс сонгогдсон гишүүд болон Чингэлтэй дүүргийн гишүүд бол энэ жанжныхаа талбай дээр болж байгаа арга хэмжээнд идэвхтэй оролцоорой. Илүү их уншицгаагаарай гэж хүсэн ерөөе бас.

Гишүүд асуулт асууж, хариулт авч дууслаа. Байнгын хорооны саналаар санал хураалт явуулах уу?

Байнгын хорооны саналаар Хүүхэд хамгааллын тухай хуульд нэмэлт оруулах тухай хуулийн төсөл болон хамт өргөн мэдүүлсэн Гэр бүлийн хүчирхийлэлтэй тэмцэх тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна.

Санал хураалт

25 гишүүн дэмжиж, 61 хувийн саналаар энэ санал дэмжигдлээ.

Төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Нийгмийн бодлогын байнгын хороо Мөнхөөгийн Юунчимэг даргад шилжүүллээ.

Дараагийн асуудалд орно.

**Арван гурав.Донорын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцэх эсэх асуудлыг хэлэлцэнэ**.

Хууль санаачлагчийн илтгэлийг Улсын Их Хурлын гишүүн Жигжидсүрэнгийн Чинбүрэн гишүүн танилцуулна. Жаргалмаа гишүүн Байнгын хорооны дүгнэлтийг танилцуулна. Улсын Их Хурлын гишүүн Жигжидсүрэнгийн Чинбүрэн гишүүн хууль санаачлагч илтгэлийг танилцуулна. Индэрт урьж байна.

**Ж.Чинбүрэн:** Баярлалаа. Улсын Их Хурлын дарга, эрхэм гишүүд ээ,

Монгол Улсын Их Хурлын даргын 2022 оны наймдугаар захирамжаар байгуулагдсан эрүүл мэндийн салбарын эрх зүйн шинэчлэлийн хүрээнд холбогдох хууль, Улсын Их Хурлын бусад шийдвэрийн төслийг боловсруулах ажлын хэсгийг гишүүд бид Эрүүл мэндийн яам, Эрүүл мэндийн хөгжлийн төвийн Эс, эд эрхтэн шилжүүлэн суулгах үйл ажиллагааг зохицуулах албатай хамтран анхны хуулийн төсөл болох Донорын тухай хуульд нэмэлт, өөрчлөлт оруулах тухай хуулийн төслийг боловсруулан 2022 оны 5 дугаар сарын 6-ны өдөр Улсын Их Хурлын даргад өргөн мэдүүлсэн. Монгол Улсын Их Хурлаас 2000 онд анх удаа Донорын тухай хуулийг баталж, 2018 оны 1 дүгээр сарын 19-ний өдөр шинэчлэн найруулан баталсан ба 2021 онд хоёр удаа өөрчлөлт оруулсан хэдий ч одоогийн мөрдөгдөж буй хууль нь цаг үеийн шаардлагыг бүрэн хангахгүй байгаа тул зарим харилцааг зохицуулах, нэмэлт, өөрчлөлт оруулах зайлшгүй хэрэгцээ шаардлага бий болсон байна. Сүүлийн жилүүдэд хүн амын дунд эрхтэн шилжүүлэн суулгах эмчилгээ хийлгэх шаардлагатай, эрхтэн тогтолцооны өвчин эмгэг нь төгсгөлийн үе шатандаа орсон иргэдийн тоо нэмэгдэж, нас баралтын тэргүүлэх шалтгаанд зүрх судасны өвчлөл, элэг, бөөрний эмгэг, осол гэмтэл орж байна. Мөн анагаах ухааны практикт эрхтэн шилжүүлэн суулгах мэс заслын шинэ технологиуд нэвтэрч эрчимтэй хөгжиж байгаа нь иргэдийнхээ амь насыг аврах, амьдралын чанарыг сайжруулах өргөн боломж нээгдсэн байна.

Монгол Улсад эрхтэн шилжүүлэн суулгах мэс заслын эмчилгээ 2006 онд бөөр шилжүүлэн суулгах анхны мэс заслыг амжилттай хийснээс хойш 2022 оны 3 дугаар сарын 1-ний өдрийн байдлаар 256 иргэнд бөөр, үүнээс 41 иргэнд амьгүй донороос, 194 иргэнд элэг, үүний 22 иргэнд амьгүй донороос, 24 иргэнд ясны чөмгийн үүдэл эс, 24 иргэнд нүдний эвэрлэг, 735 иргэнд арьс, 65 иргэнд шөрмөс, 373 иргэнд үр шилжүүлэн суулгах эмчилгээ амжилттай хийгээд байна. Мөн нойр булчирхай болон зүрх шилжүүлэн суулгах үндэсний багуудыг байгуулж, бэлтгэл ажлыг нь хангалт ханган ажиллаж байгаа юм байна.

Донорын тухай хуульд нэмэлт, өөрчлөлт оруулах тухай хуулийн төслийн хэлэлцүүлэгт Эрүүл мэндийн яам, Хөдөлмөр, нийгмийн хамгааллын яам, Эрүүл мэндийн даатгалын ерөнхий газар, Эрүүл мэндийн хөгжлийн төв, Нийслэлийн эрүүл мэндийн газар, Анагаахын шинжлэх ухааны үндэсний их сургууль, Улсын 1, 2, 3, Цус сэлбэх судлалын үндэсний төв, Гэмтэл, согог судлалын үндэсний төв, Эх, хүүхдийн эрүүл мэндийн үндэсний төв, Хавдар судлалын үндэсний төв, Үр шилжүүлэн суулгах төвүүд, хувийн хэвшлийн эрүүл мэндийн байгууллагуудын төлөөлөл, “Эрхтэн шилжүүлэн суулгах Монголын холбоо” төрийн бус байгууллага, эрхтэн шилжүүлэн суулгуулсан иргэдийн холбооны төлөөлөл оролцсон.

Хэлэлцүүлэгт оролцогчдын зүгээс Донорын тухай хуульд нэмэлт, өөрчлөлт оруулах тухай хуулийн төслийг дэмжиж байгаагаа илэрхийлээд донорын насыг 21 болгох, донорын талархлын өдрийг зохион байгуулах, амьгүй донорын гэгээн дурсгалыг хүндэлдэг байх, нийгмийн даатгалын шимтгэл төлж байсан эсэхээс үл хамаарч оршуулгын тэтгэмж үзүүлдэг байх зэрэг саналуудыг дэвшүүлсэн байна. Мөн амьд донорыг ажлын хамт олон дунд таниулан ойлгуулах, ажлын нөхцөлийг нь тодорхой хугацаагаар хөнгөвчлөх, шаардлагатай бол эмнэлэг хөдөлмөрийн магадлал магадлах комиссоор, хөдөлмөрийн чадвар алдалтыг тогтоох зэрэг санал гаргаж байсан.

Донорын тухай хуульд нэмэлт, өөрчлөлт оруулах тухай хуулийн төсөлд дараах зүйлийг тусгасан. Нэгд, Монгол Улсын 21 насанд хүрсэн иргэн сайн дурын үндсэн дээр эрхтнээ бусдад шилжүүлэн суулгах тухай тусгасан. Донорын тухай хуульд Монгол Улсын 25 насанд хүрсэн иргэн эрхтнээ бусдад шилжүүлэн суулгахыг зөвшөөрсөн шийдвэрээ гаргах тухай заасан нь амьдралд нийцэхгүй байна. Тухайлбал, 25 насанд хүрээгүй амьд болон амьгүй донороос эс, эд, эрхтэн шилжүүлэн авах, суулгах боломжгүй байгаа нь хугацаа алдах, эмчлүүлэгчийн өвчин улам даамжрах, биеийн байдал хүндрэх, цаашлаад амь нас эрсдэх эрсдэлийг бий болгож байна.

Донорын насыг өндөр тогтоосноор эх орондоо үнэ төлбөргүй эрхтэн шилжүүлэн суулгах мэс засал хийлгэх боломжийг хааж иргэдийнхээ амьд явах, эрүүл мэндээ хамгаалуулах, эмнэлгийн тусламж авах Үндсэн хуульд заасан үндсэн эрхийг хангаж чадахгүйд хүрээд байна. Улсын Их Хурлаас 2000 онд баталсан Донорын тухай хуулийн 10.1 дүгээр зүйлд сэтгэцийн хувьд эрүүл, 18 насанд хүрсэн, шаардлагатай шинжилгээ хийлгэсэн эд эрхтнээ өгөх зөвшөөрлөө бичгээр өгсөн донорын эрүүл мэндэд аюул учруулахгүйгээр эмнэлгийн нөхцөлд түүний эд эрхтэнг авна гэж хуульчилж байсан. Улсын Их Хурлын Тамгын газрын Парламентын судалгааны хүрээлэнгээс хийсэн судалгаанд Америкийн Нэгдсэн Улс /АНУ/, Турк, Энэтхэг улсад 18 насанд хүрсэн иргэн сайн дурын үндсэн дээр эс, эд эрхтний донор болохыг зөвшөөрдөг бол Сингапур улс 21 нас, Япон улс 15 насанд хүрсэн хүн сайн дурын үндсэн дээр өөрийн гэр бүлийн гишүүн донор болохыг зөвшөөрдөг байна. Манай улсын хувьд донор болох насны доод хязгаар бусад улс орнуудтай харьцуулахад харьцангуй өндөр байна.

Хоёрдугаарт эс, эд эрхтний донорын нэгдсэн бүртгэл, мэдээллийн санг байгуулах эрх зүйн орчин бий болгохоор хуулийн төсөлд тусгасан. Донорын хуулийн 9 дүгээр зүйлд донорын үйл ажиллагааг уялдуулан зохицуулах, мэргэжил арга зүйн туслалцаа үзүүлэх, хяналт тавих, нэгдсэн бүртгэл, мэдээллийн сан байгуулах чиг үүрэг бүхий зохицуулах албыг байгуулах тухай заасан. Тус алба нь эс, эд, эрхтнийг шилжүүлэн суулгах үйл ажиллагаатай холбоотой мэдээ, мэдээлэл, холбогдох тоо, баримтыг цуглуулж хадгалах, нэгдсэн бүртгэл, мэдээллийн сан, дата баазыг ажиллуулах байгаа бөгөөд уг мэдээллийн сангийн үйл ажиллагааг зохицуулах эрх зүйн орчныг бүрдүүлэх практик шаардлага тулгараад байна.

Гуравдугаарт, эрүүл мэндийн асуудал эрхэлсэн төрийн захиргааны төв байгууллагын дэргэд эс, эд эрхтэн шилжин суулгах үйл ажиллагаатай холбоотой мэргэжлийн ёс зүйн хороо ажиллана. Эс, эд эрхтэн шилжүүлэн суулгах үйл ажиллагааны явцад гарч болох ёс зүйн хэм хэмжээтэй холбогдсон харилцааг зохицуулах үүрэг бүхий эмнэлгийн мэргэжлийн ёс зүйн хороог эрүүл мэндийн асуудал эрхэлсэн төрийн захиргааны төв байгууллагын дэргэд байгуулах шаардлагатай байгаа юм.

Дөрөвдүгээрт, нийгмийн даатгалын сангаас амьгүй донорын оршуулгын тэтгэмжид санхүүгийн дэмжлэг үзүүлэх эрх зүйн орчин бий болгохоор тусгасан. Эс, эд, эрхтнийг шилжүүлэн суулгах үйл ажиллагааг зохицуулах албанаас тархины үхэлтэй хүний гэр бүлтэй уулзалт хийж, эс, эд эрхтний донор болгох тухай хүсэлтийг тавихад тэдний зүгээс ямар нэгэн мөнгөн дэмжлэг туслалцаа үзүүлэх эсэх, ялангуяа оршуулгын зардалд дэмжлэг үзүүлэх тухай 95 хувь нь асууж байсан бөгөөд төрөөс дэмжлэг үзүүлэх хууль эрх зүйн зохицуулалт байхгүй гэсэн хариултыг сонсоод 45  гэр бүлээс 20 гэр бүл донор болохоос татгалзаж байсан байна. Тус албаны мэдээгээр 2021 онд 7 амьгүй донороос 8 бөөр, 7 элэг, 14 судас, 17 шөрмөс шилжүүлэн суулгасан. Оршуулгын тэтгэмж олговол дээрх тоо нэмэгдэж магадгүй гэж тооцсон тул 10 амьгүй донор гэж тооцоо хийж, эдийн засгийн тооцооллыг гаргасан.

Тавдугаарт, амьд донорууд жилд нэг удаа дотоодын рашаан сувилалд үнэ төлбөргүй сувилуулахаар тусгасан. Санхүүгийн болон үзүүлэх дэмжлэгийн тухайд АНУ-д унаа, байр, хоол, хөдөлмөр эрхлээгүй үед олгох цалин хөлс, асрах зардал, үзлэгийн төлбөр болон татварын хөнгөлөлт, хүндэтгэлийн арга хэмжээ зохион байгуулдаг бол БНСУ-д амьгүй донорт оршуулгын зардал, донорын гэр бүлийнхэнд зориулсан дурсгалын болон хүндэтгэлийн арга хэмжээ, амьд донорт эмчилгээний зардал, цалинтай чөлөө, сэтгэл зүйн болон хууль зүйн зөвлөгөө өгдөг байна. Иймд эрхтний донор болсон хүмүүст бусад улс орон шиг дэмжлэг үзүүлж чаддаггүй юм гэхэд ядаж жилд нэг удаа дотоодын рашаан сувилалд сувилуулах дэмжлэгийг үзүүлэх шаардлагатай байна.

Хуулийн төсөл боловсруулах шатанд “Low.forum.parliament.mn” цахим хуудсанд байршуулан санал иргэдээс авсан болно. Мөн Монгол Улсын Засгийн газарт 2022 оны 1 дүгээр сарын 17-ны өдөр хүргүүлж, Pасгийн газрын зүгээс 2022 оны 4 дүгээр сарын 13-ны өдрийн хуралдаанаар хэлэлцэж, дөрвөн санал санал ирүүлснийг хүлээн авч судалж, шийдвэрлэсэн болно.

Хуулийн төсөл батлагдсанаар эс. эд, эрхтэн шилжүүлэн суулгах тусламж үйлчилгээний хүрээ нэмэгдэж, гадаад руу гарах мөнгөн урсгал буурч, иргэдийн амьд явах, эрүүл мэндээ хамгаалуулах, эмнэлгийн тусламж үйлчилгээ, үйлчилгээ авах үндсэн эрх хангагдаж, эрх зүйн орчин улам сайжрах болно. Иймд дээрх хэрэгцээ, шаардлагыг үндэслэн Донорын тухай хуульд нэмэлт, өөрчлөлт оруулах тухай хуулийн төслийг боловсрууллаа.

Улсын Их Хурлын эрхэм гишүүд ээ,

Хуулийн төслийг хэлэлцэхийг дэмжиж өгөхийг та бүхнээс хичээнгүйлэн хүсье. Анхаарал тавьсанд баярлалаа.

**Г.Занданшатар:** Зочид танилцуулъя. Улсын Их Хурлын гишүүн, Монгол Ардын Намын бүлгийн дэд дарга Жамъянхорлоогийн Сүхбаатарын урилгаар Дотоод хэргийн их сургуулийн Эрх зүй, нийгмийн ухааны сургуулийн нэгдүгээр дамжааны оюутнуудын төлөөлөл Улсын Их Хурлын үйл ажиллагаа, Төрийн ордонтой танилцаж байна. Та бүхэндээ Улсын Их Хурлын гишүүдийн нэрийн өмнөөс сурлагын өндөр амжилт хүсээд хувийн эрх зүй, орчин үеийн хууль зүйн шинжлэх ухааны талаар гүн гүнзгий мэдлэгтэй, эрх зүйн шинэтгэл хийх эрх зүйч, хуульч нар болж, сургуулиа амжилттай төгсөөрэй гэж та бүхэнд хүсэн ерөөе. Одоо Байнгын хорооны санал, дүгнэлтийг Улсын Их Хурлын гишүүн Бадарчийн Жаргалмаа танилцуулна. Нийгмийн бодлогын байнгын хорооны хуулийн төслийн талаарх санал, дүгнэлтийг Улсын Их Хурлын гишүүн Бадарчийн Жаргалмаа танилцуулна. Индэрт урьж байна.

**Б.Жаргалмаа:** Улсын Их Хурлын дарга, эрхэм гишүүд ээ,

Улсын Их Хурлын гишүүн Чинбүрэн, Туваан, Учрал нарын гишүүдээс 2022 оны 5 дугаар сарын 6-ны өдөр Улсын Их Хуралд өргөн мэдүүлсэн Донорын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн хэлэлцэх эсэх асуудлыг Нийгмийн бодлогын байнгын 2022 оны 5 дугаар сарын 17-ны өдрийн хуралдаанаараа хэлэлцлээ. Хуулийн төсөлд эс, эд эрхтэн шилжүүлэн суулгах тусламж, үйлчилгээний хүрээг нэмэгдүүлэх, эс, эд эрхтэнг шилжүүлэн суулгах үйл ажиллагааны явцад гарч болох ёс зүйн хэм хэмжээтэй холбогдсон харилцааг зохицуулах үүрэг бүхий мэргэжлийн ёс зүйн хороо болон нэгдсэн бүртгэл мэдээллийн санг байгуулах эрх зүйн орчныг бүрдүүлэх, донор, түүний гэр бүлд санхүүгийн болон бусад дэмжлэг туслалцааг үзүүлэх урамшуулахаар төсөлд тусган боловсруулсан байна.

Хуулийн төсөл батлагдсанаар эс эд, эрхтэн шилжүүлэн суулгах тусламж, үйлчилгээний хүрээ нэмэгдэж, гадаад улс оронд тусламж үйлчилгээ авах иргэдийн тоо буурч, иргэдийн амьд явах, эрүүл мэндээ хамгаалуулах, эмнэлгийн тусламж, үйлчилгээ авах эрх хангагдана гэж төсөл санаачлагчид үзсэн байна. Хуулийн төсөлд иргэдийн оролцоог хангах, санал авах зорилгоор Байнгын хороо төслийг Улсын Их Хурлын “D.Parliament” цахим системд байршуулсан болно.

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүн Ганбаатар доноруудын эрх ашгийг хамгаалах талаар, Улсын Их Хурлын гишүүн Жаргалмаа хуулийн төслийг хэлэлцэн баталснаар гадаадад эрүүл мэндийн үйлчилгээ авахаар зорьж байгаа иргэдийн урсгалыг багасгаж чадах эсэх талаар, Улсын Их Хурлын гишүүн Оюунчимэг эс, эд эрхтэнг шилжүүлэн суулгах хагалгаанд орохоор хүлээгдэж байгаа өвчтөний бие цаг алдсаны улмаас улам дорддог, иймд хагалгааны дарааллыг хэрхэн тогтоодог талаар, цаашид эрхтэн шилжүүлэн суулгах төвийн барилгыг ашиглалтад оруулах, орны хүртээмжийг нэмэгдүүлэхэд онцгой анхаарах талаар асуулт асууж, хариулт авсан болно. Мөн Улсын Их Хурлын гишүүн Сарангэрэл, Учрал нар эрүүл мэндийн салбарын хууль тогтоомжийг Засгийн газраас салбарын мэргэжилтнүүдийн оролцоотойгоор боловсруулж Улсын Их Хуралд өргөн мэдүүлж байгаа тул Улсын Их Хурлын гишүүд төсөлд саналаа тусгахдаа нотолгоонд суурилах шаардлагатай талаар саналаа илэрхийлсэн болно.

Байнгын хорооны хуралдаанд оролцсон гишүүд санал нэгтэйгээр буюу 100 хувийн саналаар Донорын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн болно.

Улсын Их Хурлын эрхэм гишүүд ээ,

Донорын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Эрүүл мэндийн тухай хуульд нэмэлт, өөрчлөлт оруулах тухай, Нийгмийн даатгалын сангаас олгох тэтгэвэр, тэтгэмжийн тухай хуульд нэмэлт, өөрчлөлт оруулах тухай хуулийн төслийн хэлэлцэх эсэх талаарх Нийгмийн бодлогын байнгын хорооны санал, дүгнэлтийг хэлэлцэн шийдвэрлэж өгөхийг та бүхнээсээ хүсье. Анхаарал тавьсанд баярлалаа.

**Г.Занданшатар:** Ажлын хэсгийн гишүүд Гомбожавын Навчаа Эрүүл мэндийн яамны эмнэлгийн тусламж үйлчилгээний газрын Анхан лавлагаа шатлалын тусламжийн хэлтсийн дарга, Баяраагийн Алтантулга Эрүүл мэндийн хөгжлийн төвийн эс, эд, эрхтнийг шилжүүлэн суулгах үйл ажиллагааг зохицуулах албаны ахлах мэргэжилтэн.

Хууль санаачлагчийн илтгэл болон Байнгын хорооны санал, дүгнэлттэй холбогдуулж асуулт асуух Улсын Их Хурлын гишүүд байна уу? Наянтайн Ганибал гишүүнээр тасаллаа. Ажлын хэсгийн гишүүдийг танилцуулъя. Гомбожавын Навчаа Эрүүл мэндийн яамны эмнэлгийн тусламж үйлчилгээний газрын Анхан лавлагаа шатлалын тусламжийн хэлтсийн дарга Баяраагийн Алтантулга, Эрүүл мэндийн хөгжлийн төвийн эс, эд, эрхтнийг шилжүүлэн суулгах үйл ажиллагааг зохицуулах албаны ахлах мэргэжилтэн Гончигжавын Батцэцэг, Улсын нэгдүгээр төв эмнэлгийн Элэг шилжүүлэн суулгах багийн ахлагч Оргойн Сэргэлэн, Улсын нэгдүгээр төв эмнэлгийн Бөөр шилжүүлэн суулгах багийн ахлагч Дагвадоржийн Баян-Өндөр.

Одоо эрхэм гишүүн Бадарчийн Жаргалмаа асуулт асууна.

**Б.Жаргалмаа:** Товчхон асуулт асууна аа. Ерөнхийдөө Байнгын хорооны хуралдаан дээр асуусан байгаа. Эргээд эрхтэн шилжүүлэн суулгах мэс ажилбарын багийн хамт олныг хэрхэн яаж шинэ боловсон хүчнээр бэлтгэх хангаж байгаа юм, мөн эд, эсийн лаборатори байгуулах ажил дээр Засгийн газар, Эрүүл мэндийн яам хэрхэн яаж анхаарч байна вэ гэдэг асуултуудад хариулт авсан байгаа. Асуултаа товчил гэсэн учраас нэг зүйлийг тодруулъя. Хууль боловсруулах, санаачлах дээр гол нөлөөлсөн хүчин зүйл бол амьгүй донорын оршуулгын зардалд бас тодорхой хэмжээний төсөв хөрөнгө өгдөггүй гэдэг ийм асуултын хариулт байсан. Өөрөөр хэлэх юм бол амьгүй донорын 45 гэр бүлээс ямар нэгэн хөнгөлөлт, нэмэлт санхүүжилт өгдөг вэ гэдгээс шалтгаалаад 20 гэр бүл донор болохоос татгалзаж байсан гэдэг ийм мэдээлэл байгаа. Тэгвэл энэ судалгаан дээрээс хуулийн төслийн үр нөлөөллийн тооцоолол дээр 10 донорт нийтдээ 1 сая төгрөг буюу нийтдээ 10 сая төгрөгийг төсөвт суулгана гэсэн ийм тооцоолол орж ирсэн байгаа.

Энэ дээр таны саяын танилцуулга дээр болохоор эрүүл мэндийн даатгал болон нийгмийн даатгал төлж байсан эсэхээс үл хамаарна гэсэн байна. Хэрвээ ямар нэгэн байдлаар эрүүл мэндийн даатгал болоод нийгмийн даатгал төлж байсан бол оршуулгын зардал хүн болгонд өгдөг байгаа. Түүнтэй хамтад нь нэмж өгнө гэсэн үг үү? Эсвэл зөвхөн амьгүй донорт нь өгнө гэсэн үг үү? Өөрөөр хэлэх юм бол даатгалаас бусад нь өгнө гэсэн үг үү? Энэ тооцооллыг хэрхэн яаж хийсэн бол?

**Г.Занданшатар:** Хууль санаачлагч Жигжидсүрэнгийн Чинбүрэн гишүүн асуултад хариулна.

**Ж.Чинбүрэн:** Жаргалмаа гишүүнд баярлалаа. Ер нь бол энэ хууль нэмэлт өөрчлөлт орох ерөөсөө гол шалтгаан бол амьгүй долларын асуудал ер нь байгаа юм. Яагаад гэхээр гэнэтийн осол аваар, үнэхээр ярихад хүнд сэдэв ч гэсэн тэр осол аваарт ороод тархи нь ажиллахгүй болсон, түүнийг нь мэргэжлийн багаар нотолсны дараа тэр амь насаа алдсан хүн үлдэж байгаа олон хүнийг аврах ийм боломж байдаг. Тэр нэг ёсондоо бурхнаас өгч байгаа бэлэг мэт энэ эртнүүдийг өгөөд өөрөө тэнгэрт хальж байгаа тийм ээ. Энэ тэнгэрт хальсан нь олон хүмүүсийг аварсных нь төлөө манай бас төрөөс дэмжлэг үзүүлье гэдэг энэ санаа их чухал.

Нийгмийн даатгалын шимтгэл төлдөг улсууд бол угаасаа оршуулгын зардал 1 сая төгрөг авдаг. Тэгвэл бид бол энэ 1 сая төгрөгөөр ч уг нь тогтох ёсгүй юм. Энэ бол 3-5 сая төгрөг байгаасай гэж хүсэж байгаа. Гэхдээ энэ шийдвэрийг мэдээж Нийгмийн даатгалын сан, удирдах зөвлөл нь өөрөө хэлэлцээд шийдэх ёстой. Бид энэ дээр бас нөлөөллийн ажлууд хийж ойлгуулж, энийг улам нэмэгдүүлэх талаар бол ажиллах ёстой юм. Тэгэхээр тэр нь эрүүл мэндийн даатгал, эмийн даатгал шимтгэл төлдөг хүнээс үл хамааран 3-5 сая төгрөг өгдөг байгаасай гэдэг үүднээс энэ хуулийн өөрчлөлтийг оруулж тэр орон зайг нь гаргаж өгч байгаа гэж ойлгож байгаа юм. Тэгэхээр шийдвэрийг, хэдэн төгрөг байх вэ гэдэг шийдвэрийг бид одоогоор яг хуулиар бол хэлж болохгүй. Яагаад гэвэл энэ бол Нийгмийн даатгалын сангийн удирдах зөвлөл хуралдаж байж өөрсдөө шийдвэрлэх ёстой юм. Хууль дээрээ тийм юм байна лээ. Нийгмийн даатгалын үндэсний зөвлөл шийдэх ёстой.

**Г.Занданшатар:** Одоо Баттөмөрийн Энхбаяр гишүүн асуулт асууна.

**Б.Энхбаяр:** Түрүүн өдөр бид нар эрлийз, монгол адуу ярьсан. 20, 30 гишүүн үг хэлнэ гээд л их анхаараад л. Энэ бол хүний амь аврах хууль орж ирж байгаа. Манай Чинбүрэн гишүүн бол Улсын Их Хуралд орж ирэнгүүтээ эрүүл мэндийн тусламж үйлчилгээний чанар, хүртээмжийг сайжруулах дээр хууль санаачилж байсан. Яг тэр үед дөнгөж сонгогдчихсон байсан, би бол танилцаж амжаагүй, учрыг нь олоогүй. Энэний хүртээмж бол маш их эрүүл мэндийн систем, эрүүл мэндийн салбарын либералчлал яг ажил хийснийхээ хэрээр бас цалинжиж байх, орлогожиж байх. Энэ талаасаа бол үнэхээр том реформ болсон юм байна гэж би одоо дүгнэж явдаг юм. Тэгээд энэ хуулийн хэлэлцэх эсэхийг бол дэмжиж байгаа.

Бид нар чинь бол саяхныг хүртэл ийм донор байтугай зүгээр наад захын өвчнөө л оношлох, эмчлэх ийм байдалгүй байсан. Одоо бол бас эрхтэн шилжүүлэн суулгадаг болоод ирсэн. Энэ салбарт үнэхээр их ахиц дэвшил гарч байна. Энэ дээр манай Чинбүрэн гишүүн бас ингэж манлайлж энэ салбарыг өөр шатанд гаргах дээр ийм эрх зүйн орчныг ялангуяа боловсронгуй болгох дээр ингэж санаачлагатай ажиллаж байгаад бас талархаж байгаагаа илэрхийлье. Хуульч хүмүүс чинь бас, та бүхэн маань зөвөөр ойлгоорой. Сайн талаас нь харахаас гадна энэ хуульчдын нэг хардаг юм нь муу талаас нь бас хараад байдаг юм. Хуулийг чинь сайн талаас нь харахаас гадна ингэчихвэл энэ нь цаанаа яачихдаг бол гэж үзнэ, тэр нь зүгээр мэргэжлийн онцлог гэж хэлэхэд хаашаа юм, тэгдэг шүү.

Тэгээд би нэг ийм асуулт байгаа юм. Ер нь хүний наймааны гэмт хэрэг бол бас нэлээн нуугдмал байдалтай үйлдэгддэг ийм гэмт хэрэгт ордог юм. Ялангуяа цус, эд эрхтний наймааны асуудал байгаа юм. Энэ гэмт хэрэг гарахаас ер нь хэр урьдчилан сэргийлж чадсан бэ гэсэн асуулт байгаа юм. Саяхан нөгөө нэг алдартай нэг эмч гарсан шүү дээ, 100 гаруй хүнийг өөрийнх нь хүсэлтээр егүүтгэсэн гээд. Тэгээд Баруунд бол нэлээн асуудал болсон шүү дээ, энэ чинь. Хүн өөрөө хүсвэл хүнийг егүүтгэх эрхтэй эсэх асуудал өөрөө хууль зүйн том асуудал болж хувирсан. Өөрөөр хэлбэл зовлон шаналалаас нь хүн өөрийнх нь зөвшөөрлөөр ангижруулах ёстой юу, үгүй юу гэдэг бол өөрөө бас хүний амьд явах эрхийн асуудал байгаа юм. Өөрөөр хэлбэл би амьд явах хэрэгтэй гэдэг нь амьдрахгүй байх эрхтэй гэсэн үг мөн үү, биш үү гэсэн асуудал байхгүй юу нөгөө талдаа. Энэ эрхийн асуудлыг энэ хуулиар яаж зохицуулж байгаа вэ? Өөрөөр хэлбэл тэр донорын эд эрхтнийг нь авах асуудлыг өөрөө зөвшөөрөх боломжгүй байна, тийм ээ? Тэр хүн чинь шоконд орчихсон байна шүү дээ. Энэ процессууд ер нь тэр хүний эрхээ хамгаалах талаас нь одоо яаж байна? Магадгүй сүүлийн үед харилцаа бол янз бүр болсон. Эд хөрөнгийг нь булаах гэж байна гээд өвчин зовлонтой гэдэг дүгнэлт гаргаж байгаа нухчих юм биш байгаа гэдэг. Би шуудхан тэгж асууж байгаа юм.

Хоёрдугаарт нь, энэ донор гэдэг чинь чинь ер нь бол байгалийн баялгаас илүү ховор. Энийг солих гэж байгаа эрхтэн чинь цаг, нараа хүлээж байдаг. Донор олдохгүй, яг тохирсон донор гэдэг юм чинь хамгийн үнэтэй. Тэгээд энэ дээр бас нөгөө эд эрхтнийг дамлаж зарах, магадгүй авлигажих, авлига аваад илүү үнэ өөрт нь карманд нь өгсөнд нь илүү зарах ийм юмыг яаж хаасан бэ гэдэг ийм асуулт байгаа.

**Г.Занданшатар:** Жигжидсүрэнгийн Чинбүрэн гишүүн.

**Ж.Чинбүрэн:** Энхбаяр гишүүд баярлалаа. Их чухал сэдвийг хөндөж байна. Үнэхээр бас хууль, эрх зүйн чиглэлийн хүн гэдгээрээ. Ер нь бол Донорын хуулийн үндсэн агуулга нь эрхтний наймаанаас сэргийлэх тогтолцоогоороо яаж өөрчлөх вэ гэдэг нь л энэ хуулийн гол үндсэн агуулга нь байж байна. Жишээлбэл Монгол Улсад Донорын хууль цусны донор, эд эс, эрхтний донор нь хоёулаа нэг дор байж байгаа. Энэ бол буруу. Жишээлэх юм бол цусны донорыг бол бид алдаршуулах ёстой. Цусаа өгч, цус алдсан эрсдэл, амь насаа алдах гэж байгаа улсуудыг аврахын тулд тэр цусаа өгдөг улсуудыг баярлалаа гэж цусаа өгөөч ээ гэж уриалах ёстой. Тэгтэл бид энэ дотор нь бас эд эс эрхтнийг хийчихсэн учраас ямар эд эс эрхтнээ өгөөч ээ гээд уриалаад байж болохгүй. Энэ бол ямар ч ёс зүйгүй, аюултай зүйл. Харин эд эс эрхтнээ өгч байгаа улсууд бол хайртай, өөрийнхөө аав, ээж, ах эгч, дүүдээ чин сэтгэлээсээ хайр энэрлийн үндсэн дээр өгч байх ёстой болохоос ямар нэгэн шан харамж авах зорилгоор үхэх юм бол энэ жинхэнэ хүний наймаа болно. Тийм учраас бид энэ хуульдаа яаж нэмэлт, өөрчлөлтөд хоёр зүйл орсон. Яг энэний эсрэг хийсэн зүйл байгаа. Тухайлах юм бол хоёрдугаарт өөрчлөлтөд бол эс, эд эрхтний донорын нэгдсэн бүртгэл, мэдээллийн санг байгуулах эрх зүйн орчин бий болохоор хуулийн төсөлд тусгасан. Нэг ёсондоо сая Энхбаяр гишүүний хэлдгээр нэг эмч өөрөө эрх мэдлээ ашиглан очер дараалалд сүүлд байсан хүнийг урагшаа авчраад хийчихвэл яах вэ. Амьгүй донор гэдэг, би түрүүн хэлдэг амьгүй донороос авсан эрхтэн гэдэг бол бараг бурхны бэлэг шиг зүйл. Үүнийг хамгийн эрсдэлтэй, хамгийн хэрэгтэй хүнд нь очер дараалал нь ил тод байдаг тэр тогтолцоогоор дамжуулан хийдэг ийм байх ёстой.

Хоёр дахь өөрчлөлт бол бид 3 дугаар зүйлд эрүүл мэндийн асуудал эрхэлсэн төрийн захиргааны төв байгууллагын дэргэд эс, эд эрхтэн шилжүүлэн суулгах үйл ажиллагаатай холбоотой мэргэжлийн ёс зүйн хороо гэж оруулсан юм. Энэ ёс зүйн хороо одоо ямар байдалтай ажилладаг вэ гэхээр эд эс, эрхтэн шилжүүлэн суулгадаг эмнэлэг болгон өөрөө ёс зүйн хороог ажиллуулаад байгаа байхгүй юу. Нэг ёсондоо эд эс, эрхтэн шилжүүлэн суулгадаг газрууд нь өөрсдөө ёс зүйн хороогоо ажиллуулаад, өөрсдөө энэ хүүхэд аавдаа өгч байгаа нь яг үнэн юм байна, энэ чин сэтгэлээсээ өгч байгаа юм байна гэдгийг нь хянаад яваад байгаа юм. Энэ нь болохоор эмнэлгүүдээс үл хамаарсан Эрүүл мэндийн яаман дээр хөндлөнгийн хяналттай ийм байгууллага байх ёстой. Магадгүй бүр хэн нэгний дарамтад ороод эд, эс эрхтнээ өгөх гэж байвал яана, тал бөөрөө өгөх гэж байвал яана. Тийм учраас сэтгэл зүйн хүртэл тестүүд хийдэг. Энэ бас тийм амархан зүгээр өгье гэнгүүт нь очоод зөвшөөрөөд сольчихдог ч бас асуудал биш. Энэ бол заавал сэтгэл зүйн тест орно. Сэтгэл зүйн хувьд эрүүл үү, чин сэтгэлээсээ өгөх гэж байна уу. Бас их чухал. Жишээлэх юм бол сэтгэл зүйн тест дотор ийм асуулт байгаа шүү дээ. Та бөөрөө өгөх гэж байгаад хагалгаа бол өөрөө эрсдэлтэй учраас та үхчихвэл яах вэ, таны гэр бүл чинь зөвшөөрч байна уу гэх мэтчилэнгийн ийм хүнд асуултууд тавьдаг. Үндсэндээ яг өөрөө чин сэтгэлээсээ аав ээжийгээ, ах эгчийгээ аврах гэж байгаа юу гэдгийг шалгадаг сэтгэл зүйн тестүүдтэй.

Хоёрт, эмнэлгүүдтэй хамааралгүй, төрийн дээд байгууллагын доор ёс зүйн хороо ажиллах. Гуравт, мэдээлэл. Жагсаалтад та хэзээ орсон, хэзээ бүртгүүлсэн, өвчний явц нь ямар явцтайг нь хянадаг энэ ёс зүйн хороонд мэдээллийн нээлттэй сан. Тэгэхдээ энэ бол өвчний мэдээлэл мэдээж ил тавигдахгүй шүү дээ. Зөвхөн мэргэжлийн улсууд орж олж хардаг ийм тогтолцоог бий болгох хоёр том заалт энд орсон юм.

**Г.Занданшатар:** Одоо Салдангийн Одонтуяа гишүүн асуулт асууна.

**С.Одонтуяа:** Би Сэргэлэн эмчээс асууя гэж бодож байна. Ер нь бол энэ донор хүн гэдэг бол өөрөө эрүүл мэнд, амь насанд эрсдэлтэй ч гэсэн энэ эрдэнэт хүнийхээ амь нас, эрүүл мэндийг хамгаалахын төлөө цусаа, эд эрхтнээ, эсээ ингээд халуун сэтгэлээр өгч байгаа сайн үйлстэн, энэрэнгүй үйлстэн гэж бид үздэг. Тийм ч учраас энэ Донорын тухай хуулийг улс орнууд мөрдөж байгаа. Манай улсад 2006 онд анх бөөр шилжүүлж, 2011 онд элэг шилжүүлээд тэрнээс хойш нутагшаад энэ ажил нэлээд амжилттай явж байгаа гэж би бас харж байгаа. Тэгэхээр бид бол энэ Улсын Их Хурлын гишүүд төсөв батлахдаа энэ эд эрхтэн шилжүүлэн суулгахтай холбоотой энэ олсон оюуны капиталаа, чадвараа ашиглаад энэ төсвөөр нэлээн дэмжих ёстой гэж үздэг. Тэгэхгүй бол хөөрхий хүмүүс ихэнх нь гадагшаа явна. Гадагшаа явж чадахгүйнууд нь үнийг нь дийлэхгүй, ингээд амь насаа алдана гэсэн үг.

Нэг зүйл асуух гэсэн юм. Ер нь энэ эмч мэргэжилтнүүд эрхтэн, эд эс шилжүүлэх тухай асуудлыг Донорынхоо хуулиас салгаж тусгай хууль гаргах хэрэгтэй гэж үзээд байдаг. Над дээр ч гэсэн зөндөө саналууд ирсэн. Тэрнээс ихэнх нь энд ороогүй байж байх жишээтэй. Тэгэхээр яагаад ороогүй юм бол? Энэ Донорын хуулиас тусдаа эд эрхтэн шилжүүлэх хуулийг санаачлах гээд бас хэсэг гишүүд байгаа гэж би сонссон. Тийм зүйл байгаа юм уу? Хэрвээ тусад нь тийм хууль орж ирэх гэж байвал хэзээ энэ хууль орж ирэх вэ? Уг нь энэ Донорын хуультайгаа бүгдийг нь цогцоор нь оруулж ирэх байсан. Яагаад гэхээр тэр эд эрхтний хууль орж ирэхэд дахиад л Донорын хууль нь бас хөндөгдөж таарах байх л даа. Энэ асуудлыг таныг яг мэргэжлийн хүний хувьд бол ингээд асуух гэсэн юм. Зарчмын хувьд бол би хэлэлцэх эсэхийг дэмжиж байгаа.

Тэгээд ер нь бол монголчууд ярьдаг шүү дээ, харамч хүн хоёр төлдөг гэж. Бид нар энэ эрүүл мэндийн салбараасаа мөнгө харамлаад л энэ эрхтэн шилжүүлэхдээ мөнгө харамлаад л байх юм бол одоо хэдэн ортой гэлээ, 3-хан ортой гэсэн. Тэгэх юм бол гадагшаа гарч байгаа нөгөө валютын урсгал чинь бүр тэрнээсээ ч хэд дахин их даваад л гарчхаж байгаа юм. Бид нар бас эмнэлэг дээр очиж нөхцөл байдалтай танилцаж байхад, үнэхээр энэ дээр бол яг улсын, төрийн бодлого их чухал юм байна гэж харсан. Тэгэхээр ер нь та нар ч гэсэн төсөв хэлэлцэх үеэр яг өөрсдөдөө энэ асуудлыг бүр онцгойлон ирж лоббигоо хийж уулзаж ярилцаж байхгүй бол бид нар бол олон, одоо зүйл дээр төсөв баталдаг болохоор ингээд мартагдаад өнгөрчихдөг, анзаарахгүй өнгөрчихдөг. Тэгэхээр энэ салбараа уг нь их дэмжээд явмаар байгаа юм. Манай эмч нарын чадвар бол үнэхээр их сайн, тийм байгаа. Тэгэхээр энэ заавал тусад нь ийм хууль боловсруулах шаардлагатай гээд мэргэжилтнүүд үзээд байх юм. Та юу гэж үзэж байна вэ?

**Г.Занданшатар:** 83, Сэргэлэн эмч.

**О.Сэргэлэн:** Маш чухал асуулт асуусан Одонтуяа гишүүндээ баярлалаа. Ер нь бол эс, эд эрхтэн шилжүүлэн суулгах, цусны донор энэ хоёр хууль бол ер нь дандаа хамтдаа байсан. 2002 онд анхны Эс, эд эрхтэн шилжүүлэн суулгах хуулийг Цусны донорын хууль дээр нэмж өөрчлөлт оруулаад, энэнээс хойш 2012 онд нэг шинэчилсэн найруулга хийгдээд 2018 онд бас нэг шинэчилсэн найруулга хийгдсэн. Гэхдээ маш цөөхөн асуудлууд өөрчлөгдсөн учраас тэр болгон эс, эд эрхтэн шилжүүлэн суулгах асуудал, энэ зүйлүүд бол ороогүй орхигдоод яваад байсан. Энэ удаад, ер нь бол эс, эд эрхтэн шилжүүлэн суулгах хуулийг Цусны донорын хуулиас салгахаар ажлын хэсэг ажиллаж байгаа. Энэ ажил бол энэ намрын чуулганаар орох байх гэсэн бид нар хүлээлт горьдлоготой байгаа. Тэгээд түрүүн Чинбүрэн гишүүн маань хэлсэн. Цусны донор, эс, эд эрхтний донор гэдэг бол хоёр ялгаатай зүйл байдаг юм. Энэ эс, эд эрхтэн шилжүүлэн суулгасан, одоо яг энэ Донорын хуульд зургаан асуумж асуулт өөрчлөгдөж орж байгаа. Зургаан зүйл. Энэ зургаан зүйл бол зайлшгүй бүр өнөө маргаашгүй өөрчлөхгүй бол болохгүй ийм зургаан зүйлийг л урьдчилж энэ хаврын чуулганаар оруулъя гэсэн хүсэлт тавьсны дагуу Их Хурал хүлээж авч байгаад их баярлалаа. Хэлэлцэж байгаад.

Энэ зургаан зүйл дотор хамгийн их чухал заалт бол нэгдүгээрт нь насыг 21 болгох. Энэ 21 болгоогүйгээс болоод 22, 23, 24- тэй, ээж аав нь үхлийн ирмэгт байгаа ийм хүүхдүүд хэчнээн би өөрийнхөө эрхтнийг элгээ өгье, бөөрөө өгье гэж гуйгаад ч хууль зөрчөөд байгаа учраас бид зөвшөөрч чадахгүй. Тэгэхээр одоогийн Донорын хуульд бол 25 гээд заачихсан. Энэ талаар түрүүчийн 2018 оны шинэчилсэн найруулга дээр бид нар уг нь 21 гэж оруулж ирсэн боловч бас ингээд 25 болоод батлагдчихсан юм байгаа. Энэ асуудлыг дахиад л бид нар одоо оруулж ирж байгаа. Тэгэхээр энэ бол нэг чухал. Хоёр дахь чухал зүйл бол түрүүн Чинбүрэн гишүүн хэлсэн. Ерөөсөө бүтэн жилийн хугацаанд долоохон амьгүй донор олдож байгаа. Энэ бол үнэхээр ар гэрт нь ямар нэгэн компенсаци байхгүй, ямар нэгэн ар гэрийн тайтгарлын мөнгө гэдэг юм уу, оршуулгын зардал гэдэг юм уу, жоохон ч гэсэн тийм юу зүйл байхгүй учраас амьгүй донор бол олдоц маш бага байгаа. Яг амьгүй донор болчих тохиолдол бол үнэндээ Монгол Улсад бол маш их бий. Тэгэхээр энэ хоёр асуудал ялангуяа энэ зургаан асуудал дотор орж хэлэлцэгдэж байгаа учраас өнөө маргаашгүй энийг батлагдаад явчихвал энэ эс, эд эрхтэн шилжүүлэн суулгуулах гээд амь нас гуйгаад хүлээгээд байж байгаа олон өвчтөний амийг аврах бололцоо гарах л ийм л юм байгаа юм.

**Г.Занданшатар:** Балжиннямын Баярсайхан гишүүн асуулт асууна.

**Б.Баярсайхан:** Би энэ Монголын эрүүл мэндийн салбарын бас гол төлөөлөл, чадварлаг эмч өнөөдөр төрийн түшээ болж Улсын Их Хуралд сууж, тэр хэрээрээ энэ олон чухал эрүүл мэндийн салбарт хэрэгтэй, шаардлагатай энэ хуулийн төслүүдийг оруулж ирж байгаад бол үнэхээр талархаж байна. Энэ хуулийн төслийг бол дэмжиж байгаа. Энэ бол маш чухал хуулийн төсөл. Өнөөдөр ямар нэгэн байдлаар уламжлалт зан заншил гэдэг юм уу, хүний итгэл үнэмшлээсээ шалтгаалж энэ ажил Монголд хэзээ ч хийгдэх ч боломжгүй юм шиг санагдаж байсан үе байгаа. Гэтэл өнөөдөр бас энэ энэ хуулийн төсөл Улсын Их Хуралд орж ирж байгаад бол маш их баяртай байна. Би тэгээд дэмжиж байна.

Түүнээс гадна надад бас ганц хоёр асуулт байна. Өнөөдрийн байдалд эрхтэн суулгуулчихсан хүмүүсийн маань хувьд дархлаа дарангуйлах эмийг бол байнга ууж авдаг. Энэ хүмүүс маань өвчинд өртөмтгий ядруу байдаг. Тэгээд эрхтэн шилжүүлж суулгуулсан хүмүүс рүү ямар нэгэн байдлаар сувилгаанд сувилалд явуулах юм уу, зарим шинжилгээнд үнэгүй хамруулдаг юм уу, төрөөс Эрүүл мэндийн яамнаас дэмжиж байгаа дэмжлэг бол төдийлөн бас хангалтгүй байна гэж харж байгаа. Багц шинжилгээ гэж өгдөг юм байна лээ. Гэхдээ энэ шинжилгээний яг тэр үйлчилгээ, хүрээ нь бол тийм хангалттай биш учраас ихэвчлэн боломжтой хүмүүс нь тэр багцын шинжилгээгээ хувийн эмнэлэгт өгч байдаг. Үүнээс гадна бүх төрлийн вирусийн шинжилгээ гэж бол хөгжингүй орнуудад авдаг. Гэтэл энэ бол Монгол Улсад ерөөсөө байхгүй байгаа, хийгдэхгүй байгаа. Энэ асуудал дээр ямар нэгэн өөрчлөлт шинэчлэлт хийгдэх үү? Дархлаа дарангуйлах энэ гурван эм эмийг уудгаас нэг эмийг нь бол төрөөс хариуцаж байгаа. Гэтэл энэ эмийн чанарын асуудал, дахиад л бидний яриад байгаа эмийн чанарын асуудал байгаад байгаа. Европт эрхтэн шилжүүлсний дараа ууж байгаа эм, Солонгос улсад ууж байгаа эм, Монголд ууж байгаа эмийн чанар харьцангуй өөр байгаад байна. Тэгэхээр энэ чанарын асуудал яах юм бэ? Ингээд дархлаа дарангуйлах гурван эм ууж байхад яагаад гурвууланг нь төрөөс үнэгүй өгч болохгүй байгаа юм бэ? Яагаад нэгийг нь өгч байгаа юм бэ? Тэгээд өгч байгаа эмийнх нь энэ чанарын асуудал яагаад ийм ялгаатай байгаа юм бэ гэдэг дээр асуулт асууя.

**Г.Занданшатар:** Жигжидсүрэнгийн Чинбүрэн гишүүн хариулъя.

**Ж.Чинбүрэн:** Баярлалаа Баярсайхан гишүүнд. Ер нь эрхтэн шилжүүлэн суулгуулсан хүмүүс насан туршдаа дархлаа дарангуйлах эм уудаг. Энэ бол санхүүгийн том дарамт болдог. Манай эрүүл мэндийн салбарын бид нарын зорьж байгаа, манай Их Хурлаас гаргаж байгаа том зорилго бол өвчин туссан хүн санхүүгийн хямралд орж ядуурч болохгүй, мөнгөгүйгээсээ болоод эмчлүүлж чадахгүй байна гэдэг бол төрийн гутамшиг гэдэг энэ хоёр зүйлийг арилгахын төлөө бид дэмжиж бүгдээрээ энэ хууль тогтоомжуудаа гаргаад ажиллаж байгаа. Үүний хүрээнд бол бас нэг баярлууштай мэдээ бол бид эд эс, эрхтэн шилжүүлэн суулгах хагалгаа бол төрөөс даадаг болоод, тэр дотроо элэг шилжүүлэн суулгах, бөөр шилжүүлэн суулгах, үүдэл эс шилжүүлэн шилжүүлэн суулгах бүгд даатгалаас бүрэн дааж байгаа юм. Хамтын төлбөр зөвхөн группт ороогүй тэгээд ажил төрөл эрхэлж байгаа улсууд л төлж байгаа болохоос хүүхэд, өндөр настан, групп тэтгэвэрт байгаа улсууд бол бүгд хамтын төлбөргүй энэ хагалгааг хийлгэж байгаа юм. Насан туршдаа ууж байгаа эмийг төрөөс даах тусламж үйлчилгээн дотор ороод явж байгаа. Тэгэхээр манай эрүүл мэндийн салбарын нэг том тогтолцооны алдаа бол нөгөө хямд үнэтэй тендер гэдэг энэ тогтолцооны алдаанаасаа болоод дандаа нөгөө эмийн чанар дээр бид алдаад байгаа юм. Тийм ч учраас бид өнөөдөр Их Хурал дээрээ эмийн чанарын асуудлаар шалгах түр хороо байгуулж чадсан энэ тогтолцоог бид зөв болгоход маш том хандив нэмэр болно гэдэгт эргэлзэхгүй байгаа. Тийм учраас бид одоо 30 жил явчихсан энэ тогтолцоог засах том ажлыг эхлүүлж чадсандаа баяртай байна.

Хоёрт, бид Засгийн газраас өргөн барьсан Эмнэлгийн бүтээгдэхүүний тухай хуулийн ажлын хэсэгтэй бүтэн найман сар ажиллаж нэлээдгүй олон зүйлийг бол бас мэдэж авсан. Энэ бол тогтолцоо, өөрөө бид дандаа хямд эмийн эрэлд хувийн хэвшлийнхнийг мордоогоод, тэгээд монгол хүмүүс чинь сэргэлэн юм болохоор хаа байсан юм, бүр Бангладешээс хүртэл хямд эм аваад ирж байгаа байхгүй юу. Энэ өөрөө манай эрүүл мэндийн системийн том дутагдал энд байгаа. Хоёрт түрүүн бас хэллээ, харамч хүн хоёр дахин төлдөг гэдэг шиг, хямд үнэтэй эм нь өөрөө буцаагаад зардлыг ихэсгээд байдаг. Тийм учраас энэ дээр бол төрд байх тусламж үйлчилгээ дотор Сертикан буюу гурав дахь төрлийн дархлаа даруулах эмийг хүртэл оруулж өгч байгаа. Харин зүгээр үйл ажиллагаа их удаан байна. Хурдан явах хэрэгтэй. Бид бол даатгалын тогтолцоогоороо бүгдийг нь зохицуулах боломжийг гаргаад өгчихсөн.

Дараагийн чухал зүйл бол эрхтэн шилжүүлэн суулгуулах хүмүүст эд, эс эрхтнээ өгсөн баатарлаг амьд донорууд байна. Энэ амьд доноруудын энэ баатарлаг үйлсийг бас урамшуулж, тэдгээрт эрүүл мэндийн үзлэг тэр дотроо бас рашаан сувилалд биеэ сувилуулах тэр боломжуудыг гаргаж өгөх нь их чухал юм. Яг цагаа тулаад аав, ээждээ хүүхэд нь нэг бөөрөө эсхүл элэгнийхээ талаа өгнө гэдэг бол бас л чанга шийдвэр шүү дээ. Эрүүл хүн хагалгаанд орно, эрсдэл үүрээд. Энэ бол баатарлаг үйлс. Тийм учраас эдгээр улсуудад бол төр ялангуяа эрүүл мэндийн салбарынхан бол эрүүл мэндийг нь тусгайлан анхаарч хандах нь бол зайлшгүй шаардлагатай чухал зүйл ээ. Тэгээд би бас энэ дээр нэмээд зарим тоог та бүхэнд хэлчихье гэж бодож байна. Монгол Улсад 2016 оноос хойш нэлээн эд эс, эрхтэн шилжүүлэн суулгах хагалгаа их эрчимтэй явсан. Улсын нэгдүгээр төв эмнэлэг, одоо Сэргэлэн багш энд сууж байна. Анхны элэг шилжүүлэн суулгах хагалгааг Асан эмнэлэгтэй хамтраад амжилттай хийгээд, одоо тэр давлагаан дор хоёр ч улсын эмнэлэг хийгээд, очер дараалал нь ихтэй ингээд явж байна шүү дээ. Тэгэхэд нийтдээ 224 хүнд элэг, бөөр шилжүүлэн суулгахад 8.9 тэрбум төгрөг 2016 оноос хойш зарцуулсан байна. Тэгэхэд сая Байнгын хороон дээр Эрүүл мэндийн яамнаас өгсөн мэдээлэлд 2021 оны дөнгөж хагас жилээр гадаадад эмчлүүлсэн улсуудын мөнгө төлсөн тооцоо нь 7 тэрбум төгрөг байж байна шүү дээ. Зургаан сарын хугацаанд шүү дээ, 7 тэрбум төгрөг төлөөд.

**Г.Занданшатар:** Ганзоригийн Тэмүүлэн гишүүн асуулт асууя.

**Г.Тэмүүлэн:** Чинбүрэн нарын гишүүдийн санаачилсан Донорын тухай хуульд нэмэлт, өөрчлөлт оруулах тухай хуулийн төслийг зарчмын хувьд дэмжиж байгаа. Өнөөдрийн Донорын тухай хууль бас цаг үеийн шаардлагыг хангахгүй байгаа, өөрчлөлт оруулах шаардлагатай хэд хэдэн гол томоохон асуудлууд байсан. Энэний нэг нь бол донорын эд, эсийг бусдын амь насыг аврахын тулд бэлэглэж байгаа гэдэг юм уу, эрхтнээ шилжүүлэн суулгаж байгаа иргэдийн насны асуудал байсан. Доод хязгаар нь 25 нас байсныг өнөөдөр 21 нас болж хууль зүйн талаасаа шийдвэр гаргах бүрэн эрхтэй иргэд бол өөрсдийнхөө эд, эсийг магадгүй ээж аавдаа, хамаатан садандаа шилжүүлэх энэ боломж бололцоо бол бүрдэж байгаа юм. Би зүгээр, хууль зүйн талаасаа бид нарт анхаарах ганц хоёр заалтууд байна уу даа. Энийг бол хэлэлцэх эсэхийг шийдсэний дараа ажлын хэсэг гарч мэдээж ажиллах байх. Тэгэхээр ажлын хэсгийн түвшинд манай гишүүд болоод бас манай ажлын албаныхан бас анхаараарай гэж хэлэх гээд байгаа юм. 7.1.8 дээр цусны донор болон эс, эд эрхтний амьд донорыг олон нийтэд таниулах, алдаршуулах гэсэн заалт орж ирсэн байгаа. Залгуулаад, амьгүй донор болон гэр бүлд хүндэтгэл үзүүлэх арга хэмжээг зохион байгуулах гэдэг зүйл заалт байгаа. Тэгэхээр яах вэ нэг талдаа хууль зүйн бичилт талаасаа бид нар анхаарах нэг зүйл байгаа нь Хувь хүний мэдээллийг хамгаалах тухай хууль энэ оны 1 сард батлагдсан 5 сарын 1-нээс энэ хууль хэрэгжээд эхэлсэн байгаа.

Магадгүй та бүхнийг нь хууль өргөн барих үед бол энэ хууль батлагдаагүй байсан. Эргээд энэ донорын талаарх мэдээлэл бол тухайн хувь хүний нууц мэдээлэлтэй холбоотой асуудлууд байдаг, тухайн хүн, хувь хүний эрүүл мэндтэй холбоотой мэдээллийн асуудлууд байдаг. Тэгэхээр шууд тэр хувь хүний мэдээллийг бид нар олон нийтэд таниулах алдаршуулах ч гэдэг юм уу, энэ нь өөрөө бас хууль зүйн талаасаа учир судалдаа асуудал байгаад байгаа юм. Тэгэхээр магадгүй тэр амьд донорыг олон нийтэд таниулах, алдаршуулах асуудлыг бол өөрийнх нь зөвшөөрлийн үндсэн дээр гэдэг юм уу, гэр бүлийнх нь зөвшөөрлийн үндсэн дээр гэдэг юм уу. Амьгүй донор болоод гэр бүлд хүндэтгэл үзүүлэх асуудлыг бас л мөн зөвшөөрөл, гэрээслэлийн үндсэн дээр ч гэдэг юм уу, энэ тодорхойлолтыг бас нарийвчилж оруулж өгөх нь зүйтэй байх гэж хараад байгаа юм. Тэгэхээр та бүхэн маань бас хуулийн хэлэлцүүлгийн явцад эдгээр зүйл заалтуудыг анхаарч үзээрэй. 7.8 дээр тухайн гэр бүл, хувь хүний зөвшөөрөл гэрээслэлийн дагуу хийх ёстой асуудлууд байгаа шүү. Бид нар Хувь хүний мэдээллийг хамгаалах тухай хууль энэ онд батлагдаад, энэ сая 5 сарын 1-нээс хэрэгжиж эхэлсэн. Тэгэхээр энэ заалтыг тодорхой үг, үсэг найруулгын хувьд нэмж оруулах шаардлагатай гэж бас харж байгаа юм.

**Г.Занданшатар:** Үг хэллээ. Гишүүд асуулт асууж, хариулт авч дууслаа. Санал хураалт явуулахын өмнө, асуулт хариултын цаг дууссан учраас гишүүд чуулганы танхимд цуглаарай санал хураалт явуулна. Асуулт хариултын цаг дууслаа. Дэмжсэн, дэмжээгүй үг хэлэх гишүүн байна уу? Цэрэнпилийн Даваасүрэн гишүүнээр тасаллаа. Улсын Их Хурлын эрхэм гишүүн Ёндонпэрэнлэйн Баатарбилэг, Жамъянгийн Мөнхбат, Ганзоригийн Тэмүүлэн нарын урилгаар Архангай аймгийн Төвшрүүлэх сумын цэцэрлэгийн багш, ажилчид, Улсын Их Хурлын үйл ажиллагаа, төрийн ордонтой танилцаж байна. Та бүхэндээ ардын хүүхдийг сурган хүмүүжүүлэх ариун үйлсэд чинь өндрөөс өндөр амжилтыг хүсэн ерөөе, Улсын Их Хурлын гишүүдийн нэрийн өмнөөс.

Гишүүд ээ, маргааш 12 цагаас манай Батсүхийн Саранчимэг, Цэрэнжамцын Мөнхцэцэг, Чинбатын Ундран гишүүдийн санаачилгаар үндэсний бичиг, соёл, номын өдрийг хуульчилж, 5 дугаар сарын гурав дахь долоо хоногийн хагас, бүтэн сайн өдөр номын баяр зохион байгуулж байхаар шийдвэрлэсэн. Тэгээд маргааш номын баяртаа гишүүдийг идэвхтэй оролцохыг урьж байна. Өнөөдөр нээлтэд манай Жамъянхорлоогийн Сүхбаатар гишүүн, номонд дуртай манай Даваажанцангийн Сарангэрэл гишүүн хоёр хосоороо очиж оролцож маш сайхан санаачилга гаргаж, ардын уран зохиолч нартай бас номын ариун яриа өрнүүлсэн нь их чухал ажил болсон. Энд гишүүдийг идэвхтэй оролцохыг уриалж зарлаж байна. Одоо Цэрэнпилийн Даваасүрэн гишүүн үг хэлсний дараа санал хураалт явуулна. Эрхэм гишүүн Цэрэнпилийн Даваасүрэн.

**Ц.Даваасүрэн:** Энэ бол их чухал хууль юм байна лээ. Энэ хуулийг анх гаргахад бид нар бас Япон улсад энэ чиглэлээр өмнө гарсан ололт амжилтууд, гарч байсан учир дутагдлууд, хуулиас үүсэж болох асуудлуудтай бас танилцаж туршлага судалж байсан юм. Мэдээж хэрэг хүний амь насыг аварна гэдэг бол, тэрэн шиг үнэ цэнэтэй зүйл юу байх вэ. Тэр тусмаа энэ гадагшаа урсаж байгаа мөнгөний урсгалыг бий болгож байгаа нэг зүйл бол гадаадад эрхтэн шилжүүлэн суулгах өндөр үнэтэй хагалгаанууд байгаа. Энийгээ эх орондоо хийдэг болсон гэдэг бол сайн зүйл. Тийм учраас бид нар нэгэнт гаднын туршлага байгаа учраас гаргах алдаагаа бол маш бага болгох хэрэгтэй. Ялангуяа энэ үнэлгээг нэмэгдүүлж байгаагийн цаана зэрэгцээд түрүүн Энхбаяр гишүүний хэлээд сануулаад байгаа юм зүйлийг бид анхаарах ёстой. Ялангуяа өөрийгөө удирдаж чадах боломжгүй улсуудыг ашиглах, хүүхэд үрчилж авах гээд есөн шидийн ийм хүний эрхтний наймааны зүйлүүд бас гарч болзошгүй байдаг юм. Тэгэхээр энэ хуулийг хэлэлцэх явцад ажлын хэсэг бол нэлээн сайн энэ хууль дээр ажиллах хэрэгтэй шүү.

Тэрнээс биш одоо ингээд л орж ирээд л нэг донор гэсэн нэрийг “аан за” гэсэн маягаар хандаад кноптоод явчих юм бол, бас тийм хууль бол биш ээ. Энэ бол хүний хувь заяа, хүний амь настай бас холбогдолтой ийм зүйл байдаг. Хүний эрхтэн гэдэг бол маш үнэтэй зүйл ээ. Тийм учраас энэ хуулийн хэлэлцүүлгийн явцад би холбогдох Байнгын хороог бол ажлын хэсэг гаргаж маш нарийн сайн нягталж ажиллаарай гэдгийг л гол нь хэлэх гээд байгаа юм. Нэлээн сайн шүү, энэ хуулиа дахин дахин нягтал. Тэгэхгүй бол энд бас сөрөг, муу үр дагаврууд бол гарах ийм талууд бол байдаг. Тэр тусмаа манайх шиг нэгдсэн хариуцлага, хяналтын тогтолцоо байхгүй, бүх талдаа суларчихсан, хууль хүчний байгууллагууд нь суларчихсан. Одоо та нар хар л даа, хар тамхи наймаа ямар хурдацтай хөгжиж байна вэ, хүний наймааны янз бүрийн юм сонсогдож эхэлж байгаа. Ингээд бодоод үзэхээр манайх шиг ингэж задгайрчихсан улс оронд бол бас энэ хүний эрхтнийг үнэлэх асуудлыг, энэ дээр бол маш болгоомжтой, маш хянуур, хаах ёстой зүйлийг нь хааж, бусад орны туршлагыг судалж ийм хууль гаргах ёстой шүү гэдгийг би дахин хэлье. Яагаад гэвэл энэ хуулийг бол бид нар бусад улс оронд явж судалж байсан. Сөрөг үр дагаврууд бол байдаг юм байна лээ шүү гэдгийг би хэлэх гэсэн юм. Тэгээд анхаараарай, энэ хуулийг гаргахдаа.

**Г.Занданшатар:** Гишүүд үг хэлж дууслаа. Санал хураалт явуулна. Жигжидсүрэнгийн Чинбүрэн гишүүн болон ажлын хэсгийн гишүүд нар тусахад сүүдэр гардагтай адил, сайн юманд ч гэсэн саар тал байдаг учраас Донорын тухай хууль донортой зэрэгцээд бас хүний наймаа, эрхтний наймаа, элдэв гаж буруу үзэгдэл дагаж хөгжиж магадгүй талаар Энхбаяр гишүүн, Цэрэнпилийн Даваасүрэн гишүүн нарын хэлээд байгаа санааг хэлэлцүүлгийн явцад тусгаж, болзошгүй эрсдэл, буруу зүйлээс урьдчилан сэргийлэх, хамгаалах хууль зүйн зохицуулалтыг бас хийх хэрэгтэй. Мэдээж олон түмэн хүний олон хүний амийг аварсан, донорын ариун үүсгэл үйлс гэдэг бол агуу чухал. Тэгэхдээ энэ сөрөг үр дагавар байдаг гэдгийг бас хэзээ ч мартаж болохгүй гэдгийг. Хуульд олон талыг харж тусгах ёстой учраас анхаарна буй за.

21 нас гэдэг чинь ч гэсэн, 25 нас нь болж 2018 онд бид нарыг 2019 онд Их Хуралд оруулахаас өмнө тэгж ярьж хэлэгдсэн юм байна лээ.

Ингээд санал хураалт бэлэн болсон уу?

            Санал хураалт

26 гишүүн дэмжиж, 63.4 хувийн саналаар энэ санал дэмжигдлээ.

Төслийг үзэл баримтлалын хүрээнд хэлэлцэхийг дэмжсэнд тооцон хэлэлцүүлэгт бэлтгүүлэхээр Байнгын хороонд шилжүүлнэ. Энэ чинь хамт өргөн мэдүүлсэн хуулийн төслүүдийг бас хамт хэлсэн байгаа тийм ээ.

Байнгын хорооны саналаар Донорын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Эрүүл мэндийн тухай хуульд нэмэлт, өөрчлөлт оруулах тухай, Нийгмийн даатгалын сангаас олгох тэтгэвэр, тэтгэмжийн тухай хуульд нэмэлт оруулах тухай хуулийн төслийг үзэл баримтлалын хүрээнд хэлэлцэх нь зүйтэй гэж гишүүд үзсэн тул анхны хэлэлцүүлэгт бэлтгүүлэхээр Нийгмийн бодлогын байнгын хороонд шилжүүлж байна.

Дараагийн асуудалд орно. Одоо ганцхан жижигхэн асуудал үлдлээ.

**Арван дөрөв.Түр хорооны бүрэлдэхүүнд өөрчлөлт оруулах тухай асуудал**

Түр хорооны бүрэлдэхүүнд өөрчлөлт оруулах тухай асуудлыг танилцуулъя. Улсын Их Хурлын тогтоолын төслийг уншиж танилцуулъя.

            Түр хорооны бүрэлдэхүүнд өөрчлөлт оруулах тухай

Монгол Улсын Их Хурлын тухай хуулийн 8 дугаар зүйлийн 8.1.6 дахь заалт, 29 дүгээр зүйлийн 29.1 дэх хэсэг, 33 дугаар зүйлийн 33.1.5 дахь заалтыг үндэслэн Монгол Улсын Их Хурлаас тогтоох нь:

1.Монгол Улсын Их Хурлын гишүүн Энхбаярын Батшугар, Дамдинсүрэнгийн Өнөрболор нарыг Улаанбаатар хотын хөгжлийн асуудал эрхэлсэн түр хорооны гишүүнээр баталсугай.

2.Энэ тогтоолыг 2022 оны 5 дугаар сарын 20-ны өдрөөс эхлэн дагаж мөрдсүгэй.

Түр хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг баталъя гэсэн томьёоллоор санал хураалт явуулъя.

24 гишүүн дэмжиж, тогтоолын төсөл батлагдлаа.

Тогтоолын эцсийн найруулгыг уншиж танилцуулсан. Түрүүн тогтоолын эцсийн найруулгатай саналтай гишүүн байна уу? Алга байна. Эцсийн найруулгыг сонссонд тооцлоо.

Дараагийн асуудалд орно. Мэндсайхан сайд нь ирсэн үү? Ирээгүй юу. Тэгвэл Малын тоо, толгойн албан татварын тухай хуулийг хууль санаачлагч байхгүй бол хойшлууллаа.

Өнөөдрийн нэгдсэн хуралдаанаар хэлэлцэх асуудал дууссан тул өнөөдрийн чуулганы нэгдсэн хуралдаан өндөрлөснийг мэдэгдье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ Б.БАТГЭРЭЛ